
  A madadin mamaki ya malale shimfiɗar fuskarsa sai kawai ta ga ya bushe da wata iriyar dariya, kallonsa ta tsaya yi tana mamakin abin da ya ba shi dariya. Tana shirin yi masa magana ta ji ya ce, "Na kwana da sanin haka hasalima tun ranar da al'amarin ya fara a tsakaninku ina sane da komai, na yi rantsuwa da babban abin bautar Maharba wannan cikin ba za ki taɓa haife shi ba. Sai na salwantar da shi kuma sai kin dawo ƙarƙashin ikona, tun ranar da na fara ganin harsashin sonki ya huda tsatson ƙirjina. Duk waɗansu musayar munanan kalamai da na yi miki cikin soyayya ne, ke mai mulki ce don haka ba ki dace da kowa ba sai mai riƙe da mulki ba ƙasƙantacce mara mamora ba. Ina shawartarki cikin ruwan sanyi ki amshi buƙatar da na zo miki da ita idan ba haka ba, sai kin ƙwammace rashin wanzuwarki a doron ƙasa." Sarauniya na jin haka ra saki murmushin takaici, Sarki Alhasan yana daga kan kujeraraa ta miƙa hannunta nan tale kujerar ta matso gare ta. Sai da ya zo dabda ita sai Sarki Alhasan ya shura kujerar Sarauniya ta matsa can wurin da yake zaune, yana shirin magana ta katse shi da cewar. "Tabbas  ka na gabda tafka mummunan kuskure don na tabbata agajinka ne yake ƙoƙarin gayyato ruhinka ga kusantata." Tana rufe baki ta fara shafa cikinta sannan ta ce, "Wannan abin da yake ciki sai ya taka ƙasa sai ya je har mahallika sannan kuma ya dawo mahaifarsa da zama. Matuƙar ka shiga gonata na yi rantsuwa da tsantsar iko da ɗaukakata sai ba kassara rayuwarka da natse numfashinka." Sarauniya ta miƙe tsaye tana taku a hankali haɗe da ɗora hannunta a kan cikinta ta ce. "Ka na ji ka na gani zan ci gaba da tarayya da ɗan'uwanka cikin kwanciyar hankali." Wata bahaguwar dariya Sarki Alhasan ya bushe da ita sannan ya ce, "Tun da haka kika faɗa zan baki sarari ku sha soyayya amma ki tabbata ina zaune sai kin zo da ƙafafauwanki kina neman agajina." Yana gama maganar ya fice daga cikin Fadar yana sakin shu'umun murmushi. Fitar Sarki Alhasan ke da wuya wasu fadawa suka shigo da Usaini rirriƙe a hannunsu, kwantar da shi suka yi a gaban Sarauniya ganin haka ya sa ta a rikice tana tambayar abin da yake faruwa.

  Kallon-kallo suka fara yi a junansu kowanne na shakkun sanar da ita takamaiman abin da yake faruwa, ganin Usaini na sake shiga cikin wani irin mawuyacin hali ya sa Sarauniya buga musu razananniyar tsawa haɗe da faɗin. "Shin ba kwa jin tambayar da nake yi muku ne?" Ɗaya daga cikinsu ne ya y i ta maza ya furta, "Sarkin Maharba wato ɗan uwan mai girma Usaini ne muka hangi ya ƙarasa wurinsa, mu dai ba mu da tabbacin abin da suka tattauna. Amma muna daga nesa mun hangi Sarki Alhasan ya watsa wa ɗan'uwansa wani ruwa a tafin hannunsa, daga nan kuma..." Cikin wata irin gigitacciyar ƙara ta buga musu tsawa wacce ta yi sanadiyyar datse igiyar labarin da suke bata. Suna nan tsugunne suka riski muryarta tana faɗin, "Me ya hana ba ku sanar da ni tun kafin tafiyarsa ba?" Shiru ne ya biyo baya aka rasa mai bakin magana. Sarauniya ta sauko ƙasa daɓar! Jiki a sanyaye ta saka hannu ta dafe goshinta. Ko kaɗan ba ta damu da abin da yake cikinta ba, don yadda hankalinta ya tashi ne ya sa ta manta da ƙaton cikin da ke jikinta. Da hannu ta nuna musu ƙofa wanda yake alamta musu tana buƙatar su ba ta wuri, ƙafarta ta miƙa ta ɗora kan Usaini a kanta. Cike da damuwa ta ɗora tafin hannunta a saman fuskarsa, a tsammaninta za ta iya warkar da shi amma sai ta ga shiru babu wani abu da ya fito daga tafin hannunta. Hannunta ta kai kan tsakiyar goshinsa da ta ga wani irin gumi yana tsattsafowa. Wani irin zafi ta ji zau! Tamkar zai ƙone hannunta, da sauri ta ɗauke hannunta hankali a matuƙar tashe. Tana cikin wannan yanayin ta ga Usaini ya ɗago yana ƙare mata kallo, ajiyar zuciya ta sauke saboda a tsammaninta sauƙi Usaini ya fara samu, tattaro jarumta ta yi ta ce. "Sannu Jarumin maza shin yanzu me yake damunka?" Tun ba ta rufe baki ba ta ga hawaye na bin gefen idanunsa, jikinta ba ƙaramin mutuwa ya sake yi ba. Ta tallafo kansa a hankali murya na rawa ta ce, "Zubar hawaye ba ya daga cikin ɗabi'u ko jarumta ta sadaukan mazaje, kada ka yi hawaye a lokacin da maƙiyanka suka baƙunce ka domin duk ɗigon hawaye ɗaya da za ka yi tamkar yana ƙara musu taki a kan noman ƙiyayyar da suke yi maka, wannan zai ba su damar yin galaba a kanka." Sarauniya na yin magana hawayen idanunsa na ci gaba da shatata kamar wanda aka yi masa gorinsa, yana gama sauraronta ya furta. "Ko na yi hawaye ko kada na yi Alhasan ya riga da ya ci galaba a kaina, ya tafi da ruhina domin ya azabtar da gangar jikina. Ya tafi da ruhina don ya samu damar zai yi gunduwa-gunduwa da gaɓɓan jikina, na san waye Alhasan don haka sai a yanzu na fahimci wauta da sakin jikin da na yi. A tunanina na fita daga rayuwarsa zai bar ni na sarara a she shi ya jima yana kafa mini gadar zare, gadar zaren da babu a in da za ta sauke ni sai a gaɓar tekun azaba da uƙubar rayuwa..." Hawayen da Sarauniya ke yi ne ya katse masa maganar da yake yi, cikin kuka ta ba shi amsa da cewa. "Wannan hukuncin bai cancanta a gare ka ba, Alhasan ba zai taɓa yin nasara a kanmu ba saboda mu masu tsarkakkiyar zuciya ne." Idanunsa ya fara juyawa alamun yana son girgiza kansa amma babu dama, runtse idanunsa ya yi musamman da ya ji jikinsa yana yi masa wani irin zafi kamar ana hura masa wuta. Ya jima a haka sannan ya ɗago ya ce, "Wannan maganar da nake yi miki da gaske nake yi miki ita, Alhasan ya tafi da ruhina yanzu haka kina tare da gangar jikina ne domin ba zan taɓa moruwa ko na amfane ki da komai ba. In taƙaice miki ni kaina ba zan amfani kaina ba don ni kaɗai na san abin da nake ji a jikin, ina roƙonki don girman abin bautar Maharba ki taimaka ki sa a ɗauke ni a kai ni daji ko na ƙarasa rayuwata a can, idan kuma namin daji sun samu abinci shi kenan." Tun bai rufe baki ba ta sa hannu ta rufe masa baki, wani irin kuka ta fashe masa da shi tana faɗin. "Me ya sa kake sake raunata zuciyata alhalin kai kake sake ba ni ƙwarin gwiwa a baya? Shin ka manta fita dajin da muke yi da artabun da muke yi a can? Ta yaya za ka..." Usaini ya katse ta da cewar, "Ba don ina gudun sake firgita ki ba da na ce wani abu game da gazawar baiwa da al'amuranki." Ganin maganganun Usaini ba sa shigarta ya sa ta miƙe da sauri ta fice daga cikin fadar, a ƙofar fadar ta samu mutane a tsaitsaye sun yi carko-carko. Ganinta ya sa suka shiga nutsuwarsu, lokaci ɗaya suka zube suna kwasar gaisuwa na gaba-gabanta na saka baki suna lasar saman ƙafarta. Ba ta amsa musu gaisuwar ba ta furta, "Ina buƙatar manyan Bayi uku su je su kira mini Boka Rabo yanzu ya same ni a fada, sannan ba na buƙatar ganin kowa a wurin nan." Tana rufe baki suka fara darewa, manyan Fadawa suka nufi kogon Boka Rabo don cika umarni Sarauniya Shakundum. A lokacin da suka je suka same shi zaune yake a gaban wani baƙin kaskon da yake ci da wuta, wani ƙanƙanin jaririn jaki suka samu a gefensa. Sai da ya ɗebo wani garin magani ya barbaɗa sannan ya juya ɓangaren hagunsa, wani ƙaramin rami ya haƙa daidai da girman jinjirin jakin. Ya ɗauko jakin da ke ta mutsunuwa ya jefa shi ciki, ya ɗebi wannan garwashin ya sa hannu ya buɗe jakin cikin sauri ya watsa a wannan sihiritacciyar wutar a bakinsa. A madadin ya yi kuka sai jakin ya rufe bakinsa ruf yana wani irin juyi cikin azaba. Kallo ɗaya za ka yi wa Jakin ka fahimci yana cikin matsananciyar azaba, yana numfashi yana komai ya ɗauki ƙasa ya rufa masa a ka ya binne shi. Sai da Fadawan suka ƙura wa wurin idanu suka fahimci ire-iren waɗannan ramukan kusan guda uku ne a gabansa,  suna nan tsaye ya ɗebi wani jan ruwa kamar an wanke jar tsokar nama ya fara yayyafawa akan ramukan da suke zargin wani abin suma ya binne a ciki. Yana gama watsawa sauran ruwan ya ɗaga kansa ya fara kankwaɗa, ya janyo Boka mai zamani ya ba shi sauran ya shanye. A kusan tare suka saki wata gwaruwar gyatsa mara daɗin saurare, daga can kan buzun baƙar damisa ya nuna musu. Jiki a sanyaye suka ƙarasa suka zauna don sun tabbata wannan aikin da Boka Rabo yake yi ba ƙaramin aiki ba ne. Sai da ya zauna sannan suka furta. "Abar bauta ta taimaki wannan tsoho mai cikakkiyar tsatsuba da hatsabibanci..." Fuskarsa ce ta haɗe murtuk, tun ba su ƙarasa ba ya katse su da cewar. "Ba na buƙatar taimakon wata abar bauta kawai ku faɗi me yake tafe da ku?" Kallon juna suka yi a hargitse, ganin yanayin fuskarsa ya sa suka haɗiyi yawu da ƙyar suna cewa. "Dama Sarauniya ce ta ce a gaya maka tana son ganinka cikin gaggagawa a fada." Cike da taƙama da izza Boka Rabo ya ce, "Ku je ku ce mata ba zan samu zuwa yanzu ba sai na gama aiwatar da uzurin gabana." Gwiwoyinsu ba ƙaramin sanyi ya yi ba, ganin sun gagara ta shi ya sa Boka Rabo ya buga musu tsawa, nan take suka fice daga tsibirin cikin kaɗuwa da tashin hankali.

  Bayan tafiyar Fadawan cikin Fada Sarauniya ta koma wurin Usaini da ke kwance magashiyan, tana shiga ta ga hannuwansa da ƙafafuwansa sun fara ƙwaƙƙwambarewa. Kuka ta fashe da shi tana kiran sunansa, bai iya tanka mata ba sai idanuwa da yake bin ta da su, Sarauniya ta sake miƙe wa don ta je kiran Boka Rabo ta ji muryarsa na kakari yana faɗin. "Sarauniya... Suna azabatar da ruhina... Ki taimaka mini..." Da gudu ta dawo wurinsa ta cikin kuka ta ce, "Harshena ya gagara furta kalma don zuciyata tana gab da karyewa... Su waye ke azabtar da kai?" Ɗago kansa ya yi ya ci gaba da cewa, "Bakin alƙamin... Ya bushe sun riga da sun gama da shafin rayuwata, sun cutar da mu har da..." A nan maganarsa ta kakare ya guntse bakinsa ga wani irin gumi da yake keto masa jikinsa yana wata irin jijjigina, duk yadda Sarauniya ta so ta ji wata magana daga bakinsa sai abin ya gagara. Ya jima yana jijjiga sannan jikinsa ya yi laƙwas yana sauke numfashi a hankali, ɗago hannunsa ta yi ta ji ya tafi yaraf, ban da idanu babu Abin da Usaini yake iya motsawa. Suma wani lokacin sai su fi minti biyu ba tare da ya iya motsa su ba, tana shirin miƙewa don kiran Boka Rabo da kanta ta ga shigowar Fadawan suna tafe kamar kajin da aka jefa da gishiri. Tun ba su ƙarasa wurinta ba ta dakatar da su da cewar, "Ina Boka Rabo?" A yadda ta yi musu tambayar ya tabbatar musu da babu wasa a fuskarta don haka kai tsaye suka ba ta amsar abin da Boka Rabo ya gaya musu, ko kaɗan maganar ba ta shige ta ba don gani take barkwanci ne suke son kawo mata. Haɗe fuska ta sake yi ta furta, "Tabbas sakin fuskar da nake yi da ku ya fara yawa, za ku wuce ku kira mini shi ko sai..." Cikin girmamawa Shugaban Fadawan ya russuna ya katse ta da cewar, "Ranki ya daɗe mu kanmu wannan maganar ta kaɗa mu, amma ba mu sani ba ko aiki ne ya sha masa kai." Sarauniya ta jinjina kai sannan ta ce, "Na fahimce ku, ku ta shi ku fita zan je na same shi tun da ni nake a wurinsa." Suna gama sauraronta suka fice daga cikin fadar. Sarauniya kai tsaye ta fice daga cikin fadar ta nufi tsibirin Boka Rabo, don ta ci alwashin ya biya mata buƙatarta sai ta ɓata masa rai a bisa mummunan saƙon da ya aiko mata.

  Kamar saukar aradu haka ta dira cikin tsibirin, Boka Rabo da ke zaune a kan buzunsa kallo ɗaya ya yi mata ya ɗauke kansa gefe tamkar bai taɓa sanin da tsiron hallita a wurin ba. Ba ƙaramin mamaki abin da ya ba wa Sarauniya ba, don haka jikina sanyaye ta ƙarasa wurinsa ta ce. "A iya sanina ban taɓa aikata maka mummunan laifi ba, shin me yake faruwa ne sarkin bokayen duniya?" Fuska a haɗe ya nuna mata ƙofar tsibirin ya furta, " Fice mini tun ranki bai ɓaci ba." Wani abu ta ji ya tsarga mata mamaki da al'ajabi suka daskarar da ruhinta, ba ita ba hatta ni da nake gefe ina kallon abin da yake faruwa ba ƙaramin mamaki na yi ba. Na gagara gane hanyar da mahaifina ya fuskanta don na san ko kaɗan ba ya daga cikin maƙiyan Sarauniya, hasali ma da bakinsa ya ce mini mahaifiyarta ta tamƙa masa amanarta. Ina cikin nazari na riski muryarta ta ce, "Boka Rabo shin kana cikin hankalinka ka san da wa kake magana kuwa?" Wata shu'umar dariya Boka Rabo ya yi ya ce, "Ko kina son na tabbatar miki ne? Sarauniya tun muna shaida juna ki fice daga nan, idan kin ga dama ki ɗauki ragowar gawar nan ki fice da shi daga masarautar nan idan kuma kin ga za ki auri wahala wannan ya rage naki, kin ganni nan ina buƙatar hutu don na gama na wa aikin." Sarauniya kusan daskarewa ta yi a wurin saboda tsananin mamaki, wannan dalilin ya sa ta gagara ɗaga ƙafarta. Tana nan tsaye ba ta yi aune ba Boka Rabo ya sannu ya ja ta har zuwa bakin ƙofar tsibirin. Kamar zautacciya haka ta fara tafiya tana tafe tana hawaye, babban abin da ya sanyaya mata jiki bai wuce yadda ta nemi duk tasirin baiwar da ke tattare da ita ba ta rasa. Duk wani abu da ta yi don ganin ta hukunta Boka Rabo ko ta taimaka wa Usani abin ya gagara. Tana komawa cikin fadar ta sa bayi suka ɗauki Usaini da ke kwance, ɗakin da ya ke kwana aka kaishi. Kawar da kanta ta yi gefe ta fara ƙoƙarin sauya masa kayan jikinsa, don kafin fitarta da dawowarta har ya fitsare kayan gabaɗaya. A gefe ɗaya ga wani irin yawu da yake dalalarwa, uwa-uba duka jikinsa ya saki sai yadda Sarauniya ta yi da shi. Kafin ta gama kintsa shi tuni ta galabaita, duba da yadda cikin jikinta ya ƙara girma. Tana gamawa ta koma ɗakinta ta zauna ta faɗa duniyar tunanin halin da za ta ɓullo wa Boka Rabo, don ta tabbata da walakin goro a miya tun da har ta ga yana magana cikin isa da ƙasaita. Ta tabbata akwai abin da ya taka don haka sai da nutsu kafin ta kamo bakin zare, lokaci ɗaya nadama ta kamata ta sakin jikin da ta yi da Boka Rabo ga shi lokaci ɗaya yana ƙorarin juya mata baya. A hankali ta furta, "Ya juya mini baya a lokacin da nake buƙatar taimakonsa shin me ye laifina? Me ya sa zunubin mahaifina zai bibiyi rayuwata? Me ya sa al'amurana suka fara tarwatsewa shin na taɓa cutar da wani ban sani ba?" Tana gama maganar ta fashe da matsanancin kuka, sai da ta yi mai isarta sannan ta miƙe a hankali ta koma fada da zama. Wani amintaccen Bawanta ta aika ya nemo mata wasu bokayen da ke wajen Daularta, don a wannan lokacin ta tabbata idan ta ce za ta yi fito na fito da Boka Rabo ba za ta yi nasara. A sirrance Bawan ya fita daga cikin Daular, tana zaune wani tunani ya faɗo mata. Zumbur ta miƙe kamar wacce aka ɗana wa wuta, kai wa da kawowa ta fara a fili ta sake cewa. "An ya babu haɗin Boka Rabo a duk al'amuran da ke faruwa kuwa? An ya Boka Rabo bai haɗa kai da Sarki Alhasan ba kuwa? Idan haka ne ta ina zan fara?" Kasa amsawa kanta tambayar ta yi sai kawai ta fashe da wani matsanancin kuka, sai da ta share hawayen idonta ya wuce ɗakin Usaini don ta jima ba ta leƙa ba. Tana shiga ta fara cin karo da ƙudaje na bin jikinsa, yana yadda ta bar shi a kwance. Ɗan wari-warin da yake tashi ne ya tabbata mata da bayan gida ya yi, waɗansu kayan na fatar raƙumi ta ɗebo ta ajiye a gefe sannan ta ƙarasa gabansa ta fara gyara shi cikin ƙarfin hali. Duk irin dakiyar da take yi sai ta warin ya ci ƙarfinta ta faɗi can gefe tana kelaya amai cikin galabaita, amai take kwarawa kamar za ta amayar da hanjin cikinta sannan ta koma ta saka abu ta rufe hancinta ta ci gaba da gyara shi. Da ƙyar ta samu ta iya canza masa wuri, sannan ta koma kira wasu bayi ta ba su wankin kayan, don ta ci alwashin ba za ta taɓa bari wata baiwa ta ga tsirancinsa ba. Kafin wani lokacin tuni sun gyara wurin ƙamshin turarruka ya fara tashi, gefensa ta koma ta zauna a hankali ta ce. "Usaini me kake so yanzu." Shiru ya yi yana kallonta, ta sake maimaita masa tambayar wannan karonma babu amsa.Ganin ya jima babu abinsa ya sa ta yunƙura da kyar ta ɗauko tuwo ta fara ba shi, kasancewar bakinsa a sake yake ɗan ƙanƙani ne ya shiga cikin cikinsa. Tana gama ba shi abincin kafin ta wanke hannunta ta ji fitsari ya gangaro har jikinta, zuciyarta ce ta yi rauni baki na rawa ta ce. "Usainin da yake shiga daji yana farautar manyan dabbonin dawa yau shi ne ya koma nakasasshe, ƙasƙantacce har yake yin koma a in da yake. Me yake faruwa da ni ne shin zancen mahaifina ya fito fili ne a kan alwashin da ya ci na ba zan taɓa yin aure ba? Yau gawurtaccen sadauki ne a haka cikin ƙasƙantacciyar rayuwa..." Kuka ya ci ƙarfinta ta gagara ci gaba da maganar da take yi.

   Ganin kuka ba zai kai ta ba ya sa ta miƙe a hankali tana dafa bayanta da yake yi mata matsanin ciwo kamar zai ɓalle gida biyu, haka ta ƙoƙarta ta samu ta gyara wurin ta koma makwancinta ta kwanta. Da yake ta gaji liƙis da kwanciyarta babu jimawa bacci ya yi awon gaba da ita, cikin baccinta ta fara mafarkin ita da Sarki Alhasan suna tafiya a wani fili, daga bayanta ta ji kamar ana ƙwalla mata kira. Waigawa ta yi daga can nesa ta hangi Usaini na jan ciki yana ɗaga mata hannu,  a zabure ta nufi wurinsa tana gudu har ta kusa zuwa gare shi Sarki Alhasan ya ja hannunta da ƙarfin gaske. Daga gefen Usaini Boka Rabo ta hango ta danne masa ƙafafuwansa ta yadda ya gagara motsawa balle ya ja cikinsa ya taho gare ta, kallon Sarki Alhasan ta yi tana shirin yi masa magana ta ji ya bushe da wata irin mahaukaciyar dariya. Firgigita ta farka a hargitse, Usaini ne ya faɗo mata a rai ga mafarkin da ta yi yana kai kawo a ƙwaƙwalwarta. Yunƙurawa ta yi ta nufi ɗakin da Usaini yake bacci hannunta ɗauke da itacen da take haskewa, tana shiga ta ga wani ƙaton kwaɗo ya gudu daga wurinsa da ya fice ta window. Mamaki ƙarara a fuskarta ta furta, "Kwaɗo a wannan lokacin me ya kawo shi?" Tana haska wurin Usaini daga wurin ƙafarsa ta na jini yana bin wurin, gabanta ne ya faɗi tana matsawa ta ga babu ɗan yatsa ɗaya daga jikin yatsun ƙafar Usaini. Hankali a tashe ta nufi ɗakinta ta ɗauko wani garin magani wanda ita kanta ba ta da tabbacin zai magance ciwon da ke jikinsa, ta fara ɓarɓaɗa masa. Ta samu jinin ya tsaya sannan ta gyara wurin, daga gefensa ta raɓa ta zauna, a hankali ta fara gyangaɗi gajiya da bacci ya sa ta ɓingire ta yi bacci.

  Sanu a hankali tun Sarauniya ba ta saba da yanayin jinyar Usaini ba har ta saba, sai dai rashin dawowar amintaccan Bawanta ne ya fi ɗaga hankalinta. A wannan lokacin da Boka Rabo ya nuna mata halinsa na zahiri ya sa ta daina aminta da kowa a cikin masarautar, da a ce Usaini yana cikin lafiyarsa shi me mutun na biyu da take ganin za ta iya ba wa amana shi ma zuciyarta za ta yi wasu-wasi domin tun da ta fara mallakar hankalinta ta san waye Boka Rabo da gudumawar da yake ba ta. A ranar ta ƙuduri niyar sake tasar wani Bawan da zai nemo mata Bokaye daga sassan garuruwa, kwatsam tana cikin nazari sai ga shi ya shiga fadar tafe da waɗansu Bokaye biyar. Biyu matasa ne ya yin da ukun suka kasance tsofaffi tukuf, wani faɗi ne ya lulluɓe Sarauniya tamkar wacce aka yi wa bushara da warkewar Usaini. Nan take ta sa aka ɗauko Usaini da ya laƙume wuri ɗaya kamar kayan wanki, a rumfar (Falo) farko aka ajiye Usaini ɗaya bayan ɗaya Bokayan suka fara shiga suna jarraba na su tsafi da sihirin don ganin sun tashe shi amma babu wani sauyi. Haka Sarauniya ta riƙa kawo lada tana biyansu ɗaya bayan ɗaya suka fice daga fadar cike da takaicin rashin nasara, saboda Bawan nan ya alƙawarta musi samun gwaggwaɓan lada daga wurin Sarauniya matuƙar suka warkar da shi. Ganin ba a dace ba ya sa Sarauniya ta bar ƙunbiya-ƙunbiya ta fito ta ba za mutanen gari a kan su nemo mata masu maganin gargajiya, ƴan bori da Bokayan da za su warkar da shi. Wannan dalilin ya sa masu magunguna da matsafa suka buɗe cin kasuwarsu da tsinke a cikin Dular sai da kullin lamarin Usaini ƙara ci baya yake, a wannan lokacin cikin Sarauniya ya shiga wata bakwai. Ya fito sosai kamar ba cikin fari ba don wasu daga cikin mutanen yankin sun yi tsammanin ta shiga watan haihuwarta.  Ana cikin haka watarana haka kawai mahaifina ya shirya mini doguwar tafiya zuwa yankin Yamma, na yi matuƙar mamaki don na rasa dalilinsa na yin haka. Ban musa masa ba don na san kome yake shiryawa ba zai cutar da ni ba, ina ji ina gani da asubar fari na bar yankimu na nausa yankin da ya tura ni wurin amininsa da ke ƙasar yalwa.

   Tafiyar Boka mai zamani da kwana biyar watarana Boka Rabo ya taka cikin Fadar Sarauniya, ta yi matuƙar mamaki da ganinsa ba ta taɓa tsammaninsa ba. Mazauni ta nuna masa sannan Fadawan suka fice suka ba su wuri, Boka Rabo ya kalli Usaini da ke gefe a naɗe ya bushe da wata shu'umar dariya ya ce. "Majiyanciya barka da rana." Maganar ba ƙaramin ɓata ranta ta yi ba, ta shanye ɓacin ranta haɗe da sakin murmushin ƙarfin hali ta ce. "Barka dai sarkin maciya amanar duniya." Boka Rabo ya yi dariya har ta tafi ya bata amsa da cewar, "Duk cin amanar da zan yi ban ka mahaifinki ba, ni asalin ɗan garin nan ne tun iyaye da kakanni. Mahaifinki tsintacciyar mage ne, idan ana maganar cin amana babu kamar mahaifinki. Yanzu da za a nutsa da bincike baki cancanci zama Sarauniya domin mahaifinki bai gaji sarauta ba. Don haka abin da ya kawo ni kenan, ina mai baki shawara da ki daina wahalar da kanki a wancen abin." Boka Rabo ya yi maganar yana nuna Usaini da ke kwance sannan ya ci gaba da cewa, "Wallahi ba zai tashi ba, ni nake gaya mik mutuwa zai yi don haka ki ba ni aron kunnenki tun wuri tun lokaci bai ƙure miki ba ki amince da buƙatar ɗan'uwansa. Idan kuma kika bijire za ki kai kanki ki baro, don idan za ki tara bokayen duniya wallahi ba zai  taɓa samun lafiya matuƙar ba ni na bayar da makarin ba. Idan kuma kin ga na amince da baki makarin sihirin jikinsa sai kin amince da sharruɗana da na Sarki Alhasan." Boka Rabo na zuwa nan a zancensa ya miƙe har ya je bakin ƙofa ya juyo ya ce, "Kada ki manta jama'ar gari babu wanda ya san ina da hannu a cikin ciwon Usani, idan za ki kwana kina gaya musu babu wanda zai aminta da batunki. Dalilina na haɗa kai da Sarki Alhasan ya gadar mini da wani sirrin laƙani wanda ya dafa ɗana boka mai jiran gado Boka zamani don haka. Don haka na taimaka masa muka binne sirrin baiwarki, muka binne ruhin masoyinki uwa-uba muka binne laƙanin samun lafiyarsa wanda tono ni sai ni da na binne. Idan har kin ga kin sake samun wannan baiwar sai dai a wata rayuwar taki ta gaba, na tabbata kafin ki sake dawowa na bar duniyar zuri'ata ma ba ta nan idan ya so sai ki ɗauki fansa akan wanda kika ga dama." Yana gama maganar ya fice daga cikin fadar. A bakin harabar fadar ya tsaya ya yi yekuwar mutane, kafin wani lokaci tuni wurin ya cika maƙil. Sai da ya ƙare musu kallo sannan ya fashe da matsanancin kuka, mamaki ne ya kama su. Wasu daga ciki suka shiga fargabar ko wani abu ne ya faru da Sarauniya, sai da ya yi mai isarsa sannan ya fara cewa. "Na tara ku ne domin na tabbatar muku da sarauniyarmu na cikin wani sakamakon ciwon da ke damun masoyinta, don haka ya kamata ku duƙufa wurin nemo masu magungunan da zai warkar da shi domin yana cikin matsananciyar jinya. Duk irin ƙarfin tsafi da sihirina na gagara aiwatar da komai, yanzu haka da ƙyar na lallashe ta amma tana cikin matsanaciyar damuwa." Duk maganar da Boka Rabo yake yi Sarauniya na zaune tana jin sa, don haka takaici da baƙinciki ya mamaye ta. Tana jin sa ya gama maganar ya sallami mutanen suka kama gabansu, sai dai a yanayin muryoyinsu da ta ji sun shiga damuwa da jin kalaman Boka Rabo.

   Waɗannan maganganu ba ƙaramin ɗaga hankalin Sarauniya ya yi ba, daga ƙarshe ta gagara haƙuri ta samu Boka Rabo a kan ya sanar da ita sharaɗan da za su gindaya mata idan ta ji za ta iya sai ta amince. Lokacin da Boka Rabo ya ji batun da Sarauniya ta zo masa da shi sai da ya yi dariya mai isarsa, takaici ne ya kamata amma ta haƙura ta shanye damuwarta tana sauraransa. Kallonta ya yi ya furta, "Sharaɗi ma farko dole za ki je Masarautar maharba a na ne Sarki Alhasan zai sanar da ke sharaɗi na biyu. Idan ya gaya miki sharaɗi na biyu ki dawo ni zan sanar fa ke sharaɗi na ƙarshe, na yo ratsuwa da abin bauta ruwa na ke ba matuƙar kika bi umarninmu sai buƙatarki ta biya." Da yake zuciyar Sarauniya ta suke kai tsaye ta amince da kalaman Boka Rabo, abu ɗaya ta ƙudurta a zuciyarta ba za ta taɓa auren Sarki Alhasan ba ko da kuwa ita ma sai asirce ta, ta koma kamar yadda Usaini ya koma. Farinciki ne ƙarara ya bayyana a fuskar Boka Rabo don haka ya furta, "Ina yi miki fatan nasara, sannan ina mai yi miki albishir da dawowar mahaifinki nan ba da daɗewa ba." Cak  Sarauniya ta tsaya ta kasa gaba da baya, ganin haka ya sa Boka Rabo ya ce, "Zuwan mahaifinki ba zai taɓa canza rubutacciyar ƙaddararki ba, idan ba ki manta ba tun kafin tafiyar mahaifinki ba shi da wani tasiri a Daular nan hatta siddabarunsa sun ja baya, kin ga kuwa babu abin da zai iya aiwatarwa." Jinjina kai Sarauniya ta yi cike da ƙeƙashewar zuciya ta furta, "Ko da zai zo yanzu ba na buƙatar taimakonsa, zan tsaya a kan ƙafafuwana. Zan sadaukar da komai saboda soyayya, zan yi duk wani aikin wahala saboda soyayya amma ina mai tabbata maka ba zan taɓa sadaukar da soyayyar Usaini ga waninsa. Idan ka na mafarkin Alhasan zai same ni ka daina ko da zan rasa Usaini na yi rantsuwa da tasirin baiwata ba zan taɓa aurensa ba. " Tana gama maganar ba ta jira cewarsa ba ta fice daha cikin tsibirin, ka tsaye ɗakin da Usaini yake kwance ta je ta same shi. Duk abin da ya faru tsakaninta ta da Boka Rabo sai da ta sanar masa, ta kira waɗansu manyan bayinta biyu ta sa aka ɗauki Usaini aka saka shi a cikin keken dokin da za ta tafi, duk wani kayan buƙata sai da ta ɗauka tun daga abin ci da na sha da ganyane da da za ta riƙa sauya wa Usaini. Har ta ɗaga ƙafa za ta hau keken Dokin ta ɗauko hular kakanta Sarki Bashar ta ɗora akan karagarta ta ce, "Na sadaukar da wannan karagar ga mamallaka waɗannan hulunan, ko da raina ko babu Daulata tana cikin ruhi da gangar jikina." Tana fitowa ta ba wa Fadawa tsaron ƙofar sannan ta damƙi ƙasara ƙofar fadar ta zuba a cikin wani kurtu, cike da ƙwarin gwiwa ta hau keken dokin, matuƙin cikinsa ya saki linzami nan take suka fara tafiya, jama'ar cikin Daular zuciyoyinsu babu ɗaɗi suka riƙa ɗaga mata hannu. Wannan ya raunata zuciyarta nan take ta fara share hawaye, ganin hawayen  da take yi ya sa suka fara ƙwalla wasu na bin bayan keken da gudu. Ba su suka ƙyale ta ba har sai da suka yi mata rakiya zuwa bayan gari.

[2/7, 4:48 PM] Ameera Adam🌚: 40
    Littafin kuɗi ne idan kina buƙata 400 ne ta Account 3090957579 Aisha Adam, First bank. Za ki turo evidence ta wannan lambar 0706 206 2624 Idan kati ne MTN. Idan kika bari na kammala cmplt 700 ne.
  Tun da suka shiga take ƙare wa ɗakin kallon tun a rumfa, (Falo) ɗakin ya ƙayatu da adon fatacon dabbobin daji, da waɗansu ire-iren ƙahunhunan kawunan namin daji. Taɓe baki Sarauniya ta yi suna zuwa ta ji wani iri jikinta ya yi mata yamm! Tsigar jikinta ta fara tashi ya yin da gabanta ya fara bugawa da ƙarfi, haka kawai ta ji tana muradin zuwa cikin ɗakin don gane wa idonta abin da yake cikinsa. Jin shiru ya sa Sarki Alhasan ya waiga yana faɗin, "Na tabbata fadar Maharba ta zarce masarautar..." Maganarsa ce ta maƙale sakamakon ganin irin kallon da Sarauniya ke yi wa sirrintaccen ɗakinsa, gabansa ne ya faɗi da ya tuno gargaɗin da Boka Rabo ya yi masa, da manyan bokayen da suka agaza wa nasararsa. Da sauri ya ƙarasa ya janyo hannunta yana cewa, "Sarauniya kamar ki bai kamata a ce tana bayyana ƙauyanci da gidadancinta a fili ba." Ajiyar zuciya ta sauke a fili ta buɗe baki da niyyar yi masa maganar ɗakin haka kawai ta ji gara ta bar zancen a zuciyarta. Ya lura da yanayin ta har ya so fahimtar saƙon da ke maƙale a zuciyarta, gudun kada ya ɗora zargi a kanta ya sa ta wayance da cewar. "Babu sabon abin da na mijiyata bai taɓa gani ba domin kafin a samu masarautar da ta kai ƙarfin iko da sarautar tawa sai an yi babban bincike, ta yiwu zan iya cewa sai an dangana da zuwa Daular larabawa. A saboda haka kabar tsammanin daidai da ƙwayar zarra akwai abin da ya birge ni a cikin Masarautar nan ban da Masoyin zuciyata." Wani irin ɗaci ya ji a zuciyarsa, don haka ya yi mata ƙwafa ya ci gaba da tafiya tana biye da shi har cikin turakarsa. A tsugunne suka same ta tana goge takalmansa wanda mafi yawa an yi su ne da fatar zaki da damisa, shafa musu man zaitun ta yi ban da sheƙi babu abin da suke yi. Tana tsaka da jerawa ya buga mata tsawa da cewar, "Kina nufin har na fita na dawo ba ki ƙarasa aikin da na baki umarni ba?" Jiki na rawa ta ɗago yana kallonsa, saboda fargaba bakinta har rawa yake. A madadin ta ba shi amsa sai ta ɓige da kallon Sarauniya da ke bayansa, cikin shammata ya ɗaga hannu ya tsinke ta da azababben mari yana faɗin, "Iskanci za ki kawo mini ina tambayarki kin ƙwalale mutane da idanu." Idanunta ne suka fara zubda ƙwalla, ta saka hannu a daidai wurin da ya mare ta tana ci gaba da bin su da kallo. Jiki a sanyaye Sarauniya ta gegare shi ta sunkuya da ƙyar ta ɗauko mata makarin da ta rufe ƙirjinta da shi wanda silar marin da Sarki Alhasan ya yi mata ya faɗi, miƙa mata ta yi tana kawar da kai gefe ta furta. "Ki suturce jikinki." Idonta na ci gaba da zubda ƙwalla ta karɓa ta kare jikinta, sanin halinsa ya sa ta fara takawa za ta fice ba ta yi tsammani ba ya hankaɗa ta yana cewa. "Idan na sake ganin ƙafarki a nan matuƙar ba ni na kiraki ba na rantse da martabar jinin maharba sai ranki ya yi mummunan ɓaci." Kamar kazar da aka jefa da gishiri haka Laila ta sunkuyar da kai ta fice haka kawai ta ji tana son sanin wannan mace mai turtsetsen cikin da ta tako har cikin turakar mijinta, hasali ma tana ƙwaɗayi da fatan sanin waye mahaifin abin da take ɗauke da shi a cikin cikinta. Tana fita Sarki Alhasan ya fara rage kayan jikinsa, da sauri ta kawar da kanta gefe zuciyarta na bugawa kamar za ta hudo ƙirjinta.  Daga shi sai ɗan bante ya ja hannunta yana cewa, "Tausa nake buƙata da tsawon sa'a guda ina buƙatar hutawa. Idan aka yi arashi na yi bacci ba na buƙatar a tashe ni amma ki tabbata na buɗe idona kina gefena." Kai ta gyaɗa masa ba tare da ta amsa ba, tana shirin fara yi masa tausa ta ji ya ce. "Da sarki kike magana Sarkin ma na yankin Maharba don haka kada na sake yi miki magana ki gyaɗa mini kai." Buɗe baki ta yi a hankali ta amsa masa, a duƙe ta fara yi masa tausa nan take bayanta ya fara ciwo kamar zai ɓalle gida biyu. Tana cikin yi masa tausa ta ga ya ɗago ya ce, "Idan ina hukunta iyalina kada ki sake saka baki a ciki." Wannan karon ma amsa masa ta yi sannan ta ci gaba da abin da take yi, tausa ta ci gaba da yi masa har bacci ya kwashe shi. Tana ganin haka ta yunƙura a hankali ta miƙe cikin sanɗa har ta je bakin ƙofa ta ji ya ce, "Kada ki tsallaka hurumin da ban ajiye ki ba." Cak ta tsaya tana ɗan sosa kai, ta juyo tana hararar bayansa don a yadda ta bar shi a haka yake. Ta taɓe baki sannan ta ce, "Ka san mai juna biyu ba a raba ta da yawan fitsari, ban sani ba ko kai ba ka san haka ba tun da ba a saba yin haka a gidanka ba." Bai tanka mata ba ita ma bata sake yi masa magana ba ta fice, wata baiwa ta ci karo da ita don haka ta tambaye ta makewayi don ta fanshe zargin da yake yi ma. A zahir fitsari ta je yi amma a baɗini zuwa ta yi kallon ƙwaƙwafa don ta sake karantar yadda tsarin wurin yake. Har lokacin da ta koma yana kwance ba ta da tabbacin bacci yake yi, zama ta yi ta zura masa idanu tana nazartar irin dabarin da za ta ɓullo masa.
   Wunin ranar haka Sarauniya ta wuni curr a wurin Sarki Alhasan ban da aikin wahala babu abin da yake saka ta, hankalinta gabaɗaya yana wurin Usaini fargaba da tsoronta halin da yake ciki. Gabannin magariba tana matsa wa Sarki ƙafa ta lura da yadda mu'amarta da shi ta fara sauya salo, a hankali ta fara jan jikinta bata yi aune ba ta ji ya haɗata da bango. Sauke ajiyar zuciya ta yi ta ce, "Me kake yi haka?" Kai tsaye ya ba ta amsa, "Abin da idanunki yake gani." Daga haka ya ci gaba da yunƙurin kai hannunsa sassan jikinta, da sauri ta doke hannunsa tana ja da baya. Ido ya kafe ta da shi yana nan tsaye ya ga ta fice daga ɗakin, shafa gemunsa ya yi ya furta. "Duk wayon amarya dai..." 
  Saruniya na fita kai tsaye wurin keken dokinta ta wuce, a yadda ta bar Usaini a haka ta koma ta same shi. Fitsari da kashin da ya yi tuni suka ɓata jikinsa har sun fara jiƙe shimfiɗar da ke cikin keken dokin, a wannan karon gajiya ta sa ba za ta iya sarrafa shi ba don haka ta aika aka kira mata tare suka fara gyara masa jikinta. Gamawarsu ke da wuya Sarki Alhasan ya aika aka shiga da su ɗakunan da ya tanadar musu, ɗakinta da Usaini daban sai ɗakin Bayinta suma daban. Cikin dare haka Sarki Alhasan zai aika  Sarauniya ta je babu yadda ta iya haka take tashi da ƙyar da je wurinsa, a wahalce a ƙasƙance haka ta shaf kwana biyu curr a cikin Masarautar. Sai dai ko da ta shafe waɗannan kwanakin babu wanda ya tabbatar da Usaini aka zo, da dama dai sun san da mara lafiya ta zo sai dai duk da haka, a hankali ƙananan maganganu suka fara tashi aka fara raɗe-raɗin Usaini ne marar lafiyar da take tare da shi, wasu ma cewa suke matar Sarki Alhasan ce tun da a baya ya taɓa ce musu ya aure ta. A daren rana ta uku watarana Sarauniya na kwance Laila ta shiga cikin irin shigar bayin da Sarki Alhasan suke yi musamman waɗanda yake aikawa kiran Sarauniya,  tashin Sarauniya ta fara yi a hankali don tana gudun tonuwar asirinta. Firgit Sarauniya ta miƙe tana tashi Lalila ta fara yi mata magana cikin raɗa, "Laila ce matar Sarki Alhasan ke mace ce na tabbata za ki fahimci halin da nake ciki don tun ranar haɗuwarmu ta farko na lura da kyawun halinki. Don martabar jinin maharba ki taimaka ki gaya mini abin da ya kawo ki wurin mijina, ko da ba na son shi ba na son zama da shi amma haka kawai na ji ina jin takaicin irin hidimar da yake kiranki yana yi miki. Kuma a shirye na ke na taimaka miki saboda haka kawai na ji kin kwanta mini a zuciyata." Sarauniya ta gyara zama tana shirin bata amsa daga can waje suka ji muryar Sarki Alhasan yana faɗin, "Laila kada ki bari na gasgata zargina ya yin gani da idanuna." A zabure Laila ta miƙe jiki na rawa gumi na karyo mata ta ko'ina, cikin ƙasa da murya ta ce. "Na tabbata yau kwana ya riga da ya ƙare, don yanzu haka na manta takalmana a ƙofar ɗakin nan." Tana rufe bakinta suka ji ƙarasowarsa yana murɗa ƙofar ɗakin yana cewa.

   Lokacin da ta ba wa Daualarta baya wata irin ƙwalla ce ta ziraro mata, a hankali ta kawar da kanta gefe tana kallon Usaini da ke yaƙune a gefenta a kwance. Ta kai hannu kan hannunsa ta ɗago sai gani ta yi ya tafi yaraf, haɗiyar yawu mai ɗaci ta yi ta furta. "Da izinin baiwata da tasirin ɗaukakata sai ka samu lafiya, za ka warke ka ɗauki fansar abin da Alhasan ya wanzar ga ruhi da gangar jikinka." Idanunsa ne ya ciko da ƙwalla ta fara gangarowa ta gefen idanunsa, a tsawon kwanakin da Usani ya kwanta jinya tun ranar da abin ya same shi ba ta ƙara ganin ƙwalla a ƙwayar idonsa ba sai a wannan lokacin da take yi masa magana, cike da farinciki ta rungumo shi tana sumbatar goshinsa haɗe da faɗin, "Sauƙi na hanyar samuwar da tasirin ikona." A hankali ta ga ya girgiza mata kai alamar a'a ita kuma wannan lamarin ba ƙaramin daɗi ya sake yi mata ba, jikinta har rawa yake saboda tsananin farinciki. Ta ɗago hannunsa ta ɗora a kan cikinta ta furta, "A baya na yi tsammanin abin da ke jikina zai samu kulawarka fiye da ta kowa, tabbas shafin ƙaddararmu ya yi gaggawar buɗe. Me ya sa zai buɗe a lokacin da ban shirya rufewarsa ba?" A wannan karon ma hawaye ya sake ga garowa daga idanunsa, saƙalo hannunta ta yi ta saman wuyansa cike da farinciki. Tana nan zaune tana saƙa da warwara har bacci ya yi awon gaba da ita, sun jima ita da shi suna bacci wanda tun da wannan mu'amalar ta shiga tsakaninsu ba su ƙara kwanciya gab da juna haka ba, ta daɗe ba ta yi bacci mai kwanciyar hankali da jin daɗi ba kamar shi ba. Sai da suka kusa gab da cikin yankin Zangon Maharba sannan ta buɗe idonta, ganin idanunsa a buɗe ya sa ta fahimci ya riga ta tashi. Ruwa ta ɗauka ta tallafo kansa ta ba shi ya sha rabi ya shiga bakinsa ya yin da rabi ya bi gefe ya zurare, haka kawai ta kafe shi da idanu ganin muguwar ramar da Usaini ya yi. Ya yi baƙi ya yi lalace kamar wanda ya shekara yana jinya, jin ya jiƙe jikinsa ya sa Sarauniya ta fara ƙoƙarin gyara masa sai dai duk ƙarfin halinta ta gagara sarrafa shi duba da cikin jikinta ya ƙara tsufa sosai, babu yadda ta iya sai idanu ta bi shi da shi tana hawaye. Tana gani suka ƙarasa shiga yankin Dabur, da tambaya da komai suka isa masarautar Sarki Alhasan. Haka kawai ta ji jikinta babu daɗi ga wata irin faɗuwar gaba da ke ziyartar zuciyarta, aro zuciyar jarumta ta yi kafin shigarsu ta sake jaddada wa Fadawanta ko da wasa kada wani ya nuna tare suke da Usaini. Abin da Sarauniya ba ta sani ba duk halin da suke ciki Sarki Alhasan yana sane don tun kafin tahowarsu Boka Rabo ya buɗe musu labulen sirrinsu a wurin Sarki Alhasan, bonono ta yi rufe ƙofa da ɓarawo saboda kallon kitsen da Sarki Alhasan zai yi musu. Kafin shigarta fadar Sarki Alhasan sai da ta sauya ganyen jikinta sakamakon tana son shiga wurinsa cike da girma da alfarma don ba ta son raini da ƙasƙanci ya shiga tsakaninsu. Tana shiga ta harɗe a kujera tana ɗan satar kallon cikin fadar, fadar ta birge ta don an yi mata ado da fatocin namin daji da wasu daga cikin ƙahunhunnan dabbobin. Tana nan zaune bayi suka shigo suka fara sauke mata sha tara ta arziƙi na nau'in kayan abinciccika kala-kala, ta yi mamaki ƙwarai da ganin wannan karamcin tun da ta san ba ta turo ɗan aike an sanar da zuwanta ba. Amma da ta tuna gidan masarauta ne ya tarbe ta sai ta ga wannan ba komai ba ne tun da ko da ita ce iya abin da za ta yi kenan, bubu abin da ta iya ɗauka ta ci saboda abinci ba shi ne damuwarta ba. Tana nan zaune daga wata ƙatuwar ƙofa mai kallonta ta ji an buɗe ta, wani irin ni'imtaccan ƙamshi ne ya fara kai-kawo a hancinta, ba ta san lokacin da ta sauke ajiyar zuciya ba tana lumshe idanu. Sarki Alhasan ne a tafe fadawa na take masa baya, kallo ɗaya ta yi masa ta ɗauke kanta cike da tsantsar tsanarsa. Idanunta ne suka kawo ƙwalla da kamannin Usaini suka dawo mata da irin lalacewar da ya yi, kafin ya zauna ta yi ƙoƙarin shanye hawayenta. Yana zama Fadawan suka russuna cike da ladabi suka miƙa masa wani haɗaɗɗan kwari da baka, sai dai suka ɗan jinkirta ko akwai wani abu da yake buƙata, jin shiru daga gare shi ya sa suka russuna haɗe da faɗin. "Hutawa lafiya na beguwa amanar goje, a lafiya maza masu zuciyar mazantaka kowar ja da kai sai ya faɗi. Cau cau cau Sarkin maharban duniya sarki mai alfarma, sarki mai isasshen iko. Ka daɗe ka yi ƙarko da shekaru irin na dabino ɗan butar uban nan wallahi ko da kai ko babu yaƙi namu ne farin jakada." Kirarin ba ƙaramin daɗi ya yi masa ba, ga wata irin tsuma da ya fara ji don haka ya sakar musu murmushi, tafiya suka yi sai da suka je bakin ƙofa suka juyo suna cewa. "Abin bauta ya buɗa mana ko dare ko rana a baƙin dajin duhu." Fita suka yi daga cikin fadar, ya mayar da kallonsa ga Sarauniya da tun da ya zauna ba ta kalle shi ba balle ta fahimci ƙurar da ta ajiye shi. Murmushi ya saki mai ɗauke da ma'anoni sannan ya ce, "Barka da zuwa fara mai farar aniya, sarauniyar babbar Daula mai cikakken iko da matsayin da ba kowacce masarauta ta same shi ba." Murmushi ta yi kamar babu wani abu da yake damunta sannan ta ce, "Barkanka dai ya kai wannan sadaukin jarumin Sarki." Ko da ya san kalaman ba su kai har zuciyarta ba amma ya ji daɗin yabon daga gare ta, ganin kallon da yake mata ya sa ta tsargu ta gagara haɗa idanu da shi. Tabbas ita kanta ta san ta sauya daga lokacin baya zuwa yanzu, ta yi ƙiba ta ƙara girma ga wani kyau da cikin ya saka ta. Jin shirun ya yi yawa ya sa ta katse shirun da cewar, "Ya iyali ya bayan saduwa?" Ɗan taɓe baki ya yi ya furta, "Iyali na gida don ba ta tasu nake ba, tun da ba su da wani abu na more rayuwar ɗan aɗam." Kallonsa ta yi cike da takaici tana ayyana yanzu wannan da shi ne mijin da za ta aura, tun da ya iya furta miyagun kalamai a kan iyalinsa ita wace ce nan gaba da ba zai yi mata fiye da haka ba? Wata zuciyar kuma ta ce ɗan'uwansa ma ya tozarta shi balle ke karankaɗa miya? Kamar ya san abin da take tunani ya katse mata zaren carbin tunanin da take jerawa da cewar. "Kin ji haushina ko? Ni haka nake ba na iya ɓoye abin da yake cikin zuciyata sai dai mutum ya ƙullace ni ko ya ji haushina." Kallon tsaf ta yi masa ta langwaɓar da kanta a gefen kujara sannan ta furta, "Iyalinka-iyalinka ne duk muni da gazawarsu bai cancanci ka sanar da ni abin da ya danganci iyalinka ba. Hasali ma ba wannan ne gudarin abin da ya ke tafe da ni ba balle mu ɓata ragowar lokacinmu a kansa." Jinjina kai Sarki Alhasan ya yi haɗe da ɗan taɓe baki ya furta, "Ni kuma gani nake da kai da kaya duk mallakar wuyane don na yi maganar a gabanki ba wani abu ba ne, ya dace kina ganin mu shiga tattauna ba tare da kin sa komai a harshenki ba? Kina ganin kin yi wa ɗana da ke cikinki adalci? Mu bar batun adalci ko kina son shi ma ɗan ya gaji ubansa? Sam! Ba na so ki haifo mini ɗa a yaƙune ba don haka sai kin ci abinci ma yi abin da ya tara mu a nan." Kafe shi ta yi da idanu maganganunsa na yi mata kai kawo a zuci, sai ta saki guntun murmushi haɗe da cewar. "Ka bar batun jininka da ke cikina domin tun kafin yanzu ya samu duk wata kariya da kulawar ta dace a wurin mahaifinsa, ba ka da damuwa akan yanayin da zan haife shi saboda yana rayuwa ne da zafafan jinane biyu masu ƙarfin gwiwa, jinin mahairba ba banza ba ne haka jinin Sarki Bashar ba abin yarwa ko gazawa ba ne." Shiru Sarki Alhasan ya yi don ta kashe bakinsa ya rasa ta yanda zai mayar mata da martani, gudun kada ta fahimc halin da ya shiga ya sa ya ce. "Na aminta dake amma ki dubi girman abin bautar da yake busa numfashin maharba ki ci abinci ba na son zamanki da yunwa." Murmushi ta yi masa don ta fahimci rikicewar da ya shiga ta ce, "Kada ka damu da sai na ci ko na sha wani abin, ka san ita mai ciki ba komai ne yake birge ta ba." Gyaɗa mata kai ya yi kamar na ƙosasshen ƙadangara ya furta, "Ina sauraron abin da yake tafe da ke ya ke wannan Sarauniya mai kaifin basira da zalaƙar harshe."
 Numfasawa ta yi ta kalle shi ta ce, "Ina ma yadda harshenka yake fidda kyawawan kalamai haka birnin zuciyarka yake? Sai dai kash..." Da sauri ya katse ta, "Kada ki yanke hukunci a kan abin da ba ki da tabbaci, ina sauraron abin da yake tafe da ke." Ruwa ta ɗauka a karon farko sai da ta ƙarewa akushin kallo sannan ta kai shi bakinta, kurɓa ɗaya ta yi masa ta ajiye shi. Ta tattara hankalinta a wurinsa sannan ta ci gaba da cewa, "Na tako cikin yankin Zangon Maharba har cikin Masarautarta domin na ji sharaɗin da ka gindaya kafin ɗan'uwanka ya samu lafiya, ina fata da yaƙinin amsa-amon sautinka zai yi daidai da abin da nake tsammanin zai ratsa majiyar sautina." Iya sarrafa harshenta da kaifin basirarta na sake fisgar soyayyarta da ta yi kwance kane-kane a zuciyarsa, ya jima yana kallonta sannan ya ce. "Tabbas na aminta da ƙaunar da kike wa Usaini tun da har gawurtacciyar Sarauniya kamar ke za ta tako cikin Masarautar Maharba nan neman biyan buƙatar kanta, ki ji daɗin kalamaina ko kada ki ji wannan ba shi ne abin da yake damun zuciyata ba. Babban abin da yake ɓata mini rai a kullin idan na tuna macen da nake tsananin ƙauna wacce zan iya sadaukar da komai nawa a kanta ita ce take mutuwar ƙaunar maƙiyina, maƙiyina na har abada wanda ko mutuwa muka yi ina fatan a binne mu a kusa da juna ta yadda za mu ɗora ƙiyayyarmu daga wurin da muka tsaya, wanda hakan zai ba da damar tashi da ci gaba da ƙiyayyarmu a rayuwarmu ta gaba don ba na fatan samun masalaha ko sassauci a zamantakewarmu." Duk da ta san ƙiyayyar da Alhasan yake yi wa masoyinta amma hakan bai hana kalamansa na ƙarshe sun ratsa ta ba, kafe shi ta yi da ido tana kallo ta rasa bakin magana. Tana cikin wannan yanayin ta ji ya furta, "Sirrin zuciyata na buɗe miki amma duk da haka wannan ba zai hana na taimaka miki a kan ciwon masoyinki ba, sai dai da sharaɗin sai kin shafe kwana uku a masarautar nan a kwana na huɗu ne zan sanar da ke laƙanin makarin ciwonsa, idan na gama da ke za ki koma wurin Aminina masoyina Bokan yankinku Boka Rabo zai sanar da ke laƙani na biyu." Kanta ne ya kulle ta rasa abin da za ta ce masa nan take wani tunani ya faɗo mata ta ce, "Me kake son na zauna na yi har tsawon kwana uku alhalin ina da majiyanci a gida." Girgiza mata kai ya yi ya furta, "Ƙarya ba hali ko ɗabi'arki ba ce, majiyancinki yana tare dake don haka ya kamata ki bada umarni a sauke shi zan ba ku masauki." Ajiyar zuciya ta sauke hankalinta ya sake kwanciya sakamakon rashin jin wani tsattsauran sharaɗi da zai gindaya mata, tana shirin yin magana ta ji ya ci gaba da cewar. "Za ki kwana uku curr kina hidimta mini kamar yadda mai ɗakina take yi mini kodayaushe, ban ce zan yi mu'amalar aure da ke ba domin wannan lokaci na warar masa na musamman, amma wajibi ki kwana uku kina bauta mini babu dare babu rana." Sakin baki ta yi tana kallonsa, kamar ba za ta amsa ba sai kuma ta tuna irin lalurar da Usaini yake ciki. Hawaye ya ciko idanunta cikin dabara ta mayar da su, sunkuyar da kai ƙasa ta yi ta ce. "Na amince." Wani irin farinciki ne ya lulluɓe shi har ya gagara ɓoye murnarsa a fili, miƙe wa ya yi ya fara takawa har gabanta. Tsugunnawa ya yi ya kamo hannunta, wani irin yarr ta ji a ɓargo da tsokar jikinta. Uba-uba ƙyanƙyami da ƙyamarsa ta mamayeta, kauda kai gefe ta yi ta riski muryarsa yana cewa. "Daga yau aikinki zai fara don haka ki sa a ranki daga yanzu ke matar aure ce duk da dai ɗan'uwana ya riga da ya salwantar da darajarki, ya wulaƙanta mutumcinki wanda har abada ba za ki taɓa dawo da ƙimarki ba. Ya hautsina garin martabarki duk matsayi da ɗaukakarki ba za ki iya birkito da shi daidai ba. Bakin alƙami ya riga da ya bushe don haka alƙamun ƙaddararki sun riga da sun wanzu babu mahalukin da zai iya kankare su.  A don haka duk abin da za ki ga na yi ki kawo ido ki saka mini domin ba na son musu, kafiya, muzantawa da katsalandan." Zuciyarta ban da ɗaci babu abin da take yi amma haka ta danne ta don ta san ko me Alhasan zai faɗa yana yi ne don ya hura wutar ƙiyayyar Usaini a zuciyarta. Tana nan cikin damuwa ta ji ya ja hannunta yana cewar, "Mu je turaka ta ki gyara mini makwancina, idan kin gyara kina iya fitowa ki hidimtawa wancan nakasasshen don na tabbata duk in da yake yanzu ya fitsare da kasaye kayan jikinsa." Sarki Alhasan ya ƙarasa maganar ya sakin dariyar izgilanci da ƙeta cike da fariya. Ba ta da zaɓi haka ta bi bayansa kamar raƙumi da akala, gabanta ban da faɗuwa babu abin da yake yi tana fargabar abin da ka je ya zo.

   "Na yi rantsuwa da abin da ke datse numfashin maharba matuƙar na riski ruhinki a cikin wannan ɗakin sai na datse shi daga gangar jikinki." A hargitse Laila ta dubi Sarauniya, da sauri ta ɗaga mata shimfiɗar gadonsu ta nuna mata wurin, Laila na ganin haka ta shige ƙarƙashin gadon. Jin ya sake murɗa ƙofar ya sa Sarauniya ta koma makwancinta ta kwanta luff kamar mai baccin gaske. Tana nan kwance ta ji shigowar Sarki Alhasan hannunsa ɗauke ta itace yana ci da wuta, tana daga kwance ta hango shi yana dube-dube. Juyi ta yi haɗe da yin miƙa kamar wacce ta ci bacci ta more, ta shi zaune ta yi tana kallo wurin da yake. Duk da ta san shi ne hakan bai hana ta yin baɗɗa-bami ba ta fara murza idanu tana cewa, "Waye a wurin nan?" Bai amsa mata ba ya fara takowa har wurin da take zaune nan take gabanta ya fara faɗuwa, Laila da ke ƙarƙashin gado ban da gumi babu abin da take yi. Zama ya yi a gefen gadon ya dafa kafaɗar Sarauniya sannan ya ce, "Kina tsammanin a wani ɗa namiji da zai shigo ɗakin nan bayan ni ne?" Murmushin takaici Sarauniya ta yi ta ce, "Kai kuma a wa? Ko ka manta wannan fadar ta ɗan'uwanka ce?" Juyawa ya yi yana kallon Usaini da ke takure a gefe ɗaya kamar an jika tsumma, sai kawai ya bushe da dariyar ƙeta ya furta, "Wannan abin har za a iya saka shi a cikin jerin mazaje? In dai irin waɗannan mazajen ne na lamince miki ki yi dubunsu." Yana gama maganar ya miƙe ya fara takawa har wajan bakin ƙofa, a fili Sarauniya ta sauke ajiyar zuciya don gabaɗaya hankalinta a tashe yake. Ya lura da yanayinta don haka ya tsaya ya ƙura mata idanu, daga wurin da yake tsaye ya furta. "Shin akwai wani abu ne da kike ɓoye mini? Fuskarki ta ɓoye mini wani abu amma zuciyarki ta alamta mini ɓoyayyan al'amarin da kike ɓoyewa." Guntun tsaki ta yi mara sauti sannan ta ce. "Damuwata-damuwata ce ina ganin babu dalilin da zai sa a ce sai na sanar da kai." Jinjina kai ya yi yana taɓe baki ya furta. "Haka ne! Sai dai ni kaina ina tsoron kaina domin ba ni da kyau ban da daɗi, ba kuma na saurara wa maci amana da ha'intata." Wannan karon tsaki ta yi a fili ta saki murmushin takaici sannan  ta furta. "Ashe cin amana babu daɗi? Ha'inta babu daɗi kenan? Tabbas sai yanzu na sake ilmantuwa da ƙarin iliminka. Kamar ka san abin da yake cikin zuciyata, ka kuma ƙara mini haske da wannan kalamin naka. Na yi rantsuwa da gawurtacciyar Daulata duk wanda ya yi mini kan kara sai na yi masa na itace domin duk wanda ya lashi zuma na tabbata ya san yadda zaƙinta yake, ba zan cika ka da surutu ba don haka a bar kaza cikin gashinta." Sarki Alhasan shiru ya yi yana kallonta har ta dire zancenta, hannuwa biyu ya sa ya riƙe ƙugu ya bata amsa da cewar. "Na fi son a fige kazar dan ubanta domin a bambamce mata..." Sarauniya ta katse shi tana ɗaga hannunta sannan ta ce, "Gaggawar me kake Sarkin Maharba, idan da rai da rabo matuƙar rana na fitowa ba figa ba har gashin kaza sai an yi a gabanka. Don haka duk gaggawar ɓarawo ya jira ciniki ya faɗa." Tafa hannuwa ya fara yi cike da jin shauƙin ƙaunarta, ya tako gabanta yana cewa. "Tun ranar da ƙwayar idona ta fara tozali da ke wannan yana ɗaya daga cikin dalilin ya dilmiya zuciyata cikin kogin ƙaunarki." Kalamansa ba ƙaramin ɓata ranta suka yi ba, don haka ta gagara tanka masa sai bin sa da take yi da kallo. Ganin ba ta da ta cewa ya sa Sarki Alhasan ya taka ya fice, runtse idanu ta yi haɗe da sauke ajiyar zuciya. A hankali ta yi wa Laila alamu da ta fito, a gajiye Laila ta fito sai dai har lokacin gabanta ban da faɗuwa babu abin da yake yi. Rungume Sarauniya ta yi jikinta na rawa ta ce, "Ya zan yi na fice daga ɗakin nan?" Sarauniya ta ɗago da ita ta dafa kafaɗarta cike da bata ƙwarin gwiwa ta ce mata, "Kada ki bari tsoro ya rinjayi labarin da ke zuciyarki, domin tsoron da kike gudu ka da ya cutar da ke watarana kina ji kina gani zai salwantar da rayuwarki. Ki zama jajirtacciyar mace, macen da ko bayan babu ke za a yaba wa jarumta da zuciyar mazantakarki." Tun da Sarauniya ta fara magana Laila take gyaɗa mata kai hawaye na zuba, tana shirin yin magana Sarauniya ta nuna mata Usaini ta ci gaba da cewa. "Duk da bai kasance mijin da za ku yi rayuwar aure ba ya kamata ki mutumta tsohuwar soyayyarku, ki yi mata aminci irin wanda kike tunanin Usaini za iya yi miki idan ke ce kike cikin halin da ya tsinci kansa a ciki."  Idanun Sarauniya ya ciko da ƙwalla, ta janyo hannun Laila ta ɗora a kan tsohon cikinta ta ɗora da cewar. "Ba don ni ba za ki yi wannan jajircewar ki duba abin da yake cikina wanda ya kasance ɗa ne a wurin Usaini, ki taimaka idan har kin san wani abu game da Sarki Alhasan ki buɗe mini labuben sirrinsa. Ƙofa a buɗe take idan har kin san makarin ciwon jikinsa ko a ƙarshen duniya yake zan je na nemo masa matuƙar zai samu lafiya."
  Kafin Sarauniya ta gama magana tuni hawaye ya gama wanke fuskar Laila, ta sake kai hannu kan cikin Sarauniya hawaye na zuba ta furta. "Yanzu kina nufin aure kuka yi da Usaini har rabo ya shiga tsakaninku? Dama haka rayuwa take wani ba ya taɓa haifar ɗan wani kamar yadda wani ba ya taɓa auren matar wani. A duniya ban taɓa son wani ɗa namiji ba kamar Usaini, amma ƙaddara ta ratsa tsakaninmu don haka na ci alwashin taimaka miki ko da zan salwantar da rayuwata matuƙar masoyina zai samu lafiya. Da farko ma na zo wurinki ne domin na ji wacece ke a wurin mijina da dalilin zuwanki, tun ranar da na fara ganinki na kwaɗaitu da son sanin mamammalakin cikin jikinki. Ke mace ce kuma na san kina da kishi don haka za ki fahimci irin zafin da nake ji a zuciyata musamman da na ga mijina ya yi miki iso har cikin turakarsa." Dafa Kafadarta Sarauniya ta yi ta matsa gefen gado ta zauna sannan ta ɗora da cewar, "Mijinki ba komai ba ne a wurina face maƙiyi kuma babban abokin adawar da ko mutuwa na yi matuƙar ruhina zai ƙara tashi ba zan taɓa ƙaunarsa ba, na tsane shi ba na ƙaunarsa don haka ni ma neman lafiyar masoyina ne ya kawo ni." Take Sarauniya ta kwashe komai game da alaƙarta da Usaini da yadda aka samu cikin jikinta daga ƙarshe ta ɗora mata da dalilin zuwanta wannan masarautar. Laila ta tausaya mata sosai, tana gama sauraronta ta yi ƙasa da murya ta ce. "Tabbas rayuwarki cike take da ban tausayi mai ratsa zuciya, amma na yi alƙwarin sai na taimaka miki. Zan nuna wa soyayya halaccin da babu wasu masoya suka taɓa nuna mata, soyayya ce silar komai nawa har kawo wannan lokacin, soyayya ta yi mini horon da har tsokar jikina ta zagwanye a ƙarƙashin ƙasa ba zan mantawa da ita ba, don haka ta yaya kike ganin zan butulcewa soyayya da ahalinta?" Daɗin kalamanta ya sa Sarauniya ta haɗe hannuwa biyu ta furta mata, "Cau cau cau! Sai khn yi matar sarki uwar sarkin sarakunan maharba na har abada." Cike da murmushin jin daɗi Laila ta amsa mata ta ci gaba da cewa, "Akwai wani ɗaki a rumfar farko daga gabas wanda Sarki Alhasan ya ba wa matuƙar muhimmanci, tun da aka yi aurenmu ban taɓa shiga cikin ɗakin ba. A binciken da na yi an ce duk ranar da wata hallita ta shiga cikin ɗakin nan tasirin tsafi da kowanne irin sihiri da Sarki Alhasan yake taƙama da shi zai wargatse, wani ɓoyayyan boka da ya yi mini bincike ya tabbatar mini da cewar hatta dodonnin tsafin da Sarki Alhasan yake amfani da su suna kulle a cikin ɗakin. Na gaya miki ne saboda na ji ana raɗe-raɗin neman maganin da kika zo wurinsa, wasu na zargin da sa hannunsa a ciwon mara lafiyar da kike tafe da shi. Bari ki ji na gaya miki ban da ni babu wanda ya san Usaini ne kike jinya a cikin Masarautar nan, ki dubi yadda ya koma kalli fa ki ga fuskarsa kamar ta ƴaƴan maguna." Laila na zuwa nan a zancen ta fashe da matsanancin kuka, janyo ta Sarauniya ta yi ta fara lallashinta sai da ta yi shiru sanna ta ci gaba da yi wa Sarauniya bayani." A daren jiya ina kwance bayan fitarki daga turakarsa na ji shi ma ya fita, a tunanina ɗakinki ya taho don haka na lallaɓo na fito don na ga abin da zai shiga tsakaninku. Kwatsam! Ban za ta ba na ji yana surutu sama-sama, da alama magana yake yi da wani gawurtaccen bokansa wai ko Boka Barau? Ko Rabo haka dai na ji yana kiransa. Jin kunnena na ji ya ce a kwananki na uku cikin daren kwana huɗu, zai zo da wani ruwan sihiri wanda baƙaƙen aljanu za su kawo masa ya watsa miki. Idan ya watsa miki zai kai ki cikin ɗakin ya tsafa ce ki idan ya yi miki haka sai yadda ya  ga dama da ke. Kuma tukwicin da na ji ya bayar shi ne abin cikinki, wai matuƙar tsafinsu ya ci a kanki tabbas za su hallaka masoyinki da abin cikinki." A razane Sarauniya ta ɗago cikin tashin hankali ta ce, "Kada yaddar da na yi da ke har na tona miki lambun sirrina ya sa ki shirga mini ƙarya." Laila ta fara takawa a hankali sannan ta ce, "Idan kin ɗauki wannan a matsayin ƙarya shin dawowar mahaifinki ma ƙarya ce? Jin kunnena na ji mahaifinki Sarki Musa ya dawo har ya ɗaura ɗamarar zuwa wannan Masarautar don ya tafi da ke, abin da na ji nake sanar da ke domin na tseratar da rayuwarki don haka ni na bar ki lafiya." Tana gama maganar ta fara takawa da sauri Sarauniya ta matsa wurinta ta ce, "Me ye mafita?" Laila ta yi jim sannan ta furta, "Mafita ki tabbatar da kin shiga sirrintaccn ɗakin Sarki Alhasan kin wargaza shirinsa, akwai farin ƙoƙo maruƙar kika kwara ruwan cikinsa a duka jikinki magana ta ƙare. Ki tabbatar da kin bar masarautar nan a daren kwana na huɗu duk rintsi da wahala kada ki bari dare ya tsala da ku a cikin masarautar nan." Cike da gamsuwa Sarauniya ta amsa mata, sai da ta leƙa a hankali sannan ta yi wa Sarauniya sallama. Sarauniya ban da godiya babu abin da take yi wa Laila a haka suka rabu.
   Laila na fita Sarauniya ta koma gefen gado ta zauna ta haɗa uban tagumi, ita kaɗai ta fara ƙissima dabarar da za ta yi don ta faɗa sihirtaccen ɗakin ba tare da Sarki Alhasan ya gano ta ba. A yanda ta ga rana haka ta ƙarasa ganin ragowar daren ta, sai daga ƙarshe wata farar dabara ta faɗo mata. Saboda zumuɗi har alla-alla take gari ya ƙarasa waye. 
  Washagari tun shigarta turakar Sarki Alhasan ta fahimci ya tashi da walwala farinciki da annushuwa, lokaci ɗaya ta ɗora masa zarge-zarge a kansa. Ta sake gasgata abin da Laila ta sanar da ita, tun da yamma ta yi ta tara amintattaun Dogaranta guda biyu ta sanar da su lokacin da za ta fito da daddare da wurin da ya kamata su je su jira ta. Bata sanar da su komai ba sai dai ta jaddada musu tana buƙatar komai ya kasance cikin sirri ko sauran Dogarawan ba ta lamince su gayawa ba. Hakan ce kuwa  ta faru tun da dare ya fara yi suka ware daban, cikin sirri ta sa aka fice da Usaini ba tare da kowa ya ankara ba. Abu ɗaya ne ya tsaye mata har lokacin ba ta samu sukunin shiga ɗakin ba sakamakon Dogarin da ke ƙofar ɗakin ya kafa ya tsare, wata dabara ce ta faɗo mata da sauri ta bincika cikin ciyayin da ke bayan ɗakunan da ƙyar ta samu ganyen taba-taba ta fisgo ta a gaggauce ta murtsike ta haɗe da ganyen kafi kasa bacci. Tana zuwa ta ƙarasa wurinsa kamar tana buƙatar wani abu, cikin shammata ta watsa masa a fuska, ta fisgi janye ɗaya ta manna masa a jikinsa nan take bacci ya yi awon gaba da shi. Cikin sauri ta tura ƙofar sai dai a garmaƙe ta ji ƙofar, cikin sanɗa ta leƙa turakar Sarki Alhansa, can ƙasan filonsa ta lallaɓa ta fara lalubawa cikin sa'a ta ji kubar ɗakin. Jikinta na rawa ta ɗauko ta fito da ƙyar ta samu ta iya buɗe ƙofar ɗakin ta shiga ciki. Nan take ta fara dube-duben farin ƙoƙon da Laila ta gaya mata, daga can kusurwar yamma ta hango shi cikin sauri ta ɗauka ta kwarawa jikinta. Tana gamawa ta turo ƙofar ɗakin ta fito da ƙafar dama kamar yadda ta gaya mata, cike da nasara ta samu ta zirare daga cikin Masarautar. Gudu-gudu sauri-sauri ta fara tafiya a cikin duhu har ta isa wurin da ta gayawa Dogarawanta, tana zuwa ta haye keken dokinta ta samu Usaini na kwance suna haɗe idanu ta ga ya sakar mata murmushi. Gani ta yi kamar gizo idonta yake yi mata don haka ta murza idanu tana shirin magana ta ji ya ce, "Ni ɗin ne dai Masoyiyata, tabbas ke jarumar jaruman duniya ce. Mai irin zuciyarki sai an tona har cikin mazaje." Kafin Sarauniya ta ba shi amsa Sarki Alhasan da ke mazaunin gaba wurin mai jan linzamin dokin ya mayar mata da martani da cewar, "Tabbas na shaida haka don tun da na zo duniya babu macen da ta taɓa cin galaba a kaina face ita, sai kash bakin alƙami ya riga da ya bushe."

  Ba Sarauniya ba hatta Usaini da bai jima da farfaɗowa cikin hayyacinsa sai da ya girgiza da jin muryar ɗan'uwansa, Sarauniya ta haɗiyi yawu mai ɗaci tana nazarin irin kalaman da za ta furta masa. Kanta gabaɗaya ya kulle don haka ta yi ta maza ta ce, "Ka san masu iya magana sukan ce rana dubu ta ɓarawo guda ce kawai ta me kaya, shin ka na mamakin ƙarfin zuciya da dakiya irin tawa bayan ka san jinin Sarki Musa yana yawo a cikin jikina? Kada ka yaudari kanka don na gaya maka kowa ya mini kan kara sai na yi masa na itace." Tun da ta zo duniya yau ce rana ta farko da ta bugi ƙirji ta yi alfahari da mahaifinta, duk da hasken asuba ya fara ɓullowa amma har lokacin babu wanda yake iya gano fuskar ɗan'uwansa, Sarki Alhasan na gama jin kalamanta ya bushe da dariya. Lokaci ɗaya ya haɗe fuska tamkar wanda aka saukar wa da saƙon mutuwa, cikin wata iriyar murya  ya ci gaba da cewa. "Na shafe shekaru ina bauta, dako da faɗi-tashin ganin na cim ma burina. Ba dare ba rana na salwantar da ragowar farincikina a kan muradin raina da gawurtar tsafina. Rana ɗaya kin wargaza mini komai, ki hautsina mini garin tuwon da na jima ina tanadi don magance cutar yunwata. Na yi rantsuwa da abin da ya yi silar kafuwar yankina ba za ki sha a banza ba, na so ki na ƙaunace ki amma sha'awarki ta fi tasiri a rayuwata. Duk irin soyayyar da nake yi miki ba ta kai ta sirrin tsafina ba, don haka mu je zuwa mahaukaci ya hau kura." Yana gama maganar ya  finciki kekenan dokin da ƙarfin gaske suka ci gaba da tafiiya, daga Sarauniya har Usaini an rasa mai bakin magana. Tunani cunkuss ya cunkushe zuciyarta tana mamakin yadda aka yi Alhasan ya san komai game da shirinta, wata zuciyar ta ce to ko ya ji ki a lokacin da kuke tattaunawa da Laila bayan fitarsa daga ɗakinki? Take gabanta ya faɗi ta fara tunanin halin da Laila take ciki don ta tabbata ita ma Alhasan ba zai bar ta ba. Ɗayar zuciyar kuma ta ce mata ko bai ji hirarku ba Alhasan mugun hatsabibi ne don haka ki yi ƙoƙarin nemar wa kanki mafita. Ajiyar zuciya ta sauke a fili ta kai idonta wurin Usaini tana shirin yi masa magana, ya ja yaƙunannan hanunsa da ƙyar ya rufe mata baki alamun ta yi shiru. Babu yadda ta iya haka suka kawo idanu suka zuba wa kowa wannensu yana saƙa da warwara a cikin zuciyarsa.
  Tafiyar wuni suka yi curr don ma Sarki Alhasan na babula matsanancin gudu, sai da suna gab da shiga cikin Daular Sarauniya ta ji Sarki Alhasan ya furta. "Ina mai yi miki barka da dawowa cikin Daularki lafiya." Sarauniya yi ta yi kamar ba za ta amsa masa ba Usaini ya zungure ta, babu yadda ta iya ta amsa masa a daƙile. Tun daga baƙin ƙofa Dogarai da mutanen cikin Daular suka cika da farinci musamman da suka ga fuskar Sarki Alhasan don a tunaninsu Usaini ne ya samu lafiya, take mutane suka fara kiɗe-kiɗe da bushe-bushen farinciki. Kafin wani lokaci tuni labarin dawowar Sarauniya ya watsu a ko ina a ciki da wajen Daular, wasu daga ciki har sun fara idar da labarin samun lafiyar Usaini. A madadin Sarki Alhasan ya wuce da Sarauniya Fadarta kai tsaye sa ya wuce da ita tsibirin Boka Rabo, take hankulan jama'a ya karkata a wurin kuma gabaɗayansu babu wanda ya yi tsammanin wani abu, a tunaninsu Sarauniya za ta fara kai albishiri ɗin samun lafiyar Usaini wurin Boka Rabo ne, mamakinsu ɗaya da ba su ga Bayi da matuƙa keken Dokin ba, sai suka alaƙanta hakan da ra'ayi ko sha'awar tukin Usaini ya so. Don haka mutane suka ɗunguma zuwa ƙofar tsibirin suna jiran fitowar Sarauniya, da farko Sarki Alhasan ya so sauke su a bakin ƙofar tsibirin amma ganin dubun dubatar mutane ya sa ya saki linzamin dokin suka kutsa kai cikin tsibirin Boka Rabo, a daidai lokacin Boka Rabo ya gama mallaka wa Boka Mai zamani duk wani tasirin tsafinsa da ya mallaka tun iyaye da kakanni.
   Boka mai zamani yana zuwa nan a zancensa ya ɗago ya dubi mutanen wurin da suka yi zuru kowa da abin da yake saƙa wa a zuciyarsa, Sarki Damina ya yi jim kamar ba zai yi magana ba sannan ya ce. "Hankalina ya fara kwanciya ya kai wannan tsoho mai yawan shekaru da sanin ɓoyayyen tarihi, Sarauniya ta dawo gida ga Usaini ya samu lafiya. Ina ganin komai ya zo ƙarshe tun da ga mahaifin Sarauniya ya dawo ka ga magana ta ƙare." Boka mai zamani ya yi wata dariya kafin ya ce wani abu Sarki Damina ya ɗora da cewar, "Sai dai har a yanzu ban ga aibin maharba da zuri'arsu ba, abu ɗaya na fahimta Sarki Alhasan ya huce takaici da haushinsa a kan ɗan uwansa Usaini. Kuma wannan faɗan na ƴan uwantaka ne ka ga kuwa kowa ɗan kallo zai zama." Sarki Damina na gama faɗar haka ya saki dogon tsaki sannan ya ci gaba da cewar, "Haka kawai mun ɗauki zancen jita-jitar da ba mu da tabbaci a kanta mun ɗora wa Maharba karan tsana, shin..." Bai ƙarasa magana ba Boka mai zamani ya katse shi da cewar, "Ban yi mamakin waɗannan kalaman naka ba sakamakon shigar ɓurtun da ka yi mini." Shiru wurin ya ɗauka Boka mai zamani ya furta, "Daga lokacin da Sarki Alhasan ya tsoma ƙafarsa cikin tsibirin mahaifina ƙofar rikici da rashin kwanciyar hankali ta buɗe, buɗewar da har kawo wannan lokacin ba ta haifar da ɗa mai ido ba. A kan idanuna al'amuran suka wanzu, abin mamaki da al'ajabi babu wanda ban gani ba. Yaudara, cin amana, butulci da tsagwaron ha'inci suka samu damar cin karensu babu babbaka." Usaina ta taɓe baki ta jingina da bango saboda yadda wuyanta ya ƙage, ta kalli Boka Rabo ta ce. "Sanin kana da masaniya a kan al'amarin ne ya ba wa Mijina, uban Ɗana kuma Sarki a wannan Daular damar kiran ka don jin gundarin labarin. Don haka ya kamata ka bar jan zaren labarin da nisa ka gajarce abin da ya yi saura ko kowa ya kama gabansa." Boka mai zamani ya kafe Usaina da kallo, ya yi wani murmushi ya furta. "Na fi kowa sanin Damina mijinki ne kuma uban Ɗanki bayan ke wace ce ta haifa masa Yarima mai jiran gado?" A hargitse ta kalle shi don ta fahimci da biyu Boka mai zamani ya yi maganar, kamar za ta tanka masa sai ta yi ƙaramar ƙwafa ta ja bakinta ra tsuke. Boka mai zamani a kaikaice ya mayar mata da martanin mugun kallo, ya saka ƙyamusassun hannuwansa ya fara tattara kayan tsubbun da ya ba je a wurin. Da mamaki mutanen wurin suka bi shi da kallo, Sarki Damina ya ce. "Abin dogarona da tunƙahona shin..." Hannu Boka mai zamani ya ɗaga wa Sarki Damina wanda haka ne silar datse ragowar kalamansa, sai da ya kammala haɗa kayansa sannan ya furta. "Na tattara kayana ne domin labarin da nake ba ku ya zo ƙarshe, me ya yi sauran bayan na gama ba ku labarin idan ban tattara komatsaina na koma tsibiri na ga abin da hali zai yi ba?" Murmushi duka mutanen wurin suka yi, Boka mai zaman ya ajiye jakarsa a gefe sannan ya zauna ya ci gaba da ba su labari.
  Ganin shigowar Sarki Alhasan da su Sarauniya ya sa na dubu mahaifina da niyyar yin magana, ya ɗauki wani baƙin garin magani da aka haɗa da ƙasar tsohuwar maƙabarta, sai ƙashin tsohuwar mikiya. Ya watsa a wurin da nake zaune haɗe da furta waɗansu ɗalasiman tsafi sannan ya dube ni ya ce. "Ba mutum ba ko aljan ne ya zo cikin tsibirin nan matuƙar ba kai ka karya laƙanin ba har ya gama rayuwarsa ba zai san da wanzuwar ruhinka a wurin nan ba." Yana gama maganar na ga ya yi gaba sai kuma na ga ya dawo wurina a sanyaye, tsugunnawa ya yi a gabana ya dafa kafaɗata sannan ya ci gaba da cewa. "A wannan lokacin da nake tsugunne a wurinka ka ɗauka kai ne ɗauke da dukkan matsayina, ka sa a ranka kaine uban kanka don a yanzu haka girma ya riske ka. Ina alfahari da kai mai zamani, bokan bokayen duniya baki ɗaya. Ka murza duniya a tafin hannunka domin ka same ta, ka juya duniya yadda kake so domin a ƙarƙashinka take. Ka sarrafa alƙaluman tsafin son ranka domin gadonka ne, jininka ne haka zalika ɓargo da tsokarka ce." Ya ƙarasa maganar yana ruƙo tafin hannuna, ɗago hannun ya yi sannan ya ce. "Wannan kaɗai ya rage na sadaukar maka da shi, shi ma mallakinka ne." Yana rufe baki wani farin haske ya fito daga goshinsa zuwa tafin hannuna nan take na ji wani sanyi ya ratsa ni na fara rawar ɗari numfashina na sarƙewa, sai a hankali na ji komai nawa ya dawo daidai. Ganin yanayina ya sa mahaifina ya miƙe haɗe da sakar mini murmushi duk da na ga tsattsafowar hawaye daga kwarmin idonsa. Ina daga wurin da na ke zaune na ji tamkar an ɗaure ni da sasari, babu yadda na iya haka na kawo na mujiya ya ɗora musu.
   Sarauniya da ke cikin keken doki kallon Usaini ta yi dake zaune a gefenta, ta yi ƙasa da murya ta furta. "Ban san abin da suka ƙulla ba amma haka kawai na ji jikina yana ba ni babu alheri a zuwanmu wannan tsibirin. Haka kawai na ji abin cikina yana yi mini yamutsin da ban san dalilinsa ba, bai taɓa yi mini haka ba duk tsanani da jin daɗin da nake ciki. Duk bayan daƙiƙa guda ƙirjina na yi mini dakan laguden da na kasa tantance dalilinsa..." Tana zuwa nan a zancenta Usaini ya katse ta da cewar, "Wankakkiyar zuciyarki bai kamata ta fara wasu-wasi ba. Ƙaddara ta riga fata! Ba tun yau ba na gaya miki sun yi galaba a kanmu, lumbu-lumbu suka yi mana wutar ƙaiƙayi don tuni mun afka ba tare da saninmu ba. Afkawar da ta haifar mana da iyo a kogin zalinci da cin amana, an ci amana an yaudare ki Sarauniya. A yanzu babu damar tattauna abubuwa masu yawa. Na gode miki da dawo da ruhina da kika yi daga sihirtaccan ɗakin ɗan'uwana, ya yi niyyar ya jingine ruhina ya yi ta azabtar da ni har wahala ya ƙare ni a haka. Tabbas ke ta dabance don haka na yi miki alƙwari ko ban aure ki yanzu ba na yi rantsuwa da abin bautarmu sai na aure ki a rayuwarmu ta gaba." Idanunta ne suka ciko da ƙwalla ta faɗa yalolon jikinsa ta rungume shi tsam sannan ta furta. "Kalamanka na yi mini kamceceniya da wasiyya masoyina, don matsayina da tasirin sarautata kada ka ce mini ba za mu gudanar da rayuwar aurenmu ba? Kai nake so kai ne farincikina don haka zan iya sadaukar da komai a kanka." Kwantar da kansa ya yi a jikinta a hankali ya furta, "Ki riƙe mini alƙawarina ko a gaba kada ki juya mini baya domin ba zan juri rashinki ba, Kakana ya taɓa gaya mini kowane ran da ya kwanta dama matuƙar bai cim ma burinsa ba zai wayi gari cikin wata duniyar a rayuwa ta gaba. Ni na ga abin da bakya gani sarauniya rayuwarmu..." Usaini bai ƙarasa magana ba suka ji an fisge labulen keken dokin da ƙarfi, a zabure suka kai dubansu wurin. 
  Laila ce a tsaye tana ƙare musu kallo cike da gadara take bin su da wulaƙantacce kuma ƙasƙantaccen kallo, da mamaki Sarauniya ta dube ta tana faɗin. "Laila ke ce?" Cike da isa da ƙasaita ta mayar mata martani, "Me idanunki yake gane miki?" Wani irin yawu Sarauniya ta haɗiya mai ɗaci, gabanta ya ci gaba da tsananta faɗuwa tana cikin wannan yanayin ta riski muryar Laila na cewa. "Kin ɗauka za ki nakasta rayuwar mijina ki kwana lafiya ne, ko kuwa kina tunanin za ki kassara rayuwar mijina ke ki je ki buɗe sabon shafin rayuwar jin daɗi da masoyinki?" Laila na rufe baki Sarki Alhasan ya dafa kafaɗarta cike da nuna kulawa ya furta, "A dabbanci da sakarcinta ta ɗauka za ki ga an cin dunduniyar mijinki ki kawo idanu ki zura, tabbas ta yi sake ɗan zaki ya girma don tuni kwaɓarta ta yi ruwa tsululu." Yana gama maganar ya ja hannun Sarauniya sai da ya ja ta har gaban wurin da mutane suke tsaitsaye, ganin yanayin abin da Sarki Alhasan yake mata ya sa suka sha jinin jikinsu. Usaini na ganin ɗan uwansa ya ja masoyiyarsa ya yunƙura da niyyar fita amma ya kasa, da ƙyar ya samu ya riƙa jan ciki a hankali garin saukowa daga keken dokin ya faɗo ƙasa take kansa ya fashe jini ya fara zuba, hankali a tashe Laila ta ƙarasa wurinsa ta ce. "Me ya sa ba ka kira ni na taimaka maka ba masoyina..." A fusace ya sa hannu ya doke bakinta ya ci gaba da jan ciki har ya kutsa wurin da Alhasan yake tsaye. Kafin ya je tuni Alhasan ya ɓalle ganyen da Sarauniya ta rufe ƙirjinta da ƙugunta, nan take mutanen wurin suka sunkuyar da kansu ƙasa. Ana cikin haka rundunar Dakarin maharba suka yi wa wurin ƙawanya ɗauke da miyagun makamai, wannan lamarin ba ƙaramin mamaki ya ba ni ba duk da ina killace a wurin da mahaifina ya zaunar da ni amma duk abin da yake faruwa a kan idanuna ake yi.Ta ƙarfin tsiya ya kwantar da Sarauniya a kan idanun talakawanta ya yi mata fyaɗe, ina gani mahaifina na ƙyaƙyata dariyar ƙeta har da riƙe ciki, talakawan Sarauniya suka fashe da kukan tashin hankali, Usani da ke riƙe a hannun wasu zaratan Dakaru ya yi kukan kura ya cukumi wuyan Alhasan duk da jikinsa ba ƙwari haka ya riƙa kai masa duka, cike da izgili Alhasan ya ɗauko wata sihirtacciyar takobi wacce ya gada wurin mahaifinsa. Wata irin dariya ya kece da ita sannan ya zurma wa Usaini ita a cikin ciki, Sarauniya na ganin haka da gudu ta rarrafa wurinsa ta rungumo shi. Wani ƙaton dutse ta ɗauka ta buga wa Alhasan nan take kansa ya fashe jini na zuba, ganin wannan tashin hankalin ya sa talakawa suka fara kuka suna kiran sunan Sarauniya. Jinin da Alhasan ya gani ne ya sake fusata shi, ya yi wani irin ƙaraji haɗe da miƙe wa tsaye yana huci. Sarauniya ta tallafo fuskar Usaini cike da kururwa tana kiran sunansa, a galabaice ya ɗago rumfashinsa na neman ɗaukewa ya, "Ka da ki juya mini baya masoyiyata, ina ƙaunarki ina alfahari da..." Maganarsa ce ra sarƙe sakamakon ɗaukewar numfashinsa. Wani irin yarrrr Sarauniya ta ji tun daga tsakiyar kanta har tafin ƙafarta, miƙewa ta yi tana kallon gawar Usaini haɗe da ja da baya, tana jingina da gefen tsibirin ta kwarara wata uwar ƙara a cikin tashin hankali da zautuwa, Laila da ke gefe ita ma kusan mutuwar tsaye ta yi. Duk abin da ya faru ta ƙulla shi ne domin ta jefi tsuntsu biyu da dutse ɗaya, ta fallasa asirin Sarauniya a kan shiga ɗakinsa ne don ta san Alhasan ba zai taɓa yafe mata ba, ta taɓa jin lokacin da ya taɓa yi mata gargaɗi ya ce da a ce mahaifiyarsa na raye ko ita ta shiga ɗakin sai ya hallaka ta. Ta yi tsammanin zai kashe iya Sarauniya ita kuma ta kashe shi, shi kenan ta yi rayuwa da masoyinta Usaini. 
 Tana nan tsaye Sarauniya ta kai dubanta ga Laila ta ce. "Kin ci amanata kin ga abin da kika aikata mini wallahi ba zan bar ki ba." Daga wurin da take tsaye ta fisgi ƙahon hannun wani Dogarin Sarki Alhasan ta wurga mata a daidai maƙogaro, take Laila ta riƙe wuya tana kakarin aman jini. Sarauniya na niyyar yin kan Sarki Alhasan ba zato babu tsammani ya ɗaga takobinsa ya sare kanta. Wata irin ƙara talakawan wurin suka ƙwalla cike da tashin hankali, kan Saruniya ya yi tsalle sama bai faɗo ko ina ba sai a gaban Sarki Musa da ƙarasowarsa kenan, ya kutso yana son ƙarasawa wurin Sarauniya don an sanar da shi dawowarsu.
😰😰  Don Allah ku zo mu yi jajen mutuwar waɗannan masoyan.

     Wata mahaukaciyar dariya Alhasan ya fara ƙyaƙyatawa, ya kai dubansa ga gangar jikinta da ke tsaye kyam hannunta na yunƙurin kai masa duka, da hannu ɗaya ya hankaɗe ta yaraf! Ta faɗa kan gawar Usaini. Talakwa da bayinta ban da kuka da kururu babu abin da suke yi, cike da tsanar Sarki Alhasan wata matashiyar budurwa ta nuna shi ta furta. "La'ana da tsinuwa sun tabbata a gare ka ya kai wannan azzalumin Sarki." Kafin ya ba ta amsa sai da ya kai dubansa ga Sarki Musa da ya yi tsaye yana ƙare wa dungulmin kan Sarauniya kallo, takaici, baƙinciki, ɓacin rai da zafin zuciya suka hana harshensa motsi balle ya furta ko da kalma ɗaya ce, Sarki Alhasan ya sakar masa murmushin ƙeta sannan ya ɗauke kansa zuwa wurin yarinya, da hannun ya fisgo ta sai da ya yi kamar zai yi mata magana sai kawai ya murɗe wuyanta ta faɗi ƙasa matacciya. A daidai lokacin taron wasu mutane suka ƙaraso wurin. Baƙaƙe ne wuluk sai dai ba su da tsayi sosai suna da faffaɗar fuska da manyan hanci, Sarkinsu da ke ɗauke a kan kafaɗun wasu bayinsa guda biyu ne suka dire shi a gaban Sarki Alhasan. Ganinsu ya sa Sarki Alhasan ya faɗaɗa fara'arsa sannan ya ce, "Ina yi maka fatan alheri da murnar kasancewarka Sarkin wannan Daular ya kai Sarki Gauta." Cike da jin daɗi Sarki Gauta ya baje hanci yana dariya mara daɗin sauraro, waigawa Sarki Alhasan ya yi ya nuna gawar Sarauniya ya furta. "Da gawar da abin da yake cikinsa fansa ne a gare ka, ka yi yadda ka ga dama da su domin ka riga da ka biya wannan ni Daular da abin da yake cikinta." Lokaci ɗaya Sarki Gauta ya sake wage baki yana ɓaɓɓaka dariya, ya kai dubansa ga gawar Sarauniya sannan ya kalli can gefen hagunsa wata bishiyar kuka ya hango, ya ɗaga ɗan yatsansa yana faɗin. "Za a gsassaƙe mini bishiyar kukar can domin ina buƙatar a gina mini ɗakin  babban dodo a wurin, zan tambaye shi ranakun da yake buƙata a riƙa shayar da shi jini kamar yadda muka saba a dokar daji, sai dai ya sanar da ni yunwa ta fara kawo masa ziyara" Laila da ke gefe gabanta ban da faɗuwa babu abin da yake yi, tun da ta auri Alhasan ta fara fahimtar halinsa don haka take ganin ire-iren rashin imanin da yake aikatawa. Na yau ya fi na kullin don tun da ta zo duniya ba ta taɓa ganin mummunan al'amarin da ya faru a kan ƙwayar idanunta ba. 
  Sarki Musa wani irin yawu ya haɗiya mai ɗaci ya sunkuya a hankali ya ɗago dungulmin kan Sarauniya da ke shatatar da jini, ƙare wa fuskarta kallo ya yi take idanunsa suka sake rinewa. Ya miƙe tsaye yana kallon mutanen da ke wurin wanda kallo ɗaya za ka yi musu ka fahimci zuciyoyinsu a dagule suke, nan take kallo ya dawo kan Musa kowa da abin da yake tunani a kan irin hukuncin da zai yanke wa Sarki Alhasan don su kansu sun san shi ma ba kanwar kasa ba ce. A hankali ya fara takawa ba tare da ce uffan ba ya ƙarasa har wurin da gawar Sarauniya take kwance, da hannu ɗaya ya ɗago ta yana shirin wucewa cikin tsibirin Sarki Alhasan ya dakatar da shi da cewar, "Me kake shirin yi haka? Ko kasan da kai da gawar da kuma sauran al'ummar cikin Daular nan tuni na sayar da ku ga wannan Basarken matsafin?" Ajiyar zuciya Sarki Musa ya sauke sannan ya ingije Sarki Alhasan ya wuce ciki, yana shiga ya ƙarasa cikin tsibirin yana tsugunnawa a wurin. Yawu ya tofa a wurin nan take wurin ya fara yin rami yana zabtarewa, da ƙarfi ya sa hannu ya buga a kan ƙasar take wurin ya ci gaba da wawakewa. Ɗago gawar da kan Sarauniya ya yi sannan ya wurga su ciki, runtse idanu ya yi ya fara motsa baki wanda da alama karanta ɗalasuman tsafi yake yi, take ƙasar wurin ta haɗe kamar wani abu bai taɓa faruwa ba. Ganin abin da ya faru ya sake tunzura Sarki Alhasan da sauri ya ƙaraso wurin cikin zafin zuciya ya shaƙi wuyan Sarki Musa ya furta, "Wurin uban wa ka tura gawar?" A madadin Sarki Musa ya yi fushi sai kawai ya saki murmushi, tun yana yi a hankali ya riƙa ɓaɓɓaka mahaukaciyar dariya. Ya jima yana abu ɗaya sannan ya haɗe fuska kamar ba taɓa motsa dakalin fuskarsa da sunan dariya ba. Ya dubi Sarki Alhasan ya ciro tawada da alƙalami ya fara rubutu a jikin bangon tsibirin kamar haka: "Ba yanzu zan kashe ka ba Alhasan." Rubutun dariya ya ba wa Sarki Alhasan cike da raini ya dafa kafaɗar Sarki Musa ya ce, "Da fari na yi niyyar datse numfashinka nan ba da jimawa ba, amma na jinkirta zan ɗaga maka ƙafa domin ka ɗanɗani azaba daga wurina. Na yi rantsuwa da tsagwaron makircina sai na shayar da kai ruwan azabar da ƙanƙanuwarta na shayar wa ƙanina Usaini." Sarki Musa kallon Alhasan ya yi ya girgiza masa ba tare da ya sake rubuta masa komai ba, ya ƙarasa gaban Boka Rabo da yake ta wuri-wuri da idanu. Tsayuwar Sarki Musa a gabansa ba ƙaramin faɗuwar gaba ta haifar masa, shi kansa ya san a wannan ranar zai yi bankwana da duniya don ya tabbata Sarki Alhasan ba zai bar shi ba. Amma ganin suffar Sarki Musa ya sa ya fahimci irin mutuwar ƙasƙancin da zai yi, a hankali ya haɗiyi yawu mai ɗaci jikinsa na karkarwa. Sarki Musa ya saka hannu ya ɗago haɓarsa da hannu ɗaya, hannunsa ɗaya ya fara yi masa rubutu a jikin bango da cewar, "A lokacin da ajali yake kusantota ba ta nemi taimako da agajin kowa ba sai kai, ta baka amanar abin cikinta tun bai zo duniya ba. Ta yadda ta buɗe maka cikinta ta zayyane maka sirrinta domin tana ganin kaine wanda zai iya sauke labulen sirrinta, ya rufe shi ruf ba tare da iska ta ɗaga har wani ya hangi abin da yake ciki ba. Me ya sa ka zaɓi ka ci amanar Shakundum a lokacin da bata da bangon da za ta jingina ta ji daɗi?" Kalaman Sarki Musa ba ƙaramin mamaki da dariya suka so ba shi ba, ya sauke hannunsa daga jikin haɓarsa don gani yake kalaman nasa har da rainin hankali duba da irin tsantsar cin amanar da ya yi wa Gimbiya Nuwaira. Ya kalli Sarki Musa ido cikin ido ya furta, "Ka san an ce daga na gaba ake gane zurfin ruwa, don na ci amanar Sarauniya ina ganin wannan ba wani abin damuwa ba ne tun da kai ma haka ka yi wa mahaifiyarta. Sauƙinta ma ni ba ta taimake ni da komai ba sai tsibirin nan, to ka ga kuma ga yadda lamarin ya zo ashe ma tanadin kushewarta ta yi tun tana raye tun da ka ɓatar da gawarta a ciki. Kai kuwa ka kasance kai ne butulun ƙarshen zamani, tun da babu abin da Gimbiya Nuwaira da mahaifinta ba su yi maka ba."  Furzar da iska mai zafi Sarki Musa ya yi ya sa hannuwansa guda biyu a cikin bakin Boka Rabo, kamar yadda ake ɓare kan tunkiya bayan an babbake shi haka ya tattara ƙarfin tsafinsa ya yage kan Boka Rabo gida biyu.  Take jikin Boka Rabo ya fara wata irin karkawar jini da wani irin ruwa ya riƙa kwarara daga jikinsa, a fusace ya wurgar da gawarsa gefe yana huci. Waɗanda suke iya hango abin da yake faruwa ba ƙaramar kaɗuwa suka yi da ganin hukuncin da Sarki Musa ya yi wa Boka Rabo ba.
  Duk da yana jin ƙwarin gwiwa a kan irin al'amarin da zai aiwatar a kan Sarki Musa amma irin mummunan kisan da ya ga ya yi wa Boka rabo ya ɗaga hankalinsa, gudun kada ya gane lagonsa ya sa ya kawar da kai kamar bai ga abin da ya faru ba. Yana nan tsaye ya ji Sarki Gauta cikin gurɓatacciyar hausarsa ya furta, "Alasan ina jira ga shi har babban Dodo ya buƙaci jini." Sanin hatsabibanci Sarki Gauta ya sa Alhasan ya ƙarasa wurinsa da sauri yana faɗin, "Jini ba matsala ba ne a wurina kada ka damu yanzu za mu ƙarasa fadarka ka huta." Sarki Gauta bai amsa ba saboda ransa ya fara ɓaci, ya zaro wata ƙanƙanuwar halitta mai siffar kunkuru sai dai ta fi kunkuru girma, bakinta ɗauke da manyan haƙora masu ban tsoro. Sarki Alhasan na ganin haka ya nuna Laila yana faɗin. "Na sadaukar masa da jinin matata Laila, bayan ita kuma ga na talakawanka." Laila na jin haka a firgice ta matsa tana faɗin, "Ni kuma Ranka ya daɗe?" Sarki Alhasan ya bushe da dariya ya ce. "Laila kenan! Duk tsalle-tsallen kwikuyo ba a gaban kura yake yi ba, na san shige da ficenki sarai. Na kwana da sanin bakya sona bakya ƙaunata duk abin da kike faɗa mini kina yi ne domin ki gyara kanki don cikar muradin zuciyarki. Kin yi haka ne domin na kashe Sarauniya kin ga Usaini ya samu lafiya, ni kuma kin shirya kashe ni domin ki aure shi. Ba ki san Usaini ba Laila, ko da Usaini yana raye wallahi ba zai taɓa aurenki ba. Ni da kike gani ba na taɓa yadda da wata hallita duk kusancina da ita, don haka ina yi miki fatan alheri." Yana gama maganar ya ja wannan hallita ya cuna mata Laila, da gudu ta ɗafe wuyanta ta riƙa kai mata yaga. Duk in da ta kafa bakinta tana ɗagawa za a ga ya yi jawur alamar jininta take zuƙewa, wannan lamarin ba ƙaramin kaɗa hantar cikin mutanen wurin ya yi ba. Suna ji suna gani hallitar ta gama zuƙar jininta, tana gamawa ta rarrafa da gudu ta ɗafe Sarki Gauta kamar yadda take zaune da farko. Gawar Laila ce ta faɗi gefe Sarki Alhasan na ganin haka ya fara kutsawa ya yi wa Sarki Gauta iso suka nufi fadar Sarauniya, ganin haka ya sa Sarki Musa ya ciro tawadarsa, a hanzarce ya fara rubutu a jikin tsibirin kamar haka. "Ya ku mutanen cikin wannan Daular a matsayina na Sarkin wannan lokacin na ba ku umarni kowannenku ya ɗauko makamansa, har yau har gobe Shakundum ce abar bautarku don haka ina mai umartarku da ku kashe kowanne Maharbi da Faraunci da ke faɗin duniya." Suna gama karantawa kamar waɗanda ya ƙarawa ƙaimi da yake a fusace kowannensu yake, da sauri suka kwarara ihu suka bazama cikin gari, sauran dakarun Maharba na ganin haka suka zabura wurin ya sake yamutsewa suka fara kaiwa juna sara.

    Sarki Alhasan da kansa ya wuce gaba har cikin fadar Sarauniya, suna shiga Sarki Gauta da muƙarrabansa suka ƙyaƙyata wata iriyar dariya. Karagar Sarauniya ya zauna ya harɗe ƙafa take aka shiga gudanar da al'amuran masarauta. Sarki Alhasan ya miƙe tsaye zai nufi hanyar fita sannan ya ce, "Sarki Gauta mun gama wannan sabgar na riga da na cika maka alƙawarin da muka ɗauka. Don haka zan wuce domin ganin..." Sarki Gauta ya katse Alhasan da cewar, "Na jima ban yi harkar da na ji daɗinta kamar wannan ba, ka cika mini alƙwarina sai dai ka yi sani wannan laƙanin da na baka tuni na aika Aljani Fillo ya sato mini shi." Yana gama maganar ya wara masa tafin hannunsa, take wani farin dutse mai sheƙi ya bayyana har ɗaukan idanu yake yi. A zabure Alhasan ya matsa wurin Sarki Gauta yana faɗin, "Kana nufin yaudarata ka yi? Cin amana ka aikata mini?" Sarki Gauta ya ƙarasa gaban Sarki Alhasan ya nuna shi da ɗan yatsa da ƙasaita yake faɗin, "Kai ba hallita ba ne? Ko ka fi ƙarfin na yaudare ka?" Cike da kaɗuwa Alhasan ya ɗaga hannu ya wanke Sarki Gauta da matsanancin mari, dafe wurin Sarki Gauta ya yi yana kallon Alhasan. Lokaci ɗaya ya fashe da kuka sai kuma ya riƙa haɗa kuka da dariya yana yi a lokaci ɗaya, sai da ya yi mai isarsa ya haɗe fuska yana faɗin. "Ka tafka babban kuskure Alhasan, kuskuren da ba za ka ƙara aikata irinsa ba." Yana rufe baki ya taka wurin da babban dodo yake kwance, shafa bayanta ya fara yi sannan ya lakaci yawun bakinta ya miƙe daga wurin. Wurin da Alhasan yake tsaye ya koma ya kamo hannunsa da ke tsaye kamar dutse, shafe masa hannunsa mai yawun Babban dodo ya yi  ya sake kece wa da dariyar mugunta sannan ya furta. "A sauka lafiya Sarkin Maharba cau cau cau, Babban dodo ya buɗa maka har rayuwarka ta gaba." Yana rufe baki take Alhasan ya fara jin wani irin zafi a jikinsa kamar ana zaɓalɓala tsokar jikinsa, wata irin azaba ya ji ba shiri ya fara mutsu-mutsu yana ƙanƙandarewa. Fata da tsokar jikinsa ce ta riƙa darewa nama yana burtsowa waje, kafin wani lokaci tuni hallitar Alhasan ta sauya kamar ba shi ba. Azaba da uƙuba suka sa ya riƙa katantanwa a wurin, sannu a hankali 'yan yatsunsa suka fara tsintsinke wa daga jikin hannunsa suna faɗuwa ƙasa. Da tsananin izaya ya riƙa kuruwa yana wani irin ihun neman taimaka, Sarki Gauta da Fadawansa ban da ɓaɓɓaka dariya babu abin da suke yi.
  Ran maza ya ɓacii ya yin da zuciya take zaɓalɓala a ɓacin rai, a fusace Sarki Musa ya yi kan Maharban da ke wurin yana kai musu sara ta ko ina, ganin haka ya sa mutanen cikin Daula suka rufa masa baya. Kafin wani lokaci kasuwar asarar rayuka ta buɗe mata da ƙananan yara suka riƙa iface-iface cikin tashin hankali. Ba ƙaramin rayuka aka rubar ba don haka ganin ana son cin Maharba da yaƙi suka nemi arcewa duk da kowanensu ya yi ƙoƙari wurin ganin sun yi amfani da alƙaluman tsafi. Daga ƙarshe Sarki Musa gefe ya zauna ya riƙa aika ƙananan aljanu suna murɗewa ragowar mutanen wuya. Ganin haka ya ɗaga hankulan sauran tsiraru daga cikinsu suka bazama, da ƙyar suka sha daga cikin Daular. Bayan wani lokaci ƙura ce ta lafa, Sarki Musa ya fara takawa cikin izza ya nufi Fadarsa don ƙarasa aikin da ke gabansa na hallaka Sarki Alhasan. A gajiye mutanen wurin suka koma gidanjensu waɗanda suka yi rashin iyaye Sarki Musa na dafa kawunansa nan take suke miƙewa, duk mutanen wurin da ke kwance a mace babu wanda bai miƙe ba. Masu rauni a jiki ya riƙa damƙar ƙasa yana yi mata sujjada da ya watsa wa  mutum nan take wurin zai warke, wannan siddabarun na Musa ya sake ƙarfafa gwiwarsu da sake yi masa biyayya a kan duk sharuɗɗan da ya gindaya musu. Yana shiga cikin Fadar ya ƙurawa Sarki Gauta idanu, murƙususun da Sarki Alhasan yake yi ya ja hankalinsa ya kalli wurin. Yana nan tsaye ya riski muryar Sarki Gauta na cewar, "Maza ka zo ka tsugunna a gaba ka kwashi gaisuwa wataƙila na ɗaga maka ƙafa, domin idan ba ni na ba wa mutum umarni ba babu wanda zai shigo ba tare da na hallaka shi ba. Ga abokin cim mushena nan Alhasan kana ganin irin uƙubar da na jefa shi, yanzu nan zan ƙarasa hallaka shi." Yana rufe baki daga wurin da yake zaune ya cuna wa Babban Dodo nan Alhasan, ta yi wani gurnani ta tafi da gudu ta haye jikinsa. Duk wurin da naman jikinsa ya burtso da ta kafa haƙora sai ta ɗaye namansa, a fusace Sarki Musa ya yi kan Sarki Gauta na diyyar hallaka shi don shi da kansa ya ci burin hallaka Alhasan da kisa mai tsanani, ya ci burin ya shayar da shi ruwan azabar da bai taɓa gana wa wata hallita ba a doron ƙasa. Kamar Sarki Gauta ya san abin da yake cikin zuciyarsa, ya make hannun Sarki Musa yana cewa. "Kana jin haushin na kashe babban maƙiyinka ne? Na yi haka ne domin na nuna maka gabaɗayanku a ƙarƙashin ikona kuke don haka sai yadda na ga damar yi da ku." Rasa abin yi Sarki Musa ya yi, don haka ya sunkuyar da kai ƙasa ya yi jim. Rainin hankalin Sarki Gauta ya sake fusata shi, A hassale ya ɗago cikin shammata da amfani da tasirin tsafi ya sa hannunsa a bakin Sarki Gauta, rai a matuƙar ɓace ya fisgo harshensa da ƙarfin tsiya. Wata azababbiyar ƙara Sarki Gauta ya saki yana kururuwa, kafin ya yi wani yunƙuri Musa ya sake saka hannu ya ƙwaƙwalo ƙwayar idonsa. Can kusurwar bango ya kalla ya nuna wurin yana motsa baki ba tare da kowa ya ji abin da yake faɗa ba, tun bai rufe baki ba kamar wanda aka janye sai ga Sarki Gauta a wurin. Ganin haka ya sa Musa ya saka dariyar ƙeta, ya ciro tawada da alƙalami ya rubuta. "Za ka kasance a haka ba tare da wata kulawa ba har tsawom shekaru ɗari mai zuwa." Ganin haka ya sa Fadawan Sarki Gauta suka russuna masa alamar nuna goyon baya a gare shi, a daidai lokacin ne Alhasan ya faɗi yana kakarin mutuwa. Wata ƙaramar wuƙa Sarki Musa ya gani a jikin Alhasan, ya daki wani shu'umin murmushi. Da sauri ya fisge ta cikin hanzari ya kafa masa ita a tsakiyar kansa, ya ɗago ta ya sake soka masa. Ruwan ƙwaƙwalwarsa ya burtso da wani irin bakin abu da yake fita da bakinsa da al'aurarsa, wani irin gurnani ya yi na ƙarshe daga haka rai ya yi halinsa. Waɗannan abubuwan da suka faru ba ƙaramin sanyaya jukkunansu ya yi ba, ya taka cikin isa ya zauna a kan karagarsa. Da hannu ya yafito wani Bafade jikinsa na rawa ya ƙaraso gabansa, alƙami ya ciro ya yi rubutu da cewar. "Maza ka je ka tattara mini talakawana a ƙofar fada ina da muhimmiyar sanarwa a gare su." Kamar ƙafarsa za ta taɓa ƙeyarsa saboda gudu haka ya fice daga fadar, yana fita ya riƙa bi lungu da saƙo yana shelar saƙon da Sarki Musa ya ba shi. Kafin wani lokaci tuni ƙofar fadar ta cika , yara da manya kowanensu yana ta'ajibin jin ta bakinsa.
  Sarki Musa yana tashi ya ja ƙafar gawar Sarki Alhasan ya fice da ita, Talakawa na ganin haka suka yi tsit kowanne hantar cikinsu na kaɗawa. Alƙalami ya ɗauka da Samfefa ya fara rubutu kamar haka, "Ya ku wannan al'umma masu daraja, na tsaya a gabanku ne domin mu tsine wa wannan mataccen sarkin da zuri'arsa ta maharba. Sannan ina mai sake sanar da ku a yau ba sai gobe ba zan tashi zaratan Dakarun ƙasar nan domin farmako mini Maharba a ko ina suke a faɗin duniya, daga yau daga wannan lokacin mun la'anci Maharba kuma har gaban abada ba za su taɓa albarka ba. A duk lokacin da aka farmake su za a kawo mana su suna ƙasƙantattu, kuma ina mai bayar da umarni da a gaggauta sassaƙa mini gunkin Alhasan a ƙofar tsibirin can, hannunsa ɗaya ɗauke da kwari da baka ɗaya kuma ɗauke da kan Sarauniya, daga jikinsa a saka takobi saƙale da shi. A sassaƙa mini shi yana mai ƙasƙantar da kansa ga Sarauniya kansa a sunkuye, a tabbatar da an cika umarnina tun raina bai sake harzuƙa ba. Wannan gawar kuma ina mai ba da umarni yanzu-yanzu da a ɗauke ta a kai ta dokar daji, a tabbatar da Kura ko zaki wani ya cinye ta. Duk dabbar da cinye gawar a zo mini da ita nan, idan ba haka ba na yi rantsuwa da gawar Sarauniya Sha kudundum ɗaya bayan ɗaya mutanen Daular nan sai na ƙarar da ku." Yana gama rubutawa cikin ladabi suka amsa masa, da kansa ya riƙa ware Dakarun da za su tafi farautar Maharba. Wasu daga cikin Dogarawan suka ɗauki gawar Sarki Alhasan kamar yadda ya bada umarni, a ɓangare ɗaya masu sassaƙa gunkin Sarki Alhasan suka fara aiki tuƙuru. Kamar yadda ya gindaya musu sharaɗi haka suka tafi dokar daji tsawon kwanansu biyu a ciki, sai dai wani abu da ya ba su mamaki bai wuce yadda kowacce dabba da ta zo ta shinshina gawarsa za ta fita da gudu ba, zuciya a raunane wasu daga ciki suka bayar da shawarar a ɗauki gawar a mayar da ita. Waɗanda suka ga ba za su iya komawa ba  suka kashe kawunansu, mutum biyu ne suka yi ƙarfin halin komawa suka sanar da Sarki Alhasan abin da yake faruwa. Shiru ya yi yana nazari daga ƙarshe ya sa aka ɗauki gawar aka shiga da shi sashen bayin Maharban da aka killace, tambaya ya rubuta musu game da abin da Dogaransa suka faɗa. Suna gama karantawa ɗaya daga cikinsu ya ɗaga hannu. Alama ya yi masa da ya yi maganar, miƙe wa ya yi tsaye ya furta. "A gafarce ni ranka ya daɗe amma wannan gawar idan za ta shekara a daji, ta ruɓe ta lalace babu dabbar da za ta iya cin namanta. Wannan wani laƙani ne na cikin gidan Masarautarsu da kakana ya taɓa ba ni labari cewar, tun ranar da aka kafa sarautar gidansu Sarkin farko Sarki Zalɓe Uban kurciya ya binne wani laƙani." Jinjina kai Sarki Musa ya yi bai yi yunƙurin rubuta komai ba ya fice daga sashen bayin. Kai tsaye gawar Alhasan ya ɗauka wacce tuni ta fara kumbura tana ƙoƙarin fashewa, bayi ya sa suka ɗauke ta suka kai ta dokar daji suka babbake ta. Ba haka ya so gawar Alhasan ta kasance ba, ya so ace ita  kanta gawar ta wulaƙanta. Yana dawowa ya tsaya a bakin tsibirin yaƙare wa gunkin da aka ƙera kallo. Ya jima a tsaye sannan ya shiga cikin tsibirin bai tsaya a ko ina ba sai a daidai wurin da ya zura gawar Sarauniy, wani wani sihirtaccan tsinke ya ciro ya zagaye wurin. Ƙasar wurin ce da fara rikiɗa ƙura ta turnuƙe wurin.
  Boka Mai zamani na zuwa nan a zancensa ya kalli mutanen wurin yana faɗin, "Kun san me ya faru?" Ba su jira Sarki Damina ya amsa ba gabaɗaya suka furta, "A'a." Boka mai zamani ya yi murmushi yana faɗin, "Wannan zagayewar da Sarki Musa ya yi ita ce rijiyar da ke cikin tsibirina, a take a wurin da yake tsaye aka haƙa ta. Siddabarun Sarki Musa har yau yana girmewa tunanina domin har yanzu da na ke yi muku bayanin nan babu tabbacin mutum ne ko aljan. Kafin ƙiftawar ido tuni rijiyar ta bayyana a wurin, kansa ya zura ciki sai dai ban san me yake faɗa ba har sai daga baya da na yi bincike a cikin littafin tsatsubata. Gunkin Alhasan da aka sassaƙa shi ne gunkin da da ke bakin ƙofar shiga tsibirina, kuma a daidai wurin ne aka datse kan Shakundum." Shiru ne ya ratsa suka riƙa jinjina kai cike da al'ajabi, Boka mai zamani ya ci gaba da ba su labari.
  Sarki Musa ya jima a tsaye sannan ya ɗago da kansa wacce ta yi gumi sharkaf, yana tsaye ba tare da ya sani ba Yarima Rani ɗan gidan Sarki Gauta ya shiga cikin tsibirin hannunsa ɗauke da wata guntuwar wuƙa, ta bayan Sarki Musa ya yi tsaye. Juyowar da Sarki Musa zai yi Yarima Rani ya burma masa wuƙa a ciki, a sandare Sarki Musa ya juyo yana wani irin murmushi ya sa hannunsa ɗaya a kan wuƙar, hannunsa ɗaya kuma ya ɗauka hankali ya fara ba shi amsa da rubutu kamar haka, "Ba tun yau na san da zuwanka ba, na san fuskarka na san waye kai kuma na san kai ne ajalina shi ya sa ba na jin ko ɗar ɗin karawa da wani. Zuri'arka ce za ta kafa mulki har zuwa wani lokaci mai tsawo sai dai ka sani, akwai lokaci da zai zo wanda Shakundum za ta dawo ta karɓi sarautarta. Ina mai farincikin sanar da kai ba za ka taɓa goge Shakundum a cikin Daular nan ba, matuƙar kuka juya mata baya dole kwaɓarku za ta yi ruwa idan kuna gardama za ku iya daina bauta mata da neman taimakonta. Ka ga wannan rijiyar da kake gani, tafi gaban rijiya gaba dubu don haka ina yi maka fatan hawa karaga lafiya." Yana gama rubutun ya yanke jiki ya faɗi yana wani irin kakari da shure-shure, sai da amayar da duka hanjin cikinsa sannan rai ya yi halinsa. Boka Mai zamani ya sauke ajiyar zuciya a gajiya yana cewa, "Kun san dalilin da ya sa na ke iya roƙon gunkin Sarauniya? Kun san me ya sa take amsar buƙatata? Kun sa ya aka yi hatsabibiyar rijiyar can take amsata a duk lokacin da na yi niyyar shiga ciki?" Cike da ƙosawa suka ce, "Waɗannan amsoshin sai dai su fito daga bakinka." Ya jinjina musu kai sannan ya ce, "Saboda yanzu haka jinin Sarki Musa na yawo a cikin jikina." A tsorace suka wurga masa tambaya, "Jinin Sarki Musa dai Mahaifin Sarauniya?" Boka mai zamani ya gyaɗa musu kai sannan ya ɗora da cewar.

   Yarima Rani na ganin faɗuwar Sarki Musa ya ƙarasa wurinsa yana sakin murmushin ƙeta, ɗaga hannun Sarki Musa ya yi ya ga ya tafi yaraf. Wata irin guɗa ya ji ta karaɗe cikin tsibirin, dodon kunnensa kamar zai tarwatse. Hannuwa biyu ya saka ya toshe kunnuwansa ganin tsawar na neman tarwatsa kunnuwansa ya sa ya fice daga cikin tsibirin gabaɗaya, ina daga wurin da na ke zaune na yunƙuro na taso na ƙaraso wurun gawar na tsaya ina kallonsa. Wasiyyar mahaifina ce ta dawo mini a daren ranar da zai mutu da yake gaya mini waɗansu bayanai a sirrance da amfanin da za su yi mini. Ajiyar zuciya na sauke na tsugunna, ciro wuƙar da ke cikinsa na fara ƙoƙarin  kai hannuna na ji wani irin zuuuu! Har cikin  kwanyata. Can ma'ajiyar kayan aikin mahaifina da suka koma mallakina na je  na ɗauko wani ruwan tsafinsa na sha na shafe jikina, ina gamawa na koma wurinsa na ciro wuƙar take jininsa ya fara tsartuwa daga cikinsa. Da sauri na kafa kaina kamar yadda mahaifina ya gaya mini, na riƙa kwankwaɗar jinin har sai da na sha na yi tatul. Ina ɗago wa na koma gefe wani irin jiri-jiri yana neman ɗaukana, ina daga zaune na fara ganin gawar Sarki Musa tana katantanwa. Ina nan zaune ina ganin abin ta'ajibi na ga ƙura ta turniƙe wurin, kamar a mafarki haka na nemi gawar Sarki Musa sama da ƙasa na rasa. Na jima a wurin ina tsammanin zan ga dawowar gawar amma har kawo wannan lokacin da nake baku labari babu ita babu alamarta. Sanadin shan jinin da na yi ya ja mini nauyin jiki da jin jiri kamar zan faɗi, a hankali na ƙarasa mazaunina na farko na kwanta ina jin wani abu na zaga jikina kamar ana min tafiyar tsutsa.
  Fitar Yarima Rani ke da wuya ya wuce cikin Fadar Sarauniya, a yadda Sarki Gauta yake a jikin kusurwa haka yake har kawo lokacin. Mutanen da ke cikin fadar suna ganin shi kowannensu ya shiga taitayinsa, tsoro ƙarara ya bayyana a saman fuskokinsu don ko a mafarki ba su taɓa tsammanin za su gujewa Yarima ba, kan karagar Sarauniya ya je ya harɗe ya fara kallonsu ɗaya bayan ɗaya sannan ya furta. "Duk saurin kunkuru ba zai taɓa wuce wa barewa ba. Tun ranar da kuka guje mini na kwana da sanin masaukin da kuka yada zango, ku gaggauta fitar mini da wannan ƙasƙantacciyar hallitar." Yana rufe baki suka ƙarasa suka ɗauke Sarki Gauta da ke cikin mawuyacin hali, suka gab da fita suka riski muryarsa yana faɗin. "Ku kai shi mararbar hanya ku dire shi, ba na buƙatar taimako ko jin ƙai gare shi. A bar shi a wulaƙance har ajali ya cim masa." Cike da ladabi suka amsa masa sannan suka fice da shi, kamar yadda ya ba su umarni haka suka kai shi can bakin ƙofar shiga cikin Daular. Da yake jikinsa ya fara fitar da tsutsotsi ana ajiye shi ƙadangaru da kaji suka zagaye shi suna tsattsagar naman jikinsa. Tun a ranar Yarima Rabo ya fara kafa dokoki da sharuɗɗan mulki da sarautarsa, zalinci da rashin imani suka samu gurbin zama a cikin masarauta. Talakawa suka fara fuskantar mulkin zalinci domin sai da suka gwammace mulkin Sarki Musa sau dubu a kan wanda Sarki Rani yake yi musu, shi da kansa ya naɗa kansa sarauta kuma ya aurawa kansa wacce yake so. Kwanan Sarki Rani bakwai da hawa karaga na bayyana kaina a cikin Daular, ba ƙaramin mamaki suka yi ba domin duk a tunaninsu ni ma na riga da na mutu babu ni a doron ƙasa. A ranar da na bayyana kai tsaye fadar Sarki Rani na nufa, wani irin ƙarfi na tsagwaron tsafi da sirihi na sake mamaye ilahirin jikina. Lokacin da na shiga Sarki Rani na zaune wani gajiyayyan tsohon Bawa na tsugunne a gabansa, Rani irin mutanen nan masu ƙiba har ya fi mahaifinsa kauri da gajarta. Tsohon na duƙe a gabansa ya yin da Rani ya ɗora ƙafafuwansa duka biyun a gadon bayansa, a yadda tsohon yake haka ya ke saƙa tabarmar kabar da nake tsammanin sabuwar shimfiɗar fadar za a sauya. Gumi ya jiƙe jikinsa sharkaf saboda tsufa hannuwansa har karkarwa suke, shiga ta cikin Fadar ya sa Sarki Rani ya wurga mini wani mummunan kallo, ban damu ba don haka na ɗauke kaina gefe. Kujerar da take fuskantar Sarki Rani na zauna wannan ya sake zaburar da shi, ya sauke ƙafafuwansa daga kan bayan Bawan haɗe da yi masa nuni da ya ba shi wuri, rarrafe tsohon ya fara har ya fice daga cikin fadar. Don a yadda na yi duba a kundin binciken tsafina raini ne a wurin Sarki Rani  Bawa ko Bafade ya miƙe a cikin fadar har ya yi tafiya a ciki. Ina daga zaune na ga ya harɗe ƙafa ɗaya kan ɗaya sannan ya furta, "Wane ne kai? Don na tabbata akwai abin da kake ji da shi har ka tako cikin Fadata ba tare da neman iso ko izini ba. Ban taɓa ganin fuskarka ba shi ya sa ba ka san ko waye Rani ba." Kamar yadda ya naɗe ƙafa ni ma haka na harɗe tawa, na jingina da jikin kujerar sannan na furta. "Mai zamani ɗan Boka Rabo gadon gidan Bokaye da shuhurar matsafa, masu taƙama da sirrin tsafi da sihiri a faɗin duniya." Ido kafe ni da shi sannan ya ce, "Wannan dalilin ne ya baka lasisin zuwa har Fadata ka zauna a mazaunina, uwa-uba ka hau ɗaya daga cikin karagata?" Murmushi ne ya suɓuce mini da jin kalamansa na rainin hankali, duk da a lokacin shekaruna ba su kai ashirn ba amma ina da baiwa da zalaƙar harshe. Kafin na ba shi amsa aka shigo da wata mace mai tsohon ciki daga ita har Bawan da rarrafe suka ƙarasa gaban Sarki Rani, tun da aka shigo da ita take ihu da kururuwar neman taimako da neman yafiya. A gaban Sarki Rani aka dire ta, Bawan da ya dire ta ya russuna yana faɗin. "Ranka ya daɗe barka da hutawa." Kai ya gyaɗa musu ba tare da ya amsa musu ba, Bawan ya nuna matar yana cewa. "Tun shekaran jiya da ka samu mu sanar shela a kan mata masu ciki, babu wanda bai ji sanarwarmu ba. Amma wannan da kake gani mijinta ya ɓoye ta wai ba zai iya sadaukar da ɗan cikinta ba sakamakon yau kusan shekara ashirin da biyar da aurensu ba tare da sun samu haihuwa ba..." A Fusace Sarki Rani ya katse shi da cewar, "Kisa mafi muni ya tabbata a gare ta." Jin kalamansa ya sake razanar da matar, ta saki marayan kuka tana roƙonsa. Bai bi ta kanta ba ya sa aka kwantar da ita da kwanciyar rigingine. Fadawa huɗu ne suka riƙe hannu da ƙafafuwanta, yana daga wurin da yake zaune ya zaro wata gajeriyar wuƙa tana sheƙi. A hankali ya fara takawa har ya isa wurin da take kwance, yana nan tsaye suka janyo masa kujera ya zauna. Sai da ya fara latsa cikinta har zuwa ƙasan mararta sannan ya ɗaga wuƙar ya burma a ƙirjinta, da ƙarfin tsiya ya fara jan wuƙar. Take ta fara wani irin ƙaraji da gurnanin fitar rai. Jini ya fara tsartuwa yana malala a wurin, hannuwa biyu ya sa ya ɓarka cikinta kamar yadda ake fiɗar tinkiya. Jaririn cikinta ya sa hannu ya ɗauko sannan ya miƙa wa wani Bafade, da sauri ya sa hannu ya karɓa. Sarki Rani ya furta, "A gaggauta kai shi ɗakin Babban dodo, ita kuma wannan gawar a nemo mijinta duk in da ya shiga a haɗa shi da ita da ransa a binne lokaci ɗaya." Yana gama maganar suka cika umarninsa jikinsu yana rawa, kafin wani lokaci tuni sun gyara komai kamar wani abu bai taɓa faruwa a wurin ba.
  Mayar da kallonsa ya yi kaina, da alamu so yake ya ji amsar da zan ba shi tun tambayar da ya yi mini kafin shigowar mai cikin da ya yanka. Na dube shi ina murmushi sannan na furta, "Ko wacce ta gaji masarautar tun iyaye da kakanni ba ta taɓa yi mini iyaka da wannan Fadar ba, abin da ba ka sani ba kusan haihuwata ne kawai ba a yi a cikinta ba. Na san wurare da dama waɗanda ba lalle har wa'adin mulkinka ya ƙare ka taɓa saninsu a cikin Fadar nan ba, balle kai da shigar sauri ka yi mata a matsayin ɗan taka-haye don ba zan ce maka ka yi fin ƙarfi ba." Yanayin fuskarsa ce ta alamta mini irin ɓacin ran da nake tsammanin yana tattare a zuciyarsa, cike da ƙunan zuciya ya furta mini." Za ka yi nadama a rayuwarka domin ba gadon matsafa ba ko da a kan shurin aljanun matsafa kake kwana sai na hallaka ka." Dariya ya ba ni sosai don har sai da na yi mai isata da na kalle shi sheƙeƙe na ce, "Ka yi ƙarya Rani ba kai ba ko da Gauta ne zaune a wurin nan bai isa ya hallaka rayuwata ba, ni gagara-badau ne wallahi nan da shekara ɗari biyar na fi ƙarfin kowanne jinsi. Matuƙar kana tantama ƙofa a buɗe take za ka iya hallaka ni ka ga ni da kai wa zai yi galaba." Shiru na ga ya yi yana kallona, na fahimci kamar tsorona ya ɗarsu a zuciyarsa. Bai tanka mini ba ya miƙe da kansa ya je jikin bangon Fadar ya ciro wata sihirtacciyar baƙuwar wuƙa da ban san da zamanta ba kafin mutuwar Sarauniya. Kaina ya yo gadan-gadan ina bin shi da kallo babu alamar tsoro a tattare da ni, yana zuwa wurina ya kalli gefen cinyata ya kafa mini ita, a madadin na ji ciwon shigar wuƙa sai gani na yi Sarki Rani ya ƙwalla wata uwar ƙarasa, na san dama za a rina an saci zanin mahaukaciya. Kafin na yi wani yunƙuri Fadawa kusan biyar sun shigo cikin Fadar, na yi mamakin ganin fuskokinsa babu wani alamar damuwa dangane da jinin da suka gani yana bin ƙafar Sarkinsu, kama shi suka fara ƙoƙarin yi a karo na biyu ya sake yin kaina ya kai mini sara a kafaɗa. Wannan karonma saran jikinsa ya koma, don haka ya faɗi gefe a galabaice. Yana daga wurin da yake na ga yana motsa baki tun ba a jin abin da yake faɗa har ya fara yi da ƙarfi, tsafe-tsafensa yake yi ina zaune ina kallonsa amma babu guda ɗaya da kama jikina. Ganin haka ya sa na sauko ƙasa har wurin da yake zaune, ja da baya ya fara yi na sakar masa dariyar ƙeta don tsorona ya bayyana ƙarara a saman fuskarsa. Ajiyar zuciya na sauke sannan na ce, "Ka da ka wahalar da kanka domin idan za ka shekara dubu kana turo mini sihiri ba zai kama ni ba, wannan raunin na jikinka matuƙar ba ni na warkar da shi babu wata hallita ko mahalukin da ya isa ya warkar da kai, idan kuma kana musu bari na baka wuri." Da sauri na ji ya riƙo ƙafata, sai kuma na ga ya kalli Fadawansa ya buga musu tsawa ba shiri suka fice jiki na rawa. Fitarsu ke da wuya ya dube ni ya furta, "Tabbas ka zama kabewar kan kabari a ɓangare ɗaya na kiraka da ƙadangaren bakin tulu, a barka ka ɓata ruwa a kashe ka a kar tulu. Ban taɓa cin karo da hatsabibin ƙanƙanin yaro matsafi kamarka ba, ka taimaka mini a al'amuran mulkina ni kuma na yi maka al'ƙawarin ni da zuri'ata za mu yi maka biyayya ɗari bisa ɗari." Na ji daɗin kalamansa ƙwarai, don ni mulki baya gabana saboda da ina son na mulki wannan Daular da zan iya hallakar da shi na karɓi ragamarta na juyata yadda nake so. Amsa masa na yi walwala ɗauke a fuskata sannan na dafa wurin ciwon jikinsa ina karanta waɗansu kalmomin tsafi, na ciro wata ƙanƙanuwar wuƙa daga jikina. Ganin haka ya sa Sarki Rani ja da baya cike da fargaba don na fahimci gani yake kamar hallaka shi zan yi, ya ba ni dariya sosai sannan na furta. "Da a ce na yi niyyar hallakaka sai dai wani ba kai ba, ka yadda da ni ba zan taɓa cutar da kai ba." Ina gama maganar na ɗora ƙaramar wuƙar a kan ciwukan na shi nan take wurin ya warke ya shafe kamar babu abin da ya samu jikinsa. 
  Tun daga wannan lokacin Sarki Rani ya ba ni matsayi mai girma duk waɗansu al'amura na shi sai ya ji daga gare ni yake aiwatar da shi, ni kuma ɗaukakar da ya nuna mini da sauran mutanen cikin Daular ya sake sa kaina ya yi gingiringim. Ya zamana ni ne babban bokan da na yi shuhura a faɗin yankin nan bakiɗaya, na sake zamanantar da tsibirina saɓananin lokacin da mahaifina yana raye. Rijiyar da Sarki Musa ya gina a kullin na yi yunƙurin shigarta sai na manta kamar wanda ake yi wa shafar mantau, ana cikin haka al'amuran cikin Daular ya fara rincaɓe mana sakamakon daina ambatar sunan Sarauniya Shakundum a matsayin abar bauta. Annobar waɗansu miyagun ƙwari da ta mutuwar maza magidanta ta sako Daularmu a gaba, gonaki suka bushe wasu daga cikin rafi suka ƙaƙƙafe ya yin da ruwan sama ya daina samuwa. Boka Mai zamani ya ɗago yana kallon Sarki Damina ya ce, "Ko ni da nake aika aljanu suna kawo mini abinci da abin sha sai da na fara fuskantar ƙalubalen rayuwa. Na yi shiru ne na zuwa wa Sarki Rani don na ga irin hankalinsa don ya nuna kishinsa ga Sarauniya ƙarara, tun da shi ya kafa dokar ƙin ambaton sunan Sarauniya a cikin Daular, ya zartar da dokar ambaton jaririn ɗansa da matarsa ta haifa mai suna Yarima Gajere a matsayin abin bauta, da ya lura kwaɓar ta fara yin ruwa tsululu! Sai ya zo cikin Tsibirima yana neman taimakona." Kamar haɗin baki Boka Mai zamani ya ga mutanen wurin sun saki dariya, Boka Damina ya yi masa jinjina da hannu ya furta, "Tabbas dole a jinjinawa baiwar tsafinka dama kowa ya bar gida, ai gida ya bar shi." Murmushi Boka mai zamani ya yi sannan ya ci gaba da ba su labari.
  Lokacin da na gama jin zancen Sarki Rani sai na kafe shi da idanu har sai da ya tsargu, ya buɗe  baki zai yi mini magana na katse shi da cewar. "Sarki Rani ina mai tabbata maka Sarki Musa ya wuce duk in da kake tunaninsa, ba kai ba hatta ni da kake gani lamarinsa yana kwance mini tunani. Na gagara gane ainihin wane ne shi? A zahiri babu Sarauniya ta mutu amma a baɗini ruhin Sarauniya ne ke riƙe da wannan Daular bakiɗaya. Sarki Musa bai mutu ba har sai da ya tabbatar da ya kafa jininsa, ya dauwamar da ruhin Sarauniya, kafuwar da ba za a iya rushe ta ba har ƙarshen duniya. Ka bijire wa bautar Sarauniya da ambatonta har ka na son Ɗanka Gajere ya kasance abin bautar masarautar nan wanda haka ba zai taɓa faruwa ba, matuƙar kana son Daular nan ta dawo kamar yadda take a baya sai ka sa an dawo da bautar Sarauniya da ambatonta, idan ba haka ba ga fili ga mai doki. Ni ban da mata babu ɗa balle jika, ko a yanzu ina iya sa wa Aljanu su sauya mini mazauni ko su riƙa kawo mini abinci. Ruwanka ne ka sa a dawo da bautar Sarauniya ruwanka ne ka hana, amma ka sani kamar yadda Sarki Musa ya gaya maka a lokacin da yake gargarar mutuwa akwai lokaci mai zuwa da Sarauniya za ta dawo ta karɓi karagarta, wannan kujerar da kake kai kamar aro ya baka lokaci na yi da ƙarfin iko za ta amshi abinta. Amma ka kwantar da hankalinka ba a hannunka za a yi wannan gumurzun ba, hasalima za a yi shi a hannun wani jikan-jikanka a lokacin tuni ƙasa ta daɗe ta danne idonka. Wannan shi ne iya abin da zan iya faɗa maka tashi ka ba ni wuri." Shiru na ga ya yi yana kallona, ganin kamar ba zai ta shi ba ya sa na buɗe baki ina cewar.

   "Shin duka bayanin da na yi maka sun tashi a iska ko kuwa kana wasu-wasin abin da na faɗa maka ne?" Girgiza mini kai ya yi sannan ya ce, "Na so a ce jinina ne zai kasance abin bautar Daular nan har ƙarshen duniya, dalilin zuwana masarautar nan kenan don hallaka wanda yake kan karagar mulki ko da kuwa mahaifina ne, saboda wannan Daular tana da martaba da daraja a idanun yankuna da dama. Shin yanzu sai dai ina ji ina gani a ci gaba da ambatar sunan Sarauniya Shakumdum a kan idanuwana?" Gyaɗa masa kai na yi ina faɗin, "Ƙwarai kuwa haka abin yake domin zanen ƙaddarar ba a kan zuri'arka ko jininka yake ba, sai dai wataƙila wata mummunar ƙaddarar ta wanzu a kan waɗansu daga cikin zuri'arka amma ba wannan ba. Ita ɗin ta musammanan ce don ko a cikin Sarakunan da suka riƙe kambun mulkin masarautar nan babu kamarta, ban sani ba ko don ta haɗa jini da Sarki Musa ne ko kuma tsiron ƙaddararta na tare da ruhinta ne oho." Ina zuwa nan a zance na miƙe tsaye na fara takawa har bakin wannan kafatariyar rijiyar na waiga ina kallonsa na yafito shi da hannu. Bai musa ba ya taso har yana shirin wuce tsakiyar Tsibirin na daka masa tsawa da cewar, "Kada ka kuskura ka haure wannan wurin idan ba haka ba sai dai wani ba kai ba. Ni da kake gani na samu wannan matsayin ne sakamakon jinin Sarki Musa da ke yawo a tsoka da gangar jikina, wannan rijiyar da kake gani ya ginata don kada wata hallita ta shallake iyakarta, ko tsuntsu ne ya tako nan sai ya baƙunci lahira balle ɗan adam. Ko da rijiyar nan tana cikin tsibirina ban taɓa zuwa na ga abin da yake cikinta ba, don haka na hane ka da bijire wa umarnina." A sanyaye ya amsa mini, murya can ƙasa ya ce. "Na yarda da batunka tabbas lamarin Sarki Musa ya shallake hankalin mai tunani." Gyaɗa masa kai na yi sannan na biya waɗansu kalaman tsafi da mahaifina ya biya mini na hadda ce, ruwan da ya shanye saman rijiyar ne ya tsinke zaren carbin ragowar kwarin gwiwar da ke tattare da ni. Da na sake tuna gargaɗin mahaifina sai kawai na yi ta maza na zura ƙafata ɗaya a ciki, ina nan tsaye wata matattakala ta bayyana a cikin rijiyar. Lokaci ɗaya na ji gabana ya faɗi, kamar na fasa shiga sai kuma kalaman mahaifina suka sake dawo mini waɗanda ya jaddada mini su babu adadi a kunnuwana. Ta maza na yi na taka matattakalar da ƙafata wani irin sanyi na ji ya ratsa ilahirin jikina, tun ina jin tsoro da fargaba har na ci gaba da tafiya ina ƙara nutsawa ciki. A lokacin da na kai ƙarshen rijiyar sai ruwan cikinta ya ƙafe kamar ba a taɓa hallitar koda ɗigon ruwa a cikinta ba, gunkin Sarauniya Shakundum na ci karo da shi a tsaye ta dafe tsohon cikinta da hannunta ɗaya, ɗayan hannun kuma ta saka garkuwa alamar ta kare kanta da shi. Ina shirn yin magana na ga hawaye na zirarowa daga kwarmin idanunta, wani irin tsiro ya kama ni zuciyata ta fara harbawa da ƙarfi kamar za ta hudo ƙirjina. Ina nan tsaye na ga cibiyarta ta fara haske tana kawowa tana ɗaukewa, kamar yadda na mahaifiyarta Gimbiya Nuwaira ya riƙa yi a lokacin da tana ɗauke da cikinta. Na samu wannan labarin daga wurin mahaifina don babu abin da ya rage mini a tarihin masarauta da sarautar cikin Daular tun daga farko har ƙarshe. Matsawa na fara yi gare ta kamar wanda aka fisga haka na ji na matsa gab da ita kaina a daidai ƙaton cikinta. Kamar almara haka naji kalamanta na ratsa ni da cewar, "Ka tabbata ka sanar da su saƙona musamman ga Sarki Rani domin ba ƙaramin amfani zai yi musu ba, ni ce Sarauniyar wannan Daular ni ce abar bautarku don haka a wurina za ku nemi mafita tun da ni ce mai azurtaku da talauta ku. Ka je ka gaya masa a yau aka dawo da bautata arziƙi da yalwatarsa zai dawo a cikin daular nan, na yi kewar ahalina na yi kewar Usanina amma ni na san lokaci na nan zuwa da zan ɗauki fansar abin da Alhasan ya yi mini da masoyina." Ban kai ga gama jin kalamanta ba a zabure na ɗago ina sake bin ta da kallo cike da tsoro da mamaki, har lokacin hawayen idonta bai daina zuba ba ganin haka ya haifar mini da sanyin jiki. Al'amarin Musa ya sake ratsa ni, na taka matattakalar benen na fara fitowa, ina fitowa daga cikin rijiyar ruwan da yake cikinta ya dawo. Na sake biya ɗalasiman tsafi nan take murfinta ta rufe ta ruf, a wurin da na bar Sarki Rani a nan na fito na same shi. Ina ƙarasawa wurin ya taɓa jikina, a yadda na lura yana cikin tashin hankali. Ina shirin magana ya katse ni da cewar, "Shin wani mummunan abu ya faru da kai ne?" Girgiza masa kai na yi ya ci gaba da cewar, "A lokacin da ka shige cikin rigiyar take komai ya ɗauke rijiyar ta shafe kamar ba a taɓa wanzar da ita ba, ka dubi darajar sarauniya Shakundum ka sanar da ni." Murmushi na yi don gabaɗaya Sarki Rani a tsorace yake, abin da na lura shi kura ne shi ga tsoro ga ban tsoro. Idan ba ka fahimci waye Sarki Rani ba za ka ɗauka cikakken jarumi mara tsoro ne, amma da ka yi mu'amala makusanciya da shi za ta fahimci mugun zabo ne matsoraci. Duk abin da Gunkin Sarauniya ya sanar da ni shi na gaya masa da gargaɗin da ta gaya mini, jikinsa a sanyaye ya amsa mini da alamun gamsuwa a tattare da shi. Mazanina da nake gudanar da al'amuran tsafina na koma na zauna, Sarki Rani ya saka ƙafa ya fice daga cikin Tsibirin yana mai jaddada makirci da hatsabibanci irin na Sarki Musa.
  Tun a lokacin da Sarki Rani ya fita daga tsibirin Boka mai zamani ya riƙa saƙa da warwarar a kan abin da ya gaya masa game da Sarauniya Shakundum, ganin wannan tunane-tunanen ba zai kai shi ba ya sa ya watsar, washegari ya bada umarni aka tara dubban jama'ar cikin Daular ya sake zartar musu da dokar bauta wa Sarauniya da ambatom suananta a duk wani abu da suka saka a gaba. Camfi gaskiyar mai shi. Tun daga ranar da suka koma bautar Sarauniya suka fara fuskantar sauyi daga wasu daga cikin al'amuran da ya taɓarɓare musu. Sannu a hankali rayuwa ta ci gaba da tafiya har komai ya koma musu daidai kamar lokacin da suke cikin wadata, Sarki Rani ya sake jaddada dokar Farautar Bayi da Maharba domin ya lura a duk lokacin da aka dawo da bayi sai ya samu wani tagomashin alheri daga gare su, arziƙi da duk wata dukiyarsu tana zama mallakinsu ya yin da yake zaɓar duk macen da ta yi masa kyau budurwa ko mai aure ya mayar matarsa. Ya ci gaba da kafa dokoki da azabtar da talakawa da ƙananan yara, mutanen cikin Daular suka zama ba su da wani ƴanci da gatan sai yadda Sarki Rani ya yi da su. Kowanensu na tsoron kada ya saɓa wa umarninsa ya sa a hallaka shi har lahira, ni kuma na ci gaba da gudanar da al'amuran bokancina har kawo wannan lokacin. A kaf mutanen da suka yi zamani da Sarauniya babu wanda ya yi tsawon kwana kamar ni, don haka babu wanda ya san kamannin Sarauniya sai ni da na yi saura daga cikin talakawanta. An yi Sarakuna kala-kala a cikin Daular nan kuma gabaɗaya sun fito ne daga gidan Sarki Gauta wanda zan iya ce muku dukkansu zuri'ar Sarki Rani ne har kawo wannan lokacin da Sarki Damina yake mulki, akwai rikitattun al'amura da za su ci gaba da faruwa wanda ni kaina na gagara gane mafita da hanyar magance su. Kamar yadda na faɗa muku a baya, tabbas Usaini na cikin Daular nan haka Sarki Alhasan ita kuma Sarauniya Shakundum ba sai na sake tuna muku ita ba."
  Ajiyar zuciya mutanen wurin suka sauke gabaɗaya, Sarki Damina fuska a haɗe ya furta. "Ya kai wannan Boka mai ɗauke da wannan dogon labarin, shin kana nufin ni karan kaina na fito daga zuri'ar Sarki Rani kenan?" Boka mai zamani ya haɗe fuska yana ƙoƙarin miƙewa ya furta, "Damina me ya sa kake son ka riƙa dawo yamma arewa? Shin ba ka ji kalaman da na gaya maka ba ne ko sai na sanar da kai asalinka ba ku gaji wannan sarautar ba ne?" Usaina da ke gefe ta yi karaf ta ce, "Kada ka ci zarafin mijina a idon Talakawansa don ko kaɗan ban aminta da wannan labarin ƙanzon kuregen naka ba." Boka mai zamani ya ɗaga kafaɗa alamar ko a jikinsa yana cewa, "Wannan ya rage na ku, iya abin da na sani na sanar da ku. A wannan halin da muke ciki a cikin Daular nan hatta ɗan goye sai yadda za ta kasance da shi, Usaina ki yi ta kanki ƙurar da ke gabanku ko za a ƙarar da duka kogin cikin Daular nan ba za ta kwantar da ita ba." Yana gama maganar ya fara tafiya, daga can gefe wata irin guguwa suka hango ga wata irin kuɗa dake ratsa kunnuwansu. A zabure mutanen wurin suka tsaye suna kallo ciki har da Sarki Damina da Usaina, sannu a hankali guguwar ta ci gaba da tunkaro su har ta yi dirar mukiya a tsakiyarsu.

   Gabaɗaya tsaye suka yi suna ƙare wa guguwar kallo cike da tsoro da ban mamaki, Sarki Damina na ganin haka hantar cikinsa ta kaɗa don labarin Boka mai zamani ne ya fara dawo masa da tarzomar da ya ji an ce za ta faru bayyan tashin Sarauniya daga bacci. A zabure ya dubi Boka mai zamani yana cewa, "Ya kai Boka mai zamani shin ba za ka iya duba mana kundin tsafinka wannan wacce irin guguwa ba ce?" Boka mai zamani ya wurga masa mugun kallo sannan ya furta, "Koma wacce iri ce tun da ga ta tana a gabanmu ai magana ta ƙare." Shiru Sarki Damina ya yi, Usaina da ke gefe ko ɗar ba ta ji ba saboda yadda zuciyarta ta bushe ta ƙeƙashe, don gani take duk hatsabibancin Sarauniya da tarzomarta daidai take da ita. A hankali ta fara takawa wurin guguwar, cikin faɗuwar gaba Sarki Damina ya janyo ta yana cewa. "Me kike ƙoƙarin yi haka Hasana?" Da sauri ta fisge hannu cike da masifa tana faɗin, "Kada ka bari wannan tsohon ya raina mana wayo, wannan guguwar da kake gani zallar tsafi da sihirinsa ne." Tana gama maganar ta matsa can gaban ƙurar da ta fara washewa, sannu a hankali surarsa ta fara bayyana sakamakon lafawar ƙurar. Fuskarsa a haɗe take babu walwala, idanunsa a kafe yana ƙare wa mutanen da ke wurin kallo.  Ganin Yarima ya bayyana a gabansu ya sa Boka mai zamani sakin murmushi don a tunaninsa wani mummunan al'amari ne zai faru, Usaina ta ja guntun tsaki tana yi wa Boka mai zamani kallo mai ɗauke da manufofi. A madadin  ta ga ya ɓata rai sai ta ga ya sakar mata murmushi, abin ya mata mamaki amma da yake ba ta son wani ya gane gazawarta sai ta basar tana shirin kallon Yarima ta yi masa magana ta ji ya ce, "Ina kika kai shi?" Yanayin yadda ya yi maganar kaɗai ta isa razanar da wanda yake gabansa, shiru wurin yayi Usaini ta ƙirƙiro murmushin ƙarya tana cewa. "Wa kenan Yarimana?" Idanunsa ne suka sake kaɗawa jawur, ransa ya sake ɓaci sakamakon rashin cikar burinsa. A yunwace yake da nemansa idan ba haka ba yana iya hallaka kowa ko zai samu farinciki, idanu ya sauke a kanta ƙirr cikin wata irin murya ya sake cewa. "Kada ki sake tambayata idan ba haka ba, na yi rantsuwa da abin bautar Maharba sai na murɗe wuyanki nan take." A wannan karon ba Usaina ba hatta sauran mutanen wurin sai da cikinsu ya kaɗa, ƙirjinta ya buga jiki a sanyaye ta furta. "Ban fahimci tambayar da kake yi ba don matsayin Sarauniya Shakundum ka yi mini bayani Yarimana." A zafafe ya dakatar da ita da cewar, "Ni ba ɗanki ba ne don haka nake son ki fito mini da Usaini a duk in da yake, na yi rantsuwa na ƙara matuƙar ina numfashi na yi tozali da shi sai na hallaka shi." Boka Mai zamani ya yi murmushin gefen baki, sororo Usaina ta yi duk da taƙi bayyana tsoronta a fili. Ta sauke ajiyar zuciya a hankali sannan ta furta. "Kai kaɗai na haifa don haka babu wani Usaininka da na sa..." Ba ta ƙarasa maganar ba ya saka hannuwa biyu ya yi mata tafi a kunci biyi, yana cire hannunsa daga fuskarta take ta yanke ciki ta faɗi a sume jini na fito wa daga kunnenta. Ganin haka ya sake tsinka hanjin cikin jama'ar da ke wurin , ɗaya bayan ɗaya suka fara zame wa suna guduwa, Sarki Damina a ɗan tsorace ya fara yunƙurin ƙarasawa wurin Usaina amma tsoro fal ya cika masa zuciya. Wasu Fadawa ya nuna ya bada umarnin su ɗauke ta zuwa tsibirin Boka Mai zamani don a yi mata magani, sun ɗauko ta kenan Yarima da ke tsaye ya wawuro ɗaya daga cikin Fadawan, can suka yarda Usaina a gefe tim ba tare da ta san in da kanta yake ba.
  Sarki Damina na ganin abin da ya faru bai san lokacin da ganyen jikinsa ya kwance ba, tik ɗinsa haka ya fara gudu ba tare da ya san wurin da yake jefa ƙafarsa ba. Boka mai zamani na ɗaga ido suka haɗa idanu da Yarima, fuska babu walwala ya furta masa. "Usaini ba a wannan yankin yake ba ka ƙarasa sashen bayi a nan za ka same shi idan kuka haɗu kuna iya kashe kanku kowa ya huta." Ɗago kai Yarima ya yi yana kallon Boka mai zamani, ya saki wani shu'umun murmushi har ya juya ya fara tafiya ya waigo yana faɗin. "Ina mai tunasar da kai waiwayen ɗan tsako ba ya hana karnuka kame shi." Dariya Boka Mai zamani ya yi ya ba shi amsa da cewar, "Don haka na lamince da karin maganar ko kura ta rame ta fi ƙarfin bakin nagartattun karnuka." Ƙwafa Yarima ya yi ya fara tafiya.
   Boka mai zamani kai tsaye tsibirinsa ya wuce don ya shirya wa ƙurar da ke gabansa, yana shiga ya tarar an kwantar da Usaina har a lokacin ba ta farka ba. Haka kawai ya ji wani irin ɓurumtu a wurin ƙatuwar rijiyar, yana kai dubansa ya ga ruwan cikinta ya ciko har yana ɗiga abin da ko a mafarki bai taɓa gani ba. Jikin rijiyar gabaɗaya ya tsatssage, daga gefenta ta ɓantare ƙasar jiki ta marmashe. Shiru Boka mai zamani ya yi yana nazari don haka kawai jikinsa ya ba shi akwai abin da yake shirin faruwa, ajiyar zuciya ya sauke ya ƙarasa bakin wata baƙar ƙwarya ya ɗebi ruwan cikinta ya watsa wa Usaima da ke kwance. Ba ta motsa ba don haka ya sake ɗiban ruwan ya zuba a cikin kunnuwanta, wani irin baƙin jini ne ya fara fita daga ciki haɗe da wata gudar tsoka. A hankali ta fara motsi jikinta ya fara wata irin karkarwa, yana nan tsaye yana kallonta ya ga ta buɗe idanunta tana sauke numfashi sama-sama. Boka mai zamani ya saki murmushin ƙeta ya tsugunna a gabanta yana cewa, "Usaina kenan!" Yunƙurawa ta yi da ƙyar ta tashi zaune, sai da ta jingina da jikin bango sannan ta furta. "Me ya kawo ni tsibirinka?" Miƙe wa ya yi tsaye ya fara tafiya a dudduƙe yana cewa, "Ɓacewar hankali kika samu ta ɗan wani lokaci." Jim Usaina ta yi tana nazarin kalamansa, shirun da ta yi ya sa ta fara tunano abin da ya faru da ita. Tana shirin ba shi amsa ta ji kunnenta ya yi wani dum! Kamar wacce aka cika mata shi da ruwa ga wata irin kuɗa da yake yi mata, hannuwa biyu ta saka ta toshe kunnenta saboda yadda yake yi mata rashin daɗi. Boka mai zamani ya nuna ta da ɗan yatsa yana cewa, "Ki gode mini da kike samu haka domin na yi miki rantsuwa da sarauniya Shakundum da ban taimaka miki ba ke da sake jin daidai da kalma ɗaya ce sai dai a rayuwarki ta gaba." Hankalin Usaina ba ƙaramin tashi ya yi ba, a ɗan raunace ta dube shi tana cewa. "Ka taimaka mini ya kai bokayen duniya, wannan ƙuɗar za ta kashe mini kunne" Dariya haɗe da mamaki kalamanta suka ba shi, rashin ta idon Usaina har ya yi yawa. Gabanta ya ƙarasa ya tsugunna  ya furta, "Usaina kin ji abin da bakinki ya furta kuwa?" Gyaɗa masa kai ta yi ba tare da ta furta ko da kalma ɗaya ba, ya jinjina kai  ya bata amsa da cewar. "Kin manta ranar da kika ce ba kya buƙatar taimakona kuma ba za ki sake nemana da sunan taimako ba?" Usaina ta haɗe fuska cike da rashin son raini ta ce. "Kamar ba ka san wace ce Usaina ba idan ta sa kanta da zolaya? Ko kana son ka watsa mini ƙasa a ido ne bayan ka san da kai na dogara." Wage ƙaton bakinsa ya yi yana murmushi, don ya fahimci daɗin bakin da take yi masa. Ya ɗauko wani ɗanyan nama wanda aka tsire shi da allurai, ya ɗauko wani ƙadangaran jangwalagwada da ke tsaface a gefe ko motsi baya yi. Sihirtaccan naman ya riƙa zarar allurar cikinsa yana tsirawa a jikin ƙadangaren, cike da azaba ƙadangaren ya fara wani irin mutsu-mutsu amma babu damar ya gudu. Ya jima yana tsire shi har Usaina ta cire rai da amsar da zai bata, ta dube shi tana cewa. "Matsayin da ka ba ni har ya kai ina magana ka watsar da al'amarina?" Bai ɗago ya kalle ta ba ya ci gaba da abin da yake yi yana cewa, "Wannan dum! Ɗin da kike ji da kuɗar kunne har abada ba za ki taɓa warkewa ba, zan faɗa miki magana ɗaya idan za ki ɗauke ta kin taimaki kanki, idan kuma kika watsar lokaci na zuwa da za ki tsinci talatarki a laraba." Hannu ta ɗaga masa sannan ta ce, "Ba na buƙatar jin abin da zai nemi hargitsa lissafin rayuwata. Ka riƙe kalamanka don ba za su saka ni ko su hana ni ba, magani kuma idan babu a wurinka ai ba sai ka ce mini ba zan warke ba sai ka bari na je na nemi magani da kaina a faɗin duniya." Tana gama maganar ta yunƙura da sauri za ta miƙe, yuuuuu! Ta ji jiri na niyyar ɗaukanta. Boka mai zamani ya ƙarasa ya riƙe ta, dafa kanta ya yi yana motsa baki take ta ji ta daina jin jirin. Ya kalle ta tana yunƙurin sake miƙewa ya furta, "Usaina ba na son ki mutu yanzu don haka nake yunƙurin ganin na baki duk wata kulawa da ta kamata, ba za ki fahimci abin da nake nufi ba sai nan gaba."
  Dariya ta yi mai sauti lokaci ɗaya ta haɗe fuska ta ce, "Ba zan bari wannan lokacin ya ƙaraso ba domin na ci buri da alƙawarin kawar da duk wata matsala da kake saƙa wa a zuciyarka." Taɓe baki ya yi Usaina ba ta jira cewarsa ba ta fice daga cikin tsibirin, don yadda take jin zuciyarta ba ta jin akwai wani abu da zai iya dakatar da ita. 
  Fitar Usaina ya haifar wa Boka mai zamani nutsuwa ya mayar da hankalinsa wurin rijiyar saboda dama ba ya son aiwatar da  wani abu a gaban Usaina ko wani abu ya faru balle ta fahimci akwai matsala, takawa ya fara yi a hankali sai dai haka kawai ya ji gabansa na bugawa wanda ya rasa dalili. Yana zuwa bakin rijiyar ya yi tsaye yana ƙare wa rijiyar kallo, da ruwan cikinta ke ɗiga kaɗan-kaɗan. Hannu na rawa ya tara a daidai wani ɗigon ruwa da zai ɗigo, ɗigar ruwan a tafin hannunsa tamkar an ɗiga masa ruwan dalma haka ya ji wata irin azaba har tsakiyar kansa. Gigita, razani da tashin hankali suka ziyarci duniyarsa wanda hakan ya haifar masa da fita hayyaci. Can baya ya matsa hannu ɗauke a saman kansa cikin tsananin azaba, fargabarsa ta ƙaru sakamakon yadda tafin hannunsa ya ci gaba da zugin azaba. A ɗimauce ya ɗago yana kallon tafin hannunsa lokaci ɗaya ya ga hannun ya yi wani irin rami zururu naman wurin yana zagwanyewa. Ihu ya kwarara ya tafi da gudu cikin ƴar ƙoramar tsafinsa ya dulmiya hannun a ciki, sai a lokacin ya ji saukin raɗaɗin da yake yi masa, yatsunsa ne suka fara ƙwambarewa tsakiyar hannunsa ta yi rami har ta hudo bayan hannunsa. Yana nan zaune yatsun hannun suka gama taƙunewa, faratansa suka yi baƙiƙƙirin kamar gawayi. Jiki a sanyaye ya waiga yana kallon wurin rijiyar, matsawa ya yi gefe ya ɗauko sihirtacciyar ƙasar da yake iya kiran aljanu domin su sanar da shi abin da zai faru a gaba. Ɗiban ƙasar ya yi ya riƙa watsa wa yana faɗin, "Ƙabususu! Ƙabusus." Ya faɗa babu adadi sannan wani jibgegen aljani ya bayyana, tsirara yake hallitarsa tamkar giwa amma kansa yana kamanceceniya da na barewa. Ƙahonsa uku a kai sai ƙafafuwa takwai, kowacce ƙafa ɗauke take da ƴan yatsu bakwai-bakwai. Kallo ɗaya za ka yi masa ka sume a wurin matuƙar baka saba tozali da shi ba, ko da ka saba ganinsa ƙarar dirarsa a wuri ya isa tsinka hanjin cikin ɗan'adam ko dabba. A razane Boka mai zamani ya matsa yana cewa, "Fatawa nake nema ya kai wannan hatsabibin aljani, wani mummunan al'amari ya same ni wanda bai taɓa faruwa da ni ba. Ka dubi hannuwa ka ga yadda suka koma, shin me yake faruwa da wannan tsibirin?" Boka mai zamani ya ƙarasa maganar yana nuna masa soyayyan hannunsa, Aljani Ƙabususu ya ƙare masa kallo ya furta. "A wancan karon da ka ba ni aiki game da Sarkinku ba ni na je ba ɗana na tura sararin samaniya don ya sato maganganun da kake buƙata, a ranar ne kuma na rasa shi domin ya ƙone ƙurmus bai yi zuwa a sa'a ba. Ban gaya maka mutuwarsa ba ne saboda ban damu da rayuwarsa ko mutuwa ba, sakamakon mahaifiyarsa ta yi alƙawarin ɗaukansa ta kai shi wurin wani Limaminsu na cikin wani addini da take bi Musulunci, wai ya yi masa nasiha. Musulunci ne ya yi silar rabuwata da ita don haka da jinina ya kasance a cikinsa gara na rasa shi domin ba zan taɓa lamintar shigowar wani addini ba bayan wanda muka gada iyaye da kakanni. Mai zamani ka ƙunshe buƙatarka ka cukwikwiye ta don ni da kake gani babu abin da zan iya aiwatar maka." Zuciyar Boka mai zamani a dagule ya furta, "Amma ba game da jin bin diddigi ba ne, game da abin da ya shafi hannuna ne da rijiyar can. Ka duba ka gani ruwan waccen rijiyar ne ya..." Bai ƙarasa maganar ba Aljani Ƙabususu ya dakatar da shi da cewar, "Wa'adin da ya sa aka ɗauka na gadin ruwan cikinta ya cika, yanzu haka a kowanne hali wannan ruwan da kake gani yana iya ɓallewa. Zan baka satar amsa ka riƙa ƙurawa jikin rijiyar ido matuƙar ka ga bangon jikinta ya gama rushewa ina mai tabbata maka ba kai kaɗai ba hatta mutanen cikin Daular nan kashinku ya bushe. Lamarin Musa ya wuce in da kake tsammani, tsakure ka sani daga cikin halinsa amma ƙullin da ya ƙulla ko shi bai san adadinsa ba. Za ka yi mamaki idan na ce maka har yanzu ruhinsa yana nan yana zagaye cikin Daular nan? Za ka yi matuƙar mamaki idan na ce maka Sarauniya za ta dawo da Sarki Musa domin ɗaukan fansar mahaifiyarta?"

   A wannan karon kalama Aljani Ƙabususu sun kaɗa Boka mai zamani, mamaki ya hana shi magana sai sakin baki ya yi yana kallonsa. Aljani Ƙabususu bai damu ba ya ci gaba da cewa, "Don haka aiki ya rage naka? Ka san akwai tsamin alaƙa tsakanin Sarauniya da mahaifinka wanda na tabbata sai dai ta huce haushinta a kanka. Haka ka san akwai tsamin alaƙa tsakanin Sarki Musa da zuri'ar gidan Sarki Rani wanda a yanzu haka Sarki Damina ne da ƴaƴayensa, kada ka manta a baya Sarki Musa ya ci alwashin Sarauniya ba za ta yi aure ba ita kuma wannan karon ta zo da alwashin auren masoyinta Usaini. Ka sani na sani Alhasan da Usaini wannan karon a ƴaƴan Sarki Damina suka zo, bayansu ma yana da waɗansu ƴaƴan, shin ka na ganin Sarki Musa zai ƙyale wannan zuri'ar ko kuma ka na gani zai sauko daga ƙudurinsa Sarauniya ta yi aure kamar yadda ya ci buri. Sarauniya na ɗauke da cikin Alhasan ka na ganin za ta yafe wa kanta abin da ta aikata, ko kuwa shi Usainin idan ya farga da cikin jikinta zai bari ta haife shi bayan ta tafi a baya tana ɗauke da cikinsa? Idan dukkansu suka hau dokin zuwa daga ƙarshe me kake ganin zai iya faruwa?" Aljani Ƙabususu ya ƙarasa maganar yana kallon Boka mai zamani da ya yi fiƙi-fiƙi kamar an jiƙa ɓera a buta, jinjina kai ya yi cike da fargaba, tsoro da tashin hankali sannan ya furta. "Idan na fahimta kana so ka ce Sarauniya da Sarki Musa a kowanne lokaci suna iya farautar rayuwata, idan na yi lissafina daidai Sarki Musa zai azabtar kuma ya hallaka Sarki Damina? A harsashena wannan karon Sarauniya za ta iya rasa ranta sakamakon rashin cikar muradin waɗannan mutum uku? Wataƙila ta hallaka kanta idan lamari ya tsananta har ta gagara samun mafita." Gyaɗa masa kai Aljani Ƙabususu ya yi ya ce, "A harsashenka wani ka yi shi a kan gaɓa wani kuma ka kuskure wa haka, ba zan ce komai ba domin tarihi ne zai kusan sake maimaita kansa. Zubar jinin da aka yi a baya shafar mai ne domin a wannan karon jini zai riƙa kwarara kamar yadda ruwa yake zuba idan kogi ya ɓalle, abu na gaba da zan sanar da kai. Mutuƙar ka yi kuskuren barin Sarauniya ta shigo cikin tsibirin nan duk ƙarfin iko da hukuncin da za ta aiwatar babu wani mahaluki da zai iya dakatar da ita, idan ka bari ruwan rijiyar nan ya ya fara ambaliya za ka yi mutuwar ƙasƙanci, wulaƙanci da tagayyara wacce ko maƙiyinka ba za ja so ya yi makamanciyar irinta ba." Boka mai zamani na gama jin kalaman Aljani Ƙabususu ya yi masa godiya sannan ya ɗora masa da cewar, "Idan ina son na hallaka Sarauniya da Sarki Musa wacce hanya zan bi?" Aljanin na jin haka ya bushe da wata irin dariya, sai da ya yi mai isarsa sannan ya haɗe fuska ya dubi Boka mai zamani ya faɗin. "Kasan wani abu?" Da sauri ya girgiza masa kai cike da zumuɗi, Aljanin ya ci gaba da cewa. "Mutuwar Sarki Musa tana hannun Sarauniya ita kuma Sarauniya mutuwarta na hannun jinin Sarki Damina, idan ka na son hallaka Sarauniya dole ka tashi tsaye kuma sai ka san waye yake da alhakin wannan kisan..." Da sauri Boka mai zamani ya katse shi da cewar, "Ka taimaka ka sanar da ni waye me alhakin wannan kisan?" Wara hannuwansa ya yi saboda shi kansa ba shi da tabbacin waye mai wannan ikon, ya ce. "Mace, namiji, yaro, babba ko kuma Sarki Damina ne da kansa makashin har yanzu ban sani ba, abu ɗaya na sani Sarauniya da tagwaye sun dawo ne saboda abu buyu: Ɗaukar fansa da cikar muradin soyayya." Aljanin na zuwa nan a zancensa ya miƙe cikin gajiya yana cewa. "Waɗannan sune kaɗai iya kalaman da zan iya sanar da kai a wannan lokacin, idan kana buƙatar jin waɗansu a nan gaba sai dai ka bi ni har tsibirina domin bala'in wannan rijiyar bai tsaya iya bil'adam ba hatta dabbobi da jinsinmu yana iya shafarsu. Ba zan zo a kan gaɓa na salwantar da rayuwata a banza da wofi ba, don haka na bar ka lafiya." Aljani Ƙabususu yana gama maganar ya murza saman fuskarsa nan take ya ɓace a wurin. Boka mai zamani shiru ya yi yana nazari abin duniya goma da ashirin ya haɗe masa, yana nan zaune ya sake kai dubansa wurin rijiyar. Hannunsa ya kalla ya ga yadda ya tsotse ya yi baƙiƙƙirin, sai kuma ya tuna bala'in da Aljani Ƙabususu ya faɗa masa. Rana ta farko kenan da ya ji zaman cikin tsibirin ya fita a ransa, a ɓangare ɗaya ya ji yana danasanin bayyanar zuwan Sarauniya don a baya da bai san hatsarinta gare shi ba har yana shirin neman wata biyan buƙata ta shi ta ƙashin kansa. Alwashi da alƙawari ya ɗauka duk rintsi sai ya san yadda ya yi ya bankaɗo sirrin mahallakarta, don bai shirya mutuwa ba a wannan lokacin da yake sake jin daɗin rayuwa.
   Alhasan kai tsaye sashen bayi ya nufa a haukace, duk wanda ya gan shi sai ya fahimci babu lafiya a tattare da shi. Babban ƙauren ƙofar ya ƙarasa wurinta yana zuwa da ƙarfin gaske ya doka shi da ƙafarsa wanda ya yi sanadiyyar ɓallewarsa, lamarin ba ƙaramin tsora ta su ya yi ba don ƙofar an ƙera ta narkakkiyar dalma. Hatta buɗe ta idan za a yi sai Dogarawa sama da biyar sun haɗu a kanta, a sanyaye suka fara bin sa da kallo saboda dama jita-jitan babu lafiya a sashen gidan Sarki ya isar musu. A haukace ya fara wuri-wuri  kamar mayuwancin zakin da yake tsaka da farauta, ganin bai samu abin da yake nema ba ya sa ya dubi wasu Dogarawa da ke tsaye a gefe cike da firgi ya fura musu, "Ina Usaini yake?" Kallon juna suka a tsorace aka rasa mai bakin magana, a tsawace ya sake maimaita musu tambayar cikin razana suka ba shi amsa. "Ranka ya daɗe tuba muke amma ba mi fahimci wane Usanin kake faɗa..." Ƙaramin cikinsu da yake da kusanci da Alhasan bai ƙarasa maganar ba, cikin shammata Alhasan ya fisgo shi a haukace ya murɗe masa wuya ya wurgar a gefe. Tun bai kai ga sakinsa ba sauran Dogaran da ke wurin kowanne ya cika wandonsa da isa, ganin haka ya sa wurin ya fara yamutsewa kowa ya fara nema wa kansa maɓoya. Alhasan bai damu ba haka ya riƙa bi yana duba wurare amma babu Usaini babu dalilinsa, waɗanda suke da ƙarar kwana ya janyo su ya hallaka nan take. Takaici da ɓacin rai ne suka cunkushe zuciyar shi, a hankali ya fara takawa zuwa wata ƙatuwar bola wacce ake tara a wurin ya zauna. Haɗa hannuwa ya yi ya zabga tagumi cike da matsuwa ya fara tunanin hanyar da zai bi don ya nemo Usaini a kowanne lungu da saƙo yake.
   Buɗe idanuwanta take ƙoƙarin yi ta ji sun yi mata nauyi dum! Kanta ne ya sara mata da ƙyar ta samu ta iya ɗage rumfar idonta da take jin nauyinta tamkar an ɗora mata dala da gwaron dutse. Sanyi ne ya fara ratsa ilahirin jikinta ya yin da tsigar jikinta ta riƙa tashi, wani irin zillo yaron da ke cikinta ya yi da sauri ta kai hannunta saman cikinta. Ta yunƙura da kar tana ƙoƙarin tashi jiri ya kusa ɗaukan ta, da sauri ta dafa bishiyar ɗorawar da ke gefenta, kallon cikinta da ta yi ne ya haifar mata da sake tunano Usaini a zuciyarta. Zuciyarta ce ta karye ta dafe cikinta cike da kewarsa tana faɗin, "Yanzu ne? Gobe ne? An jima ne? Ban san a lokacin da zan yi tozali da kai ba. Ka bar mu ni da abin cikina cikin kewa ba begenka, ka da ka juya mini baya ka manta da shafin rayuwata a lokacin da nake buƙace da tozali da kai." Tana rufe baki hawaye ya fara zuba, kuka take sosai tana ƙara jin tsantsar tsanar Alhasan a zuciyarta, daga can bayanta ta ji motsi tana waigawa ta ji an ce. "A kullin ni naki ne! Zuciya da ruhina mallakinki ne don haka ki daina kokonto a kaina." A zabure ta miƙe tana neman mai yin maganar, waige-waige take yi tana ambatar sunansa don ta tabbata muryar Usaini ce take ratsa majiyar sautinta. Lokaci ɗaya ta tsaya cak sakamakon tozali da ta yi da shi a ɗan nesanta, farinciki ne ya lulluɓe ta tana nan tsaye ta ga ya sakar mata murmushi. Ba ta san lokacin da lallausan murmushi ya suɓuce mata, ɗaga masa hannu ta fara yi tana kiran sunansa don ya ƙaraso wurinta amma sai ta ga ya juya baya ya fara tafiya a hankali. Duk nauyin cikin jikinta bai sa ta gagara ɗaga ƙafa don ta yi sauri ta cim masa ba, sauri take yi sosai yana ɗan gabanta tana biye da shi.  A haka suka ci gaba da tafiya har ya nufi sashen gidan ajiya da gyaran hali, duk yawan mutanen da suke kai-komo a wurin bai damu Kyauta ba haka ta ci gaba da kutsawa tana ƙwala masa kira tana biye da shi. A ɗarare suka fara kallonta cikin mamaki duk in da ta kutso sai dai mutane su riƙa darewa suna ba ta wuri, a haka har ta ƙarasa wurin da ta hangi Usaini ya yada zango. A bakin wani ɗaki ya tsaya, hannunsa ya kai kan ƙofar ya riƙa ya yin da ya ɗaga ɗayan hannunsa ya fara yafito Kyauta alamun ta zo gare shi, tsayawa ta yi tana sauke ajiyar zuciya haɗe da riƙe baya saboda gajiyar da ta yi ga bayanta yana ciwo kamar zai ɓalle gida biyu. Ɗago wa ta yi tana kallonsa ta mayar masa martanin murmushi sannan ta sake ɗaga ƙafarta da ƙyar tana tafiya. Tana gab da zuwa wurinsa ta ga ya shiga cikin ɗakin wanda ba a iya ganin komai a cikinsa  saboda duhu, ji ta yi babu  daɗi don ba ta ga dalilin da ya sa Usaini yake ƙoƙarin wahalar da ita ba. Tana zuwa ƙofar ɗakin daga gefe ta hangi Dogaran da suke kula da ɗakin, ganinta ya sa suka matsa baya. Suna son dakatar da ita amma tsoro ya rinjayi ƙwarin gwiwar da ke tattare da su don Sarki Damina ba ƙaramin jan hankali ya yi musu a kan kada su bari kowanne mutum ya baƙunci ɗakin da Bawan yake ciki, kai tsaye ta buɗe ƙofar ta shiga ciki tana faɗin. "Usaini! Usainina ka na ina?" Tun shigowarta yana zaune yana lazumi, ya yi mamakin jin muryar mace tun da ya san ba shi da wacce ta rage masa a duniya balle ya ce ziyara ta kawo masa. Hasali ma wani suna daban ya ji tana furtawa don haka ya tabbatar da ɓatan kai ta yi, yana cikin tunani ya ji ta yi tuntuɓe da shi har lokaci ba ta daina ambatar sunan Usaini ba. Haka kawai ya ji gabansa na faɗuwa ya rasa dalili, bugun zuciyarsa ya tsananta a lokacin da ya ji ta kai hannunta saman fuskarsa tana laluba shi tana faɗin, "Usainina kai ne?"
  Jin macen da ba muharramarsa ba na shafa jikinsa ya sa ya miƙe, zuciyarsa na bagawa da ƙarfi ya tattaro jarumta duk da baƙon yanayin da yake jin yana baƙuntar duniyarsa. Yana miƙe wa tsaye ya ji ta sake kai hannu tana lalubensa ta furta, "Usaini ka furta mini ko da kalma ɗaya ce na ji daɗi." Ajiyar zuciya ya sauke jiki a sanyaye ya furta, "Ni ba Usaini ba ne! Wataƙila kin yi makuwar ɗaki amma ni sunana Muhammad." A lokacin da ya fara magana ilahirin tsigar jikinta ta shi take yi, ko  a mafarki ta tabbata muryar Usaini ba za ta yi mata tangarɗa ko ta ɓace mata a dodon kunnenta ba. Jin ta yi shiru ya sa Muhammad ya ɗan ja da baya da ita yana cewa, "Za ki iya zuwa ki tambayi Dogaran da suke bakin ƙofa." Idanunta ne suka ciko da ƙwalla, ta ɗaga kai tana kallon wurin da yake duk da ba ta ganin fuskarsa murya na rawa ta furta. "Don girman matsayina da sharata ka da ka yi mini irin wannan wasan Usaini, yanzun nan na ga shigowarka amma me ya sa za ka ce mini ba kai ba ne ko ka na tsammanin ba zan iya tantance muryarka ba?" Kansa ne ya ɗaure mamaki ya kama shi don ya san rabon shi da ganin waje har ya manta, amma ya ji tana zancen shigowarsa yanzu. Yana tsaye ya ji ta kama hannunsa kafin ya yi wani yunƙuri ya ji ɗigar hawayenta a saman hannunsa, ɗigar hawayen da ya sake ninka faɗuwar gabansa da jin wani irin jiri na niyyar ɗaukansa. A hankali ya fara motsa baki yana kiran sunan Allah, hannunsa yake ƙoƙarin fisgewa ya ji ta riƙe tsam tana shassheƙar kuka. Ɗayan hannunsa ya sa ya dafe kansa cike da damuwa, ya riski muryarta tana cewa. "Usaini ni ce Sarauniyarka fa ni ce wacce ka yi wa iso har cikin ɗakin nan shin ka na tantama akan fuskata ne? Idan haka ne mu fita sarari don ka sanya ƙwayar idonka a cikin tawa na tabbata za ka tabbatar da Sarauniyarka ce Shakundum." Ba ta jira cewarsa ba ta fara jan hannunsa har zuwa ƙofar ƙanƙanin ɗakin, zuwansu ya sa Dogarawan da ke tsaitsaye suka fara kallon juna a tsorace don sun tabbata kwanansu ya riga da ƙare, saboda matuƙar Sarki Damina ya ji labarin an fito da Muhammad hukuncinsu shi ne hukuncin kisa.
  Kallo ɗaya Muhammad ya yi mata ya ɗauke kansa da sauri sakamakon cin karo da tsiraicinta da ya yi a fili, kamar yadda ta saba shigarta a cikin Daular wannan karon ma ganye da ke jikinta daga iya ƙirjinta sai ƙugun. Ilahirin surar jikinta a bayyane yake kanta ba ɗankwali ta raba gashin gida biyu kowanne ɓangare ta kanannaɗe shi. Runtse idonsa ya yi a hankali ya furta, "Subhanallah!" Ganin haka ya sa Kyauta ta saka hannu ta ɗago haɓarsa ta karkato da shi ɓangarenta tana faɗin, "Yanzu Usaini ni kake runtsewa idanu baka muradin tozali da ni? Ka buɗe idonka ka dube ni Sarauniyarka ce a gabanka ko kana son Alhasan ya yi mana dariya?" Har lokacin idanunsa a rufe suke jin kalamanta ya sa ya furta, "Don Allah don girman Allah ki taimaka ki rabu da ni, ni ban sanki ba ban san kuma waye Usaini. Ka da ki tilasta mini kallon haramci a ƙwayar idona, na gaya miki ki tambayi ɗakin Usaini amma ni Muhammad shi ne ainihin sunana." Kafin ya ƙarasa magana tuni hawaye ya jima da samun gurbin zama a fuskarta, cak ta tsaya tana bin sa da kallon mamaki. Murya na rawa ta shafa saman fuskarsa tana cewa, "Ko a cikin dubunnan al'umma fuskarka ba za ta taɓa zama ɓoyayya a wurina ba, idan muryarka ta mini ƙarya ka na tunanin kamanninka za su ɓace mini? Kalle ni da ƙwayar idanunka ni Usaini ni ba haramun ba ce a wurinka..." Kuka ne ya ci ƙarfinta ta gagara ƙarasa kalaman bakinta, ya yin da tsirarun Dakaru da ke tsaron sashen suka fara taruwa ɗaya bayan ɗaya suna kallon abin da yake faruwa tsakanin Kyauta da Muhammad. Sai da ta  yi kuka mai isarta sannan ta ɗago fuska jawur cikin shasheƙar kuka ta ce. "Usaini! Na tabbata idan har ni za ka iya juya mini baya bai kamata a ce ka juya wa cikin jikina baya ba." Ta nuna turtsetsen cikin jiki ta sannan ta ci gaba da cewa, "Wannan zaren ƙaddarar ne ya janyo mu zuwa tushe ɗaya, ka dasa mini soyayyarka a lokacin da ban taɓa ba wa kowacce hallita dama ba, na mallaka maka kaina a lokacin da nake tattalin martaba da mutumcina. Na sadaukar da karaga, mulkina Daulata, al'ummata, gangar jikina da ruhina duka a kanka. Shin wannan ita ce sakayyar da ya da ce ka yi mini a lokacin da nake neman agajinka ido rufe? Ko ban ci darajar waɗannan abubuwan da na lissafa maka ba ya kamata na ci darajar Ɗanka ko ƴarka da na ke ɗauke shi a cikin cikina." Tana ƙarasa magana ta kai hannun Muhammad tsakiyar cikinta, wani irin zuuuu! Ya ji har cikin jikinsa. Haka kawai hannunsa ya fara wata irin karkarwa, ganin haka ya sa Sarauniya sakin murmushi hawaye na zuba ta furta. "Wannan kaɗai ya isa ya farkar da kai nannauyan baccin da ka kwanta..." Ba ta ƙarasa magana ba ya fisge hannunsa da ƙarfi cikin tsawa ya furta, "Ya isa haka? Me kike yi haka ba ki da hankali ne?" Idanunsa ya ware tarr a kanta, fuska a murtuke rai a ɓace ya nuna ta da ɗan yatsa yana faɗin. "Idan ma turo ki Sarkinku ya yi ki koma ki gaya masa ya yi kuskure don na dogara da Allah, kuma duk wani kaidi da makircinku Allah zai tsallakar da ni. Ban san ki ban taɓa ganinki ba ki nemi addabar rayuwata ina zaune ƙalau, ki bar ni da ƙuncin rayuwar da nake ciki idan ba haka ba, ranki zai yi mummunan ɓaci. Na ɗaga miki ƙafa ne saboda abin da yake cikinki idan ba haka ba da kin gane ba ki da wayo."

   Sororo Kyauta ta yi tana kallonsa cike da mamaki, ganin tsaiwar shi a wurin ba ta da amfani ya sa Muhammad ya wuce cikin ɗakinsa zuciyarsa na ƙuna da raɗaɗi, ko da a ce ba ta da ciki cin zarafin mace ba hali ko ɗabi'arsa ba ce wannan abin da ya yi mata a idon jama'a ya yi ne kawai don tsira da mutumci da martabarsa. Kuma ya tseratar da kansa daga kaidin mata da makircinsu, don yana tsammanin wani kaidin Sarki Damina yake ƙoƙarin ƙulla masa. Yana shiga ɗakin ya zauna cikin damuwa haɗe da ɗaga hannuwansa sama yana cewa, "Ya Allah ka na ganin halin da nake ciki , Ya Ubangiji ka ga irin azabtarwar da ake yi mini ban ji ba ban gani ba. Ya Allah duk wani kaidi da makircin waɗannan mutanen ka tseratar da ni ba don ni ba, ba don halina ba. Ya Allah har yau ban cire rai da samun agaji daga gare ka ba, ka kawo mini agaji ka jiɓanci lamurana ka fitar da ni daga ƙangin bautar da nake ciki." Kafin ya ƙarasa addu'ar hawaye ya ziraro daga karmin idonsa, yana gamawa ya shafa cike da aminta da Ubangiji yana jin kokensa kuma zai amsa masa. Jingina ya yi da bango yana nan zaune Kyauta ta koma cikin ɗakin, jin takunta ya sake jefa shi cikin matsanancin tashin hankali. Zumbur! Ya miƙe yana tsaye ta ƙaraso wurin da take tsaye, hannu ta fara kai wa tana laluba shi. Jin ta taɓo shi ya sa Muhammad bai furta ko da kalma ɗaya ba ya riƙe hannunsa tsam ya fara janta, ko da suka fita harabar waje bai saurara mata ba har sai da ya kai ta bakin ƙofa. Yana zuwa ya hankaɗata da ƙarfi fuska a murtuke ya furta, "Kada ki sake ki sake tako mini ɗaki a karo na uku." Yana gama maganar ya juya ko waigenta bai ƙara yi ba. Kaɗan ya rage Kyauta  ta faɗi a lokacin da Muhammad ya turo ta, da sauri ta dafa wata bishiyar Tsamiya da ke gefenta. A sanyaye ta jingina da jikin bishiyar zuciyarta na zafi ranta ya yi mummunan ɓaci, kanta ne ya sara haɗe da yi mata dum! Lokaci ɗaya juwa ta fara ɗaukanta. Runtse ido ta yi tana shasshekar kuka, tana nan zaune ta ji ya kece da wata irin dariya. Ko kaɗan dariyarsa ba za ta gushe a tattare da ita ba, takaici da baƙinciki suka cunkushe zuciyarta. Cusa kanta ta yi a cikin cinyoyinta yin haka ke da wuya ta ji ya ƙaraso daidai kanta, hannunsa ya sa ya ɗago da kanta tana kai dubanta gare shi ta furta. "Ba na muradin sake ganinka." Murmushi ta ga ya sakar mata sai da ya sauke ajiyar zuciya sannan ya furta, "Ni kuma dalilin son sake ganinki a ƙwayar idona ya sa na binne ruhi da gangar jikinki, alwashin na ci sai na ziyarci sabuwar rayuwarki don na yi rantsuwa da dakiyar zuciyarki ba za ki taɓa yin aure ba a rayuwarki." Mamaki ne ya kamata sakamakon jin kalamansa raɗau a dodon kunnenta, ganin irin kallon da take yi masa ya sa ya saki dariya yana faɗin. "Kina mamaki ko?" Ba ta tanka masa ba ta miƙe ta fara takawa hankali cikin ƙunci da damuwa, bayanta ya riƙa bi tana tafe yana bin ta. Tsayawa ta yi cak! Shi ma ya tsaya yana kallonta, ba ta juya ba ta furta masa. "Ka daina bi na tun ba ka fusata zuciyata ba na ɗauki mummunan mataki a kanka." Gabanta ya zagayo yana faɗin, "Ni mahaifinki ne don haka ni dolenki ne! Duk rawar ƙafar da kike yi a kan Usaini bai san kina yi ba kuma ba zai taɓa aurenki ba. Alhasan a haukace yake da ke shi kuma ba zan lamunce masa aurenki ba, Sarauniya Shakundum ki sani na san al'amarin da zai faru a gaba shi ya sa nake ƙoƙarin katange ki da aure don haka..." Da sauri ta dakatar da shi da cewar, "Don haka babu ruwanka da rayuwata, don ka kasance mahaifina bai zama dole ka tsara mini rayuwar da zan gudanar ba. A wannan karon ma ina sake gargaɗinka kada ka sake bibiyar rayuwata, Sarki Musa ka sani a shirye nake na ɗaukar wa Mahaifiyata da Kakana fansar abin da ka aikata musu don haka ka iya takunka." Ba ta jira cewarsa ba ta ci gaba da tafiya, tana tafe tana layi kamar wacce ta sha ta yi mankas! A daidai jikin bishiyar kuka ta tsaya tana hutawa, Usaini ya sake faɗo mata da abin da ya aikata mata. Take ƙwaƙwalwarta ta sake hakaito mata irin baƙar iziyar da ta sha a hannun Alhasan a lokacin da take ƙagauce da nema masa lafiya, ba za ta mance irin sadaukarwar da ta yi masa ba. Zama ta yi daɓass ta tuno lokacin da yake bar mata wasiyya a lokacin da suke cikin keken dokin a tsibirin Boka Rabo. Hawaye bibbiyu ya fara bin kwarmin idonta, murya na rawa ta furta. "Da bakinka ka ce na riƙe maka alƙwari kada na juya maka baya, me ya sa ka zaɓi cin amana a gare ni Usaini?" Wani irin yuuuu ta ji a kanta, kanta na sarawa ta ji wani irin hawaye mai dumi da raɗaɗi na fitowa daga idonta, a madadin saukar hawaye sai jini ta gani yana ɗiga. Waɗansu Bayi ne guda biyu suka ƙaraso wurinta cike da girmamawa suka russuna suna cewa. "Salama da sanyin zuciya su ziyarci Sarauniyar duniya sarauniya Shakundum. Shin akwai abin da kike buƙata a aiwatar miki nan take, a shirye muke wurin faranta miki yake abar bauta mai share mana hawaye." Runtse idonta ta yi jini na sake fitawa daga  ciki, a cikin kunnuwanta ta riƙa jin wata irin kuɗa da hayaniya. Sannu a hankali jini ya fara gangarowa ta ciki, idanunta ne suka yi mata nauyi. Ta kalli ɗaya daga cikinsu da ƙyar ta furta, "Wannan yaƙin ba na kowa ba ne! Babu wani abu da za ku iya zartar mini da shi yaƙin ya sha gaban tunaninku." Jinjina kai suka yi cike da girmamawa suka furta. "Duk yadda kika ga dama ki zartar domin kai da kaya duka mallakar wuya ne, da masarautar nan da abin da yake cikinta duka naki ne." Ba ta amsa musu ba ta kalli ƙasar da ke gabansa, hannun hagu ta saka ta fara ƙwaƙula wurin da yatsanta. Runtse idonta ta yi ta furta. "Ku isa gare su cikin gaggawa, ku tattara a ƙofar fada." Tana rufe baki waɗansu ƙananan kunamu suka riƙa fitowa daga cikin ƙasar kamar yadda kiyasai ko tururuwa ke fitowa daga cikin ramukansu. Ba ta rufe ramin ba ta miƙe ta bar wurin kai tsaye ta nufi fadar Sarki Damina don nan ce fadarta ta ainihi.
   Lokacin da Sarki Damina ya firgice a guje ya fita don neman wurin da zai tseratar da rayuwarsa, gidan Waziri ya faɗa ba tare da san nan ya jefa ƙafarsa ba. Sai da ƙura ta lafa sannan ya samu da ƙyar ya fito ya nufi sashensa, a can ƙuryar ɗaki ya yada zango yana son kai wa Boka mai zamani ziyara fargaba da tashin hankali sun hana shi fita. Yana nan zaune Usaina ta dawo da ƙarfarta sai dai kallo ɗaya za ka yi mata ka fahimci ta shiga firgici da tashin hankali, kallonsa ta yi sheƙeƙe ta zauna a bakin gado. Sarki Damina tsarguwa ya yi da irin kallo  da take yi masa, matsowa ya yi a hankali yana susar kai ya furta. "Sannu Hasana ya jiki?" Harara ta watsa masa sannan ta ja dogon tsaki ta ce, "A kwance ka ganni za ka yi mini sannu?" Washe baki ya yi yana dariyar yaƙe ya ce. "Ai da na ga..." Katse  shi ta yi da cewar, "Jikina yana ba ni jikin Yarima ya sake dawowa kai kanka ka gani da ƙwayar idonka, wannan yarinyar kawai an yaudare mu a kanta. An lulluɓo mana kura da fatar akuya tun da da farko an ce mana za ta warkar da Yarima, yanzu daga baya ba ga shi komai ya dagule ba? Alamu sun nuna ciwonsa na yanzu ya fi na baya tsamari." Ajiyar zuciya Sarki Damina ya sauke cikin damuwa ya furta, "Wannan lamari ya ɗaure mini kai don a baya na aminta da Boka mai zamani amma yanzu komai ya dagule mana." Taɓe baki Usaina ta yi don dama ta faɗi haka ne don ta nuna masa irin damuwar da ta yi da Yarima, kishingiɗa ta yi da fulo sannan ta ce. "Dole a tashi tsaye a nema wa Yarima lafiya idan ba haka ba a kowanne lokaci wannan masarautar tana iya rasa magaji." Wannan karon hankali Sarki Damina ya fi na kowanne lokaci kai wa ƙololuwar tashi, ya dubi Usaina a ruɗe ya furta. "Ki taimaka ki kawo mana mafita don ina gudun kada sarautata ta koma wani gidan ba nawa ba." Shiru Usaina ta yi kamar mai nazari, ta nazarci yanayinsa ya yin da ta ƙura masa ido ƙirr. Cikin zuciyarta take mamakin son kai irin na shi, a lokacin da Yarima ya damƙe ta haka ya sa ƙafa ya tsallake ta amma shi yanzu yake neman agajinta. Jin ta yi shiru ya sa ya ce, "Hasana ki yi wani abu a kai." Sauya fuska ta yi cikin  damuwa ta furta. "Wannan mai sauƙi ne a wurina, kada ka manta ni fa mahaifiyarsa ce don haka duk lungu da saƙon wurin da masu magunguna suke a shirye nake na taka ƙafata don nema masa lafiya." Farincikin Sarki Damina ya bayyana ƙarara, ya ruƙo hannunta yana cewa. "A kullin shi ya sa nake jin ke ta musamman ce a wurina, kin kasance tamkar jini da tsokata." Shu'umin murmushi ta sakar masa ta ce, "Tun kafin ka faɗa na laƙaba wa kaina wannan sunan, na san ƙwarai ni ta musamman ce don haka duk waɗansu al'amura nake gudanar da su cikin ƙwarewa da kaifin basira." Shiru ya yi kamar bai fahimci kalamanta ba, amma don ya faranta mata sai ya saki murmushi yana faɗin. "Fitina da masifa su nisanta a gare mu."Usaina ta amsa masa sannan suka ci gana da hira.
 Sannu a hankali waɗannan kunamun suka fara zaga lungu da saƙon cikin Daular, tun mutane ba su farga ba har suka fara ankara da su. Sai dai wani abu da ya ba su mamaki bai wuce yadda kunamun suka riƙa katantanwa a ciki da wajen Daular ba, daga ƙarshe suka ya da zango a ƙofar harabar Fadar Sarki Damina. Kafin wani lokaci tuni labarin faruwar wannan lamarin ya zaga ko'ina, ɗaya bayan ɗaya kunammun suka riƙa hawa kan juna kafin wani lokaci tuni sun harhaɗe wuri ɗaya sun samar mata da kujera, yadda suka cure wuri ɗaya haɗe ya ƙiƙirar mata kujera abin da ban mamaki. A daidai lokaci  da ta ƙaraso babu jimawa Yarima ya ƙarasa, kallon juna suka kowanne kallonsa ɗauke yake da wata manufa. Ba ta tanka masa ba ta haye kan kujerar kunamar, ta kalli mutanen da ke wurin rai a ɓace ta furta. "Ya ku al'ummata! Ina mai ba ku umarni da ku gaggauta kawo mini Sarkin da ke mulkarku a wannan lokacin idan ba haka ba, na yi rantsuwa da matsayina da siddabaruna ilahirin wannan kunamar da kuke gani sai na bata umarni ya gallabi duk wata hallita da ke cikin masarautar nan. A sannan ina mai sake gargaɗinku da kowannenku ..." Kalamanta suka katse a lokacin da Yarima ya ƙarasa gare ta ya ɗaga hannunsa iya ƙarfinsa ya kai mata naushi a tsakiyar cikinta.

   Yarima na ɗauke hannunsa ya tsaya ƙyam yana kallonta haɗe da sakin murmushin ƙeta, a madadin ya ga sauyi ko wani mummunan yanayi a tattare da ita sai ya ga ta ɗago da kai tana kallonsa. Kwatsam Usaini ya sha gabanta fuska a murtuke cikin tsananin ɓacin rai, kallon-kallo suka fara yi wa junansu kowanne yana furzar da iska mai zafi. Ɗan yatsa Muhammad ya sa yana nuna Yarima yana faɗin, "Hawainiyarka ta kiyayi ramata idan ba haka ba zan koya maka lissafin rayuwa." Yarima na gama saurarensa ya bushe da dariya yana cewa, "Na yi mamaki dama da ban ga kowanne irin sauyi a tattare da ita ba ashe kai ne ka bata kariya?" Cike da ƙwarin gwiwa Muhammad ya jinjina kai yana cewar, "Ba iya yanzu ba daga wannan lokacin zuwa numfashin sarauniya na ƙarshe, zan ci gaba da bata kariya..." Bai ƙarasa maganar ba ya ji an dafa kafaɗatar shi waiga wa ya yi idanunsa suka yi tozali da na juna, jinjina masa kai Sarki Musa ya yi yana cewa. "Ko ba ka ba ta kariya ba na ci alwashin kare ta har iya ƙarshen numfashinta, don haka ina mai gargaɗinka a cikin ruwan sanyi da laluma ka fita harkar Sarauniya don na ci alwashin ba za ta taɓa yin aure ba kamar yadda na faɗa a baya." Ya kai hannu yana nuna Yarima sannan ya ci gaba da cewa, "Kai kuma ina mai gargaɗinka a kan Sarauniya, ka tsaya iya abin da yake gabanmu ni da kai  ba sai ka zo da wata sabuwar gabar ba." Miƙe wa ta yi da ƙyar ta ja hannu Sarki Musa baya, ba ta son wulaƙanci ko tozarta shi a gaban jama'a amma shisshigin da yake yi mata yana son kai ta bango. Kallonta ya yi yana shirin yin magana ta ɗora ɗan yatsanta a saman bakinta haɗe da furta, "Shiiiiii" Shiru ya yi ya sake dubanta, a hankali ta fara takawa har gaban Muhammad. Cikin so da ƙyau ta ɗaga hannunta ta riƙo haɓarsa, suna kallon juna suka saki murmushi a tare. Hawaye fal ya ciko idonta, hannu ya sa a sanyaye ya share mata hawayen.Yana shirin ɗauke hannunsa ta riƙe tana faɗin, "Me ya sa ka yi mini wasan da ya nemi wargatsa shirin da ke cikin zuciyata, ka fi kowa sanin irin soyayyar da nake yi maka ba za musaltu ba." Hawayen idonta ya sake gangarowa ta ci gaba da cewa, "Da wannan hannun naka ka kore ni me ya sa haka? Me ya sa za ka juya mana baya ni da abin cikina?" Kafin Muhammad ya ba ta amsa Yarima ya sha gabanta yana faɗin, "Saboda alƙawari na ɗaukarwa kaina ba zan taɓa bari Usaini ya ji daɗin rayuwa ba, duk wata hanya da zan bi sai na bita don wargaza farincikinku domin ba zan taɓa lamunta ya yi kafaɗa da ni ko ya kere ni ba, bai kasance Sarki ba don haka babu yadda za a yi na bari ya auri Sarauniya kamarki ba." Sarki Musa yana daga wurin da yake tsaye ya saki wata shu'umar dariya daga haka bai tanka musu ba ya matsa daga wurin, Sarauniya na shirin yin magana wata mahaukaciya ta ƙarasa wurinta a guje da alama waɗansu Dogarawan ne suke biye da ita, hannunta ɗauke da wani busasshen tuwo tana ci. A gaban Sarauniya ta faɗi tana dariya tana cewa, "Wai tuwona za su ƙwace mini su mayar da ni su kulle, shi fa wannan tuwon da ni da shi uwarmu ɗaya ubanmu ɗaya. Kuma shi ne ya haifi mijina wanda aka kashe, bai yi  musu komai ba suka kashe mini miji a lokacin da yake cin tuwo, kuma fa Sarki ne ya sa aka kashe shi kin ga Sarkin nan ni ma sai na kashe shi." Tana rufe baki ta fashe da matsanancin kuka, Dogarawan da suka biyo ta ne suka yi carko-carko a tsaya a gefe suna kallon abin da Yarima zai yi mata, don sun lura da ɓacin rai kwance a saman fuskarsa. A wulaƙance Yarima ya kalli Mahaukaciyar ya sa ƙafarsa ɗaya ya take ƙafarta da ƙarfi yana murzawa har sai da ta ce ɓas! Cikin azaba ta saki wata razananniyar ƙara, ƙarar da ta zare wa Kyauta kuzari da duk wata ƙwarin gwiwar da take tattare da ita. Kallon Yarima ta yi ido jawur saboda ɓacin rai, duk da tsohon cikin da ke jikinta bai sa ta gagara tsugunnawa ba. Ta kama hannun Mahaukaciyar lokaci ɗaya ta ji kanta ya sara mata gabanta na faɗuwa, ita da mahaukaciyar suka tsaya kallon Juna lokaci ɗaya. Azabar da ke cin mahaukaciyar ya sa ta kasa fahimtar in da kanta yake, hannuwa biyu Kyauta ta saka ta dafe kanta. Ba ta san dalili ba ta ji zubar hawayenta wanda ya kasance jini ne ke zuba, mamaki ne ya kama ilahirin mutanen da ke wurin. Soyayyar matar da tausayin abin da Yarima ya yi wa mata ya mamaye ta, ta  miƙe tsaye a hankali. Wani Dogari ta yafito da hannu ta furta, "A kai ta kyakkyawan muhalli zan turo a ba ta magani." Kallon Yarima ya yi a tsorace don yana tsoron kada ya yi laifi a wurinsa, a ɓangare ɗaya ita ma yana fargabar abin za ta yi masa. Ya yi ta maza ya kira sauran Dogarawan, suna shirin ɗaukan Mahaukaciyar ta fara fisge-fisge tana cewa. "Wannan ma da kuke gani 'yata ce amma ta guje ni saboda na yi mata rowar tuwona. Ba zan baki tuwo ba ni ma yunwa nake ji, wayyo Allah! Ƙafata ta karye. Saboda na hana shi tuwo ya ƙarya mini ƙafa." Har Dogarawan suka bar wurin Mahaukaciyar ba ta daina surutai ba, idanun Kyauta na kanta har aka fice da ita. Jiki a sanyaye ta koma kan karagar kunamarta ta mayar da kallonta wurin mutanen da suka yi carko-carko cike da mamaki, hawayen jinin da ke ƙoƙarin bushe wa a fuskarta ta goge sannan ta ce. "Abin da na faɗa a baya shi zan maimaita ina son ganin mai riƙon ƙwaryar masarautar nan a cikin fadata." Waɗanda ba sa nan Boka mai zamani ya bada labarin Sarauniya kallon juna suka riƙa yi suna ƙus-ƙus, ya yin da waɗanda suka san da labarin suka riƙa yin ƙasa da murna suna tofa albarkacin bakinsu. Jin waɗannan surutun ya sake fusata zuciyar Sarauniya ta buga musu tsawa, jiki na karkarwa suka bazama a guje kai tsaye suka wuce gidan Sarki Damina. Yarima ya waiga wurin Muhammad a fusace kafin ya yi wani  yunƙurin ya hura masa wata iska a hannunsa na dama, wani irin sanyi ya ji har cikin ƙashinsa wanda ya haifar masa da wata irin rawar jiki kamar yana jin sanyi. Murmushin ƙeta Muhammad ya sakar masa ya furta, "Wannan kaɗan na yi maka idan har ba za ka fita daga rayuwarmu ba." Yana gama maganar ya matsa daga wurin, ɗayan hannun Yarima ya saka ya riƙe hannunsa saboda wani irin tsuko da hannun yake yi masa. Tun yana tsaye har ya durƙushe lamarin da ya ba wa tsirarun mutanen wurin mamaki da tsoro, sarauniya na daga zaune ta kalle shi tana sakar masa wani shu'umin murmushi. Ya jima a wurin sannan ya miƙe sai dai hannun tuni ya saki yaraf! Da alama shanyewa ya yi don ba ya iya sarrafa shi da kansa. Cikin layi ya fara tafiya taga-taga ya bar wurin, Sarauniya ta yi ƙwafa sannan ta miƙe a hankali ta fara takawa har cikin fadar. Tashinta ke da wuya tawagar kunamin da suka yi mata kujera suka rufa mata baya.
  Cinciridon mutanen zagaye ƙofar gidan Sarki Damina suka yi kamar yadda ake zagaye waina da mai, sai dai gabaɗayansu cirko-cirko suka yi aka rasa wanda zai tunkari cikin gidan domin ya sanar masa da saƙon Kyauta. Hayaniya ce take tashi tun Dogaran ƙofar gidan suna ƙoƙarin daidaita su har abin ya gagare su, ɗaya daga cikin Dogaran ne ya shiga cikin gidan a harabar gidan ya samu Baiwar Usaina ya shaida mata abin da yake faruwa, mamaki ne ya kamata don har sai da ta leƙa da idanunta. Kai tsaye ɗakin Usaina ta ƙarasa cikin girmamawa ta furta, "Barka da huta wa Gimbiya." Da ido Usaina ta bi ta ba tare da ta amsa mata ba saboda wata irin izza da take ji a kanta tun bayan fitowarta daga ɗakin Sarki Damina. Jin shiru ya sa Baiwar ta fahimci uwargijiyar tata a sama take don haka ta sake russunawa ta furta, "A gafarce ni ranki ya daɗe dama Dogari Yaro ne ya sanar da ni wani muhimmin saƙo." Tashi zaune ta yi ta mayar da hankalinta wurin baiwar a gadarance ta furta. "Gaya mini abin da yake tafe da ke." Sosa kai ta yi sannan ta ce, "Dama talakawa ne suka yi dafifi a ƙofar gida, an yi musu tambayar duniya sun ce sai Mai martaba ya fita za su tanka." Ido waje Usaina ta zaro don ko a mafarki ba ta jin talakawan cikin Daular za su aikata haka saboda yadda suke tsoron Sarki Damina ko mutuwarsu ba sa tsoro haka. Jinjina kai ta yi ta furta, "Ki je zan samu mai martaba." sunkuyawa Baiwar ta sake yi ta furta. "Godiya nake ranki ya daɗe." Usaina na miƙewa ta nufi ɗakin Sarki Damina, a kwance yake da alama bacci ne ya ɗauke shi ba tare da ya shirya masa ba. Da shigar Usaina ta zauna a gefensa ta fara tashinsa, zumbur! Ya miƙe sakamakon baccin da yake yi ba na daɗi ba ne duba da mummunan mafarkin da yake tsaka da yi. Ajiyar zuciya ya riƙa saukewa kamar wanda ya ci gasar tseren gudu, sai da ya ɗan shiga nutsuwarsa Usaina ta dube shi tana cewa. "Yanayinka ya nuna mini rashin nutsuwarka, ba ni labarin mene ne yake damunka?" Runtse idonsa ya yi ya buɗe sannan ya furta, "Mutuwa na gani da ƙwayar idona!" A yatsine Usaina ta furta, "Mutuwa fa?" Gyaɗa mata kai ya yi ya ci gaba da cewa, "Yau shekara goma sha bakwai kenan rabona da yin mummunam mafarki irin wannan." Usaina ta taɓe baki ta ce, "Mu ajiye wannan a gefe, alamu sun nuna tsoro da kwarjinin da ke tattare a idanunka sun kau daga zuƙatan talakawa." Da mamaki ya dube ta zai yi magana ta dakatar da shi da cewar, "Ka da ka ɓata yawun bakinka domin gani ya kori ji, talakawa na ƙofar gida sun yi zuga an tambaye su sun ce ba su da abokin magana idan ba kai ba." Ran Sarki Damina ba ƙaramin ɓaci ya yi ba, ya miƙe da sauri ya ɗauki wani ganyen dabino ya cire na jikinsa ya ɗaura shi a ƙugu, hularsa ta farin ƙarfe ya ɗauka ya ɗora rai a ɓace zai nufi hanyar fita Usaina ta furta. "Bai kamata ka saka ƙafa kai kaɗai ba domin ina da muradin zartar da uƙubar a kansu bayan taka, saboda ɓacin rai bai tanka mata ba ya jinjina kai suka wuce Usaina na gaba Sarki Damina biye da ita a baya.
   Tsayuwar da Sarki Damina ya yi ce kaɗai ta tabbatar musu da tsantsar ɓacin ran da yake ciki, yana shirin yin magana ɗaya daga cikin Talakawa ya furta. "Ranka ya daɗe Kyauta ce ta turo mu wurinka." Ras! Gaban Sarki Damina ya faɗi amma sai ya haɗiye tsoronsa, takaici ya mamaye zuciyar Usaina a ranta ta take faɗin. "Wannan tsinanniyar yarinyar ni ce ajalinta idan ba ta yi wasa ba." Sarki Damina ya yi gyaran murya a daidai lokacin Waziri da muƙarraban cikin fadarsa suka ƙaraso hankali a tashe suna cewa, "Mai martaba akwai gagarumar matsala." Waɗannan kalamai na su Waziri ya sake haifar masa da faɗuwar gaba, ya dakatar da su Waziri don ba ya son a faɗi wata ɓarakar da za ta sa talakawansa su raina shi. Ya mayar da kallonsa wurin talakawa sannan ya ce. "Ina jin ku me yake tattare da ku." Cikin haɗin baki suka furta, "Kyauta ta ce tana buƙatar ganinka a fada cikin gaggawa." A fusace Sarki Damina ya buga musu tsawa yana cewa, "Matuƙar ba ku bar wurin nan ba hukunci mai tsanani yana iya bi ta kan kowannenku." Yana gama maganar ya shige gida. Usaina ta dubi babban Dogari ta furta, "A kashe duk wanda ya yi gangancin tsayawa a nan wurin bayan shiga ta cikin gida." Tun bata rufe baki ba wurin ya yamutse da kuruwa cikin tashin hankali kowa ya yi ta kansa, Dogaran da aka ba wa umarni nan take suka fara zartar da hukuncin Usaina. A lokacin da ta shiga cikin gida ba ta samu Sarki Damina a ɗaki ba don haka ta fara nemansa, jin motsinsa a banɗaki ya tabbatar mata da ya tafi yin bayan gida. Tsaki ta yi don ba tun yau ba tsoro da raunin zuciyarsa yake ba ta haushi ba, ko ita da ta kasance mace tana da dakiya da rashin tsoro balle shi da yake jagorantar al'umma. Waɗanda suka fara yin gaba tuni suka isa Fada suka sanar mata da abin da yake faruwa, ranta ba ƙaramin ɓaci ya yi ba, don haka ta miƙe a hankali ta koma kan ƙasaitacciyar kujerar da ke cikin karagar ta zauna. Ta mayar da kallonta wurin kunamin tana cewa, "A zartar da umarnina nan take." Tana gama maganar kunamun suka fara wargatsewa suna tafiya da sauri suka fice daga cikin fadar, tun fitar bakin ƙofa ta fara jiyo ihun tsirarun mutanen da ke wurin sakamakon harbin kunamun da suke yi musu.

   Runtse idonta ta yi zuciyarta ba daɗi sakamakon ihun da talakawanta suke yi, ta yi haka ne don ta nusar da su bambamcin da ke tsakaninta da wanda yake mulkarsu. Idan ba haka ta yi ba ta tabbata zai yi wuya su fuskanci ita ce mamallakiyar Daular da abin da yake cikinta, waɗansu Dogarai biyu ne suka ratso ta jikin bango suka russuna a gabanta. Kallonsu ta yi tana shirin yin magana suka furta, "Barka da hutawa Sarauniya kuma abar bautarmu Shakundum." Zuciya a raunane ta furta, "Barka dai." Cikin girmamawa suka furta, "An yi shuka ranki ya daɗe kamar yadda kika faɗa." Jingina ta yi da jikin kujerar ta kai hannu saman fuskarsa ta ce, "A gaggauta ciyar da talakawa don suna cikin wani yanayi." Cike da girmamawa suka amsa mata sannan suka sake ratsa wa ta jikin bango, hannunta ta kai saman cikinta tana sake jin wani farinciki na ratsa ta musamman da ta tuna daɗaɗan kalaman da Usaini ya furta mata.
   Mutanen da ke wajen fadar tun fitowar kunamun suka riƙa ƙoƙarin guduwa don tsira da rayuwarsu, amma duk da haka ba su tsira ba. Ba zato haka za su ji abu ya maƙale musu kafin su yi wani yunƙuri za su riƙa sakar musu harbi, a gigice mutane suka fara guje-guje suna iface-iface neman ɗauki da agaji. Dogarawan da ke bakin ƙofar gidan Sarki Damina ba su san da kashedin Kyauta ba don haka ba su san me yake faruwa, da yake kunamun ba wasu tafka-tafka ba ne ba su ga tafiyarsu ba har sai da suka hau kan jikinsu suka fara sakar musu harbi. Tuni suka jefar da bulalin hannunsu suka hau soshe-soshe suna karkaɗe-karkaɗen jiki.
  Usaina ɗakinta ta wuce ta hau kan tabarmar kabarta ta zaune, shiru ta yi tana nazarin hanyar da za ta ɓullowa Kyauta don ta ji ɗaya daga cikin tsagin zuciyarta na naman gasgata labarin da Boka mai zamani ya bayar, tana zaune ta ji kamar tafiyar ƙwaro a kan hannunta. Tana kai dubanta ta ci karo da ƴaƴan kunamu har uku, lamarin da ya yi matuƙar ba ta mamaki. A iya saninta ita dai ba ta ƙofi hasalima Hasanarta ce take da wannan baiwar, kuma ko Yarima da yake ƴan biyu yana ƙarami ne yake yi tun da ya girma ba ta sake ganin ya yi ƙofi ba. Yarfe su ta yi ƙasa ta ɗauki wani muhuci ta make su ga mamakinta sai gani ta yi sun girgije sun sake nufar in da take. Tsigar jikinta ce ta tashi musamman da ta gan su da yawa farr kamar waɗanda suka buɗe wa idanu yamama haka ta ga suna yawo, a zabure ta miƙe tsaye tana karkaɗe jiki. Harbin kunamar ba ƙaramin gigitata ya yi ba don haka ta fito har tsakar gida tana tsalle-tsalle, tana daga waje ta fara jiyo ihun Sarki Damina a banɗaki. Ita ma ta kanta take yi don haka ba ta yi tunanin gano abin da yake damunsa ba, tana tsaye ta ga ya fito ko ganyen jikinsa bai ƙarasa ɗaurawa ba yana susa yana faɗin. "Usaina Kunama ce wallahi tasamma halaka ni, ki taimaka..." Maganar sa ce ta maƙale sakamakon ganin Usaina da Bayinta a tsakar gida suna birgima da mutsu-mutsu, yana nan tsaye ya ji wata ta hau saman kansa ta sake sakar masa harbi. Azaba ta sa ya manta a gaban waɗanda yake tsaye  haka ya riƙa tsalle yana ihu cikin gigita, ganin irin azabar da suke ciki ya sa waɗansu daga cikin talakawan suka yanke shawarar zuwa har gida su ɗauki Sarki Damina a kai shi ko sa samu Kyauta ta yi musu afuwar azabar da suke ciki. Kai tsaye suka tura kansu cikin gidan sakamakon babu masu tsaron ƙofar suma ta kansu suke yi balle su yi musu iyaka, da yake a buƙace suke da neman ɗauki daga Sarki Damina  har zuwa kan Bayin da suke cikin gidan ba su ƙyale su ba haka sauke su a saman kawunansu. Ko kaɗan Sarki Damina bai yi gangancin hana su ba don tuni lissafin rayuwarsa ya kwance, tantacewar fari da baƙi ya  gagari ƙwayar idonsa.  Ba su dire su a ko'ina ba sai cikin Fada wurin da Kyauta take zaune cikin damuwar ihun da talakawanta suke yi. Jin takunsu ya sa ta buɗe idonta ta sauke shi a kan Sarki Damina da shi ne ya fi kusanci da wurin kujerarta, wani irin yaamm ya ji a jikinsa don haka ya tsagaita yana ƙarewa wurin kallo. Karaf  idanunsa suka sauka a kan fuskar Kyauta wacce kallon ƙwayar idonta ya haifar masa da mummunar faɗuwar gaba. Bai san lokacin da ya sunkuyar da kansa ƙasa ba cikinsa ya ci gaba da kartawa, abin da bai taɓa ji game da ita abaya yau kwatsam ya ji tsoro da shakkar kallon fuskarta. Kallon Kunamun da ke wurin ta yi tana motsa baki nan take suka fara gangarowa suna zuwa bayanta suna tattaruwa hatta waɗanda suke wajen cikin fadar a lokacin suka rinƙa shigowa. Da kunamun suka bar jikkunansu Usaina ce ta ɗago tana ƙare wa wurin kallo, sannu a hankali komai ya fara dawo mata hatta ɗaukan da aka yi mata a lokacin ya dawo mata. Kallon Kyauta ta yi suna haɗa ido ta ji gabanta ya ba ta rass! Dakiyar zuciya irinta Usaina bai sa ta karaya ba, ta watsa mata harara sannan ya mayar da kallonta wurin talakawan cikin tsawa ta furta. "Uban waye sa ku aikata wannan ƙasƙancin a kaina da mijina, wanda ya kasance jagora kuma Sarki a cikin Daular nan gabaɗaya?" Shiru ne ya ratsa aka rasa wanda zai ba ta amsa. Kyauta ta jingina da kujerar da take kai ta furta. "Babu wanda zai ba ki amsa domin ba su karɓi umarni daga wurina ba, ke da kanki za ki amsa wa kanki tambayar da kika yi."
 Muhammad yana zaune yana lazumi bacci ya yi awon gaba da shi, cikin baccinsa sama-sama ya riƙa jin iface-ifacen mutanen da ke maƙotaka da shi. A hankali ya miƙe ya fara takowa har zuwa bakin ƙofa, yana daga tsaye ya fara hango birgimar da Dogarawan ƙofar suke yi. Mamaki ne ya kama shi ganin kunamu yamama suna yawo kamar kiyasai, a hankali ya riƙa karanta ayatulsiyyu da addu'o'in tsari da niyyar Ubangiji ya kawo masa ɗauki don haka kawai ya ji kunamun kamar ba ainihin kunamu da ya sani ba. Kauda kansa ya yi daga kallon kunamun don haka kawai idan ya kalle su yake jin tsikar jikinsa tana tashi. Tura ƙofar ya yi da mamakinsa ya ga ta buɗe yana fita kunamun da ke bakin ƙofarsa suka riƙa arcewa da gudu suna darewa, wurin wani Dogari ya tsugunna wanda duk a cikinsu shi ne yake rangwanta masa har yake kai masa abinci a ɓoye. Dafa shi ya yi ya furta, "Me yake faruwa?" A haukace Dogari Ɗan'asabe ya furta, "Masifar kunama ce ta saukar mana wataƙila fushin Sarauniya ne ya sauka a kanmu." A hankali ya sake maimata kalaman Dogarin, ya tashe shi zaune yana faɗin. "Tashi zaune." Bai musa masa ba ya tashi zaune, sannu a hankali kunamun wurin suka watse har waɗanda suke cikin jikin Dogari Ɗan'asabe. Mamaki ne ƙarara ya bayyana a fuskarsa ya furta, "Shin kai ma ka na da wani naka sihirin da ba mu sani ba?" Girgiza masa kai Muhammad ya yi ya furta, "A cikin addinina babu tsafi balle sihiri, na dogara da Ubangijin sammai da ƙasai don haka shi ya ba ni kariya daga wannan kunamar." Sak ya yi yana kallon Muhammad sannan ya ce, "Kana nufin ku a addinku babu wani abu da yake cutar da mutum, idan haka ne me ya sa baka sanar da mu ba ko ma samu kuɓuta daga azabtarwar da muke fuskanta a msarautar nan." Murmushi Muhammad ya yi ya ya gyara zamansa sannan ya furta, "Ba haka nake nufi ba, ina nufin a wannan lokacin Allah S.W.A ya ba ni kariya. Amma a Musulunci mu musulmai mun yadda da ƙaddara mai kyau ko akasinta, kuma cikin iko da hukuncinSa yana iya jarabtar bayinSa ta fuskoki daban-daban don ya gwada imaninsu. Amma duk musulmin da ka gani yana cikin musulunci ba yana shiga ba ne don wata biyan buƙatar kansa ba a'a sai don saboda Allah da ManzonSa. Don ka na musulmi kana sallah da azumi, ka na duk wani abu da Allah ya farlanta ba za ka ce wata matsala ko tangarɗar rayuwa ba zai same ka ba, sai dai ka sani ita addu'a takobin mumini ce ba dole ba ne ka yi addu'a Allah Ya amsa maka a lokacin da ka yi ba, amma ko da Ubangiji bai amsa maka a lokacin da ka yi ta ba zai amsa maka a gaba. Balle wannan kunamar jikina yana ba ni ba kunama ce ta haka kawai ba, duba da ina karanto mata ayoyin Ubangiji ta matsa ta ba mu wuri." Gama jin jawabin Muhammad Dogarin ya sauke ajiyar zuciya yana jinjina kai ya ce. "Ko shi ma ne abin da kake yawan yi wanda har Sarki Damina ya sa ake azabtar da kai yana daga cikin addininka?" Idanun Muhammad ya ciko da ƙwalla musamman da ya kalli ƙafarsa da hannunsa da ke ɗaure da sarƙa, wacce ake cire masa ita ta ɗan lokaci ita ma sai sun ga dama. Ya sunkuyar da kai ƙasa cike da raunin zuciya da ya tuna irin mutuwar da mahaifiyarsa ta yi ya furta, "Ƙwarai sallah na daga cikin abin da Ubangijina Ya farlanta mana, ni na san ya jarabce ni ne don ya ga imanina. Kuma na yi imani zai fitar da ni cikin iko da buwayarSa. Ko da bai fitar da ni ba ajali ya riske ni zai yi mini kyakkyawan tanadi ranar gobe ƙiyama." Kalaman Muhammad ba ƙaramin ratsa jikin Dogarin ya yi ba, ya riƙo hannunsa yana faɗin. "Addininka ya birge ni sai dai ina tsoron abin da zai biyo baya matuƙar na yi imani da shi." Murmushi Muhammad ya yi ya ce. "Wataƙila ka kasance a cikin masu rabo, Allah ya sa akwai rabon haske a tare da kai." Dogarin na gama jin haka ya miƙe da sauri ya nufi wurin ƴan uwansa da suke kwance suna birgima cikin azaba,  yana gab da ƙarasawa kunamin suka yo kansa. Da sauri ya ja da baya yana faɗin, "Ku taso ku zo ga mai maganin wannan kunamar." Tun bai rufe baki ba Dogaran suka fara rarrafowa, suna zuwa wurinsa, ganin haka ya da Muhammad ya ce a ba shi ruwa a cikin ƙoƙo. A haukace suka riƙa ɗebo ruwa har rige-rigen kai masa suke yi, sai da ya haɗa ƙore sama da biyar a gabansa. Ya ɗauki guda ɗaya ya yi bismillah ya fara karanta Ayatulkursiyyu, Amanarrasulu da su falaƙi da nasi. Kowacce sai da ya karanta ƙafa bakwai-bakwai ya riƙa tofawa, ta shi ya yi ya riƙa ɗiba yana shafa musu a jiki. Tun bai kammala ba tuni kunamun da ke cikin jikinsu ta riƙa guduwa, lamarin ba ƙaramin mamaki ya ba su ba. Haka kawai suka ji ya yi musu kwarjini kunya ta mamaye su sakamakon tuno irin azabtarwar da suke yi masa. A sanyaye babbansu ya dube shi ya furta. "Tabbas zuciyarka mai kyau ce, ban taɓa ganin mutum irinka ba. Tun da ka shigo cikin kurkukun nan ni ne ja gaba wurin azabtar da kai, ka dubi darajar abar bauta Sarauniya Shakundum ka yi haƙurin abin da muka yi maka. " Muhammad ya miƙe tsaye yana cewa, "Zan yafe muku ne saboda girman Allah ba don saboda abar bautarku ba." Cikin haɗin baki suka furta. "Mun gode." Gabaɗayansu kasa taɓuka komai suka yi suna gani ya koma cikin ɗakinsa saɓanin a baya da suke tasa shi da ƙarfin tsiya su mayar da shi cikin hantara da azabtarwa.
   Boka mai zamani yana zaune haka kawai ya ga ƙoramar tsafinsa ta ƙafe, ya miƙe a hankali ya ƙarasa wurin cikin damuwa a fili ya furta. "Wannan lamarin ƙara tsamari yake yi, shin me yake shirin faruwa?" Ya yi tambayar yana sake bin cikin Tsibirinsa da kallo, idonsa ya kai kan rijiyar da har lokacin ruwanta yake ɗiga ɗis-ɗis. Bai jima da barin wurin ba da ya haƙa wani gefe ta nan ne ruwan yake taruwa, kundun tsafinsa ya ɗauko ya fara bincike cikin gaggauwa. Take ya hangi al'amarin da yake faruwa a cikin Daula da fadar Sarki Damina, wani irin abu ne tsarga masa fargaba ta mamaye shi yana tsoron ka da Sarki Damina ya ambaci sunansa a gabanta, a ɓangare ɗaya kuma ga waɗannan kunamun da ya ga sun tunkaro tsibirinsa. Duk wani siddabaru da ya tura don ya kare kansa yana zuwa bakin ƙofar tsibirin zai bi iska ya lalaci. Hankalinsa ba ƙaramin tashi ya yi ba daga ƙarshe ya haƙura ya ajiye littafin a gefe, yana tsaye har kunamun suka fara shigowa duk tsafinsa sai ya zama banza don shi kansa haka suka riƙa farmakarsa suna kai masa harbi. Da ya ga ta tasamma halaka shi ya riƙa kiran manyan aljanu amma babu wanda ya kawo masa ɗauki, har ya galabaita saboda yawan shekaru ya faɗi gefe yana numfashi da ƙyar. Kamar waɗanda aka yi wa kiranye haka ya ga ɗaya bayan ɗaya sun fuskanci ƙofa suna komawa wurin da suka fito. Tunaninnka kala-kala suka ziyarce shi har ya fara tunanin guduwa daga cikin Daular bakiɗaya ko zai tsira daga sharrin Sarauniya kamar yadda Aljani Ƙabususu ya sanar da shi.
  A hargitse Usaina ta kai kallonta wurin Kyauta don tun da ta zo duniya mutum ɗaya zuwa biyu ne suka taɓa ɗaga mata murya, daga Boka mai zamani sai Sarki Damina. Boka mai zamani tana ɗaga masa ƙafa ne saboda moriyar da take ci a wurinsa, shi kuma Sarki Damina tana sau ɗaya ne ya taɓa yi mata tsawa sanadin Kandala shi ma ta ɗaga masa ƙafa ne saboda kwantan ɓaunar da ta yi masa, Usaina ta jinjina kai cike da izza tana faɗin. "Tabbas kin taɓo tsular dodo yarinya duk abin da yake kanki zan sauke miki shi, ba Shakundum ba ko Shagabaɗaya ce ba zan ɗauki iskancinki ba. Kina fake wa da guzuma ki harbi karsana tsabar iskanci." Gama maganarta ke da wuya ta miƙe a zafafe ta ƙarasa wurin da Kyauta take zaune, da ƙarfin tsiya ta fisgo ta. Kyauta ta tsaya cak tana kallonta, kunamun da ke gefe ne suka taho da sauri ganin haka ya sa Usaina ta ja baya a hargitse, hannu Kyauta ta ɗaga kamar mutane suna ganin haka suka ja da baya suka koma mazauninsu. Cikin jikin Kyauta Usaina ta ƙura wa ido tana saƙa shammatar da za ta yi mata don ta naƙasa shi, dama ta jima da tsanar yarinyar da cikin jikinta. Mutanen da ke wurin ban da ido babu abin da suka bin su da shi, ba ƙaramin wautar Usaina suka gani na tarar Kyauta da faɗa a daidai lokacin da ba su jima da fita daga uƙubarta ba. A hankali Kyauta ta fara takawa zuwa gaban Usaina, tana zuwa cikin shammata ta ɗauke fuskarta da azababban mari a ɓangaren kumatunta na dama, sauke hannun Kyauta da faɗowar ƙwayar idon Usaina kusan lokaci ɗaya suka sauka, wata gigitacciyar ƙara ta ƙwalla ta yanke jiki ta faɗi a sume jini da wai irin ruwa suka fara fita daga cikin ƙwarmin idonta. Firgici, razani haɗe da tashin hankali ya mamaye zuƙatan sauran mutanen da ke wurin ciki kuwa har da Sarki Damina wanda ko a mafarkin ƙuruciya bai taɓa ganin makamacin marin da Kyauta ta yi ba. Take gabansa ya hau dakan lugude, bai ƙarasa dawowa cikin nutsuwarsa ba ya riski muryar Kyauta tana faɗin. "Kai ne mai riƙon ƙwaryar wannan karagar? Ma'ana kai ne Sarkin da na ji suna kira Sarki Damina? Idan kai ne ina son ka sanar da ni daga hawanka zuwa yanzu talakwana nawa ka kashe a cikin Daulata?"

  Yadda Kyauta take yin magana sai ka rantse babu wani abu da ya faru a wurin, jin tambayarta ya sa Sarki Damina shiga cikin mummunan tashin hankali don ya tabbata ko a ƙasa da mako guda bai san iya adadin mutanen da ya sa aka hallaka ba, ilahirin jikinsa ban da rawa babu abin da yake yi. Jin ya yi shiru ya sa ta kalle shi a fusace tana faɗin, "Ina magana ka zura mini ido!" Kafin ta dire maganar tuni fitsari ya jima da fara gangarawa daga jikinsa, bakinsa na rawa ya furta. "Ban taɓa kashe kowa ba..." Bai ƙarasa magana ba talakawan da ke wurin suka furta, "Kai!" Haɗe fuska ta ƙara yi fuskarta har ta fara ja, ta kalle shi cikin ɓacin rai ta furta. "Ni za ka yi wa ƙarya." Ɗaga idonsa ya yi yana shirin yi mata magana yana kai kallonsa cikin ƙwayar idonta ya ga abin da ya nemi tsinka hanjin cikinsa, a tsaye ya gan shi a lokacin da yake zartar da hukuncin kisa ga waɗansu talakawansa wanda shi kansa da za a tambaye shi bai san a lokacin da zartar da mummunan kisan ba, ya kashe jarirai sama da tunanin mai tunani domin a ƙalla duk mako akan kai jarirai wurin babban dodo, masu cikin da ya hallaka ba za su ƙirgu ba don haka cike da sarewa ya tsugunna kansa a daidai ƙafarta yana faɗin, "Ki gafarce ni Sarauniya na aikata babban kuskure amma ki ba ni dama ba zan sake ba." Ba ta tanka masa ba sai bayan wani lokaci har Sarki Damina ya fid da rai da samun maganarta ya ji ta furta, "Ina mai baka umarni da ka gaggauta ta so da duk wani rai da ka san ka hallaka." Ba Sarki Damina ba hatta sauran talakawan da ke wurin sai da suka zabura,  Sarki Damina ya kalli mutanen wurin cike da roƙo da ƙanƙan da kai ya furta. "Ku taimaka ku roƙar mini alfarmarta wallahi na tuba kuskure na yi ba zan ƙara ba." Babu wanda ya tanka masa saboda bayan tsoron furta magana a gabanta har da haushin Sarkin Damina a kan irin mummunan zalincin da yake yi musu. Tashin hankali da firgici ya sa Sarki Damina ya riƙa zubar da ƙwalla ba tare da ya sani ba, a hankali ta yunƙura za ta tashi. Ta kalle shi ta furta, "A jiye hannunka na rage maka hukunci da shi." Ras! Gaban Sarki Damina ya faɗi wani irin gumi ya riƙa keto masa, hannu na karkarwa ya ajiye hannunsa na hagu a ƙasa. Ɗora ƙafarta ta yi a kan hannunsa sannan ta miƙe tsaye, wata irin azaba ce ta riƙa ratsa ilahirin jikinsa har zuwa tsakiyar kwanyarsa kamar ana zuba masa garwashi a tafin hannu da cikin jikinsa. Cikin azaba ya riƙa kwarara wata irin ƙara amma ko gezau ba ta yi ba, sai da ya galabaita sannan ta ɗaga ƙafarta har zuwa gaban Usaina da ke sume har lokacin ba ta san wanda yake kanta. Kamar wanda aka daskarar haka Sarki Damina ya ji hannunsa ya ƙandare ya gagara lanƙwasa shi, runtse idonsa ya yi da ƙarfi yana ƙoƙarin ɗaga hannun ya ji ta ce. "Ka riga da ka rasa hannunka kada ka wahalar da kanka."  Jin kalamanta ya sa Sarki Damina ya taƙarƙare ya ƙwalla ihu a cikin tashin hankali, tsugunnawa ta yi a gaban Usaina ta saka hannu ta dafa goshinta, a hankali ta fara motsa yatsunsa. Bayan wani lokaci ta buɗe idonta ƙwaya ɗaya kanta na wani irin sarawa, kan kujera Kyauta ta koma ta zauna tana kallonsu ɗaya bayan ɗaya. Kamar wacce aka ɗora wa dala da gwauron dutse haka Usaina take jin kanta ya yi mata wani irin nauyi dum! Ido ɗayan da ya rage mata jal ya sa ta fara kallon wurin a hankali, irin kallon da take bin su da shi kaɗai za ka fahimci har lokacin ba ta gama dawowa cikin hayyacinta ba. Mutanen da ke wurin suka shiga tofa albarkacin bakinsu, lamarin da suke gani kamr a mafarki Usaina da ƙwaƙulallan ido. Sarki Damina na nan zaune hannunsa ya fara wata irin karkarwa, ga wani zugi da raɗaɗi da yake ratsa ilahirin dungulmin hannun. Kafin ya yi wani yunƙuri tuni fatar hannun ta fara darewa, yatsun suka fara ƙwambarewa faratan hannunsa suka burtso suna ɗayowa daga jikin yatsun. Sarki Damina tun yana kwarara ihun azaba har ya fara fita daga hayyacinsa, talakawa na gefe ilahirin jikinsu ya yi sanyi tsoro da fargaba ya mamaye su. Waɗanda suke zaune a bakin ƙofa tuni suka cika wandonsu da iska saboda tsoron kada hukuncin Kyauta ya biyo ta kansu, Usaina ta tashi zaune tana bin mutanen wurin da kallo. Sannu a hankali komai ya nemi dawowa ƙwaƙwalwarta, ta mayar da kallonta wurin Kyauta ta yi ta kai hannu ta fara laluba fuskarta. Kamar wacce aka ce ta kalli gefenta tana sauke ƙwayar idonta a ƙasa ta ci karo da idonta ƙwaya ɗaya a ƙasa. Kallon Kyauta ta yi ta sa hannunta a cikin ramin idonta sai kawai ta fara ruwan hawaye, tun tana kuka na zuci har ya fito fili kunyar talakawa da mummunar ƙaddarar da ta same ta ya mamaye ta.
   Ta mayar kallonta wurin Sarki Damina da yake cikin mawuyacin hali  ta furta, "Ka taimaka mana ka nemo mana Mai zamani  ya kawo mana agaji." Wani irin dum! Kyauta ta ji a kanta kamar an buga mata guduma sakamakon jin sunan Mai zamani, haka kawai ta ji sunan na yi mata yawo a cikin ƙwaƙwalwarta sai dai tsananin ciwon da kanta yake yi ne ya rinjayi tunaninta, a gaggauce ta dubi Sarki Damina da Usaina ta furta, "Za ku zauna a ƙarƙashin ikona har zuwa lokacin da zan yanke muku hukuncin da ya dace da ku, don haka ina buƙatar hutawa." Miƙe wa ta yi har za ta shige ciki ta waigo wurin su Usaina ta furta, "Ƙofa a buɗe take ga duk wanda yake da ra'ayin bijire wa umarnina tsakanin kai da ita." Tana gama maganar ta shige ciki, da kallo duka mutanen wurin suka bi ta cike da mamaki. Sarki Damina da Usaina ban da hawaye babu abin da suke yi, ɗaya bayan ɗaya mutanen wurin suka fara ficewa kowa da irin maganar da yake tofawa game da hukuncin da Kyauta ta yanke musu, gabaɗayansu babu wanda ya nuna rashin jin daɗin hukuncinsu hasali ma kowanne zuciyarsa fes take sakamakon gashin ƙumar da Sarki Damina ya yi musu. Sannu a hankali labari ya watsu ciki da wajen cikin Daular, Kandala na zaune da ɗan cikin jikinta ya fara turowa labarin ya isar musu. Ta yi mamaki sosai da ta ji an ce Kyauta ce wacce take aiwatar da duk abin da yake faruwa, ba ta musa ba don ita ganau ce ba jiyau ba game da siddabarun da suke iya aiwatarwa a zamanta da su a lokacin da take cikin garin Dabur da ke Zangon maharba. Wannan dalilin ya sa ta ci alwashin zuwa har cikin fadar don ta gano wa idonta ainihin abin da yake faruwa, farinciki ya kamata don ta tabbata samun yancinsu ne ya zo musu har gida. 
 A ɓangare ɗaya kuma bayan talakawa sun dawo hayyacinsu tozali suka yi da kayan amfanin gona niƙi-niƙi a gidajensu, lamarin da ya ɗaure musu kai don ko kaɗan babu wanda ya ga gilmawar wanda ya dire musu. Tun suna ɗari-ɗari har suka fara sakin jikinsu suka shiga yi wa juna barka don ba ƙaramin ƙunci da halin yunwa suke ciki ba. A ranar cikin Daular sai ta zama kamar biki mutane suka shiga nuna farincikinsu a fili hatta waɗanda suke gidan matsnanciyar wahala da fasa duwatsu sun wadatu da samun abinci. Sarki Damina shi da Usaina kamar waɗanda aka liƙawa gam ko motsin kirki sun gagara yi balle su yi yunƙurin arcewa saboda tsananin tsoro, wannan shi ne gaba da gabanta aljani ya taka wuta.
  Boka mai zamani duk abin da yake faruwa yana daga cikin tsibirinsa yana kallo, ya yin da tashin hankali ya yi wa zuciyarsa ƙawanya haɗe da fargabar abin da zai faru da tashi rayuwar don ya tabbata ta su Sarki Damina ta zo ƙarshe. Sai ya yi yunƙurin guduwa daga cikin tsibirin zuwa wani yankin idan ya tuna ba shi da wata madogara sai ya ji ba zai iya barin tsibirin ba, domin da tsibirin ya saba nan uwa da ubansa kuma nan ne suturarsa da yake rufa wa kansa a siri. Tsoronsa ɗaya Idan hankalin Kyauta ya waiwayo cikin tsibirinsa bai san ya zai yi ba, don haka ya yanke shawarar sake kiran manyan aljanun da suke taimaka masa ko za su taimaka masa su karɓi roƙonsa, amma abin da ya sake dagula lissafin rayuwarsa babu ko ɓurɓushin wani aljani da ya waiwaye shi balle ya saka ran za su taimaka masa.
  Tun da Kyauta ta shiga ɗakin Sarki Damina wanda yaka cikin Fadar ta kwanta wani irin nannauyan bacci ne ya yi awon gaba da ita, ta jima tana bacci sannan ta fara mafarkin Usaini yana gudu wasu irin munanan hallitu biyu suna biye da su. Da ƙyar ya samu ya tsallake wata ƙaramar ƙorama wacce ita ce ta so yi wa hallitun katanga da shi, tsayawa ya yi shi da hallitun suka fara kallon-kallo. Ƙarasowarta wurin ita ma ta tsaya suna kallon juna, da tsayuwarta babu jimawa ta hango wata mata na miƙo mata hannu. A hankali Muhammad ya fara takawa har zuwa wurin matar, ganin haka ya sa hallitun suka waiwayo wurinta da niyyar halakata ta buɗe bakinta wuta na fita da niyyar halaka. Firgigit ta tashi zaune jikinta na wata irin karkarwa a lokacin dare ya tsala, lokacin kusa ƙarfe biyun dare ban da kukan tsuntsuye da na ƙananan dabbobi babu abin da yake tashi. Yunƙurawa ta yi ta fito a wurin da ta bar su Usaina a nan ta same su a zaune suna baccin wahala, kai tsaye ta fara tafiya a cikin filin masarautar ba tare da ta san in da za ta je fa ƙafarta ba. Tana cikin tafiya ta ci karo da shi a tsaye a jikin bishiyar ɗorawa, hannunta ya janyo ta faɗa jikinsa har tana shirin ƙwalla ƙara ya haɗa fuskokinsu wuri ɗaya yana sakar mata murmushi, cike da tsana ta kalle shi tana yunƙurin ƙwace jikinta. Riƙe ta ya yi tsam a jikinsa cikin kunnenta ya furta, "Ba za ki taɓa guje mini ba! Ki sa wa zuciyarki ni naki ne." Fisge jikinta ta yi da ƙarfi cikin tsana ta furta, "Har abada ba zan gaji da furta maka kalmar tsana daga bakina ba, na tsane ka ba na ƙaunarka kuma ni ce ajalinka." Tana rufe baki ta ji ya sake janyo ta jikinsa yana shafa cikin jikinta ya furta, "Na ji daɗi da kika aminta da ni a wannan lokacin, na kuma amince da ƙaunar da kike mini don haka zan ci gaba da baki ƙwarin gwiwar yaudarar Usaini kamar yadda kika ɗaukar mini alƙawari." Mamakin kalamansa ne ya kama ta tana ɗagowa da niyyar ba shi amsa ta ci karo da Usaini a gefe yana kallonsu, gabanta ne ya faɗi ras! Hankalinta ya kai ƙololuwar tashi, ta ƙwace jikinta da ƙyar tana faɗin. "Ka tsaya ka saurare ni Usaini." Bai tanka mata ba ya girgiza mata kai jiki a sanyaye ya fara tafiya, yana gaba tana biye da shi sai dai ya ɗan yi mata nisa har wuce ɓangaren gidan yari. Yana shiga Kyauta ta rufa masa baya tana shiga mamaki ya kama Dogaran ƙofar, bin ta suka yi da kallo aka rasa mai bakin magana. Wuri-wuri ta fara yi tana kalle-kalle kamar tana neman wani abu. Kai tsaye ɗakin Muhammad ta wuce sai dai duhu ya sa ta gagara gane abin da yake ciki.
  Wurin da Dogarawan suke a tsaitsaye ta koma ganin ya sake yamutsa hanjin cikinsu a tunaninsu wani laifin suka aikata, tana zuwa ta ɗauki ɗaya daga cikin itacen da ke ci da wuta. Kai tsaye ɗakin Muhammad ta nufa ta tura ƙofar ta fara tafiya har zuwa wurin da yake kwance, a takure yake a kwance kallo ɗaya za ka yi masa ka fahimci bai ji daɗin kwanciyar ba. Kyauta na ganin shi ta jingine itacen ta ƙarasa wurinsa ta zaune haɗe da jingina kanta a jikinsa tana fashe wa da matsanancin kuka, sama-sama cikin baccinsa ya fara jiyo shasshekar kukanta. Firgigit ya tashi a tsorace don ba ƙaramin razana ya yi ba, gefe ya matsa yana sauke ajiyar zuciya a tsorace haɗe da furta. "Ya Ilahi!" Ɗagowa ta yi tana kallonsa take kanta ya fara sara mata ta saka hannuwa biyu tana dafewa, daga wurin da yake tsaye ya furta. "Baiwar Allah me na yi miki, me ya kawo ki ɗakina? Me ya sa kike son jefa rayuwata cikin tashin hankali? Me ya sa kike son ƙulla mini zargin da babu mai fitar da ni sai Allah." Hawaye ne bibbiyu suka ci gaba da zarya a fuskarta ta lallashi kanta da ƙyar tana faɗin, "Me ya sa kake nisantata? Idan a kan maganar Alhasan ne ta yaya ba za ka yi mini adalci ba? Ka koyar da ni soyayyarka a lokacin da ban saba ba, ka ɗora mini nauyin abin da yake ciki a yanayin da ban zata ba. A yanzu kuma ka na son yin wasa da rayuwata a lokacin da ban yi tsammani ba, me ya sa kake son ɓullo da irin wasan nan a tsakaninmu alhalin ka san ba zan iya jurewa ba? Yanzu za ka nuna mini kulawa da soyayya daga baya ka nuna mini ba haka ba, shin ba ka tausayin halin da nake ciki ne, ba ka ganin ka na azabtar da ni da soyayyarka?" Kan Muhammad ba ƙaramin ɗaurewa ya yi ba, ko kaɗan ya gagara fahimtar in da maganarta ta dosa. Ya haɗe fuska sosai yana nuna mata hanya ya furta. "Fita ki ba ni wuri idan ba haka ba zan fitar da ke!" Cak ta tsaya tana kallonsa, a zuciye Muhammad ya ja hannunta har zuwa ƙofar ɗakinsa yana fitar da ita ja ƙofar da ƙarfi ya saka sakata. Durƙushewa ta yi tana wani irin gunjin kuka mai tsuma zuciya, karo na farko da ta ji da-na-sanin afka wa soyayyarsa. Da ace wani zai gaya mata Usaini zai guje ta tana iya sa wa a datse rayuwarsa amma sai ga shi yana ƙoƙarin juya mata baya, kamar daga sama ta riski muryarsa yana faɗin. "Ba zan taɓa juya miki baya ba, ke tawa ce ni ma haka don haka babu wata hallita da za ta nemi shiga tsakaninmu." Da sauri ta ɗago da kanta tana kallonsa farinciki ya sa ta saki murmushi tana goge hawayenta. Tana mamakin irin zazzafar soyayyar da take yi masa, Usaini na daban ne a zuciyarta haka soyayyarsa ba ta taɓa haɗa ta da kowa ta sake sakar masa murmushi ta furta, "Usaini kalamanka na daban ne a zuciyata."

  Jin surutanta ya sa Muhammad leƙowa sai dai har lokacin bai ga kowa a tare da ita ba, wannan dalilin ya sa ya fara ayyana wa zuciyarsa ko dai tana da taɓin hankali shi ya sa a duk lokacin da ya motsa mata take kawo masa hari har cikin makwancinsa. Sai dai yana mamaki matuƙa da ya ji Dogaran sun labarta musa ita ce a matsayin abar bautar da suke bautawa, a ɓangare ɗaya suka ƙara masa da cewar an taɓa halitarta a shekaru masu yawa da suka wuce kuma ta sake dawowa. Guntun tsaki ya yi yana shirin juyawa ya ga ta kalli ɓangaren katangar banɗakin da ke kallon ɗakinsa ta furta, "Daga yau ba na buƙatar ire-iren wasannin da kake yi mini, Usaini ko kana son ka wayi gari da rasa ni a karo na biyu?" Yana jingine da jikin katangar banɗakin ya buɗe mata hannuwansa yana cewa, "Ki zo gare ni zan jadadda miki haka! Amma ina mai sake haƙurƙurtar da ke da ki sanyaya mini zuciyarki ni mai laifi ne." Babu abin da Muhammad yake gani a jikin bangon banɗakin amma a mamakinsa sai gani ya yi ta yunƙura da ƙyar ta nufi wurin katangar ta rumgume ta tsam a jikinta tana sauke ajiyar zuciya, ta jima a haka sannan ta furta. "Da ace za ka tambayi abin da yake cikina na tabbata da zai ce maka ya yi kewar kulawar mahaifinsa, a duk lokacin da ka nuna mini kai ba Usaini ba ne haka kawai nake jin tsanar kaina don na san Alhasan dariya zai yi mana har da hawaye." Shiru Muhammad ya yi yana nazartar kalamata da abin da take aiwatarwa, yana tsaye ya ga Kyauta ta zo ta wuce ko kallon ɗakinsa ba ta yi ba. Ajiyar zuciya ya sauke ya koma ya zauna wuri ɗaya  yana haɗa kai da gwiwa, ganin zaman ba zai kai shi ba ya sa ya miƙe ya zare sakatar ɗakin ya fito da yake tun da ya taimaka wa Dogarawan suke barinsa yana fitowa ya ɗaura alwala ya koma ɗaki, sallar nafiloli ya yi ya jima yana addu'a sannan ya kishingiɗa daga haka bacci ya yi awon gaba da shi. Har aka yi asuba bai farka sakamakon nannauyan baccin da ya ɗauke shi, cikin baccinsa ya yi mafarki yana cikin tafiya ya haɗu da wata budurwa da ba ta fi shekara goma sha bakwai ba, hawaye ya gani a fuskarta hannunta ɗauke da kwari da baka tana kiran sunansa  tana ɗaga masa hannu, har ya so ya wuce ya ji zuciyarsa ba za ta iya barinta ba. Ya juyo wurinta ya ji ta furta. "Ka taimaka mini! Na kasance daga cikin jinsin maharba, na kasance halitta kamar kai mai rai da numfashi. Kwatsam! Na tsinci duniyata a muhallin da ban yi zato ba, kuka ba ya daga cikin abin da zai zame mini magani don na tsinci kaina a ƙungurmin daji mai kama da dajin ƙare kukanka. Ka taimaka mini saboda abin bautarka in dai ka amince shi ne abin bauta na gaskiya." Yana ƙarasawa ya gyaɗa mata kai ya furta, "Zan taimaka miki saboda Allah..." Bai ƙarasa maganar ba daga bayanta ya ga wani mummunan mutum ya dira a gabansu ya fisgi hannunta da ƙarfi yana cewa, "Ba za ki taɓa komawa muhallinki na baya ba, duk da kasancewarki 'yar maharba an sadaukar mana da ruhinki a ɗaruruwan shekarun da suka gabata." Yana gama maganar ya fara janta tana ihu tana kiran sunansa. A razane ya tashi zaune yana sauke ajiyar zuciya, dafe kansa ya yi da hannuwa biyu zuciyarsa cunkushe da tunane-tunane, kansa ne yake sara masa kamar zai tsage gida biyu. Ganin hasken rana ya fara hasko ɗakinsa ya sa ya miƙe jiki ba ƙwari ya fita zai ɗauro alwala, da Dogari Ɗan'asabe ya ci karo yana ganin Muhammad ya furta. "Yanzu ganin da ka yi mini ina shirin tashinka yin ibadarku na ga da asuba ba ka fito ba." Murmushi muhammad ya yi don ya lura Ɗan'asabe na kwaɗaituwa da addinin musulunci, ya ci gaba da tafiya ya ce masa. "Makara na yi yau Ɗan'asabe shi ya sa." Kai tsaye alwala ya ɗauro ya je ya gabatar da sallar asuba ya yi addu'o'insa sannan ya yi zaune yana nazarin rayuwa. Ba yau ya taɓa yim mafarki ba amma wanda ya yi a wannan ranar ya tsaye masa a zuciya, abin takaicin ya gagara fahimtar wacce yarinya ce da take buƙatar taimakonsa cikin gaggawa har take alaƙanta ceton da Ubangijin da yake bautawa. Yana nan zaune Ɗan'asabe ya shiga hannunsa ɗauke da kunun tsamiya da wainar gero guda biyu manya, zama ya yi a gefen Muhammad ya miƙa masa. Kallonsa Muhammad ya yi ba tare da ya karɓa ba ya furta, "Kada ka ce mini abincinka ka kawo mini?" Girgiza kai Ɗan'asabe ya yi ya ce, "Ko ɗaya naka ne." Karɓa ya yi haɗe da yi masa godiya, ya ga Ɗan'asabe ya ƙi tashi kamar yana da magana a bakinsa.  Ajiye kunun Muhammad ya yi ya ce, "Akwai wani abu da yake damunka ne Ɗan'asabe?" Murmushin dole ya ƙirƙiro ya ce, "Eh to wata ƴar magana ce amma na fi buƙatar ka kammala cin abinci, idan ya so sai mu yi maganar a tsanake don ni ma cikina a take yake." Muhammad ya so su tattauna maganar amma Ɗan'asabe fir yaƙi, hakan ta sa Muhammad ya ci a gaggauce yana gama shan kunun ya furta. "Ina jin ka Ɗan'asabe Allah sa ba wani abin ba ne."
  Ɗan'asabe ya gyara zama yana cewa, "Muhammad wani baƙon al'amari da yake faruwa ne ya fara ɗaure mana kai dangane da kai da Sarauniya Shakundum, ba zan ɓoye maka ba don yanzu haka na fara wasu-wasi a kan taimakon da ka yi mana na annobar kunama an ya ba ita ta baka wani laƙanin ba tun da dama ita ta saukar mana da annobarta?" Tun da Ɗan'asabe ya fara magana Muhammad ya zaro ido waje cike da fargaba, Ɗan'asabe ya ci gaba da cewa. "Ka san tun zuwanka gidan nan haka kawai na ji ina ƙaunarka ba don wata manufa ba, raɗe-raɗin da sauran ƴan uwana suke yi ne ya sa na ce bari na zo na sanar da kai shin akwai wata alaƙa a tsakaninku  da take zuwa wurinka har tsakar dare?" Hannuwa biyu Muhammad ya saka ya dafe kansa cike da damuwa, ganin haka ya sa Ɗan'asabe ya razana hantar cikinsa ta kaɗa. Ya dafa kafaɗarsa yana cewa, " Ka dubi darajar Sarauniya Shakundum ka yi haƙuri idan har maganata ta ɓata maka rai ka da ka sanar da ita ta ɗauki mummunan mataki a kaina." Maganarsa da yanayin da ya shiga na razani ba ƙaramin dariya ya ba wa Muhammad ba har sai da ya murmusa a fili sannan ya ce, "Ɗan'asabe kenan! Ashe har yanzu kana wasu-wasi game da addinina? Ni kaina lamarin wannan Sarauniyar taku yana ɗaure mini kai, wallahi-wallahi ban san ta ba ban taɓa wata mu'amala da ita ba. Hasali ma sai a cikin Daular nan na taɓa ganinta, iya gaskiyata na gaya maka idan ka yarda da ni shi kenan. Amma ni kaina tana matuƙar shiga haƙƙina don Allah ina roƙonku ka da ku sake barinta ta shigo ɓangarena." A zabure Ɗan'asabe ya dafe ƙirji haɗe da yin baya ido a waje ya furta, "Ka na so mutuwa ta ziyarce ni tun ban aurar da Tani ba? A'a ba zan iya ba, wallahi matuƙar na aiwatar da abin da ka faɗa sai ta hallaka ni." Girgiza kai Muhammad ya yi ya ce, "Babu wanda ya isa ya kashe ko ya raya a doron ƙasa face Allah, don haka duk wanda ka ga ya mutu kwanansa ne ya ƙare sai dai wani ya kan zama sanadi. Ita ba ta isa da kashe ka ba har sai kwananka ya ƙare, ka dogara da Allah shi zai isar maka." Jinjina kai Ɗan'asabe ya riƙa yi cike da aminta da zancensa, ya yi ƙasa da murya ya furta. "Ka ba ni haɗin kai akwai wani taimako da zan yi maka, zan yi duk wata dabara da zan yi na samu na kuɓutar da kai daga gidan nan a cikin ƴan kwanakin nan. Na fahimci ba ka cancanci zama a cikinmu ba domin kai mai kyawawan halaye ne." Girgiza kai Muhammad ya yi ya ce, "Na gode da karamcinka amma ni da kaina sheda ne ko a cikinku akwai mutane na gari irinka, a duk al'amuran da ka gani na rayuwar yau da kullin akwai na kirki akwai ɓata gari, ni dai babban burina ka karɓi kalmar shahada kafin Allah ya kuɓutar da ni." Murmushi Ɗan'asabe ya yi ya miƙe jiki a sanyaye ya fice sai dai har ya fita yana mamakin kalamansa ta yadda yake rantsuwa a kan babu wani abu a tsakaninsa da Sarauniya.
   Kyauta da Muhammad na  fita ba su zame ko ina ba sai can kusa da ramin matattu, a gefensa suka yada zango cikin nuna wa juna kulawa da soyayya. Farinciki ne fal a zuciyar Kyauta sakamakon kulawar da yake bata, suna nan zaune sannu a hankali har bacci ya sake yin gaba da ita. Sanyin asubar da ya bige ta ne ya farkar da ita, waige-waige take tana kiran sunan Usaini amma babu shi babu alamarsa. Ba ta damu ba don a tunaninta ya tafi wani uzurin ne daban, tun da a zaman da suka yi na cikin daren zuwa wayewar gari ya nuna mata tsantsar kulawar da ta tabbata ba zai guje ta ba a nan gaba. Kai tsaye fadarta ta wuce tana tura ƙofa ta samu Usaina kwance a gefe har lokacin bacci take yi, wani irin kakari ta ji tana duba gefen damanta ta ga Sarki Musa ya maƙure wuyan Sarki Damina a jikin bango yana ta kakari  idanuwansa sun fito waje, da sauri ta ƙarasa ta ɓamɓare hannunsa a fusace tana cewa. "Kada ka ɓata mini aiki ka ƙara wa kanka laifi domin ban shirya hallaka shi a wannan lokacin ba." Dogon tsaki Sarki Musa ya yi ya kalle ta rai a ɓace ya furta, "Ba ke ce da wannan alhakin ba ni ne don haka kada ki kuskura ki sake dakatar da ni." Yana rufe baki ya ɗauki Sarki Damina da ke gefe yaraf kamar an jiƙa biri ya yi wurgi da shi, wannan karon da ƙarfin tsiya ta hankaɗa shi cikin tsawa ta furta. "Ka da ka tunzura ni na gaya maka ban shirya kashe shi yanzu ba." Tsare ta da idanu ya yi ya wurga mata tambaya, "Me ye hujjarki." Tafiya ta fara yi a hankali sannan ta furta, "Idan kana son jin hujjata ka biyo ni ciki amma na yi rantsuwa da ƙarfin ikona matuƙar ka hallaka shi sai na juya ilahirin fushin zuciyata a kanka."  Tana gama maganar ta shige ciki, hayaniyar da suke yi ce ta tashi Usaina a tsorace ta fara wurƙila idonta tana neman hanyar tsira da rayuwarta. Tana shiga Sarki Musa ya wurga wa Sarki Damina muguwar harara haɗe da yin ƙwafa sannan ya rufa mata baya. Usaina na ganin shigarsu ta rarrafa a hankali tana jin ta ƙarasa wurin Sarki Damina ta fashe da kuka, ƙasa ta yi da murya ta furta. "Ka taimaka ka sa mai zamani ya kuɓutar da mu idan muka ci gaba da zama hallaka mu za su yi." Sarki Damina ya fara sauke numfashi da ƙyar ya ce, "Ta kaina nake Hasana a yanzu ko ƙafata ba zan iya ɗagawa ba, ni kaɗai na san irin wahalar da nake sha. Wannan hannun nawa ji nake kamar na ɗauki takobi na sare shi saboda azaba, Hasana ki kawo mini ɗauki." Usaina ta sake fashewa da matsanancin kuka mai cike da tashin hankali sai ta yi yunƙurin ta gudu sai ta tuna gargaɗin da Sarauniyarsu ta yi musu.
  Haka rayuwarsu ta ci gaba da gudana a cikin wannan fadar cikin ƙunci da matsin rayuwa, sai da suka shafe sama da kwana biyu ba tare da sun ci abinci ba sai ruwa da suke sha. Daga Usaina har Sarki Damina sun galabaita, da farko talakawa na leƙawa cikin Fadar ganin abin ya yi yawa ya sa Sarauniya ta datse ƙofar, duhu da matsin rayuwa ya daɗa baƙuntar rayuwarsu. Idon Usaina da aka ƙwaƙwale har ya fara wari tana tashi ya yin da ƙudaje suka fara dafifi a wurin, hannun Sarki Damina a kullin aka wayi gari murmushewa yake yi kamar yana murmusa busasshen buredi. Kusan kullin Kyauta sai ta ziyarci wurin Muhammad, tun da ya ga haka kullin sai ya saka wa ɗakinsa sakata. Tun abin bai saka shi a gaba ba har abin ya riƙa damunsa, bayan yin mafarkinsa da kwana huɗu ku san kullin sai ya yi makamancinsa, ana cikin haka ya sake yin mafarkin da matashiyar budurwar da ke roƙonsa tana zubar da hawaye, a wannan karon mafarkin ya yi mummunar hallitar na jan budurwar da ƙarfin tsiya ita kuma tana ɗaga hannu tana kiransa tana faɗin, "Ka taimaka mini Muhammad zai hallaka ni, ka dubi darajar Ubangijinka ka fitar da ruhina." Da sauri ya bi bayansu amma kafin ya je mummunar hallitar ta riga da ta binne ta a cikin wani ƙaton rami. Suna haɗa ido da Muhammad ta kece da wata iriyar dariya mara daɗin sauraro, a daidai lokacin ya farka yana sauke ajiyar zuciya. A wannan ranar Muhammad ji yayi kamar an yi masa duka, wani irin baƙinciki ya mamaye zuciyarsa bai san dalili ba ya ji zubar ƙwalla a idanunsa. Hannuwan biyu ya saka ya goge sannan ya furta, "Ya Allah ka musanya mini wannan mafarkin da mafi alheri, sharrinsa Ubangiji ka kare ni." A take ya miƙe ya ɗauro alwala ya gabatar da nafila raka'a biyu.
A wata ranar Laraba tun da safe Kyauta ta fito fada a lokacin tuni wari ya gama baɗe cikin Fadar, Usaina na ganinta ta ji hanjin cikinta ya kaɗa. Can gefe suka takure jikinsu ban da rawa babu abin da yake yi,  da hannu ta yafito Usaina alamun ta je. Girgiza kai ta riƙa yi tana kallon Sarki Damina tsoro fal zuciyarta, ganin yanayin fuskar Kyauta ya fara sauyawa zuwa ɓacin rai ya sa ta kalli Sarki Damina ta furta. "Damina ka taimaka ka yi wani abu ka kira mana Boka Mai zamani ya kawo mana ɗauki wallahi hallaka mu za at yi." Dum! Kyauta ta ji a kanta kamar wacce aka buga wa guduma, a zabure ta miƙe tsaye kamar wacce aka tariyowa wani ta ce. "Tsibirina!" Take jikinta ya fara wata irin tsuma ƙirjinta ya fara bugawa da ƙarfi, ba ta tanka musu ba ya fice daga cikin fadar kai tsaye ta wuce tsibirin Boka mai zamani.
In sha Allah gobe Monday zan koma School, kamar yadda nake yi a baya Litinin zuwa Laraba ba na posting mai tsayi haka zan dawo da fatan za a min afuwa. Kar dai a ƙosa labari ya taho gangara da yardar Allah😊

  Fitar Kyauta ke da wuya Usaina ta sauke ajiyar zuciya don kafin fitarta ta gama saddaƙarwa rayuwarta ta zo ƙarshe, kallon Damina ta yi ta ji wani irin haushinsa ya kama ta sakamakon ganin yadda duk ya bi ya taƙwarƙwashe. Rana ta farko kenan da ta ji tsantsar tsanarsa da da-na-sanin zama da ta yi a matsayin matarsa, guntun tsaki ta yi a fili da ta tuna nakasar da ke jikinta a ɓangare ɗaya tana ganin biyu babun da ta yi, duk wata muguwar shuka da ta yi ta aiwatar ne don samun biyan buƙatar kanta.Ta ci burin haihuwa da Sarki Damina don ta samu magajin da zai haye karagarsa, ta kawar da ƴar uwarta ne saboda kwaɗayin mulki wanda silar haka ta haifar mata da girbar matacciyar shuka mara kyawun gani balle amfani. Kallon wurinta ya yi ya ga ta bi shi da kallon tsana, ya sunkuyar da kai ƙasa yana faɗin. "Da a ce na san da kusantowar wannan rana gare mu da mun yi fatan mutuwa ta baƙunci ruhinmu." Usaina duk da nadamar da take ciki bai hana ɓurɓushin ƙwarin gwiwar da take jin akwai wata manufar da za ta iya cim ma a nan gaba ba, don haka ta taɓe baki haɗe girgiza kai tana ƙasa da murya ta ce. "Ban shirya mutuwa yanzu ba don har kwanan gobe akwai ragowar muradi a zuciyata, duk baƙar izayar da Sarauniya take yi mana tun da ka ga ban mutu ba na san zan cim ma manufar da na saka a gaba." Shiru ya yi yana kallon Usaina mamakin ƙarfin zuciya irin tata yana matuƙar ba shi tsoro da mamaki, ganin haka ya sa ta saki wani shu'umin murmushi wanda ita kaɗai ta san sirrinsa. Sarki Damina da Kyauta haka suka ci gaba da zama su kaɗai kamar tsofaffin mayu, daga ƙarshe suka ci gaba da hira jefi-jefi su kan taɓa hirar Yarima da halin da yake ciki.
  Tun da ta fito daga cikin fadar take jin ta kamar wacce take tafiya a saman iska, duk wurin da ta keta sai dai mutane su riƙa darewa suna bata hanya. Kamar wacce ake fisga haka ta riƙa miƙa ƙafa kamar za ta tashi sama, tana zuwa bakin tsibirin ta ji wani ƙuuu! A cikin kunnenta har sai da ta ja tinga ta tsaya cak sakamakon wata irin faɗuwar gaba da ta ziyarce ta, wata irin juwa ta fara gani da sauri ta runtse idanunta. Cikin ƙwayar idonta ta riƙa ganin gilmawar mutane, a ɓangare ɗaya mutuwar Usaini a wancen karon ta dawo mata sabu fil. A hargitse ta ƙwalla wata irin ƙara wacce ta ja hankulan mutanen da ke kalle da ita a gefe, kallonta ta mayar gefe ta ci karo da gunkin Alhasan ɗauke da wani dungulmin kai. Sannu a hankali komai ya ci gaba da dawo mata ranta ya yi mummunan ɓaci, ƙafarta ta saka cikin tsibirin ta fara takawa a hankali.
"Ki riƙe mini alƙawarina ko a gaba kada ki juya mini baya domin ba zan juri rashinki ba, Kakana ya taɓa gaya mini kowane ran da ya kwanta dama matuƙar bai cim ma burinsa ba zai wayi gari cikin wata duniyar a rayuwa ta gaba. Ni na ga abin da bakya gani sarauniya rayuwarmu..."
  Raɗau ta ji kalaman Usaini na baya suka dawo mata cikin kunnuwanta, idanuwanta suka ciko da ƙwalla sakamakon tuno irin juya bayan da yake yi mata a duk lokacin da kusance shi, a baya ne yake ba ta haƙuri bayan ya nuna bai fahimci wurin da maganarta ta dosa ba amma a yanzu ya juya mata bayan da babu waiwaye a cikinsa, a kullin dakon soyayyarsa take yi har ta kai Alhasan na son tirsasata ƙarfi da ya ji. Ganin bai samu galaba a kanta ba ya sa shi neman fara farautar rayuwarta, ƙarfin iko da tasirin baiwarta ya gagara ba shi ikon kawar da ita kamar yadda yake da muradi. Tafiya ta ci gaba da yi a nan take tsibirin ya fara wata irin tsawa kamar saukar aradu, waige-waige ta fara yi a yunwace kamar mai neman wani abu don haka ta ƙarasa bakin wannan ƙatuwar rijiyar da ke tsakiyar tsibirin. Tana zuwa  bata furta komai ba murfin rijiyar ya buɗe, ruwan ciki ya cika maƙil har ya fara ɗiga. Ƙafarta ta saka ta taka ruwan da ke saman rijiyar ta tsaya cak, ruwan ne ya ci gaba da ɗiga har ta kai ga ya fara zuba. Runtse idonta ta yi ta ji kamar an ɗora mata wani kambu a saman kanta. Tana cikin wannan yanayin ta ji ruwan rijiyar ya fara juyi da ita, a hankali da buɗe idonta ta ga waɗansu hallitu zagaye da ita cikin girmamawa suka russuna suna miƙa gaisuwa gare ta, wani irin yare suke yi mata wanda ba ta taɓa tsammanin tana jin irinsa ba. Tana nan tsaye ta ga wani babba daga cikinsu ya ƙaraso gabanta hannunsa ɗauke da wata launin kujera mai kama da ta masarauta, ajiye mata ya fara ta bayanta ganin haka ya sa ta zauna. Wata farar sarƙa ya ɗora mata a saman wuyanta wacce take walƙiya haskenta zai iya salwantar da ƙwayar idon mai kallo. Murmushi ta yi ta ɗago tana kallonsu, cikin haɗin baki suka fara magana cikin yaren Aljanu.
 "Murgansti warbaskintu zarbu karsiskinbar misarbirfartaku haisarkunsuwaita harbu kinsabki lalmankantas biawu ɓargurmi wurahku."
(Muna taya ki murnar kasancewarki Sarauniyar jinsinmu, burin mahaifinki ya cika don haka matsayi da ɗaukakarki ta hauhawa.")
 Jinjina kai ta yi ta sakar musu murmushi ta haɗa hannuwa biyu sannan ta mayar musu martani da cewar, "Ina godiya da wannan karamcin." Sama-sama ta fara jiyo iface-ifacen talakawa ta waiga da niyyar sauka daga saman rijiyar, wasu daga ciki ne suka durƙusa a gabanta ta fara takowa ta har ta sauka. Kai tsaye bakin ƙofa ta nufa nan take ta yi tozali da gawarwakin ɗaiɗaikun mutane, ruwan cikin rijiyar ne ya riƙa tafiya a hankali da ya hau kan fatarsu yake taskarar da su daga haka mutum ya ƙone ƙurnus, waɗansu kuma hucin ruwan ne yaka taɓa su suke gigicewa su fita hayyacinsu. A wannan lokaci  Daular ta sake hargitsewa cikin fitar hayyaci mutane suka riƙa fita a guje suna kwarara ihun neman ceton rai, a gigice Kyauta ta waiga wurin tawagar hallitun da ke wurin ta furta, "Me yake faruwa da talakawana?" Babban su ne ya girgiaza mata kai ya furta, "Yanzu haka waɗannan sun tashi daga cikin talakawanki don haka muka sakar musu hatsabibin kogin Zuurrr don ya hallaka su gabaɗaya, a yau za mu shimfiɗa alƙaryarmu da sabuwar masarautarmu."
 Tun da ya tashi haka kawai ya ji jikinsa a sanyaye, lokaci-lokaci yake jin matsananciyar faɗuwar gaba.  Yana nan zaune Dogari Ɗan'asabe ya shiga wurinsa ya yi ƙasa da murya yana faɗin, "A kowanne lokaci ka zama cikin shiri abokina, na sa an shirya maka keken doki a sirrance yanzu haka yana can bayan gari. A lokacin da duhun marece ya yi na riga da na gama komai, da ka ji na ce Sarkin gida ya gusa ka maza ka fito." Haka kawai ya ji ba ya son barin cikin Daular ba don yana jin daɗin zamanta ba, ya tuna watarana da ya yi mafarki da yarinyar tana ce masa. "Kai taimaka ka ceci ruhina Muhammad, don girman abin bautarka kada ka bar cikin Daular nan ba tare da ka taimake ni ba" Ya runtse idonsa ya sake tuno wani lokaci da ya kwanta baccin rana ya ga tana kuka durƙushe a gabansa tana cewa,  "Yanzu tafiya za ka yi ka bar ni? Ka na son na rasa ruhina kamar yadda aka yi mini fin ƙarfin gangar jikina, na fi tsatson maharba ce amma yanzu haka ruhin wata ne a jikina."  Jikinsa ne ya sake yin sanyi idonsa ya ciko da ƙwalla bai san dalili ba, haka kawai ya ji akwai wata yarinya da take buƙatar taimakonsa ruwa a jallo, sai dai a ina take kuma wace ce ita? Amsar da ya gagara ba wa kansa kenan. Ya kalli Ɗan'asabe yana shirin magana Ɗan'asabe ya ruƙo hannuwansa biyu ya furta, "Don matsayin Sarauniya kada ka ɓata mini shiri." Goge ƙwallarsa ya yi ya jinjina masa kai, ganin haka ya sa Ɗan'asabe ya miƙe ya fice don ya sake kintsa ɓoyayyan shirin da yake yi. Yana fatan su yi nasara shi da Muhammad ba ya buƙatar kwaɓarsu ta ruwa tsulul.
  Kamar yadda suka tsara haka ce ta faru, duhun  marece ya garwaye ko ina Muhammad ya idar da sallah yana zaune ya ji ikiyar da Ɗan'asabe ya gaya masa, da sauri ya miƙe ya fice yana fita Ɗan'asabe ya ja hannunsa ta bayan wata ƙatuwar bishiyar darbejiya, ta siriryar sirrantacciyar hanya suka ci gaba da tafiya sai da suka yi tafiya mai nisa sannan suka isa bakin wata ƙatuwar kwata. Muhammad ne ya tsaya Ɗan'asabe ya ce, "Shiga babu lokaci hanya ce Muhammad." Kusan tare suka faɗa suna gudu ba su jima ba suka ɓulla a wata babbar hanya, suna fitowa suka hangi wani keken doki da wani Dogari a tsaye. Muhammad ya kalli Ɗan'asabe ya furta, "Abokina na so a ce ka karɓi kalmar shahada kafin barina cikin Daular nan amma ni nasan komai nufi ne na Allah, zan ci gaba da yi maka addu'a ko ba a wurina ba ya sa kana da rabon karɓar kalmar musulunci." Ɗan'asabe ya amsa masa sannan ya furta, "Abokina babu lokaci ina gudun tonuwar asirinmu." jinjina kai Muhammad ya yi yana yi masa godiya, yana zuwa wurin keken dokakin ya ji irin shasshekar kukan yarinyar ya dawo masa cikin dodon kunnensa, magiyar da take yi masa ta tsaya masa a ƙahon zuci jiki ba kuzari ya sa ƙafa ya shiga ciki matuƙin keken dokin ya saki linzamun dokin suka fara tafiya Ɗan'asabe na ɗaga masa hannu yana share ƙwalla.
 Duk da kalamansu na niyyar yin tasiri a zuciya da gangar jikinta ihu da ƙarajin da talakawan ke yi ne yake yi mata amsa-amo, kiranta hallitun suka fara yi babu ƙaƙƙautawa wani daga  cikin tsagin zuciyarta na amintar da ita da miƙa wuya ga hallitun, a ɓangare ɗaya kuma raunatacciyar zuciyarta na amsa tayin kukan da talakawa suke yi suna ambatar sunanta, a hankali ta ci gaba da takawa har zuwa wurinsu. Daga can nesa da ita ta hangi wata fuska da ta haifarta da faɗuwar gaba, ƙura mata ido ta yi musamman da Kandala take ƙara kusantota. Tana zuwa wurinta ta fashe da kuka tana faɗin, "Kyauta ki taimaka ki fitar da mu daga cikin wannan ƙangin." Sunan da ta ambata ne ta ji shi kamar saukar aradu a tsakar kanta, tana nan tsaye babban cikin hallitun ya ƙaraso wurinta da niyyar ribatarta don ta juya wa talakawa baya,  tana waigawa wurinsa ta ji kukan waɗansu ƙananan jarirai. Idanunta ya kai ɓangaren da sautin yake tashi take na mujiyarta ya yi tozali da wata mace mai tsohon ciki kwance ta babbake saman cikinta ya soye jarirai guda biyu sun burtso, da alama ruwan rijiyar ya taɓa su shi ya sa suka tsanyara kuka kamar waɗanda ake zare wa rai. Idanunta ne suka ciko da ƙwalla kafin ta yi wani yunƙuri tuni sun ƙaƙƙandare rai ya yi halinsa, a hargitse ta kalle shi cikin ɗaga murya da ƙaraji ta furta. "Ku daina kashe mini talakawana idan ba haka ba, babu wani kambu da zan riƙe muku." Hankalinsa ba ƙaramin tashi ya yi da jin kalamanta ba da sauri ya yi mata magana cikin yanayin yarensu, "Duk abin da kike so shi za a zartar." Ya ƙarasa maganar cikin girmamawa don ko kaɗan ba ya buƙatar su rasa muradi da burin da suka ɗora kacokam a kanta. Kamar ɗaukewar ruwan sama haka ruwan da ke azabtar da su ya ƙafe komai ya lafa, waɗanda suke kwance cikin galabaita suka fara dawowa hayyacinsu. Juyawar da za ta yi ne ta ji sautinsa ya ratsa ta, waigawa ta yi daga can gefe ta hango shi rungume da hannuwa a ƙirji. Murmushi ya sakar mata sannan ya furta, "Ina buƙatar rakiyarki don wataƙila yau za mu yi bankwana da ke." A hargitse ta kalle shi ya ɗaga mata gira haɗe ya gyaɗa mata kai, bai jira cewarta ba ya fara tafiya da sauri. Bayan shi ta bi cikin sauri da sassarfa, ciwon mara da bayan da ta wuni da shi bai hana ta yin ƙoƙarin ɗaga ƙafa don ta kamo shi ba. Yana gaba tana biye da shi tana ƙwala masa kira har ya ci gaba da kurɗawa ta hanyar sashen gidan yari, tsayawa ta yi sakamakon ciwon marar da ya ƙulle ta. Ta dafa bayanta cike da azaba sai da ta ɗan huta bayan ya lafa mata sannan ta ci gaba da bin hanyar da ta ga Usaini ya bi, mutanen da ke cikin gidan yarin ban da ido babu abin da suka zuba mata. Ta hanyar da su Muhammad suka bi ta nan Usaini ya riƙa kurɗawa da ita, daga ƙarshe har suka dangana da wannan babbar hanyar da Ɗan'asabe ya ɓillar da su. Zuwansu wurin Kyauta ta yi kaciɓus da Ɗan'asabe, har sai da ya ɗan bige ta ba tare da ya sani ba. Cikinsa ne ya karta ƙuuuu! Saboda tashin hankalin da ya shiga don ya gama fid da rai da rayuwa a tunaninsa asirinsa ne zai tonu, waigawa ya yi da sauri har lokacin yana iya hango keken su Muhammad wannan ya haifar masa da suɓucewar fitsari ba tare da ya sani ba, ba ta bi ta kansa ba suka ci gaba da tafiya amma a wanna lokacin ta riga da ta galabaita. Sai dai wannan ita ce tafiya ta ƙarshe da ta ci alwashin matuƙar ta ƙarasa wurin Usaini za ta gindaya masa sharaɗi don ta gama gajiya da irin wulaƙancin da yake yi mata lokaci-lokaci, ta tabbata idan so cuta ne haƙuri magani ne. 
  Ba su yi tafiya mai nisa ba matuƙin keken dokin ya karkatar da keken gefe, ganin haka ya ba wa Muhammad mamaki. Yana shirin yin magana Dogari Sallau ya sauko ya zagayo wurin Muhammad ya ce, "Ka gafarce ni Muhammad bisa wannan tsaikon da aka samu, ba zan ɓoye maka ba saboda ba tun yau nake da wannan ƙudurin a zuciyata ba. Na  jima ina kwaɗayin burin shiga adinin musulunci sai dai tsoro da zullumin hukuncin da za a yanke mini a Baƙar Daular nan ya sa na jinkirta, ƙwatsam Ɗan'asabe ya same ni da maganar tafiyarka sai na yi farinciki ƙwarai da jin haka har ni ma na nuna goyon bayana, sai dai ban biyo ka kawai don na taimaka maka ba na biyo ka ne don ni ma ka taimake ni ka koya mini adininka. Kuma a yanzu haka alƙawari na ɗaukar wa kaina ba zan taɓa komawa cikin wannan BAƘAR DAULAR ba, tun ina ƙanƙani aka bautar da ruhina cikin azabtarwa da zalinci. Ba mu da ƴanci ba mu da gata kullin a bauta muke da kare rayuwar masu mulki, don haka na ga ba zan yi wasa da wannan damar da ta zo mini har gida ba." Farinciki ne ya mamaye Muhammad ya sauko daga cikin keken dokin ya ja linzamin dokin da kansa ya ɗaure a gefen wata bishiya sannan ya furta, "Alhamdullah! Allah ka ƙara wa Annabi daraja ka sake faɗaɗa addinin musulunci a faɗin duniya. Na ji daɗin kalamanka don haka zan laƙa maka kalmar shahada, cike da jin daɗi Sallau ya amsa. Tafiya suka yi ba mai tsayi ba sannan suka zauna, sannu a hankali ya biya masa kalmar shahada yana maimaitawa. Bayan Muhammad ya gama ya saki murmushi ya furta, "Ina tayaka murna Sallau, sai dai ban san ko akwai sunan da kake son a canja maka? A yanzu haka maganar da nake yi maka ka zama cikakken musulmi wanda ba shi da tabon zunubi ko ɗaya, duk wani abu ko shirka ko saɓo da ka taɓa yi a baya Allah ya yafe maka. Sai dai ka yi ta Istigifari ka kuma nemi yafiyar mutanen da ka zalunta a baya domin Allah ba ya taɓa yafe laifin wani a kan wani. Amma yanzu haka tsakaninka da Ubangiji ba ka da matsala." Sallau ya yi murmushi ya ce, "Wai dama shi musulunci har akwai keɓaɓɓan sunan da ake saka wa mutane." Muhammad ya ba shi amsa gamsasshiya cikin jin daɗi  Sallau ya ce, "A saka mini suna Haruna don gaskiya na taɓa ganin wani saurayi da aka shigo da shi cikin Daular nan sunansa Haruna, tun a lokacin sunansa ya yi mini daɗi. Kuma ka na ganin zalincin da na yi wa mutane a baya ba zai hana ni shiga aljanna ba?" Dariya Muhammad ya yi sannan ya ci gaba da yi masa bayani dangane da abin da ya shafi harkar addini, ya ɗora masa da cewar. "Haruna wuta da aljanna duk na Allah, sannan Allah gafurrahimu ne ka ci gaba da neman yafiya a wurinsa Ubangiji zai shiga lamuranka." Daga ƙarshe ya sanar da shi yadda ake yin wankan shiga musulunci da jadadda masa yin imani da Allah da ManzonSa. 
 Sun ɗan jima suna abu ɗaya sannan  suka taso suka koma Sallau da ya ci suna Haruna ya koma mazauninsa na farko, Muhammad ya shiga ciki suka ci gaba da tafiya. Tafiya suka yi mai nisan gaske sannan suka tsaya a wurin wata ƙorama, a cikin keken dokin Muhammad ya ɗauko ɗauko gora da ita suka ɗiba Muhammad ya nuna wa Haruna yadda ake yin alwala, bayan ya ba shi ya shiga bayan wata bishiya ya yi wankan shiga Musulunci kamar yadda Muhammad ya nuna masa. Bayan ya gama dalla-dalla Muhammad ya riƙa nuna masa yadda ake yin Sallah da yawan raka'o'in kowacce sallar farilla, shi ma ya tashi ya gabatar da tashi sallar. Cikin dajin Haruna ya shiga ya farauto musu naman dawa suka huɗa wuta suka gasa bayan sun huta suka ci gaba da tafiya. Sai da suka shafe tafiya mai tsananin tsiya sannan suka fara cin karo da ƙananan bukkoki,  da farko sun yi niyar yada zango a garin amma yanayin garin bai kwanta wa Muhammad ba don haka suka ci gaba da tafiya.
 Cikin baccin da take yi ta ji wani irin azababben ciwo ya kartawa mararta, a hankali ta buɗe idonta. Buɗe idonta ya daɗa tsananta ciwon konkosonta, a hankali ta yunƙura ta tashi zaune ta fara wuri-wurin neman taimakon Usaini don idan ba ta manta ba a kan cinyarsa ta kwanta bayan shigarsu cikin keken dokin. Jin ciwon ya tsananta ya sa ta furta, "Usaini marata." Kamar a mafarki ya ji kalamanta, sai ya alaƙanta haka da yawan ambaton sunan da take yi a ƙofar ɗakinsa ne ya sa yake yi masa gizau a kunne. Bai gama sakin zaren tunanin da yake yi ba ya ji ta fara bubbuga  keken dokin tana faɗin, "Wayyo Marata, bayana ciwo yaki yi mini Usaini." A hargitse Muhammad ya bankaɗa ƙofar bayansa ya ci karo da Kyauta da ta fara fita daga hayyacinta. A hargitse ya zaro ido yana faɗin, "Yanzu ma ke ce ?"
Ku fito mu karɓi naƙuda abin yazo💃🏼💃🏼💃🏼

    Hannunsa ta kamo da sauri gumi na ci gaba da keto mata, wata irin azaba ce ta fara baƙuntar duniyarta wacce ko a mafarki ba ta taɓa tsintar irinta a ciki ba. Kawar da kansa ya yi gefe jiki a sanyaye sakamakon ganin mawuyacin halin da take ciki, da sauri ya zura kansa waje ya dakatar da Haruna da cewar. "Dakata Haruna dakata da sauri." Cikin hanzari Haruna ya tsaya sannan ya zagaya wurin Muhammad, jin maganar mace sama-sama ya sa Haruna ya sa hannu da niyyar bankaɗa labulen. Haka kawai Muhammad ya ji ba ya son Haruna ya ga a halin da Kyauta take ciki, don haka ya saka hannunsa ɗaya ya riƙe labulen yana faɗin, "Haruna shin akwai wani gari a nan kusa da mu?" Cike da mamaki Haruna ya furta, "Muhammad lafiya kuwa kamar muryar mace nake ji?" Muhammad ya sake riƙe labulen keken da ƙarfi hannunsa ɗaya na cikin na Kyauta duk yadda ya yi ya ɓamɓare daga nata abin ya gagara, ya kalli Haruna cike da damuwa ya furta. "Sarauniyarku ce a ciki da alamu bata da lafiya." A hargitse Haruna ya dafe kai cikin tashin hankali, tsoronsa ya bayyana a fili kamar zai cika wandonsa da iska. Muhammad ya kira sunansa sannan ya ci gaba da cewa, "Tambayarka nake yi shin akwai wani gari a nan kusa?" Ajiyar zuciya Haruna ya sauke ya furta, "Ilahirin hankalina ya tashi don na tabbata kashinmu ya bushe tun da har Sarauniya ta san mun gudu ta iya biyo mu..." Jin ƙarajin Kyauta ya sa Muhammad ya yi masa magana a tsawace yana cewa, "Tambayarka nake akwai wani garin a nan kusa?" Tun da yake bai taɓa ganin fushinsa ba don haka ba ƙaramin razana ya yi da yanayinsa ba, a tsorace ya furta. "Eh to akwai amma sai mun ɗan ƙara tafiya." Faɗar haka ya sa Muhammad ya ce, "Maza saki linzamin dokin nan mu yi mu ƙarasa cikin garin." Ganin yanayin Muhammad babu alamar wasa ya sa Haruna ya zabura da sauri ya haye suka ci gaba da tafiya. Abin duniya goma da ashirin ne ya haɗe wa Muhammad don tun da ya lura naƙuda Kyauta take yi kamar wanda aka zare wa laka a jika haka yake jin sa sukuku. Idonsa ne ya ciko da ƙwallah sakamakon tuno yayarsa Jamila da ya yi wacce ta rasa ranta a wurin haihuwa ita da abin da ta haifa, tuna irin baƙar wahalar da ta yi ya yi kafin ta mutu da irin ɗawainiyar da ya yi da ita a lokacin da take cikin halin naƙuda.
"Muhammad na fid da rai da samun Jamila ka duba ka ga irin wahalar da Ungozama ta yi amma har yanzu ana abu ɗaya, kan jaririn sai ya taho sai ya koma. Yau kwana uku tana abu ɗaya, jikina yana ba ni da alama wannan ce hanyar tafiyarta sai dai mu ce Allah ya bada sa'ar tafiya." Ya tuna kalaman Mahaifiyarsa a lokacin da ya ji Kyauta ta ƙwalla wata irin ƙara wacce ta yi masa kamanceceniya da wacce Jamila ta ƙwalla a lokacin da take gargarar mutuwa, marabarsu dai addu'a da yake ita Jamila idan ta yi ihu za ta haɗa da kiran sunan Allah, hankali a tashe ya waiga wurinta. Ban da girgiza kai cike da azaba babu abin da take yi, zuciyarsa ta ci gaba da rawa ya ji kamar ya yi tsuntsuwa ya tashi sama don babban tashin hankalinsa kada Kyauta ta haihu a cikin keken dokin ko ta rasa rayuwarta a hannunsa. Tafiya suka yi mai nisan gaske tun Kyauta na iya kiran sunansa har wahala ta sa ta garara furta ko da kalma ɗaya ce, cikin wani daji suka shiga mai ɗauke da yawan bishiyu wanda suka haifar da duhun da ke ciki. Kallon dajin Muhammad ya fara yi haka kawai ya ji hankalinsa bai kwanta da dajin ba, yana tsaka da nazari Kyauta ta riƙe bayanta cikin azaba tana faɗin. "Usaini ka taimaka mini mutuwa zan yi, ga su nan sun taho za su kashe mini abin cikina ni ma su kashe ni, ka taimaka min za su kashe ni." Hankalinsa ne ya sake tashi da sauri ya riƙa karanta Ayatulkursiyyu da falaƙi da nasi yana tofa mata don ya lura kamar ta fara fita daga cikin hayyacinta. Yana cikin yi mata addu'a ya ji hayaniya a gabansu waɗansu zaratan samari na ihu wasu daga ciki suna cewa, "Yau wannan farautar dawa ta yi nama kai ku zo nan." Suka ƙarasa maganar suna nufar wurin da su Muhammad  hannuwansu ɗauke da miyagun makamai, har da manyan kibiyoyi da bindigun farauta da su kwari da baka. Kallo ɗaya suka yi musu suka tabbatar da 'yan fashin cikin daji ne masu ƙwace kayan matafiya, da sauri Haruna ya juya akalar dokunan cikin hanzari don ya tabbata idan suka ƙarasa ba lallai su sha daga hannunsu ba. Ganin sun gudu ya sa matasan suka rufa musu baya da gudu, amma da yake dokunan sun yi musu nisa ya sa biyu daga ciki suka saita su suka harba musu bindiga. Cikin sa'a suka samu doki ɗaya a ƙafarsa ya yin da ɗayan harbin ya huda keken dokin bisa tsautsayi ya samu Kyauta a hannu, wata irin razananniyar ƙara ta ƙwalla cikin azaba. Da sauri Muhammad ya waiga wurinta ganin halin da take ciki ya sa shi mantawa a yanayin da take, da sauri ya ruƙo hannunta ya fara ƙoƙarin cire kibiyar da ke hannunta. A ɓangare ɗaya jini ne yake tsiyaya daga hannunta, rasa abin yi ya yi da sauri ya fisgo wata fata jin yana taɓa wurin kibiyar ya sa ta ƙwalla ƙara tana riƙe shi tsam. Cikin shammata ya fisge kibiyar ya saka fatar ya ɗaure mata shi, ajiyar zuciya ya dauke yana leƙen hanyar da suka nausa cikin dajin da ba su san ina suka dosa ba. A ɓangare ɗaya ga dokin da aka harba tuni ƙarfinsa ya fara ƙarewa gudun da yake yi ya fara ja baya. Ta wata ƴar ƙofa ya leƙa har lokacin ƴan fashin na biye da su, ɗaya daga cikinsu ne ya wurgo ƙuguiya jikin kefen dokin cikin farinciki ya riƙe igiyar yana faɗin. "Na saƙalo su kuma sai mun yi nasara a kansu." Wannan abu da Muhammad ya gani ba ƙaramin ɗaga hankalinsa ya yi ba, ta maza ya yi ya zagaya ya fara kiciniyar cire ƙugiyar daga jikin keken dokin nasu. Ya jima yana abu ɗaya sannan ya samu nasarar cirewa sai dai kafin ya gama tuni hannuwansa sun farfashe, runtse idonsa ya yi yana hamdala da Ubangijinsa duk da har a lokacin ba su daina bin su ba amma yana roƙon Ubangiji da ya kuɓutar da su. Tafiya suka yi mai ɗan nisa sannan Haruna ya fara hango wani ƙaton kogi a gabansu, cikin tashin hankali ya buɗe murya yana faɗin. "Muhammad kogi ne a gaban mu ya za mu yi?"Da sauri Muhammad ya leƙa ganin haka ya sa ya ce, "Ka dakatar da dawakan Haruna ka yi wani abu." Ganin wurin da suke tunkara ya sake tsinka zuciyar Haruna, ya yi bakin ƙoƙarinsa wurin ganin ya tsayar da dawakan sai da ƙyar ya samu suka tsaya, sakamakon faɗuwar da dokin da ya ji ciwo a ƙafa ya yi, faɗuwarsa ta sa ya harɗe ɗayan da suka tafiay tare wanda haka ya sa kekensu ya fara tangal-tangal kamar zai faɗi. Haruna ya yi tsalle ya faɗi can gefe sanadiyyar haka kansa ya bugu da bishiya, keken ya yi gefe  ɗaya. Da sauri Muhammad ya yunƙura yana jan hannun Kyauta ya furta, "Ki zo mu tafi har yanzu bin mu suke yi." 
    Girgiza masa kai tayi a galabaice ta furta, "Ba zan iya ba Usaini mutuwa zan yi." Dafe kansa Muhammad ya yi jikinsa ba ƙaramin mutuwa ya yi da yanayin galabaitar da ta yi ba ya ce, "Za ki iya ki taso mu tafi" Hannunta ya sake ruƙowa ta yunƙuro da ƙyar take iya ɗaga ƙafarta har ta samu ya taimaka mata ta sauko, can gefen wata bishiya ya kai ta sannan ya fara kiran Haruna yana waigen wurin da yake. Numfarfashinsa ya ji daga gefe yana hango shi da gudu ya ƙarasa kansa yana faɗin. "Haruna! Haruna me ya same ka." Haruna da har lokacin kansa yake tsartuwar jini ya ɗago a hankali ya furta. "Ka yi maza ka janye Sarauniya daga wurin nan ku nemi maɓoya idan ba haka ba za su cim muku, Muhammad ni dai tawa ta ƙare maza ku gudu." Hawaye ya ciko idanun Muhammad cikin raunatacciyar murya ya furta ba za ka mutu ba In sha Allahu Haruna." Miƙe wa ya yi ya fara kallon gabas, yamma kudu da arewa yana neman wurin da za su fake. Daga can ɗan nesa da su ya hangi wani kogon dutse da gudu ya tsugunna ya ɗauki Haruna a gadon bayansa ya fara gudu da sauri don yana tsoron kada kafin ya dawo su ƙarasa su cim mata, yana cikin gudu ya ji Haruna ya furta. "Don girman Allah ka sauke ni Muhammad ka koma ka ceto rayuwar Sarauniya ko ba komai ina muradin ta rayu domin ta haramta wa Sarki Damina ci gaba da mulki a waccan BAƘAR DAULAR" Duk yadda Muhammad ya so ƙin ajiye shi fur Haruna ya ƙi, a cikin ciyayi ya ajiye shi sannan ya koma wurin Kyauta ya ruƙo hannunta, a hankali take iya takawa saboda yadda take jin kan jaririn ya zo ƙasan mararta ya tokareta. Kusan duk taku biyu idan ta yi sai ta huta a haka suka ƙarasa wurin da Haruna yake kwance yana sauke numfashi da ƙyar, wata dabara ce ta faɗo masa da sauri ya sake komawa wurun da Dawakan suke kwance. Cikin hanzari ya kwance su da ƙyar suka iya yunƙura suka miƙe ya tattara ƙarfinsa wuri ɗaya ya tura keken dokin cikin ruwa, su kuma dawakan kowa ya kama gabansa sannan ya fara falfala gudu zuwa wurin da su Haruna suke kwance. A daidai lokacin da ya ƙarasa Haruna ya fara wani irin kakari, ganin yanayin da Haruna yake ciki ya sa ya tattaro jarumta idanunsa na zubda ƙwalla ya fara biya masa kalmar shahada a hankali ya iya biyawa daga haka ran da yake maƙale da ruhinsa ya ya yi bankwana da shi. Duk da ba su daɗe da Haruna ba amma ya fahimci kyakkayawar mu'amala a tattare da shi, yana cikin wannan yana yin ya fara jiyo sautin maganar mutane sama-sama wanda yana da yaƙinin ƴan fashin da suka biyo su ne. Da sauri ya matsa wurin Kyauta da ke kai wa da kawo saboda zafin ciwo, a hanzarce ya furta. "Ga su nan sun biyo mu ki zo mu ƙarasa mu ɓuya a cikin kogon dutsen can." Cike da zafin ciwo ta ɗago ta ce. "Babu inda za ni da wannan azabar gara su zo su kashe ni." Baƙinciki ya cika zuciyarsa da ya rasa yanda zai yi a kan dole ya lallame ta da ƙyar ya samu ta amince suka ci gaba da tafiya har suka ƙarasa cikin kogon dutsen. A tunaninsa sun gangara ga tudun tsira sai dai zuwansu cikin kogon dutse ya tabbatar musu da nan ma ba matsera ba ce sakamakon ganin wani ɓangare daga cikin kogin da suka baro a waje ya ratso ta kogon dutsen nan yana kwarara, ɗan gefen wurin da ya rage bai fi mutun uku zuwa huɗu ne za su iya tsaya wa a wurin ba. Babu yadda suka iya haka suka raɓa a wurin sai dai babban tashin hankalinsa bai wuce yadda ya ga alamun haihuwa ya taho wa Kyauta ganga-ganga,  tsugunnawa ta yi a wurin cikin wani irin yanayi ga wani irin gumi da yake karyo mata ta ko ina. Muhammad na ganin haka hantar cikinsa ta kaɗa, a zabure ya fara kai kawowa yana faɗin. "Summassabila yassara. Allah ka jinkirta haihuwar nan." Tana nan tsugunne jin ta yi shiru ya sa ya ƙarasa yana kawar da kansa gefe ya ce, "Sarauniya lafiya?" Riƙe hannuwansa ta yi da ƙarfi yana shirin ƙwace hannunsa cike da azaba ya ji ta furta, "Usaini zan mutuuu!" Biyo bayan haka ta saki nishi da ƙarfi take jariri ya faɗo, kafin ta yi wani yunƙuri mabiyya ta biyo baya.
  Kamar wanda aka zare wa laka a jiki haka Muhammad ya yi tsaye yana bin jaririn da kallo, don abin ba ƙaramin mamaki ya ba shi ba wai shi ne mace ta haihu a gabansa shi da tun a naƙudar yayarsa Jamila yake matsanancin tsoron mace ta fara naƙuda. Yana nan tsaye ta saka hannu ta ɗauke shi ta ƙura masa idanu, a tunaninsa har lokacin ba ta cikin hayyacinta sai gani ya yi ta saki wani ni'imtaccen murmushi. Juya bayansa ya yi cikin zuciyarsa ya furta, "Wani abu sai Uwa, Ubangiji ya saka miki da mafificin alheri." Girgiza kansa ya yi ya ce. "Ki zauna a nan zan fita neman ƙaramin gari a nan kusa da mu." Ɗagowa ta yi tana kallonsa sannan ta furta, "Ko da ba za ka yi mini sannu ba ya kamata ka ɗauki ɗanmu, ɗan da muka jima muna jiran zuwansa. Wani abin farinciki yadda yake tsananin kama da kai." A hargitse ya juyo da farko masifa zai yi mata amma da yake so yake ya lallaɓata don a samu a raba ta da yaron hannunta sai ya furta, "Ba na cikin nutsuwata ki bari na dawo yanzu." Yana gama maganar ya fita, waige-waige ya fara yi daga ɗan can nesa ya hangi matasan da suke nemansu sun ba su baya da alama sun neme su ne ba su gansu ba. Tsawa ya yi yana ƙare wa dajin kallo yana tunanin wacce hanya zai bi, ɓangaren hannun damansa ya bi ya fara tafiya tun yana tafiya yana sauri har ya fara gudu. Sai da ya ɗan yi tafiya mai nisa sannan ya fara hango waɗansu bukkoki, da sauri ya nufi wurin bai damu da jinin da ya ɓata masa jiki ba kaca-kaca. Tun daga farkon shigarsa cikin ƙaramin ƙauyen mutane suke bin sa da kallo, saboda kallo ɗaya za ka yi masa ka fahimci ba ya cikin hayyacinsa. Duk in da ya ga taron jama'a da ya ƙarasa sai su dare a riƙa nuna shi ana guduwa, abin duniya goma da ashirin ya haɗe masa. Yana niyyar juyowa ya ci karo da wani dattijon magidanci a kan jaki da alama daga gona yake, da sauri ya tare shi cikin magiya ya furta. "Baba don girman Allah ka taimaka mini!" Mamaki ya kama mutumun ganin jikin Muhammad duk jini ya ce, "Yaro waye kai daga ina kake?" Muhammad ya ce, "Labarin da tsayi amma yanzu haka muna bakin kogon dutsen can har da mace yanzun nan ma ta haihu da ɗan uwana da ya rasa ransa duk suna can." Zaro ido dattijon ya yi yana kallon Muhammad ya ce, "Gawa fa yaro?" Muhammad ya gyaɗa masa kai ya furta, "Hatsari ne ya same mu a kan keken doki." Shiru Dattijon ya yi sannan ya furta, "Shi kenan mu je amma sai na ƙarasa wurin iyalina na sanar da ita abin da yake faruwa." Cikin jin daɗi muhammad ya ce, "Ba damuwa na gode Allah ya biya ka Baba." Tare suka ci gaba da tafiya mutumin yana kan jakinsa Muhammad na biye da shi a ƙafa har suka ƙarasa ƙofar gidansa mutane na biye da su da ido, a ƙofar gida ya tsaya Dattijon ya shiga bayan wani lokaci ya fito mai ɗakinsa na biye da shi da alamu ba ta amince da taimakon da Muhammad yake nema ba don yankin nasu ya yi ƙaurin suna wurin ƴan fashi da makami. Ganin Muhamnad ya sa ta yi turus ga wata matsananciyar faɗuwar gaba da ta ziyarce ta, ya russuna har ƙasa ya gaishe ta, ba ta amsa ba sai bin sa da take yi da kallo. Shi ɗin ma kallonta yake yana ganin kamar ya taɓa ganin fuskarta, jiki a sanyaye ta furta. "Yaro ka ji tsoron Allah ka ga har gida ka zo neman taimako, wanda na tabbata duk faɗin garin nan ba lallai ka samu wanda zai yi shahadar bin ka ƙololuwar wurin da ka faɗa ba." Cike da girmamawa Muhammad ya ɗago da niyyar ba ta amsa, haka kawai ya ji gabansa na faɗuwa ya ƙura mata ido har sai da ta tsargu tana shirin yi masa magana ya furta, "In Allah ya yarda Baba za mu je lafiya mu dawo lafiya na yi miki alƙawari." Jinjina kai ta yi sannan Dattijon ya ja jaki ɗaya ya miƙa wa Muhamad ya yin da shi ma ya hau ɗaya suka koma wurin da Kyauta take zaune.
Me ye harshensu? Wace ce wannan matar? Shin wannan jaririn ɗan waye na Usaini ko Yarima?

   Suna tafe Muhammad yana nuna masa hanya har suka ƙarasa, da farko wurin gawar Haruna suka tsaya. Muhammad da kansa ya cicciɓi gawar ya ɗora ta a kan jakin da ya zo a kai, Dattijon ya ƙare wa kayan Haruna kallo ya ga kamar ya san irin launin kayan don sun yi masa kama da kayan bayi, ya kalli Muhammad ya furta, "Kai kuwa yaro daga wanne yanki kuke, saboda waɗannan kayan kallon sani nake yi musu?" Muhammad ya ce, "Baba mun fito daga cikin wata Daula ne." A razane tsohon ya ɗago yana kallon Muhammad, ganin haka ya sa Muhammad ya sha jinin jikinsa ya ɗan sosa kai sannan ya furta. "Ni ma asalina ba ɗan yankin ba ne farauto ni aka yi cikinta yanzu  haka wannan bawan Allah da ya rasu shi da wani Dogari ne suka taimaka mini na fito daga cikinta." Gama jin kalaman Muhammad ya sa Dattijon ya sauke ajiyar zuciya yana faɗin, "Yaro tabbas ka auna arziƙi babu kokara a hannuna kuma ni kaɗai ne, domin wannan ƙanƙanin garin nan namu da kake gani da a gaban mutanen cikinsa ka ce kun fito daga cikin Daular na tabbata sai sun kusan kwankwantsa namanka, gabaɗayanmu da kake gani babu wanda ba shi da tabon Daular nan matuƙar BAƘAR DAULAR da na sani ce." Tsohon ya riƙe kunnensa da hannunsa ɗaya yana mai kallon Muhammad cikin ƙarfafa maganar da zai faɗa ya furta, "Ina mai jan kunnenka ko da wasa kada ka sake ka ambaci BAƘAR DAULAR nan a cikin garin nan duk irin tambayar da za a yi maka ka ce daga wani garin kake, don na tabbata ka na furta sunan Daular ba za su saurare ƙarashen maganarka ba za su far maka." Gwauruwar ajiyar zuciya ya sauke don bai san ta yadda zai fara gabatar masa da Kyauta ba, jim ya yi yana nazari na farko idan ya gabatar da ita taimakon da yake son yi  musu zai rushe shi, na biyu kuma idan daga baya ya gane matsayinta zai ga kamar ya munafurce shi ne. Ganin shirun da Muhammad ya yi ya sa Tsohon ya leƙa fuskarsa yana faɗin, "Yaro lafiya dai ko haushin gaskiyar da na faɗa ka ji?" Firgigit Muhammad ya ɗago yana shafa fuska ya ce, "Ba komai Baba kawai dai ina mamakin yadda zalincin Baƙar Daular nan ya zo har wannan yankin!" Dattijon ya girgiza kai cike da takaici sannan ya ce, "Gaba da wannan yankin ma idan ka je za ka ji zalinci wannan Baƙar daular, don duk duniya ba na jin akwai yancin da ake sayar da zalinci ruwa-ruwa kamar Baƙar Daula." Tafiya suka fara yi har suka nufi cikin kogon dutsen, tun daga bakin dutsen suka fara jiyo wani irin facali da ruwa kamar ana tsalle-tsalle a cikin ruwan da ke kwarara, Muhammad ne kan gaba yana shiga ya hangi jaririn a cikin ruwa a kwance yana bacci ba tare da ya lume ciki ba. A ɓangare ɗaya ita kuma Kyauta tana tsakiyar ruwan tana kai duka da wani ƙaton ganye wanda duka ba su san na meye ba, mamaki ne ƙarara ya kama Tsohon ciki firgici ya dubi Muhammad ya furta. "Kai yaro an ya ba a hanyar jahannama kake son ɗora ni ba ka kawo ni wurin nan?" Kafin Muhammad ya ba shi amsa ya ji Kyauta ta ce, "Babu wanda ya isa ya hallaka mini jariri idan ba haka ba yau ko ni ko ku a wurin nan." Kallon tsaf Muhammda ya yi mata sannan ya fara matsawa wurin ruwan bakinsa ɗauke da addu'a, ya yi bismillah ya ɗauki jaririn wanda ta naɗe shi da waɗansu manyan ganye wanda da alama a cikin kogon dutsen ta tsinke su, wurin Dattijon ya ƙarasa sannan ya ce. "Baba Ina neman alfarma a wurinka don Allah ka taimaka ka ciro mini babbar rigarka zan suturce mata jikinta." Da ya ke ya lura da yanayin suturar jikinta ganye ne kawai bai musa ba ya cire ya juya yana faɗin, "Kai amma wannan yaro haɗuwata da kai ba ta yi mini amfani ba, haka kawai ka ja ni hanyar halaka rana na ganina ina kallon tsiraici ban ji ba ban gani ba! Astagafiirullah Ubangiji ka yafe minj wallahi zunubinka ya fi nawa  don ni wallahi ko iyalina da take halaliyata ba na iya yi mata kallon ƙurulla,  yo Allah na tuba kallon tsiraici ko kallon Jahannama? Kai yaro dube ni nan, idan ka suturce ta ka same ni a waje zunubin da ka sa na kalla ma sai Allah ya yi mana hisabi da kai." Muhammad ya yi jim yana jin tsohon yana yi masa masifa har ya gama sannan ya ce, "Don Allah ka yi haƙuri Baba wallahi ba da wata manufa na kira ka ba." Dattijon ya waigo da niyyar yin magana karaf idanunsa suka haɗu da na Kyauta, ya ɗauke kai da sauri yana riƙe baki cike da takaici ya furta, "A'uzubillahi Allah ka mini tsari, wallahi yaro idan ka sake saka ni kallon tsiraici sai na gaura maka baƙin mari a kunci. Kai ni dai ban san ƙaddarar da ta na amshi tayin taimakonka ba,  dama sai da Batula ta gargaɗe ni na ƙi waya sani ko rabon jahannama ta lashi rabonta ne ya kawo ni." Ya ƙarasa masifar yana fita daga kogon dutse, bin bayansa Muhammad ya yi da kallo haka kawai ya ji tsohon ya birge shi duk da masifar da yake yi don duk kalamansa suna kan hanya hakan kuma ya sake tabbatar masa da shi mutumin kirki ne, juyar da kansa ƙasa ya yi ya fara ƙarasa wurinta ya karanta mata addu'o'i yana sake tunkararta, ji ya yi ta ƙwallah wata iriyar ƙara tana toshe kunnuwanta. Tunkaro shi ta fara yi bai damu ba bayan ta fito daga cikin ruwan ya zura mata rigar hannunsa yana sake tofa mata Ayatulkursiyyu, a karo na biyu ta sake ƙwalla ƙara wacce ta fi ta farko. Da sauri Tsohon ya faɗo cikin kogon dutsen yana faɗin, "Kai yaro ba ɗanyan jego gare ta ba Uban me kake yi wa ƴar mutane da rauni a jiki?" A wannan karon kalamansa ba ƙaramin haushi suka ba shi ba, ya ɗago a zafafe ya ce. "Baba me zan yi mata kuwa? Yarinyar da ba maharramata ba wai me kake nufi ne?" Sakin baki da hanci Dattijon ya yi ya ce, "Wai ka na nufin ba matarka ba ce?" Muhammad bai waiwayo ya kalle shi ba ya furta, "Eh ni ba abin da na haɗa da ita illah taimako!" Ya ƙarasa magana yana ci gaba da daidaita zaman rigar a jikinta. Juyowar da zai yi ya ji Dattijon ya miƙa masa jaririn yana yamutsa fuska kamar ya ɗauki kashi sannan ya ce, "Gaskiya Allah ya isa tsakanina da kai!" A razane Muhammad ya ce, "Baba me na yi maka kake yi mini Allah ya isa?" Tsohon ya fara hawaye shaɓe-shaɓe ya sake miƙa masa jaririn yana faɗin, "Wallahi tun da nake ko shegiyar akuya ban taɓa taɓawa ba amma yau ni ka sa na ɗauki shege da hannuna! Ni Bukar wacce irin azal ce ta hau kaina da doshin magariba?" Guntun tsaki Muhammad ya yi da ya ga tsohon yana neman sauya akalar zancen sai ya matsa wurinsa cikin muryar lallashi ya furta, "Baba don Allah ka saurare ni, ina fatan za ka yi mini kyakkyawar fahimta sai kuma na ga ba haka ba ne." Tsohon ya wurga masa harara yana faɗin, "Almunafiƙatu wal munafiƙuna... Yaro ni za ka yi wa daɗin baki? Wallahi tun da na kalli wannan bajajjen munafikin gemun naka na ga ya yi siffar na munafukai, yanzu ni za ka lallame da daɗin baki a cuci ƴar mutane? In ce dai wannan gawar ba mijinta ba ne ka kashe don ka ga tana da lalurar taɓin hankali?" Ran Muhammad ne ya yi ƙololuwar ɓaci, ya dubi Dattijon ya ce. "Baba a ganina da kai na ɗauka kai mutumin kirki ne amma ƙiri-ƙiri kana son ka yi mini ƙazafi, ba zan ce komai ba na bar ka da Allah. Idan ba za ka taimaka mana ba ai ba sai ka ɓullo mana ta wannan sigar ba, wannan taimakon ma da ka yi mana mun gode ba ni jaririn."
  Jikin Dattijon ba ƙaramin sanyi ya yi ba, ya dubi Muhammd da ke ƙoƙarin karɓar jaririn ya furta, "Ka dubi Allah ka gafarce ni Yaro, saboda Allah ban kyauta ba don na aikata mummunan zato amma ka wuce mu je, sai dai ba zan ɓoye maka ba har yanzu haushinka nake ji da ka sa idona ya kalli jahannama." Saboda takaici Muhammad bai tanka masa ba, tsohon ya fita Muhammad na biye da shi. Koda suka biyo shi Kyauta na tsaye har lokacin bata motsa ba, Muhammad ne ya koma ya ce. "Wuce mu je!' Bata tanka masa ba kuma ba ta motsa ba, gefen rigarta ya janyo ta fara tafiya har suka ƙarasa bakin Jakunan. Sannu a hankali suka fara tafiya Muhammad na rungume da jaririn hannunsa ɗaya yana riƙe da rigar jikin Kyauta, sai da suka yi ƴar tafiya sannan suka ɗan tsaya ta huta sai dai abin da ya tsaye masa ba wuce yadda jini yana bin ƙafafuwanta ba tare da wani kyakkyawan gyara ba. Daɗin da ya ji da yake babbar rigar ta rufe jikinta gabaɗaya, sun ɗan ɗauki lokaci a hanya sannan suka ƙarasa cikin garin. Kamar waɗanda suka ga sabuwar hallita haka mutane suka riƙa bin su da kallo kafin wani lokaci tuni labari ya watsu lungu da saƙon cikin ƙauyen, har cikin gida Tsohon ya yi musu iso sannan ya fita kai tsaye ya wuce gidan Malam Liman ya shaida masa abin da yake faruwa. Nan take Malam Liman ya sa aka yi shelar jana'izar Haruna bayan an yi masa wanka, kuma a take Malam Liman ya sa aka ɗauko gawar Haruna aka kaita gidansa da yake gidan Dattijon tsohon ba  shi da wata kamar na Malam Liman a nan aka yi masa wanka.  Ba a jima da yi masa wanka ba aka yi gangamin mutanen cikin garin suka yi masa sallah ciki har da Muhammad da sai a wannan lokacin ya sake jin mutuwar Haruna na shigarsa, babban farincikin da ya yi da Haruna ya mutu cikin musulunci don haka ya ci gaba da yi masa addu'a bayan an idar da yi masa sallah aka kai shi gidan gidansa na gaskiya.
  A lokacin da suka shiga Matar dattijon ba ƙaramin tausayin Kyauta ta ji ba, musamman da ta je gyarata ta ga irin mummunan raunin da ta ji. Tun da suka shiga uffan ba ta ce ba sai da suka je banɗaki ne ma da matar ta fara gasa ta da ruwan zafi ta fara ƙoƙarin fisgewa. Da ƙyar ta samu ta yadda ta zauna a cikin ruwan bagaruwa da ƙaro haɗe da alimun ta gasa ta da shi, daga ƙarshe ta kwaɓa lalle da alimun ta cusa mata shi tana ihu tana komai don wannan shi ne gatan da za ta yi mata.
Tsokaci: Na faɗi wannan ne duba da yanayin labarin lokacin babu wayewar zuwa asibiti, ba su san ci gaban ɗinki ba don a baya da waɗannan ake amfani, don haka a yanzu ba komai ake amfani da shi ba mata mu kiyaye.
   Matar da Dattijon yake kira da Batula ba ita ta fita daga banɗakin ba sai da ta tabbatar da gyara Kyauta ciki da waje, sai dai wani abu daya ɗaure mata kai bai wuce wani mummunan kallo da ta lura Kyautan take yi mata ba har sa da ta sha jinin jikinta, ga shi har lokacin uffan ba ta furta ba. Tana kai ta ɗaki ta ɗebo mata kayanta masu kyau ta yaga wani mataccan zaninta ta saka mata wanda zai tsane jinin da ke fita daga jikinta. Kafin wani lokaci tuni Kyauta ta fito shar,  jaririnta an yi masa wanka an naɗe shi a cikin zani dai bacci yake, garwashi mai yawa ta ɗauko a babban kasko ta shiga da shi sannan ta miƙa wa Kyauta filo ta zauna a kai. Nan da na ta haɗa mata haɗa gero da kayan ƙamshi aka kai niƙa ragowar markaɗen kunun da take da shi ta dama mata kunun kanwa ta kai mata, yadda Batula take hidima da Kyauta tamkar ƴar cikinta. Bata san dalili ba tausayin yarinyar ya mamaye zuciyarta, amma ganin yanayin Kyauta ya sa ta ɗauka ko don tana da taɓin hankali ne ya sa tausayinta ya mamaye zuciyarta. Bayan an dawo daga maƙabarta Batula ta samu Dattijon wanda jama'ar gari suke kiransa da Malam Bukar ta furta, "Malam ya kamata a ɗan kawo ƴan shilolin da za a dafa wa yarinyar nan a ce me jego ta haihu tun ɗazu ba ta saka nama a baki ba." Malam Bukar ya jinjina kai sannan ya ce, "Zancen ki yana hanya amma Batula a maƙabartar kike son na taho da ƴan shilolin? Saboda Allah yaushe na kawo su garin nan yaushe muka yi jana'izar yaron nan da kike mitar ƴan shila." Batula ta ce, "To shi kenan Malam dama tuni ne amma ka yi haƙuri." Batula na gana maganar ta yi gaba ba tare da ta ji me zai ce ba, da sauri Malam Bukar ya bi ta yana faɗin, "Batula ki dubi girman Allah kada ki jaza mini asara da maraican nan." Batula ta yi murmushi mai sauti don Malam Bukar ya chamfa duk lokacin da wani abu ya ɗan haɗa su ko yaya ta yi fushi sai ya yi wata asarar. "Sai da ta je ƙofar ɗaki ta waigo ta ce, "A'a malam ni fa ba fushi na yi ba gani na yi kamar ka ji zafin magana ta." Malam Bukar ya washe baki yana faɗin, "Wane mutun in ji mutuwa Batuluwa irin albarka." Kamar wacce aka jefo haka suka ganta tsidik ta fito a gabansu hannunta ɗauke da wani ƙaton itace wanda Batula take tokare ƙofa da shi, ganin ta ya sa Batula ta yi baya a daidai lokacin Malam Bukar ya turo kai. Kyauta na ganinsa cikin wata irin murya ta furta, "Wa ya ce ku taɓa mini ɗana kuma ina kuka kai mini Usainina?" A razane Malam Bukar ya tokare da bango hantar cikinsa na kaɗawa ya furta, "Ƙalu Innnalillahi wa inna'ilahir raji'un! Jama'ar gari ku kawo ɗauki ƴar tsintuwa za ta yi asarar mutum biyu."

    A daidai lokacin Muhammad ya kawo kai ganin abin da yake faruwa ya sa ya ƙarasa wurin Kyauta ya fara kiciniyar ƙwace itacen hannunta, idanunta ne suka furfuto ta kalli Muhammad cikin wata irin murya ta ce. "Ka kori maƙiyana a lokacin da nake gab da hallaka su, suna neman taɓa mini Ɗana kuma ban san wanda ya kawo ni wurin nan ba." Kallon tsaf Muhammad ya yi mata yana auna maganganunta a mizani don haka kawai ya furta, "Su waye maƙiyan naki?" Kyauta ta haɗe fuska ta ce, "A can cikin kogin Sarki Barhu." Shiru Muhammad ya yi sannan ya ja kujera ƴar tsugunno ya furta, "Ki zauna zan rama miki yanzu." A fili ya ga ta faɗaɗa murmushinta ta ɗago ta furta. "Ka tabbata za ka yi mini alƙawarin za ka kashe su?" Jim Muhammad ya yi don shi ko kaɗan bai san in da zancenta ya dosa ba, ya gyaɗa mata kai yana faɗin. "Amma ki bari na je na dawo yanzu nan." Cike da amincewa ta ji Kyauta ta amsa masa, yana shirin juyawa wurin su Malam Bukar jaririnta ya fara kuka daga cikin ɗaki. Kallonta ya yi yana duba yanayinta amma ya ga ta yi funfurus ko a jikinta, kanta ya ga ta dafa tana runtse ido sannan ta fara cewa. "Wayyo za su binne ni ka taimaka mini ga su nan sun taho." Mamaki ne ya kama shi ganin yadda lokaci ɗaya ta firgice ta fita hayyacinta jikinta har rawa yake saboda tsoro da tashin hankali. Yana nan tsaye ya ji ta zagaya ta bayansa ta riƙe shi tsam tana faɗin, "Ka taimaka mini za su binne ni." Ta ƙarasa maganar tana cusa kanta a cikin jikinsa, duk yadda ya so cire ta daga jikinsa abin ya gagara. A hankali ya fara karanta addu'o'i yana tofa mata, wata irin ƙara ta ƙwalla tana toshe kunnuwanta haɗe da girgiza kai. Bai saurara mata ba ya ci gaba da karatun tun yana yi a hankali har ya fara yi da ƙarfi, kwanciya ta yi a wurin ta fara birgima cikin fitar hayyaci. Tsugunnawa ya yi a daidai kanta ya ci gaba da karatu lokaci ɗaya ya ji ta ƙwalla ƙara daga haka ba ta sake motsi ba, miƙewa ya yi cikin damuwa ya nufi wurin da su Malam Bukar suke tsaye. Yana shirin wuce wa Malam Bukar ya tare shi yana faɗin, "Kai Mamman ina za ka?" Muhammad ya share gumin fuskarsa murya ɗauke da damuwa ya furta, "Zan fita na nemo ganyen magarya don akwai amfanin da nake son yi da shi." Malam Bukar ya haɗe fuska yana nuna wurin da Kyauta take ya ce, "Maza ɗauko ta da ɗan da ta haifa ku bar mini gidana."  Muhammad ya tsaya yana kallonsa murya a sanyaye ya ce. "Don Allah ka taimaka mana zuwa lokacin da yarinyar nan za ta samu lafiya." Malam Bukar ya sake haɗe fuska ya furta, "Kafin ta warke mu kuma ni da mamata tuni an yi jana'izarmu ko? Magana ta Allah yarinyar nan makasarmu take nema da ace ba ka zo a wannan lokacin ba da tuni da gawarwakinmu a ƙasa. Kada ka ji haushina amma ina jin shakku a kan zumanku don ba zan ɗebo kara da kiyashi na kawo gidana na a jiye ba." Muhammad ya waiga wurin Kyauta da ke kwance yana shirin yin magana ya ji jaririnta ya sake tsanyarewa da kuka. Zuciyarsa ta sake karyewa don idan ya kore su bai san ya zai yi da Kyauta ba wacce bata cikin hayyacinta, a ɓangare ɗaya kuma ga ɗan tayin jaririnta da bai san wanda zai shayar da shi ba. Take Sarki Damina ya faɗo masa da ya tuna irin ɓarnar da ya sa aka yi a yankinsu, murya cike da ɓacin rai ya furta. "Ya Allah ka saka mana abin da waɗannan bayin naka suka yi mana." A tunaninsa a zuci ya yi addu'ar bai yi aune ba ya ji Malam Bukar ya furta, "Mamman sakayyar da za ka yi mana kenan? Saboda muna jahadin rayuwarmu sai kuma ka haɗa mu da Ubangijinmu? Magana ta Allah ka yi mana halin ɗan'adam kuma ni ba zan yi maka baki ba domin ɗa na kowa ne amma ka ɗauki yarinyar nan ku bar mini gida." Muhammad ya kalli Batula jin jaririn na ci gaba da tsanyara kuka ya ce, "Don Allah Inna ba don ni ba ki taimaka ki ɗauko jaririn nan kuka yake da alama yunwa yake ji." Batula da tuni idanunta ya kawo ruwa sakamakon tuna wani ɓangare na daga cikin rayuwarta ta amsa masa da cewar, "Tabbas zai iya jin yunwa don tun ɗazu rabon shi da abinci." Ba ta jira cewarsu ba ta fara tafiya a ɗan tsorace  tana cikin tafiya ta ji Malam Bukar ya ce, "Batula mutuwarki kike kusanta fa." Ba ta tanka masa ba har ta shiga ɗakin ta ɗauko jaririn, tana ɗauko shi ga mamakinta ta ga dungulmin hannuwansa sun yi jawur kamar wanda aka soye a mai, wannan lamarin ba ƙaramin mamaki ya bata ba. Da sauri ta miƙa wa Malam Bukar tana faɗin, "Malam duba ka ga hannun yaron nan ko idanuna ne?" Malam Bukar cike da mamaki ya leƙa shi da Muhammad, dai sai lokaci ɗaya kalaman Kyauta suka dawo kunnensa da take ce masa za a kashe mata jariri.
   Cike da aljabi Malam Bukar ya sake shiga tsoro yana faɗin, "Ikon Allah Malamai sun ga giwa! Kai jama'a yau muke ganin abin ta'abiji iri-iri." Muhammad ya rungume hannuwa ya dubi Malam Bukar ya ce, "Don Allah baba a nan cikin ƙauyen babu wani babban malami da ka sani?" Malam Bukar ya yi jim sannan ya ce, "Garin nan kuwa mu muke da Malamai amma ba zan ɓoye maka ba a kaf cikin ƙauyen nan Malam Liman ya fi mu sani." Muhammad ya jinjina kai yana faɗin, "Malam Liman wanda aka kai gawar Haruna ƙofar gidansa?" Malam Bukar ya amsa masa. Muhammad bai jira cewarsa ba ya fice daga gidan, ganin haka ya sa Malam Bukar ya bi bayansa yana faɗin. "Kai Mamman ficewa za ki ka bar mu da ita ta hallaka mu?" Muhammad bai saurare shi ba suka ci gaba da tafiya yana gaba Malam Bukar na biye da shi har suka ƙarasa ƙofar gidan Malam Liman, tsayuwarsa keda wuya suna shirin yin sallama suka ga fitowarsa. Ganinsu ya sa shi faɗaɗa fara'arsa yana faɗin. "Malam Bukar lafiya dai?" Malam Bukar na jin tambayar ya nuna Muhammad yana cewa, "Lafiyar dai ta yi sauƙi Malam Liman don yaron nan ya kawo mana mutuwa har gida." Sanin halin rikici irin na Malam Bukar ya sa Malam Liman ya furta, "Malam Bukar mutuwa kuma." Da yake Muhammad a ƙagare yake da ya sanar da shi abin da yake tafe da su, Malam Bukar na shirin yin magana ya katse shi ta hanyar yi wa Malam Liman bayanin abin da yake tafe da su da halin da jaririn yake ciki. Hankalin Malam Liman ya tashi musamman da ya ji halin da jaririn yake ciki, ita kuwa Kyauta yana gama jin bayanin lalurarta ya fahimci manyan jinnu ne suka samu matsuguni a jikinta. Kallon Muhammad ya yi ya ce, "Muhammadu ka kwantar da hankalinka In Sha Allahu za su samu lafiya, komai ya yi zafi maganinsa Allah. Amma yanzu haka ganin da kuka yi mini masallaci zan nufa saboda gabatar da sallar magriba Idan muka yi sallah In Sha Allah sai mu wuce don ganin irin taimakon da za a yi musu amma shi jaririn ya kamata a tofa masa Ayatulkursiyyu da falaƙi da nasi kafin na ƙaraso." Kalamansa ba ƙaramin daɗi suka yi wa Muhammad ba don haka ya russuna ya riƙa zabga masa godiya cike da jin daɗi. Kai tsaye ya koma har lokacin Jaririn sai kuka yake yi yana mimmiƙewa, Muhammad na ganin haka zuciyarsa ta sake karyawa. Ya ƙarasa wurin Batula a sanyaye, ganin tana hawaye ya sa ya gagara tanka mata komai. Tsayuwa ya yi a wurin ya kamo hannun jaririn, tun da ya ɗago hannunsa ta kafe hannun da kallo sakamakon tuna waɗansu kalamai da ta yi a baya.
 "Yaron nan da ke yake kama sai dai yatsunsa na ƙafa da hannu ya ɗauko nawa, wani abin mamaki hatta cindon hannusa (Ɗan yatsa ne da yake fitowa a hannu wanda yake zama yatsun mutum guda shiga) irin nawa ne, yadda nake ƙaunarki Hasana na ji daɗi da jinina ya yi kama da ke." Idanunta ya ciko da ƙwalla a daidai lokacin da zuciyarta ta harba mata tambaya ba tare da ta shirya ba, "Shin ko a wanne halin 'ya'yana suke? Jaririn da na haifa a watannin baya ko a wacce duniya yake? an ya yarinyar da na damƙa wa amanarsa ba ta ci amanar ba kuwa?" Hawayenta ya ɗiga a saman hannunsa wanda silar haka ya sa ya ɗago yana kallonta, haka kawai ya ji ya damu da sanin kukanta don a wannan lokacin ya fahimci ba iya kukan tausayin jaririn take yi ba, ya fahimci da akwai abin da yake damunta don jin kunnensa ya ji ta furta. "Ya Allah ka dubi wannan zuri'a tawa ka sa ta hannu na gari." Kallonta ya yi ya furta, "Amin Ya Rabbi." Ta ɗago ta kalle shi, mayar da kallonsa ya yi wurin Jaririn ya fara karanta masa ayatulkursiyyu yana tofa masa, tsanyarewa ya sake yi da matsanancin kuka Muhammad bai fasa yi masa tofi ba har ya fara yin shiru sai ajiyar zuciya da yake saukewa. Yana ganin yaron ya ɗan samu nutsuwa ya wuce ya ɗauki buta ya yi alwala sai dai har lokacin Kyauta na kwance da alama har lokacin ba ta farfaɗo ba.
  Lokacin da ya ƙarasa masallacin tuni a shiga sallah, bayan sun idar aka yi addu'o'i Malam Liman ya ɗauki uzurin ba zai gabatar da karatun bayan magariba zuwa Isha'i da yake gabatar wa wasu ɗalibansa ba. Muhammad da su Malam Liman suka wuce gidan Malam Bukar a tsakar gida aka shimfiɗa musu tabarma, Muhammad ya karɓi Jaririn da ke hannun Batula ya miƙa wa Malam Liman. Malam Liman yana ɗaukansa ya sake tsanyarewa da kuka, ƙura masa ido Malam ya yi sannan ya sa hannu ya dafa goshinsa ya yi Bismillah ya fara karantun alƙur'ani, ya jima yana yi yana tofa masa sannan ya ga jaririn ya lafa da kukan da yake yi daga haka bacci ya yi awon gaba da shi. Hamdala ya yi a fili sannan ya kalli Malam Bukar ya ce, "Cikin hukuncin Ubangiji yaron nan ya samu lafiya, makaran jikin mahaifiyarsa ne suka shafe shi ba su kaɗai ba har da waɗansu mankaren daban waɗanda suke son cutar da shi. Ka san kowanne bawa da tashi irin ƙaddarar don haka ina tsammanin hannuwan jaririn nan sun samu matsala sai dai ba a san abin da Allah zai yi a nan gaba ba, amma ga dukkan alamu sun taɓa hannuwansa kuma ba haka suka so ba sun so nakasar da yaron don dai Allah bai ba su iko ba. Ka san duk wata hallita da take doron ƙasa ta kan iya aiwatar da koma ne cikin amincewar Ubangiji, ga yaron nan a goya shi don ba a son kwantar da jariri a doshin magriba ko bayanta." Malam Bukar hannu na rawa ya karɓe shi yana kallo sannan ya ce, "Yanzu Malam Liman ka na nufin babu wata lalura a tattare da shi." Malam Liman da Muhammad sun fahimci tsoron Malam Bukar ƙarara, Muhammad ya yi murmushi ya ce. "Baba babu wani abu a tattare da shi kamar yadda Malam Liman ya faɗa, ka kwantar da hankalinka ba abin da zai faru da kai." Miƙe wa ya yi ya fara ƙwalla wa Batula kira, da sauri ta fito ya miƙa mata shi yana faɗin ta goya shi. Ba ta musa ba ta karɓe shi ta shiga da shi cikin ɗaki ta goya shi, shi kuma Malam Liman ya ƙarasa gaban Kyauta da tun farkon fara karatunsa ta fara birgima a tsakar tana wani irin gurnani da ihu mara daɗin sauraro.
   Haka kawai zuciyoyinsu suka ƙulla abota wurin faɗuwar gaban da ba su san dalilinsa ba, tana daga cikin ɗaki amma ƙirjinta ban da dakan lugude babu abin da yake yi. Bayan ta gama goya jaririn jikinta ya yi wani irin sanyi, kaiwa da kawowa ta fara yi tana mamakin sauyin da ta ji daga jikinta. Muhammad da tun da Malam ya ƙarasa wurin Kyauta ya ji ƙirjinsa na bugawa, ya rasa dalilin faruwar haka don haka ya koma gefe ya zauna yana kallon abin da yake faruwa. Sai da Malam Liman ya sa aka rufe masa ƙofar gidan sakamakon ɗaiɗaikun mutanen da ke leƙonsu ta ƙofa, hakan ma ba su tsira ba bayan rufe ƙofar mutanen suka koma leƙensu ta jikin katanga. Muhammad ne ya ƙarasa wurin malama ya nemi shawararsa da a mayar da Kyauta cikin ɗaki don a yadda ya ga mutane na kallonta babu ɗankwali ga zanin jikinta duk ya tattare ya ji abin ya ɓata masa rai ba zai iya jura ba, Malam bai musa ba ya sa Muhammad ya ɗauki Kyauta ya shiga da ita turakar Malam Bukar. Malam Bukar na ganin haka ya ruƙo hannun Malam Liman yana faɗin, "Yanzu Malam a madadin a bar yarinyar nan a tsakar gida sai a shigar da turakata haka kawai bayan sun fita daga jikinta su laɓe ina shiga su maƙale mini?" Kalaman Malam Bukar ba ƙaramin dariya ya ba su ba, Malam Liman ya ce. "Malam Bukar kenan! Babu abin da zai faru da kai In sha Allah. Allah ya ga niyyarka ta taimako don haka ba wani abu mummuna da zai faru da kai. Malam Liman da Muhammad ne suka shiga cikin ɗakin amma Malam Bukar da Batula suna tsakar gida kowanne da abin da yake ayyana wa zuciyarsa.
[2/7, 4:48 PM] Ameera Adam🌚: 58
    Littafin kuɗi ne idan kina buƙata 400 ne ta Account 3090957579 Aisha Adam, First bank. Za ki turo evidence ta wannan lambar 0706 206 2624 Idan kati ne MTN. Idan kika bari na kammala cmplt 700 ne.
    Kafin Malam Liman ya fara yi mata ruƙiyya sai da ya sa aka kawo masa tsakin kuka da ganyan magarya ya turara sannan ya fara yin karatu cikin ɓacin rai, tun da ya fara karatu uffan Kyauta ba ta ce ba hasali ma koma ta yi kan gadon Malam Bukar ta zauna ta ɗora ƙafa ɗaya kan ɗaya ta runtse idanunta tana jijjiga ƙafa cike da taƙama da ƙasaita, ya fi awa guda yana abu ɗaya don har lokacin sallar isha'i ya gota ba tare da ta tanka masa ba. Sai ya fusata ya ƙarasa gabanta ya dafa goshi ta ya fara karatun ayoyin azaba da ke cikin alƙur'ani. Bai yi tsammani ba ya ji ta ture hannunsa tana faɗin, "Malam Zubairu Nasiru kada ka shiga hurumin da ba naka ba, ka da ka tura kanka lungun da ba za ka iya ciro shi ba domin za ka yi da-na-sani mara musultuwa." Bai yi mamakin yadda ya ji sun ambaci sunansa ba don wannan kaɗan ne daga cikin lamarin jinnu, bayan gama saurarensu ya furta. "Karya kuke azzalumai marasa imani, ni nafi ƙarfinku na fi ƙarfin wani kaidi da makircinku. Kuma a shirye nake da na hallaka ku matuƙar ba za ku bar jikin wannan baiwar Allahr ba." Kyauta na gama jin su ta sake runtse idonta ba tare da ta tanka masa ba, ganin haka ya sa Malam Liman ya ci gaba da karatu ba ƙaƙƙautawa. A wannan karon ma ya jima yana karatu sannan ya ga ta sake buɗe idonta tana faɗin, "Me kake so da mu?" Kai tsaye Malam Liman ya furta, "So nake ku fita daga jikinta." Cikin gadara ta furta, "Abu ne ba zai taɓa yiwu ba! Ko kasan dalilin da ya sa muke jikinta? Ko kasan hidimar da aka yi mana da alƙawarin da muka ɗauka kafin mu shiga jikinta? Ka san daɗewar da muka yi a cikin gangar jikinta da alfarmar da muke samu silar kusancinmu da ita? Saboda ka raina mu rana tsaka ka ce mu bar jikinta shin ina ruwanka da rayuwarta." Malam Liman tun farkon fara ruƙiyyarsa ya fahimci Sarakai ne a kanta kuma da alama zai sha gwagwarmaya da su.  Ya mayar musu da martani da cewar, "Ban zo wurinku don ku jero mini tambayoyi ba, umarni nake ba ku akan ku gaggauta barin jikinta matuƙar ba kwa son na ƙone ruhinku." Kyauta na jin haka ta bushe da dariya tana faɗin, "Ƙarya kake Malam kai ba ka isa ka halaka mu ba..." Tun ba ta ƙarasa magana ba ya katse ta da ci gaba da karatu, wannan karon bai jima ba ya ji ta fara ihu tana dakatar da shi amma ko ta kanta bai bi ba. Yana cikin karatu ya ji muryar wani tsoho daga bakin Kyauta yana yi masa magana, "Malam Zubairu na zo gare ka ne domin mu samu masalaha a game da abin da yake tsakaninka da iyalanmu." Malam Liman na jin haka ya tsahirta da karatun da yake yi sannan ya furta, "Ina jin ka, kuma ina fatan masalahar da za ka kawo wacce ta yi daidai da ra'ayina ce." Tsohon ya ce. "Ni ma ina fatan haka amma sai ka ba ni haɗin kai, da farko dai ni sunana Hakifulbahsu na kasance tsoho tukuf mai kimamin shekaru dubu uku da ɗari da casa'in da biyar (3995) ina da ƴaƴa da jikoki birjik wanda ni kaina ban san adadinsu ba. Ni ba musulmi ba ne haka ma kafatanin zuri'armu babu musulmi ƙwaya ɗaya..." Malam Liman na jin haka ya katse shi da cewar, "Tabbas kuna cikin halaka kuma da alama maslaharmu ba za ta zo ɗaya ba." Tsohon aljanin ya yi murmushi ya ce, "Ba a nan take ba an danne bodari a ka don haka ya kamata ka tsaya ka saurare ni sai ka ji abin da yake tafe da ni, saboda ban san adadin musulman da suke biyo wa ta wurinmu ba idan suna neman biyan buƙatar kansu." Malam Liman bai tanka masa ba ya gyaɗa masa kai alamar yana sauraronsa, don a matse yake da masalahar da ya ce tana tafe da shi. Muhammad da yake gefe mamaki ya cika shi fal don ganin abin yake kamar a mafarki, sai a lokacin ya fara tuna irin sokiburutsin zantukan da Kyauta take zuwa ƙofar ɗakinsa take yi masa.
  Tsoho Hakifulbahsu ya ci gaba da cewar, "Ina daga cikin jinsin aljanun doron ƙasa waɗanda suke iya riƙida daga jinsinsu zuwa wani jinsin, kamar: Dabbobi, tsuntsaye, bil'adam da sauransu. Asalina ɗan cikin masarautar Gudabur-Husbu ne wanda take tsakiyar masarautar da Sarauniya Shakundum ta fito, wacce a yanzu mafi yawan mutane suke yi mata laƙabi da BAƘAR DAULA. Iyayena da kakannina su suka gina masarautarmu ta aljanu a wannan daular tun tsawon shekaru dubu ɗari tara da casa'in da tara kamar yadda manya suka ba ni labari. Iyayena sun shafe shekara da shekaru ba tare da tsiron hallitar Bil'adam a wannan wurin ba, Mahaifina ya ba ni labarin cewar a wani zagaye da mahaifinsa ya yi ne ya tsallaka wata masarauta mai suna Darul-Salama da ke yankin labarawa a nan ne ya hangi masarauta wacce aka gina ta da gini mai tsananin kyau da bai taɓa cin karo da irinta ba. Ya so ya addabi Sarkin da ke mulki a lokacin Sarki Abu-Sa'ada wanda ya kasance cikakken musulmi, amma da yake ya fi ƙarfin mahaifinta da ayoyin da suke riƙo da su sai mahaifina ya dawo Masarautarmu ya shimfiɗa haɗaɗɗan gini mai kama sak da irin na Daular Labarawan nan. Ya ba ni labari a lokacin har sai da ya nemi taimakon waɗansu daga cikin ƙarfafan aljanu suka taimaka masa sannan suka kammala shi, ga duk wanda ya ga wannan Masarautarmu idan ya san ta Abu-Sa'ada zai yi tsammanin duka guda ɗaya ce. Kwatsam bayan wani lokaci mai tsawo a lokacin ina matashin saurayi sai ga wani mutum a tunaninmu bafatauce ne, shi da matarsa sun yada zango a cikin wannan ginanniyar masarautar wacce a zahiri ku bil'adam kuke ganinta babu kowa a ciki a ɓaɗini kuma cike take da zuri'armu manya da ƙanana.
  Da farko Kakana ya so tashinsu daga cikin masarautar ta hanyar tsoratar da su da bayyanar musu ido biyu, amma watarana muna zaune mun kewaye da shi muna hira muka ji mata da mijin suna jajanta abin da ya baro su daga yankinsu sakamakon tursasu da Sarkin nahiyarsu ya yi a kan bijirewar addinin da suka gada tun iyaye da kakanni su karɓi wani addinin daban na musulunci. Kakana ba ƙaramin daɗi ya ji ba don haka ya sauka daga ƙudurinsa na korarsu, sannu a hankali ya fara yalwatasu da hatsi. Sai ya zamana sun jin daɗin wurin har suka saki jiki suka shantake, ana ciki  haka magidancin ya fara fita wajen masarautar yin farauta da abin da ba a rasa ba har dai matarsa ta sauka lafiya ta haifo masa kyawawan tagwaye ɗaya namiji ɗaya mace. A ranar ne kuma waɗansu fatake suma suka yada zango a cikin daular, daga ƙarshe har suka nemi alfarma a wurinsa a kan suna son ku kwana biyu. Ganin haka ya sa Kakana ya ci alwashin dawammar da su a cikin Daular don su ci gaba da rayuwa har ya cim ma abin da ya sa a gaba, sannu a hankali mutanen suka fara faɗaɗa ta hanyar haife-haife daga haka wata rana Kakana ya zo musu a cikin siffar bil'adam ya baƙunce su. Sun tarɓe shi cikin mutumunci da karramawa wanda ba ƙaramin daɗi ya ji ba, a ranar ya sanar da su shi ne ainihin mamallakin wannan Masarauta. Da farko ba su yadda ba sai da ya shiga da su cikinta ya fara nuna musu kayan al'ajabin da ke cikin ya kuma sanar da su hatta ranar da wannan mutumin ya fara sauka shi da matarsa ya sani, kuma ya san dalilin zuwansu. Daga ƙarshe ya naɗa Mati a matsayin sarkin wannan daular sauran mutanen ciki suka zame masa Fadawa da sauran waɗansu naɗe-naɗen da ya dace da ake yi a masarauta. Bai sanar da su ya mallaka musu masarautar ba ya dai ce lokaci-lokaci zai riƙa ziyartarsu, kuma ko da ya tafi bai nuna wata alama da za ta nuna shi ba bil'adam ba ne. Hasali ma ya nuna musu shi ne Yarima a masarautar Darul-Salama, gata da kyautatawar da mahaifinsa yake yi masa sa ya gina masa irin masarautarsu a wannan yankin. Sun yi masa godiya sosai a ɗan abin da suke da shi suka haɗa masa sha tara ta arziƙi wanda duk abin da yake faruwa muna daga gefe muna kallo, gabaɗaya mazan cikin masarautar ne suka yi masa rakiya har bayan gari yana haye a kan dokinsa ya yi musu sallama. Yana ganin sun yi masa nisa take ya ɓace ya koma cikin Masarautar don ganin yadda za su ci gaba da gudanar da al'amuransu. Da yake kusan kansu a haɗe yake babu wata hatsaniya da ta gifta haka suka ci gaba da gudanar da al'amuran mulkinsu cikin nutsuwa da kwanciyar hankali. A yanzu wannan zancen da nake yi maka Malam Zubairu shi wannan Mati shi ne Kakan Sarauniya Shakundum na talatin, duk sarakunan da ka ga an yi tun daga kan Sarki Mati har zuwa kan Sarauniya Nuwaira duk sun fito ne daga tsatson jinin Sarki Mati, sai daga baya ne aka fara samun baƙon jini a cikin masarautar sakamakon ɓillar Sarki Musa wanda sam bai haɗa iri da wannan zuri'ar ba. Hasali ma wannan lokacin al'ummar cikin Daular sun gagara fahimtar shi mutum ne ko aljan duba da irin siddabarun da yake aiwatarwa. Wannan ya samo asali ne ta silar Aljana Sakimatul-Lahwu, wacce ta kasance mai jin kunyar mahaifinsa silar taimakon da ɗaya daga cikin Kakan Musa ya taɓa yi mata wanda wannan dalilin ya sa ta ci alwashin biya wa zuri'arsa buƙatar duk abin da suka nema a wurinta. 
   Sakimatul-Lahwu ta kasance aminiyar Kakana wacce ya ba mu labarin sun taso tun suna ƙananan yara. Ta kasance a cikin jinsin aljanun da ba sa taɓa iya rikiɗa cikin wani jinsin da ba nasu ba, bayan sun girma sai iyayensu suka fara tunanin haɗa kakana da ita aure sakamakon shaƙuwar dake tsakaninsu wanda a tsakaninsu babu soyayya a wurinsu. Da aka tuntuɓe su kamar haɗin baki kowannensu ya ce bai da ra'ayin auren ɗayansu, haka aka kawo ido aka zura musu har kowannensu ya samu abokin rayuwa. Mijin da ta aura ya kasance daga cikin jinsinmu wato ajanun da suke rikiɗa zuwa kowanne jinsi, haka suka ci gaba da gudanar da rayuwa. Silar taimakon da Kakan Musa ya yi mata shi ya sa duk lokacin da Musa ya buƙaci yin wani siddabaru ko tsaface-tsafacensa take taimaka masa, ana cikin haka mahaifiyar Musa ta haife shi wanda hakan ya sa Mahaifinsa ya ɗauke shi kacokam ya kai shi wurin Sakimutul-Lahwu ta raine shi har ya gawurta. Da yake Musa mutum ne mai kaifin basira lokaci ɗaya ya ƙware ya kuma bunƙasa ya shahara har ya kece waɗansu hatsabiban al'ajanun don ko a cikin aljanun waɗansu tsoronsa suke yi. Lokacin da ya zama saurayi sai ya hangi Sarauniya Nuwaira, lokaci ɗaya wani taunani ya ɗarsu a zuciyarsa game da wannan Masarautar da mutanen cikinta. A lokacin da Sakimatul-Lahmu ta sanar da Kakana buƙatar Musa ba ƙaramin kai ruwa rana aka yi ba, don har sai da ta yi fushi ta fita daga al'amuransa don ya san babu abin kirki zai aikata ba amma sai ya ga bai dace a kan abin duniya zumunci ya watse ba. Watarana Kakana ya je har gida ya ba ta haƙuri amince wa Musa sai dai da sharaɗin ƴarsa da zai haifa ta fari za ta ci sunansa wato SHAKUNDUM!" Jin furucin tsoho Hakifulbahsu da sauri Muhammad ya furta, "Shakundum kuma? Ka na nufin sunan Sarauniyar da ake bautawa a Baƙar Daular can sunan Kakanka ne?" Cike da nuna ƙwarin gwiwa tsoho Hakifulbahsu ya furta, "Ƙwarai kuwa sunansa kenan! Hasalima a zahiri ne ake bautawa Sarauniya amma a baɗini Kakana ne abin bautar Masarautar da Daular bakiɗaya." Malam Liman na jin haka ya sauke ajiyar zuciya sannan ya ce, "Idan haka ne me ya sa za ku yi amfani da ita don cim ma burin kakanka? Me ya sa shi kakan naka bai fito ya nemi mutanen da za su riƙa bauta masa ba? Me ya sa a komai sai kun yi zalinci ne?" Tsoho Hakifulbahsu ya ci gaba da cewa, "Ko kaɗan kakana bai gayyaci kowanne bil'adam cikin rayuwarsa ba, hasalima biyan buƙatar kai ce ta sa Musa ya amince da buƙatarsa..." Muhammad ya katse shi da cewar, "A yadda Dogaran cikin Daular suka ba ni labari ita Sarauniya Shakundum ta yi rayuwa kusan shekara ɗari biyar da suka gabata, ita kuma wannan yarinyar da kuke wahalarwa me ye nata a ciki mene ne dalilin da ya sa kuke alaƙanta Sarauniya Shakundum da Kyauta?" Kai tsaye Tsoho Hakifulbahsu ya ba shi amsa da cewar, "Duka kusan abu ɗaya ne ya yi su! Sarauniya ta fito daga cikin zuri'a biyu, zuri'ar Sarki Mati da Sarki Musa wanda Sarki Musa ya kasance daga cikin jinsin Maharba. Kyauta ta kasance daga cikin zuri'ar Sarki Musa wanda kuma ita ma tsatson jinin maharba ce. Shi kuma Sarki Mati kafin kasancewarsa a cikin waccan Daular a yayin hijirarsu ya bar ƴan uwansa biyu a cikin Yankinsu, silar zamansu aka haɗa baki da su don kashe Sarkin da ya addabe su da shiga addin musulunci. Lokacin da Sarkin ya fahimci haka sai aika Fadawansa da su kamo su, abin da bai sani ba tuni ƙungiyar su Babadi ta yi ƙarfi.
 (Kun tuna mutumin da na ce muku shi ne silar kafuwar yankinsu su Kyauta? Wanda wani tsoho ya aura masa ƴarsa a dokar daji shi ne Babadi Ɗan uwan Sarki Mati.) 
 Silar haka ƙaramin yaƙi ya ɓarke a tsakaninsu, lokacin da Sarki Girbau da ke maƙotaka da su ya samu labari sai ya shirya dakurunsa masu ƙarfi suka fara farmakar cikin garin har ya ci su da yaƙi. Tun da su Babadi suka ji labarim Sarki Girbau sai  kowannensu ya yi ta kansa wanda dalilin haka ne ya kai Babadi Zangon Maharba. Idan ka fahimci labarina zai tabbatar maka da Kyauta da Sarauniya Shakundum duka abu ɗaya ne ya yi su, tun da jini ne yake bibiyar jini har ya kai ga kan Kyauta, wacce ita kanta ba gari banza muka ɗora mata nauyi a ka ba tun da ka sani na sani banza ba ta kai zomo kasuwa."
[2/7, 4:48 PM] Ameera Adam🌚: 59
    Littafin kuɗi ne idan kina buƙata 400 ne ta Account 3090957579 Aisha Adam, First bank. Za ki turo evidence ta wannan lambar 0706 206 2624 Idan kati ne MTN. Idan kika bari na kammala cmplt 700 ne.
     Malam Liman ya yi murmushin takaici ya ce, "Duk a cikin bayaninka ban ji wani gamsasshen bayani da zan yi na'am da kalamanka ba, a ganina koma waye ya ƙulla yarjejeniya da Kakanku ya kamata a ce yarjejeniyar ta tsaya a tsakaninsu. Waɗannan yara ko kuma na ce wannan yarinya tun da waccan ta riga da ta tafi bai kama ku ɗora mata hakkin wani can daban don biyan buƙatarsa ba." Tsoho Hakifilbahsu ya ji haushin kalaman Malam Liman don haka ya ba shi amsa da cewar, "Duk yadda ka gani ruwanka ne abu ɗaya na ɗauki alƙawari zan sanar da kai ta inda aka hau kuma ta inda za a sauka, ruwanka ne ka amince da kalamaina ruwanka ne ka watsar da su." Malam Liman da Muhammad shiru suka yi suna kallon ƙarfin hali irin na waɗannan jinsu, shi kuwa ko a jikinsa ya ci gaba da cewa. "A lokacin da Nuwaira take ɗauke da cikin Sarauniya tun da Kakana ya ƙyalla ido ya gani ya ɗauki soyayyar duniya ya ɗora a kan ciki, don haka da kansa ya ba wa Sarki Musa shawara akan ya killace ta na tsawon waɗansu shekaru kafin ya bayyanata, da yake duk wanda ya riga ka kwana dole zai riga ka tashi sai Sarki Musa ya ɗauki shawararsa. Shi kuma  Kakana ya yaudari Sarki Musa ta haka don ya ba ta horo na musamman wanda bai taɓa ba wa wani daga cikin ƴaƴansa ba hatta iyayena sai da suka fara kishin  haka, soyayyar da nake gaya muku ba wai soyayya ta haka kawai ba a'a soyayya ta aure ya ƙwallafa wa zuciyarsa, har ta kai ga ya ɗora Sarki Musa a kan wannan turbar ta hana Sarauniya yin aure. A lokacin da ya bayyana wa Duniya Sarauniya sai Kakana ya yi amfani da ikonsa yake sarrafa ta yadda yake so ta yadda mutanen cikin Daular za su amince da ita ɗin abar bauta ce, kyautatawar da Kakana yake yi sai jama'a da al'ummar yankin suka ƙaunace fiye da mahaifinta. A lokacin da ta ƙara girma sai Kakana yake haska mata duk abin da ya faru da tsakanin mahaifinta da mahaifiyarta da cin amanar da ya yi musu wanda take ganin komai raɗau a cikin mafarkinta, sannu a hankali ƙiyayya ta shiga tsakaninsu sai dai duk abin da yake faruwa Sarki Musa bai taɓa ankara da yankan kunkurun balan da Kakana yake yi masa ba sai gabannin haɗuwar Sarauniya da Usaini. Tafiyar da Sarki Musa ya yi a zahiri ya tafi ne don nemo ƙarin ƙarfin iko fiye da na Sarauniya kamar yadda ya gaya mata, a baɗini kuma tafiya ya yi kara wa da kakana wanda har ya yi bakwana da Duniya bai yi nasara ba. Dalilin da ya sa Kakana ya bar Usaini ya shiga rayuwarta a bincikensa ya gano matuƙar ya hana faruwar haka Sarauniya na iya rasa rayuwarta don ya bincika akwai soyayya a kundin rayuwarsu, Kakana shi ya ba wa zuri'ar Boka Mai zamani ƙarfin iko ta yadda suka gawurta suka zarce dukkan bokayen da ke faɗin duniya sakamakon biyayyar da suke yi masa. Da taimakon Mahaifina aka kwantar da Usaini jinya mai tsanani wacce daga ƙarshe Sarauniya ta samu makarin ciwon a lokacin da ba zai yi mata amfani ba, da sa hannun kakana Alhasan ya datse kan Sarauniya hasali ma sihirtacciyar takobinsa ce wacce ya ziyarci yaƙin Basmu. Ya yi haka ne sakamakon ƙudurin da ke zuciyar Sarki Musa na hallaka Sarauniya da hannunsa bayan ya tabbatar da ba zai ci galaba a kan Kakanmu ba, ya ga asara ce gare shi yana ji yana gani Kakana ya aure ta, shi kuma a ganinsa ƙasƙanci ne Sarki Musa ya hallaka abar ƙaunarsa don ya tabbata duk inda zai ɓoye ta sai Sarki Musa ya bincikota saboda hatsabibi ne na ƙarshe. Kuma a ƙarshe da taimakon Kakana Yarima Rani ya hallaka Sarki Musa har lahira wanda  aminiyar Kakana ce ta ɗauke gawarsa wato Aljana Sakimatul-Lahwu zancen da nake yi muku har yanzu gawarsa na cikin Daular nan, shi ya sa a lokacin da ya faɗi suka nemi gawarsa sama da ƙasa suka rasa. Sai dai kun san duka waɗannan abubuwan da suke faru a kan wannan yarinyar waye sila kuma waye ya ɗora alhakin faruwarsu?" Cike da takaici Muhammad ya furta, "Sai ka faɗa." Tsoho Hakifulbahsu ya ci gaba da cewar, "Sarki Musa shi ne silar don shi ne ya nemi alfarma a wurin Sakimatul-Lahwu kuma har sai da ya yi wa jikokinta yanka da sadaukarwa kala-kala."
  Da mamaki Malam Liman ya furta, "Sadaukarwa? Duk a kan ita Kyautar ko Sarauniyar?" Tsoho Hakifulbahsu ya ce, "A kan shi kansa Sarki Musa, Alhasan, Hussaini da Sarauniya." Cikin Tsawa Malam Liman ya ce, "Tsoho ka da ka ga ina aminta kalamanka ka yi mini ƙarya don ku ƙarya gare su kamar ragowar yaƙi." Tsoho Hakifulbahsu ya furta, "Ban musa kalamanka ba tabbas muna da ƙarya saboda wani lokacin idan muka yi magana goma biyu ce gaskiya musamman ga waɗanda suke naman taimakon asiri a wurinmu, amma wannan maganar da nake yi musu iya gaskiyata na gaya muku don ina san mu fahimci juna ni da ku." Malam Liman ya taɓe baki ya ce, "Haka ne muna jin ka." Tsoho Hakifulbahsu ya ce, "Zan je na rarrashi wani jikana da je kuka yanzu zan dawo." Malam Liman ya furta, "Zancan banza kenan ka ɗauka wasa ne ya tara mu a wurin nan?" Tsoho Hakifulbahsu ya ce, "Shi kenan bari na ci gaba da baku labari, amma ka sani wallahi kai ma sai jikanka ya yi yanzu kamar yadda nawa ya yi." Malam Liman bai tanka masa ba don ya lura neman magana yake ji, ya ci gaba da cewar, "Saura kwana bakwai Sarki Musa ya mutu ya samu Sakimatul-Lahwu da roƙon alfarma a kan ta taimaka masa da ɗoruwar ruhin Sarauniya ko da bayan ransa, haka shi ma ta samar masa da ɗoruwar ruhinsa. Abin da ake nufi da ɗoruwar ruhin ya zamana idan mutum ya mutu a riƙa ganin mai kamarsa kuma hatta abubuwa ko ayyukan da ya yi a baya ya zama mai wannan irin hallitar ta sa yana gunadarwa, na ji kamar a jinsin bil'adam ku kan ce fatalwa ko? To a iya sanin da na yi da binciken ilimina duk wanda ya mutu ya mutu kenan har abada ba zai dawowa ba, kuma idan kun ga fatalwa a zahirin gaskiya ba mammaci ba ce mu muke rikiɗa zuwa surar mammaci mu riƙa razana mutane. Idan kuma ɗoruwar hallita ce za mu shiga jikin wani bil'adam ɗin sai mu gusar da ruhinsa na ainihi idan ya so sai mu riƙa gudanar da duk wani abu da mamaci  ya saba yi na yau da kullin ta yadda za mu ɓatar da hankulan jama'ar da ke tare da su. Kamar a yankin Daular can sun camfa, kuma sun yi amanna da matuƙar aka kashe mutum sai ya dawo wanda a zahiri ba haka ba ne matuƙar Allah S.W.A ya ɗauki rayuwar kowacce hallita ta tafi babu wata sauran rayuwar ta gaba da zai gudanar..." Jin haka ya sa Muhammad ya katse shi da cewar, "Yanzu da kun san duk da wannan amma kuke bijire Wa Ubangiji? Kuke zalintar bayinSa saboda son zuciya." Tsoho Hakifubahsu ya ce, "Fiye da haka mun sani don zan cen da nake yi maka na hadda ce kusan izufi Talatin, idan muka nuna wa na ƙasa da mu hanyar gaskiya ta yaya za mu zama waɗansu a wurinsu? Ya za a yi bokaye da ƴan tsubbu su riƙa kawo mana kokensu muna biya musu buƙatu? Ya za a yi mu riƙa zuwa samaniya don satar hirar da Ubangiji Yake yi da Mala'ikunSa? Kana tsammanin za mu samu duk wata ɗaukaka idan muka bi Allah da ManzonSa kuma muka sanar da na ƙasa da mu hanyar gaskiyar?" Mamaki ya hana Muhammad amsa masa tambayoyinsa don haka ya ci gaba da cewa. "Duk waɗansu iƙirari, mulki, sarauta, ji da kai da waɗansu sokiburutsu da Kyauta take yi ba ita take yi ba wata jikarta  Maimuna ce ta shiga jikinta take yin duk waɗansu abubuwa, haka Yarima shi ma wani jikanta ne a jikinsa. Da yake kai kana da ruƙo da addini sai ka gagari Muzku wanda shi ne yake zuwa yana hargitsa lissafin rayuwarta." Mamaki ƙarara ya bayyana a saman fuskar Muhammad da sauri ya furta, "Ni kuma? Me ye tsakanina da ku ni da na zo cikin Daular a matsayin Bawa?" Tsoho Hakifilbahsu murmushi ya furta, "Yaro man kaza. Tabbas kai ne wanda Sarauniya take gani a matsayin Usaini masoyinta shi ya sa a kullin take bibiyar makwancinka, kuma lokaci-lokaci Maimuna kan bar jikinta sai dai kun san me ya sa ba a ganewa?" Lokaci ɗaya Malam da Muhammad suka girgiza kai ya ci gaba da cewar, "Saboda duk abin da ya faru da Sarauniya to Kyauta ta kalle shi a cikin mafarkinta, ko da ta dawo hayyacinta tana jin ta a matsayin wacce ta taɓa yin rayuwa a baya sai dai kuma ta kan gwada yin wani abu wanda take gudanar da shi a cikin rayuwarta ta yau da kullin.
  Kuma a yanzu haka duk abin da yake faruwa a cikin Daular Kakana ne yake sarrafa ikonsa a kan komai, don haka ka duba kalamaina tsaf za ka fahimci masalahar da nake nufi. Ni da ka gani nine babban jikansa don haka na zo na bi da kai ta laluma, ka fita daga harkar Kakana don na tabbata ba za ka yi nasara ba domin duk hatsabibancin Sarki Musa ya kara da shi ya bar shi, don haka kai ma babu abin da za ka tsinta sai kayan nadama." Malam Liman ya ba shi amsa da cewar, "Shi ya dogara da ku ni kuma na dogara da Allah da ayoyinSa domin Alƙur'ani waraka ne kuma sai na ƙone kurmus da shi da taimakon Ubangiji." Lokaci ɗaya ya bushe da wata irin dariya sakamakon jin kalaman Malam Liman sannan ya ce, "Shi kenan idan ka na musu ga fili nan kuma ga mai doki." Malam Liman yana ganin haka a zuciye ya yi bismillah ya ci gaba da karanta ayoyin azaba da ke cikin ƙur'ani, tun jinnun da ke jikin Kyauta na shayewa har suka fara ƙaraji da ihun azaba. Duk da haka bai bi ta kansu ba ya ci gaba da karatu ba da ƙarfin gaske a gefe ɗaya Muhammad ya fara yi mata tofi a cikin ruwa yana watsa mata a kanta. Kuka ne kala-kala yake tashi cike da azaba, sai da suka galabaita sannan Malam ya tsagaita yana faɗin. "Za ku fita daga jikinta ko ba za ku fita ba?" A wahalce aka fara magana, "Malama ka dakata ka saurare mu. "A kan yarinyar nan Sarki Musa ya yi mana kyautar jarirai goma, ya yanka mata baƙaƙen bunsuru da jajayen zakaru. Kafin mu shiga jikinta sai da muka sha baƙar wahala don kullin muka je za mu shiga jikinta a lokacin da take cikin mahaifiyarta sai mahaifinta ya kore mu da turarensu na maharba musamman wanda suke shiga cikin daji. Ka yi mana rai mu ƙarasa rayuwarmu a jikinta ka san..." Ba su ƙarasa maganar ba Malam ya ci gaba da karatu tun suna ihu har ya shiru, jikin Kyauta ne ya yi laushi ta faɗi gefe yaraf a hankali ta iya buɗe idonta tana kallon ɗakin. A hankali ta mayar da kallonta wurin Muhammad da ke gefenta, tana son ta shi zaune amma yunwa da rashin ƙwarin jiki ya sa ta gagara motsawa. Tsugunnawa Muhammad ya yi a gabanta Malam Liman ya furta, "Alhamdullah! Ga dukkan alamu an yi nasara a kansu." Farinciki ne ya ziyarce shi yana kallon Kyauta ya sakar mata murmshi ya furta, "Sannu kin ji!" Kawar da kanta ta yi daga kallonsa cike da tsantsar tsanarsa, hannunta ta kai saman cikinta wanda kullin ta tuna mummunan al'amarin da ya faru da ita sai ta ji tamkar ta kashe kanta. Sai dai ga mamakinta sai ji ta yi laƙwam babu cikin jikinta duk da har lokacin cikinta da girma, yunƙurin tashi ta fara yi tana faɗuwa saboda rashin kuzari. Ganin haka ya sa Muhammad ya saka hannunsa zai taimaka mata da sauri ta fisge hannunta, Malam Liman na ganin haka ya fahimci Kyauta ba ta son Muhammad ya riƙe ta. Da kansa ya taimaka ya dagota ta zauna ya jinginata da jikin gado, ta mayar da kallonta wurin Muhammad tana faɗin. "Da izinin abin bautar maharba ba za ka yi albarka ba azzulumi maha'inci." Kallon juna suka yi Muhammad ya furta, "Malam an ya ita ce kuwa?" Malam ya jinjina kai ya ce, "Malam Muhammadu ita ce sai dai ina tunanin tana buƙatar hutu amma kada ka damu." Mayar da kallonsa ya yi wurinta, a ƙwayar idonta ya ga tsantaar tsanarsa. Yana cikin nazari ya ji ta ce, "Ka cuce ni ka ka raba ni da martabata, mahaifinka ya salwantar da rayuwar mahaifina. Shin shi ma ɗan cikin nawa kun salwantar da shi ne?" Tana gama maganar ta fashe da wani irin matsanancin kuka.

  Sororo Muhammad ya yi yana sauraronta don har lokacin bai gama aminta da ta dawo cikin hayyacinta ba, ganin haka ya sa Malam Liman ya ja hannunsa ya furta. "Mu je na baka tofi a bata ta sha, tana buƙatar sa wani abu a cikinta don ga dukkan alamu yunwa na wahalar da gangar jikinta." Kyauta na zaune tana jin su ba ta tanka musu ba, ban da kuka babu abin da take yi. Suna fita Malam Liman ya ce Batula ta shiga ta zauna da ita, sai dai ga mamakinsa ɗagowa ta yi fuska a jiƙe da ƙwalla tana girgiza musu kai. Mamaki ne ƙarara bayyane a fuskarsu, jiki a sanyaye Muhammad ya furta. "Inna lafiya kuwa?" Kafin ta ba shi amsa Malam Bukar ya kawar da kansa gefe cike da damuwa, fuska a haɗe murya na rawa ta nuna wa Muhammad ƙofa tana faɗin, "Ku fice mini daga gida don ba na ƙaunar sake sanya ƙwayar idona a kanku!" Ta mayar da kallonta kan Malam Bukar sannan ta ci gaba da cewa, "Me ya sa ka kawo mini su? Bayan ka san ko maƙiyina ba na muradin ya tarbi duk wata hallita da ta fito daga BAƘAR DAULAR can? Da bakinka ka yi mini alƙawarin ba za ka sake tunasar da ni duk wani abu da ya shafe ta ba sai ga shi da hannuwanka ka kawo mini su cikin ɗakina, shin kana tunanin akwai mutum ɗaya da zan sake aminta da shi daga cikin Daular ko da ɗan da na haifa ne a cikin cikina?" Daga Muhammad har Malam Liman babu wanda ya tanka sakamakon ba su gama tantance inda maganar tata ta dosa ba, Malam Bukar jiki a sanyaye ya furta. "Na taimake su ne da zuciya ɗaya kuma saboda Allah wannan dalilin ya sa na kawo su gidana duk da ya gaya mini daga yankin da suka fito..." Da sauri ta dakatar da shi da cewar, "Ya zama wajibi ka zaɓa ko ni ko su don alƙwari na ɗaukar wa kaina ba zan sake haɗa inuwa da duk wani makusancin Baƙar Daular ba." Hankalin Malam Bukar ba ƙaramin tashi ya yi ba don idan yana son wani abu da zai raba shi da matarsa ya yi ƙarya, cike da damuwa ya dubi Muhammad ya ce, "Mamman ba zan ɓoye maka ba, iyalina na ɗauke da mummunan raunin da yankinku ya yi mata don haka silar ku ba zan so rasa ta ba." Muhammad ji ya yi jijiyoyin jikinsa duk sun yi sanyi yana shirin yin magana Malam Liman ya furta, "Malam Bukar me yake faruwa ne?" Malam Bukar ya saci kallon Batula da ta kunto jaririn da ke bayanta ta miƙa wa Muhammad ya ce, "Malam Liman labarin yana da tsayi wannan tsayuwar tamu ba za ta isa na warware maka ƙullin da aka yi wa iyalina ba." Ajiyar zuciya Malam Liman ya sauke ya ce, "Shi kenan, amma ina me nema musu alfarma da ku yi haƙuri ku bar su ko zuwa safiya ne." Jikin Batula ya fara rawa saboda ɓacin rai kai tsaye ta furta. "Ba zan iya sake haɗa wurin zama da su ba, ni na san irin ƙunci da ƙunar rayuwar da na fuskanta. Ni na san ƙasƙantacciyar rayuwar da na yi a baya, dabbobi masu hatsari su suka zame mini abokan shawara a lokacin da kundun ƙaddarata ya buɗe. Na rasa gatana! Na rasa jin daɗin rayuwa da kowa nawa, a daidai lokacin da kowacce uwa ke jin ɗumin abin da ta haifa a lokacin ni kuma na sallama wa mutuwa da hatsari nawa jaririn da har yau ban san takamaiman halin da yake ciki ba. Baƙar Daular ita ce silar rugujewar farin cikina, ta wargaza tarun soyayya da zumuncin da yake tsakanina da abokiyar tagwaitakata Usaina, Baƙar daular da ta tsinka soyayyar da ke tsakanina da abin da na haifa tun a lokacin da ban gama hucewa daga nishin haihuwar tagwayena ba ita ce zan iya nema wa ɗan cikinta mafaka?" Kuka mai tsanani ya ci ƙarfinta ta gagara ci gaba da bayanin da take yi, jikinsu ba ƙaramin sanyi ya yi ba. Sunkuyar da kai Muhammad ya yi yana jin babu daɗi don gabaɗaya zancenta ya ratsa shi kuma ba ya jin akwai ƙarya ko ƙari a cikin kalamanta tun da shi ganau ne ba jiyau ba, duba da irin wawakeken giɓin da Baƙar Daular ta yi masa wanda har ya bar Duniya ba zai manta da shi ba. Ta ɗago tana share hawayen fusktarta ta ci gaba da cewar. 
  "Malam Liman za ka iya neman kowacce alfarma a wurina na aiwatar maka amma ban da alfarma a kan waɗannan mutanen, ko da na tursasa kaina zuciyata ba za ta ci gaba da aminta ba domin ni kaɗai na san irin ƙuna da raɗaɗin da take yi mini." Ta ƙarasa maganar zuciyarta na ƙuna, shiru Malam Liman ya yi yana jinjina maganarta. Ya fara takawa har zuwa bakin ƙofar ɗakin da Kyauta take ciki, tura ƙyauren ya yi ya ɗaga labulen yana faɗin. "Ba don ni ba don girman Allah ki zo ki shiga ki ga yarinyar nan akwai maganar da nake son yi da ke." Batulu kamar ba za ta motsa ba amma jin matsayim wanda ya haɗa ta da shi ya sa ta fara takawa a hankali har ta ƙarasa bakin ƙofar, Malam Liman ne ya shiga daga ciki ya nuna mata Kyauta dake rakaɓe a gefe kamar an jiƙa kaza a ruwa ya furta, "Ki dubi halin da yarinyar nan take ciki, ita kaɗai ta san irin baƙar wahalar da ta sha a hannun waɗannan sheɗanun. Shin a hakan ma ba za ki tausaya mata ki bar ta ko da zuwa nan da safiya ba ne? Ke fa mace ce kuma musulma yanzu kina ganin lafin waɗancen ya shafe su kenan? Kin san wannan masaukin da kuka ba su irin tarun ladan da Allah S.W.A. zai baku? Idan har baki amince ba ni zan je na kira mai ɗakina za ta zo ta ɗauke ta sai na ci gaba da ba su kulawa a gidana." Jikin Batula sanyi ya yi tana shirin yin magana Kyauta ta ɗago da kanta tana faɗin, "Don matsayin abin bautar Maharba ku ba ni ruwa na sha, ku taimaka mini da ruwa kamar yadda abin bautar maharba ya taimake ku da shi." Kalaman Kyauta ne suka shiga yi mata kai  komo a ka, kalaman ta sake maimaitawa tana jin kamar ta taɓa saninsu a baya. Muhammad na daga waje ya furta, "Malam na ji tana maganar ruwa za ta sha." Ga mamakinsu gani ta yi Batula ta fita ta ɗebo mata a lokacin da za ta miƙa mata ta furta, "Na ba ki wannan ruwan ne saboda Ubangijinmu Allah domin shi ne ɗaya tilo da ake bautawa." Kasancewar ƙishirwa ta ci ƙarfin Kyauta ya sa ta karɓa ta fara sha hannu baka hannu ƙwarya har tana jiƙa jikinta. Ko ba a  faɗa ba ya fahimci kalamansa sun yi tasiri a kanta, ta juya ta kalle shi tana faɗin. "Na amince su ci gaba da zama a gidan nan sai dai ina fatan Ubangiji ya ba ni haƙuri a zuciyata na ci gaba da ganinsu cikin ƙwayar idona." Gabaɗaya suka amsa da amin sannan Muhammad ya ce, "Inna ina fatan za ki yi mana kyakkyawar fahimta domin daga ni har yarinyar nan ba mu da asali da tushe a cikin wannan Daular, hasali ni ma da kike gani a cikin wannan Daular na rasa mahaifiyata sun kashe ta da kisa mai muni wanda ba zan manta da shi ba." Ya ƙarasa maganar muryarsa na rawa, Malam Liman ne ya dafa shi ya ce. "Sai haƙuri Muhammadu Allah ya gafarta mata." Muhammad ya amsa da Amin sannan ya ce, "Ita ma yarinyar nan an ce ba ainihin ƴar cikin Daular ba ce, farautarta aka yi da iyayenta wanda a yadda aka gaya mini an hallaka mahaifinta har lahira. Kin ga Inna mu kanmu muna da tabon wannan Daular tun da muma..." Kyauta na daga cikin ɗakin ta furta, "Wallahi ƙarya yake yi." Cak Muhammad ya tsaya, Kyauta ta ci gaba da cewa. "Kusan duka maganar da ya faɗa ƙarya yake yi, shi mazinaci ne fasiƙi ne kuma annamimi ne mara tausayi da zalinci" Da mamaki Malam Liman ya kalli Muhammad da kallon tuhuma, shi ma kallonsa ya yi ya rasa bakin magana. Jaririn da ke hannunsa ne ya fara kuka da jin haka ya sa Kyauta ta ce, "Ka ba ni ɗana azzalumi maha'inci, da izinin abin bauta sai ka yi mummunan ƙarshe." Daga Malam Liman har su Malam Bukar kallon Muhammad suke yi, kamar wanda aka zare wa laka haka ya miƙa wa Malam Liman jaririn yana faɗin. "Malam miƙa mata." Ana miƙa wa Kyauta jaririn ta kafe shi da kallo, ganin tsananin kamar da yake yi da Muhammad shi ya fi ɓata mata rai.  Take abubuwan da suka faru tsakaninta da Yarima suka shiga dawo mata sabbi fil kamar a lokacin yake aikata mata cin zarafin yage rigar mutumcinta, a hankali ta ajiye jaririn a gefe ta cusa kanta a cikin cinyoyinta ta fashe da wani irin matsanancin kuka mai cin zuciya. 
  Gaɓaɗaya jigum-jigum suka yi aka rasa mai bakin magana, Malam Liman ne ya yi ta maza ya ja hannun Muhammad yana kiran Batula. Duka fita suka yi suka ba ta wuri sai da suka ƙarasa can bakin ƙofar fita, Malam Liman ya dubi Batula ya ce, "Ga dukkan alamu yarinyar nan akwai abin da yake damunta kuma akwai ɓoyayyan al'amari a tsakaninsu, ke uwa Batula ki dubi Allah da Annabi ki lallashe ta har ki samu ki ji abin da yake damunta. "Ya mayar da kallonsa wurin Muhammad sannan girgiza kai ya ce, "Muhammadu ka ji tsoron Allah, ka sani za ka mutu za ka tarad da Allah kuma idan ka ɓoye mana gaskiya Allah yana kallonka. Me ne ainihin gaskiyar abin da yarinyar nan ta musanta, me ya faru a tsakaninku mene ne matsayin wannan jaririn?" Damuwa goma da ashirin ta lulluɓe Muhammad har ya rasa abin da zai faɗa su yarda da shi, a da an ce jinnu ne a kanta amma shi abin da ya sani tun da ciki take iƙirarin cikinsa ne. Yanzu kuma da babu jinnu a kanta ya ci a ce ta faɗi waye ainihin wanda ya tafka mata mummunan rashin adalci, rashin adalcin da silar shi ta haife abin da take iƙirari da na shi ne. Ya dubi Malam ɗauke da damuwa ya furta. "Wallahi-Tallahi Malam ko ƙur'ani ka ba ni zan iya dafawa iya gaskiyar da na sani faɗa." Shiru Malam Liman ya yi sannan ya ce, "Shi kenan amma wannan maganar na buƙatar zama yanzu kuma dare ya yi, amma ka ɗaukar mini alƙawarin zan dawo gobe na same ka a gidan nan idan Allah Ya yarda." Muhanmad ya ce, "In Sha Allah za ka same ni babu in da za ni, idan kuma na gudu daga gidan nan ina roƙon Ubangijin sammai da ƙassai da Ya hukunta ni da hukunci mai tsanani." Jinjina kai Malam ya yi cike da gamsuwa, Batula ta wuce ɗakin da Kyauta take zauna. Malam Bukar da Muhammad suka raka Malam Liman har ƙofar gida suna yi masa godiya da ban gajiya, da za su juyo ya haɗo su da tofin da za a riƙa ba wa Kyauta da jaririnta tana sha da shafawa kafin wayewar gari.
  Har lokacin da Batula ta koma ɗakin Kyauta na zaune tana raira kuka mai ɗaci da cin zuciya, a gefenta ta zauna ta ɗauki jaririn sannan ta ɗago da kan Kyauta ta miƙa mata shi. Girgiza kai kyauta ta fara yi tana faɗin, "Ba zan iya ba! Ba zan iya shayar da shi ba. Saukar ƙwayar idona a kansa na sake hura wutar ƙiyayyar mahaifinsa a zuciyata, da na san haka zan tsinci rayuwata da tuni na jima da roƙon mutuwa ta ɗauki ruhina. Tabbas rashin sani ya fi dare duhu, da na san mummunar ƙaddarar da zan fuskanta da tuni na roƙi abin bauta da ya datse numfashi daga gangar jikina. Wannan babban abin kunya ne a zuri'ar maharba duk da ya kasance ba da son raina ba, ban san nan gaba wanne irin kallo yaron nan za yi mini ba? Wannan wacce irin ƙaddara ce haka?" Kuka ya ci ƙarfinta jikinta har rawa yake saboda tashin hankali, Batula ta yi murmushin takaici ta kamo hannun Kyauta tana faɗin. "Shi yaro ne ba shi da laifi a duk abin da kika lissafa, ki shayar da shi don shi ma bai san a wannan ƙaddarar zai zo ba kamar yadda kema baki kwana da sanin taki ba. Idan na sanar da ke irin tawa ƙaddara za ki ga taki shafar mai ce don ina ganin har ki mutu ba za ki taɓa fuskantar halin da na shiga." Da sauri Kyauta ta ɗago tana kallon Batula, murmushi ta sake sakar mata sannan ta furta. "Kamar yadda kika ji na faɗa haka zanen ƙaddarar yake, ita ƙaddara ko inuwarki ba ta kai ta bibiyar rayuwarki ba don haka ko kina so ko bakya so dole ƙaddarar da Allah S.W.A Ya ƙaddata miki sai ta same ki ko dare ko rana, babban fata da buri ki yi haƙuri ki rungume ta hannu bibbiyu sai ki ga ta zame miki alkhairi." Har lokacin hawaye ne yake zarya a saman fuskarta, ba don ta so ba ta saka hannu ta karɓi jaririn cike da tsana da ƙyamarsa a zuciyarta. Babu yadda ta iya haka Batula ta tsaya kai da fata Kyauta ta shayar da shi, da yake a galabaice yake da yunwa bayan ya ƙoshi bacci ya sake yin awon gaba da shi. Yana yin bacci Batula ta karɓe shi ta goya shi ta shiga kawo wa Kyauta abinci amma da yake zuciyarta a dagule take ba ta iya cin abincin ba, duk da tarin yunwar da take sasaƙarta. Ruwan tofin da Malam Liman ya bayar ta sha sannan suka koma ɗakin Batula, ita kuma ta koma ta gyara wa Malam Bukar ɗakinsa da silar ruƙƙiyar Kyauta ya fita hayyacinsa. A ranar daga Kyauta har Muhammad kusan kwanan zaune suka yi kowannensu sai juyi yake. Muhammad ko ruwa ya gagara sha saboda fargaba, da ya ga tunanin na neman jefa shi a matsananciyar damuwa sai ya ɗauro alwala ya gabatar da sallah ya kai wa Allah kukansa a kan Ya zaɓa masa mafitar abin da ya fi alheri.

   Washegari.
   Tun asuba Batula ta haɗa wuta ta ɗora wa Kyauta ruwan wanka, ita ta yi wa jariri wanka sannan ta sa Kyauta a gaba ta yi mata wanka da ruwan da aka dafa shi da ganyayyanki da magungunan gargajiya. Ta buga mata ganyan dalbejiya a ƙafafuwanta, cikinta da bayanta sosai ita kanta ba ƙaramin daɗi ta ji ba sannan ta fito ta bar ta don ta ƙarasa gyara jikinta tun da a wannan lokacin Kyauta na cikin hayyacinta saɓanin ranar da suka zo. Kafin ta dawo cikin ɗakin Batula ta saka jargwashi ɗakin ya yi ɗumi gwanin daɗi ga jaririnta sai bacci yake ya sha kwalliya an naɗe shi a cikin zani, idanunsa sun sha kwalli ga fashin goshin da aka yi masa ba ƙaramin kyau ya yi ba. Kafe jaririn ta yi tana jin ƙaunarsa a ranta, a ɓangare ɗaya tana jin ina ma ita ma Allah zai ba ta wani ɗan kamar haka don ta jima da cire rai da sake tozali da waɗancen nata na baya, lokaci ɗaya tausayin wancen jaririn nata da ta bari a cikin dokar daji ya dawo mata. Hawaye ya fara bin fusakarta ta furta, "Ya Allah ka yafe mini kuskuren da na aikata a cikin duhun jahilci, Ya Allah ka gafarta mini ka ba ni wata haihuwar mai amfani." Jin motsin Kyauta ya sa ta yi sauri ta goge hawayen idonta, sai da ta kintsa sannan Batula ta kawo mata abin kari. Bayan ta fara cin abincin godiya Kyauta ta yi mata a bisa kulawa da karamcin da mutanen suka yi mata, murmushi Batula ta yi ta bata wuri sannan ta ci gaba da 'yan aikace-aikacenta a cikin gida. 
  Bayan wani lokaci hantsi ya fara fitowa Malam Liman ne da kansa a ƙofar gidan Malam Bukar, da farko ya so ya aika a kira su amma sai ya ga abin zai zama da sa ido a ciki don tun a daren da ya koma wasu daga cikin maƙota suka fara zuwa neman jin bayani daga gare shi. Wasu daga ciki har sun fara fusata suna son jin shin da gaske ne mutanen da ke gidan Malam Bukar sun fito daga Baƙar Daula kamar yadda jita-jita ya fara tashi, take ya yayyafawa  abin ruwan sanyi ya musanta zarginsu don ya tabbata idan ya tabbatar musu da zarginsu zai yi wuya su Muhammad su ƙara dogon numfashi a cikin ƙauyen ba tare da sun hallaka su ba. Malam Bukar ne ya fita ya yi masa iso har cikin turakarsa, bayan zamansa babu jimawa Muhammad ya shiga sannan ya sa aka kira masa Kyauta da Batula. Sun zauna babu jima Malam Liman ya yi sallama bayan sun amsa ya ce, "Dama kafin na ƙaraso tun a jiya mun yi magana da Malam Isa (Ladaninsa) gabannin zan fito na aika masa shi ma zai ƙaraso nan ba da..." Sallamar Malam Isa ta katse shi ya ce, "Shi kenan ga shi nan ya ƙaraso."  Muhammad ne ya je ya shigo da shi don tun shigar Malam Liman suka saka wa ƙofar sakata sakamakon ɗaiɗaikun mutanen da suka fara zarya a ƙofar gidan, wasu kuma suka fara tsegumin Malam Liman ya sake shiga cikin gidan Malam Bukar, a tunaninsu ko wani abin ne ya sake faruwa. Sai da Malam Isa ya miƙa musu hannu suka yi musabaha sannan Malam Liman ya dubi Muhammad ya ce.
   "Ba sai na sake maimaita maƙasudun zamanmu ba! Muhammadu ka dubi Allah da ManzonSa ka gaya mana abin da ka sani tsakaninka da yarinyar nan, domin ita zina tamkar bashi ce idan ka yi da ƴar wani sai an yi da taka ko matarsa ko wata mace makusanciyarka." Muhammad ya gyara zama ya fara yi musu bayani.
  "Asalina ɗan garin ƙofar Limamai ne mun taso mu biyu jal a wurin mahaifiya da mahaifinmu, mahaifiyarmu ta ba mu labarin tun muna yara mahaifinmu ya rasu wannan dalilin ya sa ta samu kanta a cikin matsananciyar rayuwa. Ci da sha ya nemi gagararmu har sai ta fita daji yin sassaƙar itace sannan ta sayar ta sama mana abin da za mu ci, ana cikin haka na fara zama matashi sai ya zamana mahaifiyarmu na zama a gida ni da yayata Jamila muke fita yin itace muna siyarwa mu kawo mata kuɗin ta aike mu neman abin da za mu sa a baki ta sarrafa mana. Tun asali ƙaramin ƙauyenmu musulunci ya samu matsuguni don haka duk bayan sallar asuba muke zama a masallaci muna yin karatu, ita kuma yayata sai bayan magriba muke zuwa ɗaukan darasi da ita. Sannu hankali rayuwa ta ci gaba da tafiya har yayata ta samu miji aka yi mata aure, sa ya zama ni kaɗai ne ke kula da mahaifiyarmu shaƙuwa da soyayya ta ƙara ƙarfi a tsakaninmu." Muhammad ya tsagaita a lokacin da hawaye ya ci ƙarfinsa sai da ya goge ya ci gaba da cewa. "Mahaifiyata ta nuna mini so da ƙauna, tana ba ni kulawa fiye da tunanin mai tunani. Muna cikin wannan rayuwar yayata ta samu ciki lokacin haihuwarta Allah bai ƙaddara tsallakewa siraɗinta ba, ita da abin da yake cikinta suka mutu lokaci ɗaya. A wannan lokacin mun shiga matsanancin tashin hankali har ta kai ga lafiyar mahaifiyata ta yi rauni, sai a hankali nake kwantar mata da hankali har komai ya gushe mata, tun tasowata na kasance mutum mai neman ilimin addini kuma ko kaɗan ban da tsoro. Duk girman mutum idan ya yi ba daidai ba zan nuna masa kuskurensa wannan dalilin ya sa nake yawan samun saɓani da mutanen cikin ƙauyenmu, watarana na tafi can tsallaken ƙauyenmu yin itace ban dawo ba sai yamma liƙis. Tun daga farkon ƙofar shiga garinmu na fahimci babu lafiya sakamakon mummunan gamon tsirarin gawarwakin mutane da na fara yi, hankalina a matuƙar tashe na zubar da ragowar itacan da na ɗebo da za mu yi makamashi na nufi gida don ganin halin da mahaifiyata take ciki. Sai dai ina shiga na yi kiran duniya babu ita babu dalilinta, a ɗimauce na fito ina kururuwar kiran sunanta daga can gefe na hangi abokina Umaru yana numfarfashi. Ganinsa ya sake ɗaga mini hankali da sauri na ƙarasa wurinsa ina tambayarsa abin da yake faruwa, a galabaice ya ɗaga hannu yana nuna mini hanya ya ce. "Waɗansu... Dakaru ne suka zo... suka yi mana ɓarna... sun tafi da wasunmu sun raunta wasu yayin da wasu suka rasa rayuwakansu." Ban jira jin ta bakinsa ba na bazama hanyar da ya nuna mini na fara falfala gudu ina kiran sunanta. Sawun dawakai da na mutanen da ke hanyar ne ya ci gaba da yi mini jagora har na cim musu, sai dai tun ban ƙarasa wurinsu ba na riƙa ɗaukan duwatsu ina jifansu sakamakom ganin mummunan ɗaurin da suka yi wa mutanen yankinmu. Ina ƙarasawa wurinsu na cukume su da duka, a tunanina ni kaɗai zan iya yin galaba a kansu har in ƙwaci mahaifiyata da sauran al'ummar yankinmu. Muna cikin kokowa da wani Badakare na ji an sarƙafe ni da wani itace da sarƙa ta baya, ganin haka ya sa Mahaifiyata ta fara ƙwalla ihu tana kiran sunana. Duk yadda na kai ga son ƙwatar kaina abin ya gagara ina ji ina gani suka zarge ni suka yi awon gaba da shi." Ɗagowa Muhammad ya yi ya goge hawayen idonsa sakamakon shiga wani yanayi da ya yi musamman da ya tuna irin baƙar azabar da aka gana musu, ya ci gaba da ba su labari daga lokacin da suka shiga cikin Daular har kawo tafiyarsa da jin motsin Kyauta da su yi a cikin keken dokinsu, da gwagwarmayar da suka yi da ƴanfashin da suka so tare su a hanya.
  Bayan gama sauraronsa Malam Liman ya mayar da kansa wurin Kyauta ya ce, "Shin duka maganganun da Muhammadu ya faɗa haka ne? Shin da ciki ya same ki a cikin Daular ko akwai abin da ya ɓoye mana?"
"Ke ba komai ba ce face baiwar cikin fadar Mahaifina, zan ci gaba keta alfarmarki don jin daɗi da biyan buƙatata. Don haka ina mai baki shawara da ki saki jiki da ni ki nuna mini ƙauna kamar yadda nake sonki, domin haɗe rai da ƙuncin da kike ba zai hana ni huce gajiyata a kanki ba, ina ƙaunarki kuma ba zan iya rabuwa da ke ba." Ta ji kalaman Yarima na baya sun sake karaɗe dodon kunnenta a rana ta biyu da zai sake keta alfarmar mutumcinta, idanunta ya ciko da ƙwalla. Ganin ta zurfafa a duniyar tunani ya sa Batula ta taɓa ta tana faɗin, "Yata ke ake sauraro." Ɗagowa ta yi tsanar Muhammad na mamaye ta ta ce, "Ƙarya yake yi! Duk abin da ya faɗa ba haka ba ne, shi ba Bawa ba ne a cikin Masarauta ya kasance azzalumin ɗan Sarki Damina wanda ya ɗaure masa yake cin zarafin duk macen da ya ga dama." A zabure Batula ta miƙe tsaye bakinta na rawa ta nuna Muhammad tana faɗin, "Kai... kai? Ka na nufin kai ɗan Sarki Damina ne?" A firgice Muhammad ya dubi Kyauta ya fara girgiza kai ya ce, "Wallahi ƙarya take ni ban haɗa jini da wannan la'anannan ba." A tsawace Kyauta ta furta, "Azzalumi ƙarya yake yi shi ne ya keta alfarmar mutumci ne ya kawar mini da budurcina." Muhammad ya miƙe a fusace kamar zai daki Kyauta ya furta, "Ƙarya kike yi mini sakayyar da za ki yi mini kenan don na taimaka miki?" 
"Ka taimaka mini da me? Ka taimaka wurin lalata mutumci da martabata ta ƴa mace wacce kowcce budurwa take tutiya da burin zuwanta ɗakin miji da shi?" Muhammad ya zaburo yana shirin yin magana Malam Liman ya shiga tsakiyarsu ya zaunar da Muhammad shi ma ya zauna, yana daga zaune ya nuna wa Batula wuri ya ce. "Zauna mu ci gaba da magana." A tunanin Malam Liman Batula ta razana da jin sunan Sarki Damina ne saboda zalincin da aka yi mata, ita kuma har lokacin mamaki bai sake ta ba jin ɗan Sarki Damina ne a gabanta. Cikin zuciyarta take tambayar kanta shin Ɗan Usaina ne a gabanta ko kuma gudan jininta ne? Ba ta gama tambayar kanta ba balle ta samar wa kanta amsa ta ji Malam Liman ya ci gaba da cewa. "Muhammad ba na buƙatar sake jin bakinka a duk abin da yarinyar nan za ta faɗa tun da kai ma har ka gama jawabinka ba ta saka maka baki ba." Ya waiga wurin Batula ita ma ya ce mata, "Don Allah Batula kema ba na son ji daga gare ki." Duka gyaɗa masa kai suka yi ba tare da sun tanka ba, Kyauta ta galla wa Muhammad harara ta ci gaba da cewa.
   "Asali sunana Kyauta na kasance ƴa ɗaya tilo a wurin mahaifana kuma ƴar gaban goshi gaba da baya, amma wannan azalumin mutumin ya mayar da ni gajiyayya marar gata da ƴancin kai sai cin zarafi da wulaƙanci mara tushe balle makama. Na kasance mai ƙwazo da himma a fagen farauta sai dai kash! A wasu lokatan da nake ƙoƙarin cim ma burina ko tseratar da rayuwata baƙin al'amura na cunkoso wurin kutsowa duniyata. Har cikin garinmu azzalumi macucin mahaifin wannan mazinacin ya tura Dakarunsa suka farmaki yankinmu, yankin da muka buɗi ido a ciki tun iyaye da kakkani muke gudanar da al'amuran farautarmu a cikinsa. An azabtar da iyayena silar haka mahaifina ya yi bankwana da duniya..." Tun daga farkon lokacin da Kyauta ta fara wayo a rayuwarta ta ba su labari har kawo lokacin da aka hallaka mahaifinta a kan ƙwayar idonta, daga nan wurin ta shaida musu ba ta sake sanin abin da yake faruwa ba har sai tsirarin lokuta da ta gagara tantancewa balle ta ba su labarin halin da ta tsinci kanta a ciki. Abin da za ta iya tunawa wani irin azababban ciwon baya da mara da ta riƙa yi sai daidai lokacin da kan jariri zai fito daga jikinta. A lokacin da jaririn ya faɗo hankalinta ya gushe nan ma ba ta sake sanin in da kanta yake ba sai a ɗakin Malam Bukar, ta ƙarasa maganar tana goge hawayen idanunta fuskarta ta yi jawur saboda kuka sannan ta ɗora da cewar. "Abu biyu zuwa uku ne yake cin zuciyata da har yanzu ya gagara barin zuciyata, na farko ƴar amanar da na salwantar da rayuwar iyayenta da ban sani ba tana raye ko kuma ita ma sun hallaka ta?" Ta yi maganar tana kallon Muhammad da ya sunkuyar da kansa ƙasa cike da damuwa, ta sauke ajiyar zuciya sannan ta ci gaba da cewar. "Abu na biyu jaririn da mahaifiyarsa ta ba ni amana na ɗauka a lokacin da na tabbata ba ta gama jin zafin ciwon haihuwarsa ba, shi ma yana cikin wannan Baƙar Daular ban tabbatar da yana ci gaba da rayuwa ba ko shi ma sun hallaka rayuwarsa kamar yadda suke salwantar da rayuwar jaririn mutane." Wannan karon ma da kallon tsana ta bi Muhammad tana jin da ace akwai takobi a kusa da ta sare kansa ko suma sa ji abin da kowa yake ji. Batula ban da ruwan hawaye babu abin da take yi Kyauta ta ci gaba da cewa. 
  "Sai Mahaifiyata! Mahaifiyata ita ce ragowar farincikin da nake zaton zan yi tozali da ita tun bayan mutuwar mahaifina ita ma a yanzu ban san a halin da take ciki ba, wannan Baƙar Daula ta tarwatsa duk wani burina na rayuwata ta jefa ni a sabuwar rayuwar da har in mutu ba zan manta da ita ba, wannan baƙar Daular ta dasa mini babban tabon da babu wani abu da za iya liƙe shi balle na manta da shafinsa. wannan Baƙar Daular ta mamaye zuri'ata, dangina da tsatson maharba wanda ba a taɓa cin yankinmu da yaƙi ba sai a wannan lokacin. Sun kawar da budurcin duban ƴanmata babu adadi don biyan buƙatarsu, sun mayar da mata zawara ƙananan yara marayu a daidai gaɓar da kowanne yaro yake buƙatar numfashin mahaifansa. Sun kasance masu son kansu da iyalinsu, ba su damu da damuwar kowa da ƙuncin kowa ba sai nasu." Ta ƙarasa maganar tana ɗago jaririn hannunta ta ce, "Ka zalince ni ka ɓata rayuwa me ya sa kake ci gaba da bibiyata? Wacce riba kake son samu bayan wacce ka samu da ba za ka dakata da bibiyar rayuwata ba? Ga duk mai hankali ya kalli jaririn hannuna ko ba a faɗa masa ba yana kallon wannan yaron ya san jininka ne. Ba ga masu ido ba hatta makafi da za su shafa saman fuskar ɗanka su shafa taka za su tabbatar da haka, saboda haka idan ka kuma iƙirarin wannan ba jininka ba ne  zan dire maka shi na kama gabana, na rabu da iyayena, dangina da masoyina don haka ba abin da zan ji don rabu da wannan abin." Kyauta ta ƙarasa magana tana dangwarar da jaririn a gaban Muhammad. Ɗakin tsit ya yi aka rasa mai bakin magana sai shasshekar kukan Batula da na Kyauta da yake tashi a ɗakin.
  Malam Bukar bai kawo komai ba a tunaninsa kukan da Batula take yi na tausayin halin da Kyauta ta tsinci kanta a ciki, Malam Isa ya sauke ajiyar zuciya sannan ya ce. "Tabbas wannan lamarin akwai sarƙaƙiya da wuyar warwaruwa, mu dai nan a tare muka gan ku babu mutum ɗaya da za mu goyi da bayansa in dai adalci muke son aiwatarwa." Muhammad idanunsa ne suka kaɗa jawur saboda ɓacin rai, take zuciyarsa ta fara ayyana masa da-na-sanin taimakon da ya yi mata ya ci gaba da la'antar Sarki Damina da maƙarrabansa don ya tabbata duk ma bala'in da ya faɗa su ne sila.
  Batula ta ɗago da kanta tana share hawaye ta furta, "A cikin kalaman waɗannan yaran zan fi gasgata na yarinyar na  Kyauta." Da sauri Muhammad ya ɗago yana kallonta, Malam Bukar ya nuna ta da hannu sannan ya ce. "Batula ki ji tsoron Allah da shedar zur, wallahi a lahira idan Ubangiji ya tashi babbaka ki kada ki ce ina wurin." Batula ta yi murmushin takaici ta kalli Kyauta ta ce, "Tabbas yau Allah ya cika mini burina a lokacin da ban yi tsammani ba duk da na ji abin da kika faɗa a kan jaririn da na haifa. Ni ce matar da ta ba ki jariri bayan gama naƙudar shi babu jimawa, ashe ke ce yarinyar da kika zo da burin kashe hatsabibin macijin Bawaya a cikin ƙngurmin dajin? Na haɗa miki azurfa da aske sai tarkacen kayan masarautarmu shin kin tuna ni kuwa a lokacin har na rufe jaririn da wani ƙaton ganye?" Ilahirin jikin Kyauta ya yi sanyi ta kafe Batula da idonta cile da mamaki sannan ta furta, "Kina nufin ke ce matar da ta ba ni amanar jaririnki kuma kika ba ni laƙanin kashe maciji Bawaya?"

  Hawaye bibbiyu na bin idanun Batula ta gyaɗa mata kai sannan ta ce, "Ni ce! Ni na ba ki ɗana a daidai gaɓar da na fid da rai da sake samun dogon numfashi a jikina." Ita ma Kyauta idonta ne ya ciko da ƙwalla don ba ta taɓa manta irin numfarfashin  da ta ji matar tana yi a cikin dokar daji ba, daga Muhammad har su Malam Bukar bin su suka yi da kalon mamaki. Kyauta ta sauke ajiyar zuciya ta ce. "Ki dubi matsayi da darajar abin bautar Maharba ki sanar mini me ya faru bayan barinki daga wannan dajin, dajin da na ga razani da firgici a ƙwayar idon mahaifina duk da ya kasance sadaukin jarumin da faraura ba ta taɓa tsoratar da shi ba." Murmushi Batula ta yi tana girgiza kai ta ce. "Na yi tsammanin za ki tambaye ni dalilin da ya sa na rayu a  cikin dokar dajin ba dare ba rana, ba  tsafataattacan ruwa ba abin ci jinsina na bil'adam. Na yi rayuwa cikin miyagun dabbobi masu mugun hatsari gaske, ko da ƙwayar zarra ban taɓa tsammanin zan ƙara koda ɗigon ƙwayar zarra ina numfashi a cikinsa ba. A ranar da na tsinci kaina a dajin da wani irin farin maciji na fara tozali wanda ganinsa ya haifar mini da faɗuwar gaba mai tsanani, na fid da rai da sake yin rayuwa don ko a lokacin macijin ya fi girmana nesa ba kusa ba. Runtse idanuna na yi ina sauke numfashi da ƙyar, ban yi aune ba na ji abu na bin jikina don haka na yi firgigita na buɗe idanuwa. Macijin na gani yana shafa ilahirin jikina nan take jikina ya ɗauki rawa amma cikin ikon Allah sai gani na yi ya sauka daga jikin ya fara tafiya, bai jima da matsawa daga kusa da ni ba na ga ya nutse ƙarƙashin ƙasa. Da gudu na nufi wannan kogon dutsen da kika same ni a ciki don na nema wa kaina mafaka, haka na ci gaba da zama a cikin dutsen har na fara tunanin guduwa daga ciki don gabaɗaya a razane nake. Da na ji koke-koken tsuntsaye da ƙananan dabbobin sun lafa sai na miƙe da sauri da niyyar na gudu don na tseratar da rayuwata, kafin na fara wannan jegon jakar sai ban ɗauki kalaman ƴar uwata da muhimmanci ba, kalaman da ta jaddada mini kafin ta nemi halakar da ni. Haka na fara tafiya da sauri cikin tashin hankali sakamakon duk taku ɗaya da zan yi sai na taka wata hallitar a ƙasa. Na yi tafiya mai nisa na ji kaina ya fara juyawa, take dajin ya riƙa wata irin karantanwa da ni babu yadda na iya haka na nemi wuri na zauna. Duk yadda tsoro da firgici suka mamaye zuciyata hakan bai hana wani irin nannauyan bacci ya yi awon gaba da ni ba. Ban tashi farkawa ba sai cikin dare, dajin baƙiƙƙirin yake ba na ita ganin komai hatta sararin samaniya waɗansu manyan bishiyoyi sun lulluɓe ba a ganin komai. Da hannu na fara lalubawa sai da da na ji na taɓa wata hallitar ko dabbar sai na yi sauri na janye hannuna, a haka na samu har na gangara cikin wani ƙaramin rami na kwanta. Zamana a wurin babu jimawa na ji wata irin yunwa ta addabe ni, a haka na daddage da ƙyar har zuwa wayewar gari. Cikin ramin da na kwana ban sani ba ashe ramin kulɓa ne, wani irin ihu na saki haɗe da marayan kuka a lokacin da na gan ta amma babu mai ji na balle ya kawo min ɗauki. Sannu a hankali na fara yawo a cikin dajin ko zan ga abin da sa wa bakina don a haukace nake da son kai wani abin cikin bakina, bakin wata ƙorama na ƙarasa na riƙa ɗiban ruwan ina sha sannan na sake komawa ina bibiyar hanya har na koma cikin kogon dutsen nan, sai da na sake wuni ban iya cin komai ba daga ƙarshe da na ga zan halaka haka na riƙa yagar ganyaye da ciyayi ina ci har na cika cikina. Daga haka na koma mafakata na nemi wuri na zauna, tsoro ya mamaye zuciyata sai dai babban abin da ya ɗaure mini kai yadda na lura babu dabbar da ta taɓa yunƙurin cutar da ni. Suna harkarsu ina tawa kuma har lokacin babu wata hallitar jinsin bil'adam da na taɓa ganin gilmawarta, a kullin na wayi gari sa rai na rinƙa yi da zuwan naƙuda sakamakon tsohon cikin da take tare da ni haihuwa yau ko gobe." Batula ta share hawayen idonta haɗe da fyace majina cikin raunin murya ta kalli Kyauta ta ce.
  "Ko maƙiyina ba na fatan ya fuskanci rayuwar da na fuskanta domin rayuwa ce na yi  mai kamanceceniya da ta cikin rijiya gaba dubu, na yi kuka a cikin dokar dajin har hawaye ya bushe daga cikin ƙwayar idona ta yadda zuciyata ta bushe tsoro ya kau, nagartacciyar ƙwarin gwiwa ta shiga."
"Ba za ki taɓa yin rayuwa mai inganci ba, domin har abada ba za ki taɓa kuɓuta daga cikin wannan ƙungurmin dajin ba. A tarihi an tabbatar mini babu wata hallita da ta taɓa shiga cikinsa ta bil'adam kuma ta fito lafiya, idan kin ga kin haife cikin jikinki tabbas wani ɗan baiwa kuma mai dogon kwana ne ya shiga. Ka da ki manta wannan kaɗai shi ne makarin sihirin da ke jikinki." Batula ta ɗago tana cewa. "Waɗannan miyagun kalaman sune kalaman da abokiyar tagwaitakar haihuwata take furta mini a gaɓar da take shirin halakar da ni, yar uwar da ina faɗowa duniya ta rufa mini baya. Yar uwar da mahaifiyarmu ta  ɗauki cikinmu tare ta shayar da mu, yar uwar da na fi sakankancewa da ita na mallaka mata yarda da amincewa gabaɗaya. Yar uwar da na sadaukar mata da farincikina don samun nata farincikin mai ɗorewa, yar uwar da muka fi shaƙuwa duk cikin yan'uwana ita ce wacce ta fi nuna mini ƙauna amma dafin kumurcin macijin da manna mini ya sa ba na ƙaunar kowanne irin suna wala namiji ko mace wanda ya shafi ɓangaren tagwaye, silar yar'uwata na sauya wa kaina suna daga Hassana zuwa Batula bayan karɓar addinin musuluncin da na yi a hannun mijina. Silar yar'uwata na bar ɗana wanda a yanzu ba ni da tabbacin ko yana da ragowar numfashi ko ta hallaka shi. A yanzu ko me aka ce mini Usaina za ta yi ba zan musa ba domin ta yi mini abin da baki ba zai taɓa faɗa ba, ta cire mini duk wata soyayyar ɗan'uwa a zuciyata kuma ta cire mini ƙaunar raɓar wani makusancina."
    Shirun da Batula ta yi ne ya sa sauran mutanen da ke ɗakin sauke ajiyar zuciya cike da tausayin halin da ta sanar da su ta fuskanta a baya. Shiru Kyauta ta yi tana nazari haɗe da kafe Batula da kallo kamar tana son tuna wani abu da sauri ta ce, "Tabbas kuna kama, don na ga kamanninku ɗaya da matar sarki Damina." Batula ta yi murmushin takaici ta ce, "Kamar an tsaga kara haka muke ni da ita."  Muhammad da ke gefe cike da tausayawa ya furta. "Kada ki damu Inna Shi Allah ba ya zalinci kuma duk abin da mutum ya shuka don  kansa, don duk yafiyar da Ubangiji yake yi wa bawa ba ya taɓa yafe laifin wani a kan wani." Batula ta ji daɗin kalamansa don haka ta goge ƙwalla ta kalle shi ta ce, "Wannan dalilin ya sa na bijirewa Daular da take ciki don zuciyata ba ta iya ci gaba da ganinta ba, idan na biye wa sharrin zuciya ta kan iya saƙa mini mugun zaren da zan hau wanda taku ɗaya zan yi na burma ni hanyar da yar uwata take ciki. Na riga da na bar ta da Allah shi ne kaɗai wanda zai yi mini sakayya." Kyauta ta kalli Muhammad karaf idanunsu suka haɗu wuri ɗaya, ɓata rai ta yi ta buga masa harara a madadin ya sunkuyar da kai ƙasa kamar yadda ya saba yi a duk lokacin da ta harare shi, sai ta ga shi ma ya mayar mata da martanin harara mai zafi.  Ta ja dogon tsaki sannan ta mayar da kallonta wurin Batula ta furta, "Amma a ganina fa zuwa Baƙar Daular can ya kama ki, wannan da kike gani wallahi ɗan Sarki Damina ne kuma jaririn da kika ba ni ajiya har tsakiyar cikin Daular na shiga da shi." Ta ƙarasa maganar tana kallon Muhammad, a wannan karon ma shiru ne ya ƙara ratsawa aka rasa mai bakin magana.  Malam Bukar yana shirin yin magana Malam Liman ya katse shi da cewar, "Wannan lamari akwai sarƙaƙiya da ɗaure kai, shin Malam Isa me ye abin yi?" Ya ƙarasa maganar yana kallon Malam Isa da ya yi shiru cike da mamaki. 
   "Ina ganin abin da zai fi mu ba su ƙur'ani izufi sittin kowannensu ya dafa ya yi rantsuwa." Rass gabansa ya ji ya faɗi, don ko me ye gani yake ba zai taɓa yin rantsuwa da Alƙur'ani ba. Da sauri Malam Liman ya ce, "Malam Isa ka manta wannan babu tsarki a jikinta, ta yaya za mu ba wa wacce ba musulma ba ƙur'ani ta riƙe?" Jinjina kai Malam Isa ya yi ya ce, "Sai a tambaye ta da wane abu ta yadda da shi wanda take bautawa idan ya so sai yi rantsuwa da shi." Muhammad ya ɗaga hannu sannan ya ce, "Ina da magana!" Malam Liman ne kawai ya amsa masa amma sauran bin sa suka yi da kallo suna son jin ta bakinsa, gyara zama sannan ya ce. "Ina ga mai zai hana mu shirya lokaci mu nufi wannan Daular, sai a yi wacce za a yi ta ƙare ko ba haka ba?" Tun bai rufe baki ba a razane suka kalle shi hankali a tashe, Malam Bukar ya leƙa fuskar Muhammad ya ce, "Amma dai Allah wadaran wannan baƙin tunani naka, yanzu kai saboda ba ka da hankali har ka manta baƙar iziyar da suka yi maka? To bari ka ji ka san Allah? Idan ka gan ni a lahira kai ni aka yi don haka Allah kiyaye hanya. Ɗan gwafar uba daga jiya zuwa yau ka gyagije har kake mafarkin komawa." Malam Bukar na rufe baki su Malam Liman suka haɗa baki suna nuna ƙin amincewarsu game da shawarar da Muhammad ya kawo, Kyauta na jin haka ta furta. "Ya zame mini dole na koma cikin Daular har sai na gano wurin da waɗannan rayuwakan suke, mahaifiyata, yar tsintuwa Kandala da jaririna. Sai dai wani hanzari ba gudu ba." Da sauri duka suka zuba mata ido, ita kuwa ko a jikinta ta ci gaba da cewar. "Matuƙar babu wanda zai bi ni domin tabbatar da gaskiya tsakanina da wannan azzalumin na yi rantsuwa da abin bautar Maharba, daga cikin gidan nan taku ɗaya ba zan ƙara ba zan bar muku shi. In ma ya ɗauke shi ya tafi da shi tun da ya ce shi ba ɗan gidan sarautar ba ne, in ma dai ya tafi shi ma ya bar muku shi." Hawaye ne ya fara bin kumatun Batula da ta kalli jaririn da ke kwance a ƙasa bai san wainar da ake toyawa ba, ta tuna barin da ta yi wa nata jaririn a dokar daji ta ce. "Ni zan ɗauke shi na riƙe hannu bibbiyu domin Ɗa da dukiya ba a yi musu mugunta." Da sauri Muhammad ya ɗago yana kallonta zuciyarsa na suya bisa zalinci da ya ga Kyauta na son aikatawa ido biyu. Yana cikin nazari ya ji Batula ta ci gaba da cewar. "Idan ya so kullin sai na riƙa tatsar masa nonon akuya ina ba shi har Allah ya raya."
   Kamar jaririn ya san a kan abin da ake tattaunawa nan take ya fara mutsu-mutsu yana kuka, ganin haka ya sa Batula ta ɗauke shi ta miƙa wa Kyauta. Ba ta karɓe shi ba sai ma karkaɗe jikinta da ta yi ta miƙe tsaye sannan ta ce. "Tafiya zan yi daga yanzu wannan yaron ba zan sake shayar da shi ba." A hargitse Muhammad ya ɗago ya kafe ta da kallo, suna haɗa ido ta ɗauke idonta ko a jikinta ta tsallake su ta fito tsakar gida don yadda zuciyarta ta bushe gani take yi za ta iya aikata komai don ta samu sanyi a ranta. Da sauri Muhammad da su Malam liman suka biyo ta suna kiran sunanta amma ta yi firr ko waige ba ta yi ba, Muhammad ne ya sha gabanta yana faɗin. "Ba kya jin abin da ake ce wa ne?" ƙugunta ta riƙe cike da tsiwa ta ce, "Dole ne sai na amsa, ka saurara mini me ye alaƙata da kai? Tun da ba kai ne ubansa ba me ye zai ɗaga hankalinka don na bar shi a wurin nan? Shayarwa ce daga yanzu na daina idan ya so ya mutu ni bai dame ni ba, inka ga dama kai ka shayar da shi..." Ba ta kai ga rufe baki ba ya ɗauke ta da mari a zuciye, yana shirin sake sauke mata wani da sauri Malam Liman ya riƙe shi yana faɗin. "Subhanallah! Wannan bai da ce ba Muhammadu." Sunkuyar da kansa ƙasa ya yi don shi ma bai ji daɗi ba, suna nan tsaye ya ji ta fara raira wani irin kuka wanda ka na jin sa ka san yana fitowa ne daga ƙasan ƙirjinta. Cikin wata irin murya kasalalliyar murya ya furta, "Na amince! Ɗana ne na amince zan riƙe shi tamkar ɗan cikina." Jin haka ya sa Kyauta taɓe baki, Batula na ƙarasowa ta kama hannun Kyauta ba tare da ta furta mata komai, ganin haka ya sa ta tirje tana faɗin. "Inna ni fa..." Da sauri Batula ta  katse ta da cewar, "Wani abu zan sanar da ke." Kamar raƙumi da akala haka Kyauta take biye da ita.

    Suna shiga ɗakin Batula ta zaunar da ita a gefen gado, kai tsaye ta miƙa mata jaririn tana faɗi, "Ba shi ya sha." Da sauri Kyauta ta ɗago tana shirin yi mata musu haka kawai ta ga ta yi mata kwarjini ta gagara musa mata, rai a ɓace ta fara ba wa yaron nono Batula ta zauna a gefenta tana faɗin. "Kyauta!" Jin yadda ta ambaci sunanta ya sa jikinta yin sanyi, ta ɗago a hankali tana kallonta sannan ta ci gaba da cewa. "Na ga gaskiya tsagwaronta a ƙwayar idonsa, haka kawai na ji zuciyata ta aminta da shi don yanayinsa bai nuna zai aikata miki irin wannan mummunan rashin adalcin ba. Jikina yana ba ni kalamansa akwai ƙamshin gaskiya, mutumin da ya saba kisa yana keta haƙƙin 'ya mace ba zai juri irin kalaman da kike faɗa masa ba, zan ba ki lokaci kiyi nazari a kan kalamansa. Ki yi tunani saboda na miki uzurin abin da kike yi duba da irin matsalar da kika fuskanta, ki zurfafa bincike kafin nan da ɗan wani lokaci amma wannan yaron kamalarsa ba ta yi kama da fasiƙi ba, na ɓoye a gabansu ne saboda ke aka cuta ke ce mai ciwo a zuciya idan na ba shi rinjaye kamar ba mu yi miki adalci ba." Shiru Kyauta ta yi kalaman Batula na ratsa ta kamar mai nazari, jinjina kai ta yi Batula ta ci gaba da cewa. "Idan kin zurfafa tunani wataƙila ki fahimci bambamcin alaƙar da ke tsakanin Muhammad da wanda ya keta haƙƙinki." Ajiyar zuciya Kyauta ta yi ba tare da ta tanka ba, ta jingina kai da jikin gado ta faɗa duniyar tunanin abin da ya faru da rayuwarta tun daga farkon shigarta cikin Daular. Ganin haka ya sa  Batula ta yi murmushin nasara don ta lura jikin Kyauta ba ƙaramin sanyi ya yi ba, a hankali ta ja jiki ta baro ta a ɗakin.
   Muhammad na ganin shigar su Kyauta ɗaki ya nemi wuri a ƙasa ya zauna, hannuwa biyu ya haɗa ya faɗa duniyar tunani. Yana nan zaune Malam Liman suka ƙarasa wurinsa sai da kowannensu babu wanda ya iya tanka masa, da yake ya yi nisa a duniyar tunani ko motsinsu bai ji ba balle ya san suna kansa a tsaye. Malam Bukar ya sunkuya zai yi masa magana bai ankara ba ya ga Muhammad ya zabura yana faɗin. "Na tuna shi ne wallahi, shi ne ba ni ba ne na yi mata ciki, wallahi duk wanda yake son gani da idonsa zan kai shi har cikin fadar." Malam Bukar da tuni ya take ƙafarsa sai da ya shige cikin ɗakinsa ya banko ƙofa sannan ya fara leƙowa ta windo ya ce, "Malam Liman kada ka yo ɗakina da shi kai shi ɗakin Batula wallahi waɗanda aka sauke jiya ma ban sani ba ko suna laɓe." Murmushi Liman ya yi a lokacin Muhammad ya riƙo hannunsa ya ce, "Wallahi Malam ba ni ba ne Yariman masarautar ne aikata abin da ake zargi." Malam Liman ya ja hannunsa ya zaunar da shi a kan kujera sannan ya ce, "Ita ma ai ba ta musa ba cewa ta yi Yarima ne ya ɓata mata rayuwa." Da sauri Muhammad ya gyaɗa kai sannan ya ce, "Ba ni ba ne Malam wallahi idan ka ganmu kamar mu ɗaya da shi, don mahaifiyarsa har wurina ta taɓa zuwa tana yi mini albishir da mutuwa saboda an haifo mai kama da ɗanta." Kallon juna suka yi tsakanin Malam Liman da Malam Isa, Batula da ke tsaye ita ma jikinta ba ƙaramin sanyi ya yi ba. Muhammad ya kalle ta ya ci gaba da yi mata ƙarin bayani don ganin ba ya wanke kansa duk da ya san mai wanke shi a wannan lokacin sai Allah. Kyauta da ke cikin ɗaki ta fito hannunta ɗauke da jaririnta ta furta, "Tabbas Yarima ne don ya fi wannan zafin zuciya, ba shi da tarbiyyar ko kaɗan don har mahaifiyarsa ya taɓa cewa zai yi mu'amala da ita." Lokaci ɗaya suka ɗauki salati cike da al'ajabi. Kyauta ta ɗora da cewar, "Ban san yadda zan fasalta abin ba amma haka kawai na gagara bambamce tsakaninsu." Batula  ta ce. "Kin tabbata Muhammad da Yariman Sarki Damina suna matsanancin kama?" Kafin Kyauta ta ba ta amsa ya karɓe zancen da cewar, "Wallahi-tallahi da gaske nake, ni da ɗan sarkin Baƙar Daular nan muna matsanancin kama. Haka Allah yake ikonsa na fi zargin shi ya sa ta ɗora alhakin..." Muhammad bai ƙarasa maganar ba ya ga Batula ta yi sujjada a ƙasa haɗe da fashewa da matsanancin kuka. Mamaki ne duka ya kama su ba tare da sun fahimci inda Batula ta dosa ba. Tana ɗagowa ta share hawaye sannan ta ƙarasa wurin ɗakin Malam Bukar ta ce, "A baya na ci alwashin yanke duk wata alaƙa da ke tsakanina da waccan Baƙar Daular amma a yanzu ina me neman alfarma da ka yarje mini na jagoranci tafiyar, tafiyar da zan yi ta don tseratar da jinina daga halaka. Tafiya mai ɗauke da sarƙaƙiya wacce warwarewatar sai na ziyarci Daular, tafiyar da za ta bankaɗa labulen sirrin da aka binne tsawon shekaru. Tafiyar da za ta tona asirin azzalumai su girbi mummunan aikin da suka jima da shukawa, tafiyar da zan nuna wa Damina gaskiyar abin da ya jima da ƙaryata ni a kansa. Don Allah kada ka yi mini iyaka don wannan tafiyar ɗauke take da ɗumbin nasara da yardar Allah, waɗanda suka binne rayayyiya za su wayi gari da ita har ta zame musu ciwon ido." A fili Malam Bukar ya sauke ajiyar zuciya ya furta, "Ba tun yau nake baki ƙwarin gwiwa a kan haka ba, amma me ya sa kika sanyayar mini da gwiwa a game da zuwa cikin Daular?" 
  "A wancan lokacin babu wata hujja ko shadar da zan tabbatar da haka illa kamannin da nake yi da ƴar uwata, na san wace ce Usaina da makircinta ta kan iya shirya zagon ƙasa ƙarshe reshe ya juye da mujiya." Ya gamsu sosai da kalamanta sai dai tsoro ne fal mamaye da zuciyarsa, duk da Muhammad bai fahimci maganganun Batula ba amma ya ba ta tabbacin zuwa cikin Daular ko don ya wanke kansa. Haka daga ɓangaren Kyauta ta jaddada zuwa cikin Daular ko da a ce babu jaririn hannunata ballantana zuwanta dole ne ko don saduwa da mahaifiyarta, idan kuma ta yi rashin dace an hallaka mahaifiyarta sai ta san yadda za ta yi ta kuɓutar da kanta. Ganin  halin tsoron da Malam Bukar yake ciki ya sa ta nuna masa koda ba zai bi ta zuwa Daular ba ita za ta yi shahada su tafi da su Muhammad. Daga Malam Liman har Malam Isa babu wanda ya tanka game da tafiyar, daga ƙarshe ma sai suka yi musu sallama don sun fahimci sun gano bakin zaren kace-nace duka ya ƙare. Batula da Malam Bukar ba ƙaramin godiya suka yi musu ba, Malam Bukar ya yi musu rakiya har ƙofar gida. Kunya ta sa Kyauta ta yi saurin shigewa ɗaki don sai a lokacin ta fara tuna irin rashin mutumcin da ta rinƙa yi wa Muhammad.
Daular Sarki Damina.
   A lokacin da Boka mai zamani yake zaune a cikin tsibirinsa haka kawai ya riƙa jin wata irin kuɗa ɗau! A cikin kunnuwansa, daga baya wata irin tsawa ta fara tashi a ciki,  yana yunƙurin miƙewa ya ga rijiyar ta fara wata irin tafasa ruwan ciki ya fara katantanwa. Hankali a tashe ya miƙe yana ɗingisawa saboda tsufa da rashin ƙwarin jiki, ya bi ta wata ɓoyayyar ƙofa da babu wanda ya san da ita ya fice don tseratar da rayuwarsa. Ya tabbata wannan harsabibin ruwan ba zai taɓa saurarawa duk wanda ya samu ba. Tafiya ya yi mai nisan gaske ta can bayan gida sannan ya yada zango a cikin wani faffaɗan dutse, dutsen daga gefensa akwai wata ƴar ƙofa da za ta iya shigar da mutum ciki sai dai daga waje babu wanda zai iya tantance abin da yake cikinsa. Daga gefen dutsen ya kwanta yana sauke ajiyar zuciya da ƙyar, da rarrafe ya rarrafa gefen wata ƴar ƙorama ya kwanta. Sai da ya mayar da numfashi sannan ya saka kansa ya fara shan ruwa saboda matsananciyar ƙishirwar da ta addabi shi. Sai da ya ji ya ƙoshi sannan ya sake rarrafawa ya koma can mazauninsa na farko, sauke ajiyar zuciya ya yi yana runtse idonsa. Yau ita ce rana ta farko ya fito daga cikin tsibirinsa kacokan ba tare da tunanin zai koma da baya ba, shi kansa bai san wurin da ya dosa ba ballantana ya nema wa kansa mafaka ba. Haka ya yi ta zama yana saƙa da warwarar abin da yafi dacewa da rayuwarsa, wata zuciyar kuma ingiza shi take da ya kashe kansa ya huta ko ya huta wannan sabuwar rayuwar da zai fara fuskanta, don ya tabbata iko da ƙarfin mulkin bokancinsa a cikin Daular ne kawai. A yadda aka san rashin imanin sarkin Daular ya tabbata idan ya je wani wurin ya ce daga cikinta ya fito sai ya kwashi kashinsa a hannu, da ya ga ya rasa madafa sai kawai ya yi kwanciyarsa a wurin ya tsunduma tunanin asarar kayan tsafe-tsafensa da ya bari a cikin tsibirin.
   A ɗimauce mutanen cikin Daular kowannensu ya fara nemawa kawunansu mafaka, sai dai wani abin da ya ba su mamaki lokaci guda suka nemi duk wannan annobar ruwan suka rasa. Duk da haka ba su saki jiki ba har sai bayan wani lokaci da komai ya lafa, sannu a hankali iyayen da suka rasa ƴaƴansu suka fara bibiyar cikin gawarwarkin da ke warwatse a filin suna kuka, ƴaƴan da suka rasa iyayensu sai koke-koke suke suna ambatar sunayensu. Suna cikin wannan yanayin suka ga Sarauniyar ta bi hayar gidan horo, ba a ɗauki lokaci ba suka ga ta dawo fuskarta ɗauke da farinciki. Tsayawa ta yi a bakin tsibirin tana bin su da kallo sai kuma ta bushe da dariya, mamaki haɗe da tsoro ya lulluɓe su. Carko-carko suka yi suna jiran ji daga gare su, sai da ta ga sun gama taruwa sannan ta ce. "Wannan abin da muka aikata ba komai ba ne matuƙar za a samu waɗanda za su bijirewa umarninmu, muna fatan za a ji abin da muke faɗa kuma a yi mana biyayya sau da ƙafa." Zuciyoyinsu cike suke da ɗaci, zafi da rauni sakamakon mummunar ɓarnar da aka yi musu daga ƙarshe kuma babu jajantawa ana son sake ci gaba da bautar da su, wasunsu ba su iya amsawa ba sai hawaye da suke sharewa yayin da waɗansu suke kukan ƙasan zuciya. Babu yadda suka iya haka suka ci gaba da bin abin da Sarauniya kuma abar bautarsu take so. A ɓangare ɗaya suna mamakin sauyin da suka gani a tattare da ita don sun san da farko sun ga tausayi ƙarara a ƙwayar idonta. A yanzu kuma tsantsar tsanar su suke gani a cikin idonta, don haka al'amarin cikin Daular ya sake tsananta a wurinsu, suka fara fuskantar azabtacciyar rayuwar da har gara wacce suka fuskanta a hannun Sarki Damina. Yunwa da azababbiyar rana ta saka su a gaba, ga aikin wahalar da suka yi ba dare ba rana, sannu a hankali suka fara sabo da wahalar sai dai kallo ɗaya za ka yi musu ka fahimci suna cikin mawuyacin halin.
   Kamar waɗanda aka girke haka Sarki Damina da Usaina suke zaune a wurin da Kyauta ta ajiye su, idon Usaina tuni ya fara fitar da wani irin mugunyar ruwa mai wari da ƙarni, tun Sarki Damina yana yi mata alkunya har ya fara nuna mata warin idonta na matuƙar damunsa. A ranar kuwa Usaina kamar za ta cinye shi ɗanye duk da ita ma tana jin warin idon nata, babu yadda ya iya haka ya ja bakinsa ya tsuke don har kawo wannan lokacin akwai ragowar sihirin da ta yi masa wanda ko kaɗan ba zai iya musa mata ba. Bai san dalili ba haka kawai tafukan hannunsa suke yin wata irin saɓa, daga cikin saɓar sai ya ga ruwa mai ɗan yanƙi na tsirowa. Kuma idan ya taɓa wurin ko kaɗan ba ya jin zafi balle ya ce ko ciwo ne, sai idan ya kwanta bacci yana tashi zai ga waɗansu ƙananan ƙwari zagaye da wurin da wannan ruwan yake fita suna tsotsa. Wannan lamarin ba ƙaramin ɗaga masa hankali ya yi ba, a ɓangare ɗaya kuma yunwa da tsananin zafi ya galabaitar da su har suke neman ɗaukar rayuwarsu, saboda ruwa kaɗai sai su wuni su kwana ba tare da sun saka shi a baki ba. 
   Sannu a hankali tsamin alaƙar da ke tsakaninsu ya ja baya sai dai daga shi har ita babu mai kula wani idan aka cire gaisuwa ita kaɗai take gifta musu, Muhammad ya yi mamakin sauyin kulawar da yake samu daga wurin Batula don ya lura haka kawai za ta zauna ta riƙa jan shi da hira, tun yana ɗari-ɗari har ya fara sakin jiki da ita. Kyauta ta watsar da makamanta sosai take kulawa da jaririnra, sai dai babban abin da yake damunta bai wuce matsalar hannunsa da ta lura ba ya iya motsa su ba. Ita kuma kunya take ji ba za ta iya tambayar Batula dalilin haka ba, kamar Batula ta san abin da yake cikin zuciyarsa ta samu Malam Bukar game da maganar. Ya ƙarfafi gwiwarta kuma ya nuna mata kada ta sake ta nuna wa Kyauta abin yana damunta idan ba haka ba  Kyauta ta rikice mata nan take.

      A daddafe Batula ta bari Kyauta ta yi kwana arba'in shi ma don ya zame musu al'ada mai jego bata taɓa fita har sai ta zubar da waka, kafin su yi arba'in Batula da kanta ta haɗa mata magungunan gyara jikinta ya yi kyau ita da jaririnta sun yi ɓul-ɓul Kyauta har wani irin haske ta ƙara, ganin zaman nasu ya miƙa ya sa Muhammad ya fara zama ɗan gari don shi da Malam Bukar suke fita gona kuma rabin aikin shi yake yi. Wannan abin da Muhammad yake yi masa ba ƙaramin daɗi yake ji ba, da daddadare bayan sallar isha'i kuma ya wuce masallaci ɗaukan darasi. Ranar da suka yi kwana bakwai a ranar Malam Bukar ya ba da wani bunsurunsa aka yi wa jaririn hakika, Muhammad da kansa ya yi wa jaririn huɗubar suna Abubakar. Kyauta ba ta damu ba don a baya ta ci burin idan ta yi aure ta haihu in namiji ta haifa za ta yi wa mahaifinta magaji idan mace ce kuma ta yi mata magajiya, amma silar gurɓatacciyar hanyar da ya biyo ya sa ba ta yi ja a kan maganar sunan ba. Zamanta da su sai ta fara jin kwaɗayin yadda suke gudanar da addinsu cikin tsari da sanin ya kamata, abin yana birge ta don wani lokacin idan aka kira salla har tuni take yi wa Batula. Su kansu su Muhammad sun lura don haka suke ci gaba da kyautata mu'amala da ita, Addinin ya yi mata har a zuciya amma ba ta jin za ta iya rabuwa da addinin da suka gada tun iyaye da kakanni wato addin maharba na bautawa abin bauta. Abubakar yana ƙara wayo kamanninsa da na Muhammad a kullin sake bayyana suke yi, haka kawai ta ji ƙaunar jaririn da Muhammad na ratsa zuciyarta duk da har lokacin ba ta da tabbacin Muhammad jininta ne, don haka kullin sai ta yi yunƙurin sanar da shi alamu sun nuna shi ɗan Sarki Damina ne sai tsoro ya mamaye zuciyarta, a kan dole ta haƙurƙurtar da zuciyarta zuwa lokacin da gaskiya za ta yi halinta.
  Saura kwana uku su tafi Muhammad ya sanar da Malam Liman ga mamakinsa sai ji ya yi ya amince zai bi su har cikin Daular, wannan maganar ba ƙaramin daɗi ta yi wa Muhammad  da Batula ba. Malam Bukar shi ma ya bada goyon baya sai dai ya ce ba zai yadda ya kutsa kai cikin Daular ba har sai ya ga yadda hali ya kasance, zuciyar duka mutanen uku fes kowa da abin da yake hangowa na nasara a zuwan da za su yi cikin Daular. Kaya suka haɗa masu yawan gaske suka shirya komai a daren da za su tafi, hattar guri da abin sha sun tanada, dama tuni Malam Liman ya gargaɗe su da kada su sake su furta yankin da za su nufa, ya samu Malam Isa ya sake jaddada masa riƙon alƙwarin da ya ba shi na kada ya faɗa wa mutanen gari wannan Daular suka nufa, cike da aminci ya amsa masa sannan suka yi sallama. Asubar fari bayan sun yi sallah tun gari bai gama wayewa ba suna idar da sallah Batula ta goya Abubaukar suka ɗauki hanya suka fara tafiya, jakunan Malam Bukar guda huɗu suka ɗiba shi kuma Malam Liman ya ɗauko na shi daga gida suka nausa cikin daji suka ci gaba da tafiya.
  Tafiya suka yi mai nisan gaske sai da rana ta fito sannan suka zauna suka fara karyawa, kallo ɗaya za ka yi wa Muhammad, Kyauta da Batula ka fahimci suna cikin tsananin farin ciki. Sai da suka ci abinci suka yi ƙat Kyauta ta ba wa Abubakar ya sha sannan suka sha ruwa suka huta babu jimawa suka ci gaba da tafiya, tafiya ce suka yi mai tsayi babu abin da yake tsayar da su daga cin abinci, kama ruwa sai kuma sallah. Sai da suka yi tafiyar kwana  biyu sannan suka isa babbar hanyar da za ta sada su da ƙofar shiga cikin Daular. Haka kawai ta ji gabanta na faɗuwa jikinta ya ɗauki rawa kamar mazari, sunkuyar da kanta ƙasa ta yi tana share hawaye musamman da ta tuna ranar da za a fitar da ita daga cikin wannan Daular, Muhammad na ganin haka ya kawar da kansa don baya ƙaunar ganin wani babba yana kuka a gabansa. Malam Bukar ne ya kalle ta ganin duk yanayinta ya sauya ya sa ya ce, "Ki ƙarfafa gwiwarki kada ki bari magautanki su ga zubar hawayenki don kada su yi tsammanin sake yin nasara a kanki." Bata iya amsa masa ba saboda yanayin da take ciki idan ta ce za ta yi magana kuka ne zai iya ƙwace mata, ta gyaɗa masa kai haɗe da goge hawayenta. Har suna gab da ƙarasawa baƙin ƙofar Malam Liman ya dubi Batula da Kyauta ya ce su saka ɗankwalayensu su rufe fuskarsu don gudun kawo tsaiko a tafiyarsu. Muhammad ya yi naɗi shigen na buzaye, sun jima a tsaye yana tsara musu yadda za su samu shiga kuma su fito lafiya ba tare da an samu matsala ba, kuma sai da suka tsaya suka yi sallah raka'a biyu tare da addu'ar Allah ya ɗora su a kan abin da suka saka a gaba.
  Suna zuwa bakin ƙofar Dogarawa suka tsayar da su, sai da suka yi musu tambayoyi Malam Liman ya riƙa amsa musu cikin hikima duk da gabansa sai tsananta faɗuwa yake, Dakarun ƙofar ba su zurfafa musu bincike ba don gani suke me za su tsaya bincike tun da gari banza ma zuwa ake farautar mutane balle su da suka kawo kansu nama ya zo har gida. Sun dai saka su ajiye Jakunan saboda a ƙa'ida babu wani mutum da zai shiga ciki har zuwa fadar Sarauniya haye a sama jaki ko doki. Kamar yadda Malam Liman ya shaida musu sun zo ne ganin Sarauniya takanas wani Badakare ya yi musu rakiya, suna tafe jikin Batula ban da karkarwa babu abin da yake yi. Bin wuraren  ta yi da kallo ganin har yanzu waɗansu gine-gine kamar yadda ta bar su haka yake, sunanufar fadar Sarki Damina ya sa hawaye ya ci gaba da zarya a furta. Muhammad kuma a cikin zuciyarsa yake Hamdala don ya tabbata daga nan cikin masarautar zai ƙara gaba, don yana addu'ar Allah ya wanke shi a idon mutane. Tun da su Batula suka shiga ake bin su da kallo musamman Muhammad da kowa ya san yana ciki ba shi da lafiya, suna gab da shiga cikin fadar kamar an ce Muhammad ya juya ya hango Ɗan'asabe. Cikin shauƙin ganinsa ya ƙwalla masa kira, sororo Ɗan'asabe ya yi yana kallon Muhammad da tsananin mamaki. Sai kuma ya sakar masa murmushi yana faɗin, "Muhammad kai ne ko idona ne?" Muhammad ya ce, "A'a gizo nake yi maka ." Ya ƙarasa maganar yana murmshi, yana kallon wurin Kyauta ya ga ta dafe kai cike da damuwa tana ɗan runtse idonta, da sauri ya matsa kusa da ita ya furta. "Me yake damunki?" Runtse idonta ta sake yi ta ce, "Kaina ne Muhammad kaina." A daidai lokacin suka shiga cikin Fadar Kyauta tana tafe tana layi kamar za ta faɗi, suna shiga cikin Fadar sai ji suka yi ta ƙwalla ƙara haɗe da yanke jiki ta faɗi. Da sauri Badakare ya buga mata tsawa ya ƙarasa wurinta ya ɗaga bulalar hannunta ya zabga mata, tun kafin ya sauke hannunsa Muhammad ya wanke shi da mari. A hargitse Kyauta ta miƙe ta fuska mayafin da ta rufe fuskarta da shi, kusan daskarewa Badakaren ya yi saboda tashin hankali. Kallonsa ya mayar wurin karagar da Sarauniya take zaune ya yi ya ganta a zaune ƙyam ko motsi ba ta yi ba sai ma wani irin murmushi da take saki. Ya sake mayar da kallonsa wurin Kyauta da ke tsaye, yana shirin yin magana ta wanke fuskarsa da mari take ya faɗi ko motsi bai ƙara ba. A wannan karon hatta su Muhammad sun razana da ganin yadda ta zame musu guda biyu, kafin wani lokacin tuni ƙofar fadar ta ɗinke da mutane kowa tururuwa yake ya gane wa idonsa. Kyauta ce ta kafe Sarauniyar da ke kan karagarta da kallo, tana nan tsaye ta ji Sarauniyar ta ce. "A ƙa'ida baƙi suke miƙa gaisuwa ga kowacce sarauniya amma matsayinku a idona ya sa zan miƙa muku gaisuwa, barkanku da zuwa wannan tawaga da fatan kun shigo cikin Daulata lafiya?" Daga Batula, Malam Lima har Malam Bukar kasa motsi suka yi, Muhammad ya nuna kamar bai fahimci manufar saƙon gaisuwar da ta isar musu ba ya amsa da cewar. "Barkanki dai Sarauniyar wannan Masarautar da fatan mun same ki kafita." Kafe Muhammad ta yi da kallo ta ce, "Ba iya sarauniya na ke ba, na kasance abar bauta wato Shakundum." Muhammad ya kafe ta da ido yana nazartar kalamanta ya ji Kyauta ta furta, "Yaushe muka yi haka da ke? A yaushe na ba ki riƙon karagata da har kike iƙirari da sunana?" Muhammad ya mayar da kallonsa wurin Kyauta ita ma yana ƙare mata kallo don babu maraba a tsakaninsu, Sarauniyar da ke zaune a kan Karaga ta yi murmushi sannan ta ce. "Wannan tamu da ke ce don haka ina sauraron abin da yake tafe da ku." Malam Bukar tuni ya fitsare wandonsa ba tare da ya sani ba, Malam Liman ji ya yi bakinsa ya yi masa wani irin nauyi a cikin zuciyarsa yake biya duk biya duk addu'ar da ta faɗo masa. Batula na maƙure jikin bango sai sharɓa uban gumi take, haɗa jaririn da bango da ta yi ne ya sa shi motsawa haɗe da fashewa da kuka. Take cikin Batula ya kaɗa hannunta har karkawa yake ta fara kunto shi za ta miƙa wa Kyauta da sauri Muhammad ya karɓe shi yana faɗin, "Wannan ba mahaifiyar jaririn ba ce." Jin haka ya sa Sarauniyar da ke kan karagar ta saki murmushi, Kyauta ta zaro ido waje waɗanda suka kaɗa jawur ta ce. "Ni ba mahaifiyarsa ba ce hasali ma ni babbar maƙiyyarku ce." Ajiyar zuciya Malam Liman ya sauke ya gyara tsayuwarsa ya ji ta ci gaba da cewar, "Musamman kai Malam Liman na ji daɗin zuwanka yau za a yi ta ta ƙare ko ni ko kai tun da har ka tako cikin Daulata, a baya na ci alwashin zuwa har mazauninka saboda ka yi mini babbar asarar mai yawa amma tun da ka kawo kanka ka rage mini aiki." Tsoron da ke zuciyar Malam Liman ta kau sakamakon addu'ar da ya riƙa biyawa a zuciyarsa, wani ƙwarin gwiwa ne ya mamaye shi saboda haka ya dubi Kyauta ya ce. "A shirye nake na tare ka mu fafata domin a shirye nake ba haka nake zaune kara zube ba, kuma da izinin Ubangiji wannan zuwan da na yi shi zai zama silar ajalinka kai da zuri'arka bakiɗaya." 
  Sarki Damina suna daga ɓangaren aka killace su Usaina ta dube shi ta ce, "Da alama mun yi baƙi don na ji irin maganganun da suke tattaunawa." Gyaɗa mata kai ya yi yana kawar da kansa gefe sakamakon ɗoyin da ke dukansa kamar zai yi amai, ƙananun tsutsotsi ne suka fara faɗowa daga idonta take hankalinta ya kai ƙololuwar tashi. Ta dubi Sarki Damina ta ce, "Ka ga tsutsa ce fa" A tsantsance Sarki Damina ya taɓe baki ya ce, "Ga ta na gani gaskiya ya kamata a raba mana ɗaki." Tana shirin yin magana suka ji muryar Malam Liman ya yi bismillah ya fara karatu. Da sauri suka kalli junansu cikin mamaki, a hankali suka miƙe cikin sanɗa suka fara leƙawa, abin da suka gani ne ya nemi daskarar da su jijiyoyin jikinsu suka yi sanyi. Usaina ta sake ƙanƙance idonta don gani take kamar mafarki take yi, jiki na rawa Sarki Damina ya dube ta ya ce. "Kin ga abin da nake gani kuwa Hasana?" Usaina ta haɗiyi yawu mai ɗaci ta ce, "Me ka gani?" Sarki Damina ya nuna nata Batula da yatsansa yana  cewa, "Ga wata can mai kama da ke ko ba ki gani ba." Jim ta yi tana nazari sannan ta taɓe baki ta ce, "Wannan ba komai ba ne tun da aka samu mai kama da Yarima ina ganin ko mai kama da kai ai za a iya gani." shiru ya yi yana nazari jiki a sanyaye ya ce. "Wayyo mutuwa wallahi da ace Usaina na raye da sai na ce ita ce ta shigo wurin nan." Kare wurin da suke leƙe ta yi sannan ta ce, "To kuma ka ga ba ta raye ko, sai ka koma mu zauna." Jiki ba ƙwari Sarki Damina ya fara tafiya sannan Usaina ta bi bayansa tana sauke ajiyar zuciya. Malam ya jima yana karatu sannan ya ɗan tsahirta, don ya lura sai ya yi kyakkyawan shiri.
  "Muhammad wa nake gani a wurin can mai kamaceceniya da kai?" Suka ji wata irin murya a lokacin da ba su yi tsamani ba, a wannan karon ma kallon juna suka sake, da sauri Sarki Damina ya zabura ya sake leƙawa. 
 Batula ya gani tana nuna masa can gefen karagar da wani matashi yake kwance yana kallonsu sai dai da alama kamar baya cikin hayyacinsa, Muhammad ya ƙurawa Yarima ido kallo ɗaya ya yi ya gane shi sai dai ya ga ya rame sosai. Jinjina kai ya yi ya ce, "Shi ne Yariman da muke magana a kai wanda ya ci zarafin Kyauta wato ɗan Sarkin Daular nan Sarki Damina." Da sauri Batula ta matsa gare shi ba tare da ji tsoron tunkarar wurin da Sarauniyar da take zaune ba ta ce, "Ina ma zan yi tozali da Sarki Damina a wannan lokacin." Kamar wanda aka jefo daga sama haka ya faɗo cikin fadar ya furta, "Ni kaina zuciyata na wasu-wasi a kan ganinki sakamakon kamanceceniyar da kike yi da matata, sai kuma wannan." Sarki Damina ya nuna Muhammad sannan ya ce, "Da kaina na sa a tsare mini wannan yaron a gidan horo sakamakon kamannin da ke tsakaninsa da Yarima."

   A hargitse Sarki Damina ya juyo yana faɗin, "Me kike nufi Fara?" Usaina ta yi farat ta ce, "Kwarankwatsa dubu ƙarya take yi sharri za ta ƙulla mini..." A ƙufule Sarki Damina ya katse ta. "Ke rufe mini baki kada na fasa bakinki a wurin nan shashasha." Shiru Usaina ta yi tana zare idanu, Batula na hawaye ta ce. "Ban taɓa zaton ƙiyayyar da ke tsakaninmu da ke ta kai haka ba Usaina." Malam Liman ya sauke ajiyar zuciya yana jinjina kai cike da ta'ajibi ya furta, "Wallahi da farko ban kama duka kalaman da kika faɗa ba, a tunani kin haɗa da son zuciya ne sai ga shi ƙuru-ƙuru gaskiya ta yi halin ta. Wannan wacce irin rayuwa muke ciki mai cike da ƙalubale kala-kala da son zuciya?" Batula na hawaye ta ce, "Malam wacce riba zan ci idan na yi wa Usaina ƙazafi, tagwaye muke ni da ita uwa ɗaya uba ɗaya shin wane alfanu zan samu don na jefa mata miyagun kalamai" Sai da ta goge hawayenta sannan ta ci gaba da cewa.
 "Ni da Usaina mun kasance tagwaye a wurin mahaifiyarmu da mahaifinmu, mu kaɗai ta mallaka yayin da muka kasance mu biyar a wurin mahaifinmu. Asalin iyayenmu fulani ne a wata ruga da ke bayan Daular nan mai suna, Rugar Baffajon Nagge. Gabaɗaya rugar fulani ne masu kiwon shanu da awaki, ba mu da sana'a da ta wuce kiwon shanu da tallar nono, asalinmu ba musulmai ba ne hasalima ko ɗaya ba mu da addini mun kasance haka nan muke rayuwarmu. Mahaifinmu sunansa Sharoron kwasam (Kwasam yana nufin Nono) yana da mata biyu da 'ya'ya biyar, matarsa uwargida sunanta Hari tana da ƴaƴa uku maza biyu mace ɗaya kuma dukkansu sun girme mu. Mahaifiyarmu sunanta Saro ita ce amaryarsa na ji labarin bayan aurensu da shekara biyu cif ta haife ni da Usaina. Da haihuwarmu ko kwana arba'in ba mu yi ba mahaifinmu ya tafi kiwo sai kawo gawarsa aka yi ya mutu a gona. A wani labarin da na ji an ce shanunsa ne suka tsallaka gonar wani manomi Jafaru shi wannan manomin an ce ba ya barin ta-kwana duk makiyayin da ya tsallaka masa gona matuƙar dabbarsa ta ci masa amfanin gonar sai dai gawar makiwancin. Idan kuma muguntarsa ta motsa sai dai gabaɗaya shanun su yi mushe. A labarin da aka ba ni mutuwar mahaifinmu ta girgiza iyayenmu mata, haka suka ci gaba da rayuwa bayan an yi musu rabon gado  mahaifiyarmu ta tashi da shanu biyu mace da namiji. Haka ta ci gaba da goyonmu tana kula da shanun har muka fara wayo muma sai muka riƙa taimaka mata, wannan ya sa rayuwar ta fara yi mata sauƙi. Tun tasowarmu Usaina ta kasance mai ƙiriniyar da rawar kan gaske, duk cikin rugarmu babu budurwar da ta yi tashenta. A ɓangare ɗaya kuma ba ta da tsoro ko kaɗan don ko mahaifiyarmu ba ta isa ta tamƙwara ta ba, wannan lamarin ya fara ci wa Mahaifiyarmu tuwo a ƙwarya amma babu yadda ta iya haka ta ci gaba da yin bakin ƙoƙarin ta. Akan ce tagwaye akwai su da soyayyar junansu amma sam ban ga haka a ƙwayar idon ƴar uwata ba, tun ba mu yi wayo ba Usaina take nuna mini ƙyashi da hassada, duk wani abu da zan samu sai Usaina ta san yadda za ta yi ta same shi idan kuma ta rasa ƙarfi da yaji sai ta nakasa mini nawa ko ta salwantar mini da shi. Ganin mu biyu ne kaɗai a ɗakinmu ya sa na ɗauki so da ƙauna na ɗora mata don kullin nasihar mahaifiyarmu mu haɗa kanmu don amfanar gobemu amma fir Usaina ta shafa wa idanunta toka. Lokacin da muka zama 'yan'mata sai Usaina ta tsiri wani hali na biye-biyen samari idan mun shiga cikin daji kiwo, sai dai ta bar ni da shanu ba zan sake ganinta ba sai doshin almuru idan za mu koma gida. Wannan halin da mahaifiyarmu ta ga ta ɗauko ne ya tsananta tashin hankalinta, don haka ta riƙa yi mata fatan samun miji saboda kar ta ɗauko mata abin kunya tun da ko mahaifiyarmu ta hana ta ba ta hanuwa. Zuciyar Usaina a bushe take ba ta da tsoro ko shakkar abin da zai faru, duk abin da zuciyarta ta tsara mata shi take aikatawa. Ana cikin haka ta haɗu da wani saurayin mai suna Nadabo, shi cikakken bahaushe ne don haka da ya nemi aurenta sai dangin mahaifinmu suka so hanawa don sun ce ba sa son haɗa zuri'a da kaɗo (Hausawa) sun fi son fulani ƴan uwansu. Waɗannan kalaman ne suka sake ingiza Usaina har takai tana bin Nadabo garinsu ta kwana, da suka lamarin ya yi tsamari sai kawai aka ɗaura musu aure. A lokacin da aurenta ta taho wani lokacin har habaici Usaina take yi mini tana yada mini magana wai na zama jaɓa mai baƙin jini babu mashinshin, tun ba na damuwa har na fara damuwa musamman da na ga sa'anninmu ana ta yi musu aure. Bayan Auren Usaina ko wata biyar ba a rufa ba sai Badam ya ganni ya ce yana so, Badam ya kasance ɗan gunduman garinmu ne.(Gunduma kamar a ce mai gari ko wani babba da yake wakilatar al'ummar wannan yankin.) Da farko na ji tsoron kula shi don na ga shi ya fito daga gidan manya, amma yadda ya nuna mini ƙauna sai na amince masa. Wane tudu wane gangare Usaina ta samu labarin soyayyata da Badam, da farko ƙaryatawa ta yi don a ganinta ba ta ga abin da Badam zai yi da ni ba tun da ƴanmatan rugarmu da dama suna kai masa nono don su nuna suna ƙaunarsa, ni kuma abin da ban taɓa yi ba kenan. Sannu a hankali magana ta fara ƙarfi bayan mun shaƙu da soyayya, a wannan lokacin Usaina na ɗauke da cikin wata Takwas haihuwa ko yau ko gobe. Jin maganar aurena ya sa ta tashin hankalinta suka fara samun saɓani da Nadabo, saɓanin a baya da suke zamansu lafiya ƙalau. Babu wanda ya shiga maganarta don kowa gani yake don ta auri Kaɗo ne suke tashin-tashina, manya sun shiga maganarmu aka tsayar da aurenmu watanni huɗu masu zuwa. Zamantakewar Auren Usaina ta ƙara tsamari rabi tana gidanmu rabi tana gidan mijinta, a haka har Allah ya sauke ta lafiya ta haifi jaririnta Namiji. Ko suna ba a ayi ba Usaina ta kafe kai da fata ta ce ba za ta koma gidan mijinta ba, babu yadda aka iya haka aka raba aurenta shi, sai dai Nadabo ko kaɗan bai so rabuwa da ita ba. Zaman Usaina a ɗakin Innarmu sai muka koma ƴar gidan jiya, don har sai da ta kai ta kawo ba na iya sakewa a ɗakinmu indai Usaina tana zaune, bini-bini ta fara yadda mini da habaici tana nuna auren kwaɗayi zan yi ba na soyayya ba. Sannu a hankali sai Usaina ta fara kai wa Innar Badam fura tana taya ta aiki, tun mutane ba su fara fahimtar wurin Usaina ta dosa ba har aka fara ɗarsa zargi a kanta. Da yake idanunta sun rufe ko a jikinta, yaron da ta haifa dama sunan mahaifin Badam ya ji Mato don haka ko kaɗan bata ƙaunarsa ko kuma saboda ta daina ƙaunar mahaifinsa ne oho. Ba mu san hawa ba balle sauka watarana da safe ni da Inna muna tsakar gida muna daka fura, sai jin kukanta muka yi a ɗaki wai Mato ya mutu. Ni da Inna muka kali juna don yaron nan ko masassara (zazzaɓi) bai kwanta da ita ba balle a ce ciwo ya kai shi kushewa, kafin wani lokacin tuni labari ya isa wurin dangin mahaifinsa aka haɗa shi aka je aka binne shi. 
  Haka ruyuwa ta ci gaba da tafiya tsakanina da Usaina mai cike da tsamin alaƙa, ana bikina saura mako biyu Usaina ta je har gidansu Badam ta yo sallama da shi ta bayyana masa sirrin da ke cikin zuciyarta. A take ya yi mata fata-fata har yana shirin tara mata jama'a aikuwa tana dawowa ta sauke kwandon rashin mutumcinta a kaina da Innata, tana cikin zazaage mini masifa Badam ya yi sallama da ni a nan ne yake sanar da ni abin da ya faru tsakanin shi da ita. Na kaɗu sosai da jin ƙarfin hali irin na Usaina kuma sai a lokacin na fahimci kushen da take yi a kan Badam, jiki a sanyaye na koma gida ban iya tanka mata uffan ba kuma ko da ta fahimci na san abin da ya faru babu wani sanyi da na ga jikinta ya yi ko jin kunyata. Ana saura mako guda bikina muka wayi gari da mummunan harin da muka samu daga waɗansu manyan Dakaru masu ɗauke da miyagun makamai, a wannan hargitsin ne mutanen yankinmu da dama suka tarwatse kowa ya yi ta kansa waɗanda suke da rabon a kama su irinmu aka kama mu, a cikin waɗanda aka kama akwai ni da Usaina sai mahaifiyarmu da kishiyarta, amma ƴan uwanmu da muke uba ɗaya da su babu ko ɗaya a ciki. Kai tsaye cikin wannan Daular aka kawo mu a lokacin kuma sirikina na baya ne yake mulkarta wato mahaifin Sarki Damina, a ranar da aka kawo mu sai da aka zube mu a tsakiyar filin kamar yadda suka saba. A tashin farko hankalin Damina ya faɗo kaina, tun a lokacin ya nuna ƙaunarsa a gare ni ƙauna ba ta sha'awa ba a'a ta yin aure. A lokacin duka ƴan matan wurin ji suke ina ma sune sakamakon ganin azabtarwar da ake yi wa wasunsu. A take mahaifinsa ya amince sai dai ana gabda tsige ni daga cikin dangina na tirje har sai da na tabbatar da an tsamo mahaifiyata, ƴar uwata da kishiyar mahaifiyata. Ganin haka ya sa na nuna duka sauran mutanen ma ina buƙatar a cece rayuwar amma fir suka ƙi amincewa aka wuce da su sashen Bayi. Ɓangaren Iyalan Sarki aka kai mu aka ci gaba da ba mu kulawa, na yi mamaki ƙwarai yadda na ga babu wata damuwa a tattare da Usaina don a tsammanina da ta ji Damina ya ce zai aure ni za ta tayar da balli, abin da ban sani ba ashe kwantan ɓauna ta yi mini. Ko kaɗan ba na son Damina hasali ma zuciyata, nutsuwata da tunanin na wurin Badam da halin da yake ciki.
  Lokaci ɗaya na fige na lalace kallo ɗaya za ka yi mini ka fahimci ina cikin matsananciyar damuwa, ina cikin wannan rayuwar  mahaifiyata ta kwanta dama. Sai kishiyarta da Usaina suka rage mini. Damina ya ɗan taya ni jimamin rashinta wannan ya sa na ɗan fara sakin jiki da shi don na lura da irin ƙaunar da yake mini, da mutuwar mahaifiyarmu ba a fi wata biyu aka yi mana aure da shi muka tare, tun ina ɗari-ɗari da shi har na saki jiki nake nuna masa kulawa da soyayya. Wata irin kulawa Usaina take nuna mini ni kuma ganin haka sai na yi tsammanin ko don ta ga mahaifiyarmu ta rasu shi ya sa take son mu haɗa kanmu, wannan dalilin ya sa na saki jiki da ita na ba ta yadda a ganina ita kaɗai ce jinina da nake kallo na ji daɗi. Tun Usaina na wurin Hari tana yawan zuwa wurina har na bata goyon bayan dawowa ɓangarena da zama, wannan lamari bai yi wa Hari daɗi ba don ba na manta ta sha yi mini gargaɗi game da Usaina a ɓoye amma sai nake ganin kamar raba kanmu take son yi, da ta ga idona ya rife sa kawai ta rabu da mu.  Daga cikin waɗanda suke yi mini hidima har da Ungozoma fara yar zabiya wacce ta kasance Dattijuwa duka a cikinsu, ganin girmanta ya sa ba na bari ta yi wani aiki mai yawa. Wannan dalilin ya sa take nuna mini kulawa, sai dai kuma a lokacin da muka yi aure mun shafe lokaci mai tsawo kafin na samu cikin su Yarima, mahaifin Damina ya mutu babu jimawa na fara laulayi. Fara ta ba ni kulawa kamar ƴar cikinta duk yadda na kai ga yin laulayi tana gefena, ina motsawa za ta tambaye ni abin da yake damuna. Wannan ƙaunar da ta nuna mini ya sa na ɗauke ta tamkar mahaifiyata tun da a lokacin Hari ta yi girman da ba za ta iya yi mini hidima, hatta tafiya a rankwafe take yi. Abu ɗaya me yake tsaye mini a rai irin azabtarwar da ake yi wa Bayin da ke cikin wannan Daular, watarana har na gagara haƙuri na yi wa Damina magana amma sai bai ba ni goyon baya ba. Haka na kawo ido na zura saboda duk ranar da na yi masa maganar sai ya yi mini barazanar zai ɗauki Usaina ya kai cikin Bayin kuma tun da ya aure ni dole na ci gaba da zama da shi, haka muka ci gaba da rayuwa Usaina da Fara na taya ni rainon abin da yake ciki har ya yi ƙwaro na daina shan wahalar laulayin.
 Haka tafiya ta ci gaba da tafiya har cikina ya tsufa watarana na tashi na matsanancin ciwon naƙuda, tun da na tashi na sanar wa da Damina ya kira mini Ungozama Fara ta ci gaba da ba ni dauri da jiƙe-jiƙen da ake bawa mai haihuwa. Haka na yi ta yin abu ɗaya har cikin dare sai da dare ya tsala sannan haihuwa ta zo mini, ni dai na san lokacin na yi nishi jariri ya faɗo. Da faɗowarsa na ji wani sabon ciwon ya harba mini, ina cikin wannan yanayin na ji tahowar wani jaririn sai na ga Usaina ta shigo cike da murnar ganin abin da na haifa. Ni dai na san ta dafa kaina zuwa fuskata a daidai lokacin da na ji wani nishin ya taso mini mai kama da wanda na yi na farko daga haka ban sake sanin abin da yake faruwa ba farkawa na yi kwance a kan gadona, Ungozma Fara da Usaina suna gefena. Yayin da Damina yana saman gadon riƙe da hannuna, ina kallonsa ya sakar mini murmushi sannan ya furta. "Sannu Hasanata." Yunƙurin tashi na yi na ji cikina ya murɗa mini don dole na koma na kwanta, ina daga kwance na dubi Fara na ce. "Fara ina abin da na haifa." Murmushi ta yi mini ta ɗago mini jaririna da sauri Usaina ta karɓe shi ta ɗoro a kusa da ni tana faɗin, "Amma wallahi ɗana ya fi ki kyau." Murmushin jin daɗi na yi na saci kallonsa lokaci ɗaya na saki murmushi, babu ko tantama jaririn nan da ni yake kama kamar an tsaga kara. Ciwon cikin da nake yi ne ya nemi cin ƙarfina don haka Fara ta haɗa mini magunguna ta dafa sannan ta ba ni na riƙa sha a faɗarta wai juyawar mahaifa ce mata da dama suna yin haka. Kafin wani lokaci tuni labarin haihuwata ya yaɗu ko ina, tuni aka fara shirye-shiryen suna farinciki a wurin Damina har ba a magana.

  Usaina na rakaɓe tana leƙo su zuciyarta sai bugawa take kamar za ta hudo ƙirjinta. Hasana cak ta tsaya tana ƙarewa Sarki Damina kallo, kamanninsa na nan kamar yadda ta bar shi sai girman da ta ga ya ƙara yi ga wata irin rama da baƙi da ya yi. Hawaye ne ya ci gaba da bin idanunta bibbiyu bakinta na rawa ta kai hannu za ta taɓa Yarima da ke kwance da sauri Malam Liman ya katse ta da cewar, "Kada ki taɓa shi!" A razane ta ɗan ja da baya sannan ta mayar da kallonta wurin Sarki Damina da ya yi tsare ta da idanu yana ƙare musu kallo ta furta. "Kalli wannan yaron da kyau ka matsa gare shi ka saurari saukar numfashi da bugun zuciyarku, shin ba ka jin komai a tattare da shi?" Da sauri Muhammad ya kawar da kansa gefe cike da tsana musammann da ya tuna irin azalincin da Sarki Damina yake aikatawa a agabansa, jin takunsa ya sa shi runtse idonsa. Bai ankara ba ya ji ya kamo hannunsa yana faɗin. "Yaro buɗe idanunka." Da sauri Muhammad ya hankaɗe shi gefe cike da tsana ya ce, "Kada ka sake taɓa jikina domin na tsane ka tirr da mugun halinka." A razane Batula ta kalle su, Sarki Damina ya kalli Batula yana shirin yi masa magana ta girgiza masa kai haɗe cewar, "Kada ka sare ka yi abin da na ce maka." Kallon tsaf ya sake yi mata yana karantar kalamanta ya ce, "Wace ce ke?" Kai tsaye Batula ta furta, "Ni mahaifiyarsa ce!" Da sauri Muhammad ya kai dubansa wurinta cike da mamaki, shi kansa Sarki Damina mamaki ne ƙarara a fuskarsa sannan ya furta, "Daga ina kike?" Batula ta sauke ajiyar zuciya tana faɗin, "Na tambaye ka ɗaya ka gagara amsa mini, ka tambaye ni na baka amsa. Don haka amsarka ta biyu ka jira har sai ka ba ni amsata." Haka kawai ya ji ƙirjinsa ya buga, ya fara kallon Muhammad tun daga tafin ƙafarsa a tsakiyar kansa, wani irin yanayi ya ji jiki a sanyaye ya ce. "Har yau ina matuƙar mamakin irin natsananciyar kamar da yake yi da Yarima, yaro wane ne kai?" A harzuƙe Muhammad ya ce, "Ba ka isa ka tursasa ni abin da ban yi niyya ba." Batula da matsa gabansu ta kama hannun Muhammad ta kamo na Sarki Damina ta furta, "A ɗan zaman da na yi da kai na fahimci ka na da tarbiyya bakin gwargwardo, ba halinka ba ne yin tsageranci ga wanda yake gaba da kai..." Ba dire maganar ba ya katse ta da cewar, "Ban da irin wannan Dattijon da ya kasance ƙasƙantacce a wurina, wallahi da wannan mutumin gara dattijan biri a kansa..." Bai ankara ba ya ji ta wanke gefen fuskarsa da mari, lamarin da ya hargitsa ilahirin mutanen da ke wurin. Ba Muhammad ba hatta Malam Liman sai da ya yi sak yana kallonsu, Muhammad ya riƙe kumatunsa yana shirin janye hannunsa daga cikin na ta, ta riƙe shi ƙam sannan ta ci gaba da cewa. "Wannan da kake gani bai cancanci haka a wurinka ba domin shi ɗin jini da tsokarka ne. Wannan shi ne mahaifinka kuma mahaifin wancen da yake kwance." Wani irin yammm Muhammad ya ji jikinsa yana yi, kunuwansa suka yi masa dum! Suka daina fahimtar abin da ake faɗa na wucin gadi. Kamar wani sakarai ya saki baki yana kallon Batula cike da al'ajabi. Sarki Damina ya yi shiru kamar ruwa ya cinye shi, kallon Muhammad yake son yi amma haka kawai ya ji shakku da fargabarsa ta ɗarsu a ransa. Muhammad ya nuna Sarki Damina murya tana rawa ya ce, "Kina nufin wannan shi ne mahaifina?" Da sauri Batula ta gyaɗa masa kai, ganin haka ya sa Muhammad ya fara girgiza kai yana cewa. "Wallahi ba haka ba ne mahaifina ya mutu tun ina ɗan ƙanƙani, wannan azzulumin ba zai taɓa zama mahaifina ba." Yana rufe baki Malam Liman ya dafa kafaɗarsa ya furta, "Haba Muhammad ka nutsu mana, ya ina maka kallon mai hankali kake son ka ba ni kunya!" Muhammad ya sake nuna Sarki Damina yana cewa, "Wai wannan anobar fa shi ne mahaifina, idan har da gaske ne me ya sa ban taso a gabansa ba? Me ya sa ban wayi gari a cikin Daular nan ba me ya sa..." Da sauri Batula ta katse shi da faɗin, "Saboda haka zanen ƙaddararka ya rubuta, kuma labari ne mai tsayi a kan abin da ya shafi rayuwar da na fuskanta a masarautar nan." Jin kalamanta yake wani iri don haka cike da faɗuwar gaba Sarki Damina ya furta, "Wai ke ɗin wace ce ke?" Batula ta yi murmushi sannan ta ce, "Ni ce tsohuwar matar ka Hasana wacce a baɗini take matacciya." Jin haka ya sa Usaina da ke laɓe ta buga tsalle ta zo gaban Batula tana faɗin, "Ƙarya kike makira." Da sauri duka suka ja da baya suna toshe hancinsu sakamakon wani irin wari da ya bug su lokaci ɗaya, Usaina kuwa ko a jikinta da yake a yunwace take da son wanke kanta don haka ta ci gaba da cewa, "Ni kaɗai ce matarsa don haka duk wani ƙulumboton da kika ƙula ba zai yi tasiri a wurinsa ba." Murmushin takaici Batula ta saki saboda duk da Usaina ta rame ta yaƙune ta sauya kamanni ba za ta taɓa manta kamanni da ƙwarin gwiwarta ba, girgza kai ta yi cike da takaici ta furta. "Na yi tsammanin za ki razana da ganin matacciyar da kike tsammanin ta doshi kushewa a yanzu, amma ban yi mamaki ba saboda shi hali zanen dutse ne tun muna ƙanana kina da matuƙar ƙwarin gwiwa Usaina." Da sauri Sarki Damina ya furta. "Usaina kuma? Me kuke faɗa ne haka da ban fahimta ba? Usainar da ta shafe shekara da shekaru da mutuwa kuna nufin yau ita nake gani a gabana?" Usaina ta yi karaf ta ce, "Ta ya ni gani tinkiya da tallan dusa, yaudara ce kawai da siddabaru ban da haka ya za a yi ta zo da mai kama da ni da Yarima? Kai ma ka san a kwai lauje cikin naɗi kawai so take ta..." Da sauri Sarki Damina ya katse ta da cewar.
  "Dakata Hasana! Jikina yana ba ni akwai wani al'amari me shirin faruwa..." Shi ma bai ƙarasa magana ba Batula ta katse shi da cewar, "Idan ni siddabaru ne ka na nufin wannan ma siddabaru ne?" Ta ƙarasa maganar tana jan hannun Muhammad tana nuna masa cindon da ke hannunsa, ta juyo da gefen fuskarsa saitin kunnensa na hagu ta nuna masa wata tusar jaki da take tamkar gado ce a jikinsu wacce silar haka sun gado ta ne daga jikin Sarki Damina. Ta kalli Sarki Damina tana faɗin, "Ka duba wannan da kyau ka gani shin suma za a kira da siddabaru ne? Ka tsayar da hankalinka ka nazarci kalamaina shin har yanzu ka na tantamar wannan ba jininka ba ne?" Gaban Sarki Damina ya ci gaba da faɗuwa, jikinsa ya yi wani irin sanyi. Waigawa ya yi wurin karagar Sarauniya sai dai bai gan ta a wurin ba, wannan ya ba shi ƙwarin gwiwar ƙarasawa wurin da Yarima yake yana kai hannu jikinsa ya ji wani irin sanyi na ratsa cikin jikinsa. Da sauri Malam Liman ya dakatar da shi da cewar, "Maza ka sake shi." Sakinsa ya yi ya miƙe daga tsaye yana ƙare wa Yarima kallo, lokaci ɗaya ƙwallah ta ciko idanunsa, ya saka hannunsa ya shafi gefen kunnensa sannan ya sake kallon Muhammad yana faɗin. "Garin yaya haka ta faru? Ina cikin ruɗani shin dama Yarima tagwaye ko yaya abin yake?" Batula ta yi murmushin takaici sannan ta furta, "Allah ya sa dai Unzoma fara 'yar Zabiya tana raye?" Usaina da ke gefe ta ji wani ras a ƙarjinta, da sauri ta kai kallonta wurin Batula suna haɗa ido Batula ta ce, "Wannan tambayar da ka furta ba ni ya kamata na baka amsa ba, ka ga wannan." Ta yi maganar tana nuna Usaina sannan ta ci gaba da cewa, "Ita da Ungozoma Fara 'yar Zabiya su za su amsa maka ita." Usaina ta shiga gaban Batula tana cewa, "Ƙarya kike makira mu za ki ƙalla wa sharri ana zaune ƙalau, kada ka yarda da ita wallahi wannan matar turen ta aka yi mana." Sarki Damina ya shiru yana nazari, bai tanka musu ya fita ƙofar fadar, yana zuwa Dogarawan da ke wurin suka bi shi da kallo saboda muguwar ramar da ya yi, da yake ya ga irin kallon rainin da suke bin shi da shi sai da fara sosa kai sannan ya ce, "Yawwa da ma Sarauniya ce ta turo ni ta ce a kira mata Ungozoma fara 'yar zabiya." Tun ba rufe baki ba suka fara rige-rigen tafiya don cika umarnin Sarauniya. Haka kawai ya ji wani irin ƙunci ya mamaye shi sakamakon tuna irin azabar tsoronsa da ake ji a cikin Daular, ko gyaran murya ya yi tuni mutane suke shiga taitaiyinsu sai ga shi yau rana ɗaya wai idan zai yi aike sai ya haɗa da ƙarya. Zuciyarsa babu daɗi ya koma cikin Fadar, a lokacin da ya shiga Muhammad ya gani a tsakiyar Batula da Usaina yana shirin yin magana  ya ji Muhammad yana faɗa wa Usaina cewar, "Ko da wasa kada ki yi gangancin dukanta domin ita mace ce mai karamci a wurina." Usaina hangame baki ta yi cike da takaici, duk da zuciyarta cike take da tsoron kada ya yi mata kwaf ɗaya amma hakan bai hana ta fitattikewa tana faɗin, "Yaro kada ka nemi ka yi mini rashin kunya don ni ba sa'ar yin ka ba ce, wannan da kake gani ita ce daidai da ni." Ta ƙarasa maganar tana nuna Batula. Sarki Damina ya yi guntun tsaki don haka kawai yake jin tsanar Usaina amma sai ya ji bakinsa ya yi masa nauyi ta yadda ba zai iya tanka mata ba. 
  Suna nan tsaitsaye sai ga Ungozoma fara 'yar zabiya sun shiga da ita a akansu, suna dire ta suka fice don suna gudun kada su yi wani laifin Sarauniya ta yanke musu hukunci. Batula bin ta ta yi da kallo gani ta yi ta ƙara tsufa sosai, don ko a lokacin da ta karɓi haihuwar su Yarima ta fara manyanta. Batula ta tsungunna a gaban Ungozoma ta ce, "Sannu fara 'yar zabiya kin wuni lafiya?" Ɗagowa ta yi ba tare da ta gane mai magana ba ta ce, "Sannu Yarinya kin ji..." Ganin fuskar Batula ya sa ta kusa taune harshenta don a tunaninta Usaina ce, kuma ta san halin Usaina sarai wurin yanke hukuncin abin da ya ɗan sosa mata rai. Usaina ta zagaya ta ɗayan ɓarin ta ce, "Fara kin ji abin da wannan matar ta zo da shi wai wannan yaron ɗan Sarki Damina ne." Usaina ta yi maganar tana nuna Muhammad, Fara ta ɗago ta kafe Muhammad da kallo, ta kalli Batula da Usaina mamaki ne ya kama ta ta ce, "Ai duk garin nan babu wanda bai san wannan farin jakadan ɗan Mai martaba ba ne." Haushi ya kama Usaina a hassale ta dungure wa Fara kai tana faɗin, "Mahaukaciya wannan ba Yarima ba ne, wani ne mai kama da shi." Rass ta ji gaban ta ya faɗi, ba Usaina ba har su Malam Liman sun lura da yanayin da ta shiga. Tana shirin yin magana Batula ta katse ta da cewa, "Fara dube ni nan!" Yanayin maganar da ta ji Batula ta yi ya sa ta sake shifa hankalinta, Batula ta ci gaba da cewa. "Ki nutsu ki faɗi gaskiyar abin da kika sani idan ba haka, zan sanar da abar bautarku kuma sarauniyarku gaskiya idan ya so ta yanke muku duk hukuncin da ta ga dama." A firgice Fara ta ɗago jikinta na rawa ta ce, "Ki yi mini rai yarinya duk abin da kike so zan sanar da ke ni dai fatana ki yi mini rai." Batula ta gyara zama tana faɗin, "Ki kalle ni ki kalli ƴar uwata Usaina shin akwai wani abu da ya bambamta mu?" Jikin Fara na rawa ta ɗaga kai tana kallon su suna haɗa ido da Usaina ta fara zabga mata harara kamar idonta zai faɗo ƙasa, ta jima tana nazartar kamanninsu sannan ta ce. "I to a fuska dai kuna kama da juna sai dai ke kin fita cika da murjewar fata, ita kuma da yake ta zama musaka mara ido, kuma ramammiya ce sosai ga duhun fata." Batula ta sauke ajiyar zuciiya ta ce. "Kafin ta zama musaka ta koma haka shin za ki iya kwatanta yanayin jikina da nata." Usaina ta yi kukan kura za ta faɗa kan Ungozoma fara ta ce, "Saboda ke tsinanniya ce ni kike kira da musaka? Wallahi sai na ƙwaƙwale miki idanu biyu mu ga ƙaryar iskanci kamar ni a cikin garin nan ni kike kira da musaka." Haushi ya kama Sarki Damina ya fisgi hannunta da ƙarfi ya yi baya da ita ya ce, "Me ya sa a komai sai kin nuna rashin hankali ne Hasana?" Kusan tare suka kalle shi Usaina na shirin yin magana  Fara ta ci gaba da cewa, "Ai ita ma damɓass take da gwanin sha'awa ba zan ɓoye miki ba wallahi da farko na ɗauka ita ce ke yi mini magana." Batula ta girgiza kai ta ba ta amsa da cewar. "Ba ita ba ce matacciyar da kuke ganin kun salwar da rayuwarta ce. Kina magana da Hasana Uwargidan Sarki Damina a baya, mahaifiyar Yarima ba wannan jabun ba." Batula ta yi maganar tana nuna Usaina, a razane Fara ta ɗago jiki na rawa ta ce, "Ki dubi albarkacin Shakumdum ki yi mini rai wallahi tilasta ni aka yi ba don ina so ba, Usaina ce ta tilas na aikata haka da sharaɗin idan ban aikata ba za ta salwantar da rayuwar mahaifiyata da ta mijina, a ɓangare ɗaya kuma ta jaddada mini kuɓutar da jaririn da zan haifa daga Babban Dodo don samun farincikina." Ilahirin jikin mutanen ɗakin sanyi ya yi da jin kalaman fara. Sarki Damina ya tsugunna daidai fuskarta ya furta. "Fara me kike faɗa, kina cikin hayyacinki kuwa? Shin akwai wani mummunan abu da kuka taɓa aikatawa da Usaina ne kafin mutuwarta?" Haushi ya kama su Malam Bukar ganin gaskiya ƙuru-ƙuru amma Sarki Damina ya gagara fahimta kamar mai kan jakuna, da sauri Fara ta ba shi amsa da cewar, "Ka gafarce ni ranka ya daɗe amma Usainar da muka ce maka ta mutu ba ita ce Usaina ba, wata jabu ce daban da mai zamani ya turo. Mai ɗakinka Hasana ita ce aka tsubbace ta muka halakar da ita. Ita kuma Usaina ta maye gurbin yayarta, ma'ana matar da ka yi rayuwa da ita mai tsayi har kawo yanzu ƙanwar matarka ce wato Usaina."

    A ranar suna aka yi ta kiɗe-kiɗe da bushe-bushe, an zubar da dukiya daidai gwargwado, haka aka sha shagali aka riƙa shan giya ana aikata masha'a a fili don nuna farinciki, shi kuma jariri ya ci suna Rabon alheri amma ana kiransa da Yarima. Bayan suna na ci gaba da ba wa jaririna kulawa kuma sai a hankali haihuwar da na yi ta riƙa dawo mini, har na gagara haƙuri watarana na samu Fara da maganar. Lokacin da na kira ta shiru ta yi tana saurare na, "Fara ni sai na ga kamar jarirai biyu na haifa har yanzu zuciyata tana wasu-wasin abin nan." Murmushi ta yi mini a lokacin ta ce, "Haba ranki ya daɗe na fi tunanin mawuyacin halin da kika shiga ne ya sa kike tunanin haka amma jariru guda kika haifa Yarima. Kin san lokacin jini ne ya ɓalle miki shi ya sa kika gaza tantancewa." Sallamarta na yi har a lokacin zuciyata na rawa na samu Damina da maganar shi ma abin da ta gaya mini shi ya faɗa, don haka sai na bar abin a cikin zuciyata.  
  Sannu a hankali Yarima ya fara wayo ya taso cikin kuzari da kazar-kazar kamar ba ɗan fari ba, yana da farin jinin mutane kowa so yake ya ɗauke shi. Fara kuwa idan ta ɗauke shi har mantawa nake yi da shi, sai dai wani abu da yake ba ni mamaki duk lokacin da muka zauna muna hira musamman idan Usaina ba ta sai Fara ta riƙa roƙon na yafe mata koda akwai laifin da ta yi mini, ba na kawo komai a kaina don na aminta da ita. Abin da ban sani ba sautari da ɗan gari akan ci gari har kai shi ƙasa.
   Kwatsam Yarima yana da shekara guda sai ga wani cikin a jikina, lokacin da na farga haka na zauna ina rusar kuka na shiga damuwa mai tsanani. Da Damina ya ga haka a kuɗine ya tambaye ni na sanar masa, murna na ga ya yi don shi abin da yake ƙauna kenan a cewarsa yana buƙatar ƴaƴa da yawa. Ƙwarin gwiwa da kulawar da na ga yana ba ni ya sa na watsar da komai muka ci gaba da kula da cikin jikina, Damina ya so ni ya kuma nuna mini kulawar da ta da ce don idan na ce Damina ya zalince ni a zamantakewarmu na yi ƙarya..." Da sauri Malam Bukar ya katse ta cike da tsantsar kishi yana faɗin, "Batula labarin rayuwarki kike ba mu ko kina gaya mana irin ƙaunar da tsohon mijinki yake ba ki, wato kina so ki ce ni ba na ƙaunarki kenan ko?" Yana gama maganar ya yi ƙwafa cike da takaici, Malam Liman ya yi murmushi ya ce, "Malam Bukar ba haka ba ne ita ma fa Batula ƴar adam ce dole za ta faɗi abin da ya faranta mata kamar yadda ta faɗi abin da ya baƙanta mata rai." Balam Bukar bai tanka ba ya ɗauke kai gefe, Batula ta yi murmushi don ta san mijin nata akwai kishi don tun da Damina ya tsaya a gabanta ta ga yana wurga masa harara. Sai da ta gyara tsayuwarta sannan ta ci gaba da cewa, "Sannu a hankali muka ci gaba da rayuwa, da Yarima ya sha cikin wata shiga sai na yaye shi a lokacin cikina watansa shida ciff. Kuma a wannan lokacin ne cikina ya ƙara girma har mutane suka fahimci akwai shi, a lokacin da ya shiga wata na bakwai watarana da daddare ina bacci na ji kamar an zuba mini wani abu mai kamar ruwa a jikina. Zumbur na miƙe ina dube-dube amma babu kowa haka na haƙura na kwanta, tun daga ranar sai nake jin kuzarina da kazar-kazar ɗina sun ragu. Kamar wacce ake zare wa laka a jika kullin haka nake ji na, har Damina sai da ya fahimci haka. Haka na ke rayuwa ina jin duniyata wani iri kamar ba ni ba, a lokacin da na shiga wata na takwas shi ma da daddare abin ya faru, cikin bacci na ji kamar an ɗauke ni ana tafiya da ni. Buɗe idon da zan yi sai gani na yi cikin tsibirin Boka mai zamani, mamaki ne ya kama ni na zabura da niyyar gudu amma  hakan ya gagara. Duk ziyarar da Damina zai kawo ina kallonsa a cikin tsibirin amma babu halin magana, kuma abin da ya ba ni mamaki watarana da na ji ya ce a bawa matarsa magani ta haifi jaririn wata takwas babu rai. Bayan tafiyarsa Mai zamani ya ƙaraso wurina yana dariya yana faɗin, "Na san kin yi mamaki ko to kin ga." A tafin hannunsa ya nuna mini irin rayuwar da Usaina take yi a zuwan ni ce sai kuma wata daban mai siffar Usaina da na gani tana sabgar gabanta a cikin gidan. Kamar ya san abin da yake cikin raina, da hannunsa ya nuna ta yana cewa. "Wannan da kike gani wata matashiyar aljana ce na tura don ta maye gurbin Usainanki kafin a shafe babinki komai ya daidaita." Tsoro ne ya kama ni da jin kalamansa don haka na ja gefe ban da kuka babu abin da nake yi, rayuwar ƙunci na ci gana da yi a cikin tsibirin har na kusa wata guda don a lokacin cikina watansa tara ciff. Watarana da safe na ga Mai zamani ya ƙaraso wurina sai da ya fesa mini wani koren ruwa sannan ya riƙe hannuna ya fita da ni, ina ganin haka murna ta kama ni a tunanin gida zai mayar da ji har na fara ƙudurtar yadda zan bankaɗe labuben sirrinsu a wurin Damina, sai na lura a kaf cikin Daular babu wanda yake iya ganina balle ya ji sautina, ina gani mutane na koke-koken wai Usainata ta mutu alhalin Usaina ce take a matsayina, duk wata al'adar mutuwa da ake yi a kan idona aka yi ta har aka ɗauki gawar aka kai ta can ramin matattu. Ana dawowa Usaina da Ungozoma suka wuce tsibirin Mai zamani a nan ne ya damƙa musu laƙanin asirin jikina, ya kuma saka wani aljaninsa ya ɗauke mu gabaɗaya har cikin matsanancin dajin da na yi rayuwa. Muna zuwa Usaina ta kalli hagu da dama sannan ta bi hagu tana tafiya, tafiya na ga ta yi mai ɗan nisa sannan ta ƙarasa ta watsa wani garin magani a sama tana wani irin surutai, dawowa ta yi wurina na dube ta ina faɗin. "Usaina ƙiyayyar da za ki yi mini har ta kai haka?" Dariya ta bushe da ita sannan ta ce.
  "Har ta fi haka a cikin zuciyata Hasana, a idanun duniya Usaina ta mutu saura Hasana mu kuma a wurinmu Usaina ce take rayuwa. Wannan dajin da kike ciki ya fi dajin ƙare kukansa uƙubu, ba za ki taɓa fita ba ba za ki taɓa sauke cikin jikinki ba ko shekara ɗari za ki yi in dai ba hallitar jinsin bil'adam ne zai shigo cikinsa ba. Shi kuma wannan garin maganin da kika ga na baɗa ba zai taɓa barin kowanne halittar bil'adam ya samu sukunin shigowa cikin dajin nan ba balle har ki sauke abin da yake cikinki ko ki tsira da rayuwarki. Da sauri na ƙarasa wurinta da niyyar cukumarta ina kuka amma sama da ƙasa na neme ta na rasa, kamar mahaukaciya haka na riƙa ƙwala wa Usaina kira amma tafiya ta riga da ta miƙe ko motsin ta ban ji ba balle na saka ran za ta dawo gare ni." Batula ta kai ƙarshen maganarta tana fashe wa da kuka mai tsuma zuciya, ilahirin mutanen wurin jikinsu ya yi sanyi. Sarki Damina ya yi shiru kamar mutum-mutumi, Usaina ta buɗe baki za ta yi masa magana ya kai mata naushi a fuskarta. A ƙufule ya riƙa kai ta mata duka don ya samu sauƙin raɗaɗin zafin zuciyarsa, da ƙyar su Malam Liman suka ƙwaci Usaina a lokaci tuni fuskarta ta kumbura suntum ga wani irin ruwa haɗe da tsutsa da ke fita daga idonta mara lafiya. A haukace ya koma wurin Ungozoma ya shaƙi wuyanta take ta fara kakari, bai bi ta kanta ba ya ce. "Ya kuka yi da ɗayan jaririn da Hasana ta haifa? Kuma me ya sa kika ci amanarta?" Idanu a waje Unzogoma ta ce, "Sake ni zan gaya maka yadda aka yi." Da ƙyar ta samu Damina ya sake ta sannan ta fara cewa, "Na ɗauki Hasana tamkar ƴar cikina, ganin haka ya sa watarana Usaina ta zo wurina dangane da buƙatarta na son ganin an zuba wa Hasana guba a ciki ta mutu, da ta ga haka zai iya ba ta matsala kuma ta lura da irin son da Damina yake yi mata zai iya aikata komai a kan wanda ya kashe ta, sai ta sauya shawara. Wannan ya sa muka jinkirta har zuwa lokacin haihuwarta, amma kafin na yarje da buƙatarta sai da ta sharaɗta mini matuƙar ban ba ta goyon baya ba za ta hallaka mahaifiyata da mijina, kuma za ta  sadaukar da ita ga Boka mai zamani don a lokacin suna tare ita da shi kamar mata da miji, ɗan da yake cikina za ta sa a sadaukar wa Babban Dodo. Na tsorata sosai don haka na amince mata, a lokacin da Hasana ta fara naƙuda bayan ta haifi Hasan tana gab da haihuwar Usaini sai Usaina ta shafa mata garin tsafin da Mai zamani ya bata, take ta fara fita hayyacinta kuma a daidai wannan lokacin ta haifi Usaini. Da farko Hasan ta yi niyyar ɗauka, amma da yake shi Hasan yana ta tsayara kuka kuma zai iya tona asirinta sai ta ɗauki Usaina wanda da alama wahala ce ta sa ya gagara yin kukan kirki. A cikin zani ta naɗe shi ta yi saurin fita da shi ta ƙofar baya, ba ita da dawo ba sai doshin asubu. Tana dawowa ta taho da wani garin magani a faɗarta wai fita ta yi nemo wa Hasana magani tsayar da zubar jini, sai da muka keɓe nake tambayarta inda ta kai shi a nan take sanar da ni can wani ɗan ƙaramin ƙauye ta kai shi, waɗansu matafiya sun yada zango ta lallaɓa ta ajiye musu shi a cikin mangalar jakinsu. Haka kawai na riƙa jin zuciyata babu daɗi, amma babu yadda na iya. Sannu a hankali cikin jikina ya ci gaba da girma wanda a zahiri mutane suke ganin cikin mijina ne amma a baɗini cikin Damina ne." A hargitse Damina ya zabura yana faɗin, "Cikina fa kika ce?" Ungozoma ta gyaɗa masa kai sannan ta ce, "Tabbas Ɗantani ɗanka ne idan baka manta ba a wata ranar shaƙatawa ka yi mu'amala da ni, kuma tun daga wannan lokacin sai da na kusa wata guda mijina bai kusance ni ba sakamakon saɓanin da muka samu yana fushi da ni. A ranar da mijina zai dawo gare ni a ranar na fahimci ina da ciki silar ɓacewar baƙon watana da ya haura kusan mako guda a kai. Da cikina ya tsufa a ranar na haihu a ranar ne kuma  aka shigo da baƙin Bayi a ciki har wata mai tsohon ciki wacce na lura ita ma naƙuda take yi. Cikin dare ni na fara haihuwa a lokacin ne ita ma naƙudar ta ƙara tasoma ganga-ganga, ba ta haihu ba sai gabanin asuba. Tun da na haihu nake tunanin hanyar da zan ɓillo don na kuɓutar da jaririna daga kaidin Usaina don na san ni kaina akwai manufarta a kaina tun da har ta iya hallakar da ɗan ƴar uwarta. Ina shirin ɗaukan jaririna na kai can hanyar bayi na wurgar sai Baiwar nan ta haihu, sanadiyyar wuyar da ta sha sai rai ya yi halinsa ita da jaririnta don sun galabaita ashe wai tun a hanyar kawo su take naƙuda. Ana cikin ruguntsimin mutuwarta na musanya jaririnta da nawa na fice daga ɗakin, ina zuwa na sanar da mijina haihuwar jaririn da na yi babu rai. Ita kuma sai daga baya na ji suna mamakin ashe jaririn da ta haifa yana raye alhalin ba su san nawa na ajiye ba. Ɗaya daga cikinsu ce ta ɗauki jaririm bayan an wurgar da gawar Baiwar, aka kwashe su aka wuce da su can sashen bayi. Usaina na samun labarin haihuwata da kanta ta zo mini barka. Babu kunya ta karɓi gawar jaririn har yau zancen da nake yi ban san me ta yi da shi ba, a haka Ɗantani ya ci gaba da rayuwa a cikin Bayi sai dai lokaci-lokaci na kan ziyarce shi don ganin halin da yake ciki. Har yanzu zancen da nake yi muku yana cikin Daular nan kuma ba kowa ba ne fa ce Ɓoyayyan Bawanta wanda haka ne inkiyar da take ba shi, a lokacin da na fahimci mummunar harkar da ke shiga tsaninsa da Usaina zuciyata kamar za ta buga amma babu yadda na iya don haka na fahimci tabbas Usaina ruwan jakara ce idan ba a sha ta a birni a sha ta a ƙauye. Don haka na ja bakina na tsuke don na tabbata matuƙar Usaina ta san Ɗantani jinin Damina ne sai ta hallaka shi, tun da alwashi ta ci bayan Yarima ba za a taɓa samun wani jini daga jikinsa ba, tun da ta yi bakin ƙoƙarin ta ga ta haihu amma haihuwar ta ƙi. Shi kuma Yarima tuni ta riga da ta gurɓata tarbiyyarsa, ta yi wa mahaifinsa zagon ƙasa ta yadda ko mutuwa Damina ya yi sai yadda suka tsara ita da mai zamani. A lokacin da za a kai Hasana wannan baƙin dajin na yi kuka kamar raina zai fita, Usaina ta yi alƙwarin salwantar da rayuwata matuƙar na tona mata asiri. Ina ji ina gani a kai ta dajin da ko maƙiyina ba zan so ya yi rayuwa a cikinsa ba, ka dubi kalamaina wallahi Usaina tursasa mini ta yi ba don son raina ba." Ungozoma Fara ta ƙarasa maganar tana kuka mai cin zuciya, jiki a sanyaye Damina ya koma gefe ya zauna ya haɗa kai da gwiwa yana kallon Usaina ya furta. "Kin zalince ni Usaina kin cuce ni, tarayyata da ke ba ta amfane ni da komai." Muhammad na tsaye ji ya yi kamar ba shi ba, wai da gaske shi jinin Damina ne? Mutumin da ya ji ya fi tsanar shi sama da kowa a duniya. Duk da ya kasance mahaifinsa ba ya jin zai iya ƙaunarsa har cikin zuciyarsa, hawaye na bin idanunsa ya dubi Batula ya ce. "Me ya sa kika samar da ni a tare da jinin wannan mutumin da kullin na kalle shi zuciyata ɗaci take?" Batula da kanta yake sunkuye jiki a sanyaye ta furta, "Dalili ɗaya ne." Cikin hanzari Muhammad ya ce, "Wanne irin dalili ne haka ba bai yi rayuwata adalci ba?"

   Batula ta kalle shi cike da tausayi don ko ita ba za ta so a ce Damina mahaifinta ba ne duba da irin munanan labarin da ta samu labarin yana aikatawa, tabbas mace ta gari ma wata aba ce domin tana iya saita mijinta a hanyar da ta kamata. Duk da a lokacin baya da take cikin duƙunun duhun jahilcin kafirci ta san waɗansu ɗabi'un na Damina ba masu kyau ba ne, amma ko kwatankwacin waɗanda aka bata labari ba su kai. Ya katse mata tunani da cewar, "Ina ma zan iya ganin wannan dalilin da sai..." Batula ta katse shi da cewa, "Har gaban abada ba za ka gan shi ba, domin wannan dalilin ba komai ba ne illah shafin ƙaddara da zanenta wanda ɗan'adam ba ya taɓe goge ta daga jikinsa. Ƙaddararka ce a haka kuma kai ka gode Wa Allah da ka kasance musulmi mai imani saɓanin ɗan uwanka da ke malale cikin duhun jahilaci da gidadancin da iyayensa suka ɗora shi a kai. Ka yi fatan wannan ya kasance mafi alheri a gare ka tun da kowanne bawa da tashi kalar ƙaddara, ka yi imani da Allah kuma ka yi wa mahaifinka biyayya tun da ko babu komai akwai haƙƙinsa a kanka na matsayin mahaifinka." Hawaye bibbiyu suka ci gaba da zarya a fuskarsa jiki babu kuzari ya zauna a gefe ya haɗa kai da gwiwa cike da da-nasanin tsironsa a jikin Sarki Damina. Ɗakin shiru ya ɗauka aka rasa mai bakin magana, daga can gefe fuska a kumbure Usaina ta ce. "Kaicon wannan rayuwa da ba ta amfane ni da komai ba, kaicon wannan hali nawa mummuna mai ɗauke da son zuciya. Na yi nadamar rashin kasancewa da kai Damina har abada, na shimfiɗa tabarmar farinciki a tsakaninmu ban yi tsammanin za a naɗe ta da wuri har na takwanshe ƙafafuwana ba. Duk waɗansu abubuwa da suka faru Damina kai ne sila! Duk da mummunar zuciya irin tawa kai ne ka ƙara mata takin da za ta haɓɓaka har ta ba da yabanya mai kyau a gare ni, har yanzu ba na jin nadamar abin da na aika domin ko ba koma na cim ma wani tsagi na zuciyata burinsa." Wasu tagwayen harara Sarki Damina ya wurga mata a ƙufule ya yi kanta da niyyar zai kai mata duka, da sauri Malam Liman ya tare shi. A zafafe Damina ya furta, "Ko ki gaya mini dalilinki na cewa ni ne sillar da ta sa kika aikata mini komai ko kuma wallahi na naɗa miki na jaki." Zuciya a bushe Usaina ta matsa can gefe tana harare-harare kamar ba ita ta aikata waɗannan miyagun lafukan ba ta ce.
  "Tun ranar da muka fara shigowa cikin Daular nan na ji na tsane ka har cikin zuciyata, ban taɓa sonka ba kuma ban taɓa jin ko da ɓurɓushin ƙaunarka a cikin zuciyata ba har kawo yanzu da nake furta waɗannan kalaman a gare ka." A razane mutanen wurin suka kai kallonsu wurin Usaina da matsanancin mamaki, Batula jiki a sanyaye ta ce. "Saboda me kika tsige ni daga cikin iyalina, kika raba ni da jinsina kika nemi salwantar da ruhina?" Babu tsoro balle shakku Usaina ta furta, "Saboda alƙawari na ɗaukar wa kaina ba zan taɓa barinki cikin farinciki ba, tun lokacin da na fahimci tsantsar soyayyar da Damina yake yi miki wani irin ɓacin rai ya ziyarci zuciyata, ziyarar ya zama ɗan gari har gobe bai bar ta ba. Don haka na yanke wa kaina shawara na tunkari Damina da soyayya ko zan samu karɓuwa a gare shi mu riƙa haɗewa a ɓoye ba tare da kin sani ba, a ranar da na same shi da maganar a ranar shi kuma ya ci alwashin tona mini asiri a wurinki kuma ya alƙawarta mini ba zan wayi gari a ko ina ba sai a ɓangaren Bayi don sai da ya yi mini rantsuwa ya ƙara duk yadda za ki yi ba zai taɓa janye ƙudurinsa ba. Ganin kwaɓa na shirin yin ruwa tsululu sai na bazama wurin Boka mai zamani, a wannan ranar na fara kai masa ziyara kuma a ranar ne muka fara ƙulla mu'amala a tsakaninmu, a take ya tsaface Damina ya mantar da shi duk wasu maganganu da muka tattauna, tun daga wannan lokacin ɓoyayyiya alaƙa ta shiga tsakaninmu. Wannan dalilin ya sa na kai masa tayin aikin kisanki amma haka kawai ya ƙeƙashe ƙasa ya ƙi aiwatarwa, a faɗarsa ya ce mini matuƙar ya aiwatar da haka mummunan al'amari zai faru da shi domin kina ɗauke da cikin Alhasan ɗan sarkin Maharba, duk hatsabibancinsa bai isa ya aiwatar da wannan aikin ba. Da na matsa masa sai kawai ya yi wannan aikin wanda ya sa waɗansu aljanu da ke yi masa hidima suka kai mu murɗaɗɗan dajin nan, dajin da sai na tsaface shi da siddabarun magunguna amma aka samu hatsabibiyar da ta karya lagonsa. Buƙatata ta biya tun da a yanzu lokaci ya ƙure na gyaran tarbiyyar Yarima, hatta ciwon da ya yi na shekarun baya ni ce sila. Da hannuna na  shayar da shi mugunyar gubar da ta mayar da shi tamkar riƙaƙƙen ɗan akuya, ni na haukata shi domin na tabbata matuƙar Damina ya mutu babu mahalukin da zai amince Yarima ya mulke shi, ina ya ga damar fitowa daga gidan da ake ɗaure da shi da har zai iya mulki? Wannan dalilin ya sa na ci gaba da tsikarar duniyata da tsinken kaba yadda nake so, kuma ko ba komai haƙata ta cim ma ruwa tun da yanzu na ɓata komai babu lokacin gyara shi." Usaina ta ƙarasa maganar tana ƙyalƙyalewa da dariyar ƙeta. Cike da takaici Sarki Damina ya shammace ta ya kai mata duka da gwiwar hannunsa a fuska, cikin sa'a ya samu baki da hancinta. Kamar yadda ake watsa tsabar masara haka haƙoran Usaina suka yi ɗaiɗai a ƙasa, jini ya fara zuba ta hanci da baki sakamakon mahangurɓar da ya yi mata. A can gefe ta faɗi tana kururuwa ya bi ta a harzuƙe da niyyar ya shaƙe wuyanta ya hallakata har lahira Malam Bukar da Malam Lima suka shiga tsakani, Muhammad da ke gefe jikinsa ba ƙaramin sanyi ya yi ba da jin kalamanta masu cike da ƙwarin gwiwar da babu tsoro a cikinsu. 
  A daidai lokacin Kyauta ta yunƙura ta tashi zaune tana dafe kanta, kallo ɗaya za ka yi mata ka fahimci har lokacin ba ta gama dawowa hayyacinta ba. Miƙewa ta yi tana ɗan layi da sauri Muhammad ya ƙarasa wurin ta yana faɗin. "Kyauta ya jikin?" Ba ta kalla shi ba sai ma harare-harare da take yi, a haka ta fara takawa har gaban Usaina da ke tsugunne a ƙasa. Tana tsugunna ba ta tanka mata komai ta damƙi ƙafarta ƙwaya ɗaya, wani irin sanyi ne ya fara ratsa cikin jikinta da sauri ta ɗago suna haɗa ido da Kyauta ta fara yunƙurin ja da baya. Wata irin mahaukaciyar dariya Kyauta ta fara sannan ta miƙe tsaye ta fara takawa zuwa kan karagarta. Ganin ya samu dama ya sa Sarki Damina ya rife Usaina da duka, don gani yake idan bai hallaka ta ba ba zai samu sauƙin abin da yake yi masa yawo a zuciyarsa ba. A wannan karon a masu ceton Usaina har da Muhammad, sun cece ta ne ba don tausayinta ba sai don kada a yi kisan kai a gabansu. A haukace Sarki Damina ya buga wa Dakarun ƙofa tsawa, da hanzari suka shiga ciki ganin yanayinsa babu wasa ya sa suka shiga taitayinsa, don bahaushe ya yi gaskiya da ya ce. 'Ko kura ta rame ta fi ƙarfin gawurtattun karnuka.' Suna nan tsaitsaye ya dube su a tsawace ya ce. "Maza ku kai ta mummunan ɗakin horo na ɓangaren wahallalu." Tun bai rufe baki ba suka fara fisgar Usaina don a lokacin tuni fuskarta ta kumbure sumtum, ban da mutanen dake wurin a lokacin da abin ya faru, idan aka ce Usaina ce ta koma haka take za a ƙaryata.
  Suna fita Sarki Damina ya faɗi jagab cike da tsantsar nadama da takaicin abin da Usaina ta aikata masa, ya ɗago a hankali yana kallon Batula ya furta. "Ki dubi darajar Shakundum ki yi mini kowanne irin hukunci amma kada ki ku je ni matata, ke kin sani ina matuƙar ƙaunarki ba zan taɓa..." Murmushin Batula ya katse shi, a tunaninsa daɗin kalamansa ta ji don haka ya buɗe baki da niyyar ci gaba da magana ya ji ta katse shi da cewa. "Kada ka ɓata yawun bakinka Damina domin a yanzu ni ba matarka ba ce, hasali ma ban tako cikin Daular nan ba sai da amincewar mijina. Sai dai ina iya baka shawara ka nemi wata macen ka aura, kuma zan ja hankalin da ka watsar da bautar Shakundum domin kuna kan ɓata mai tsanani saboda haɗa Allah da waninSa shirka ce, matuƙar ka mutu a doron haka makomarka wutar jahannama ce madawwamiya." Tun da ta fara magana ya kafe ta da kallo, hawaye bibbiyu na bin idanunsa. Shi kuma Malam Bukar sai sakin murmushi yake yi saboda jin daɗi, Sarki Damina ya yi ta maza murya na rawa ya ce, "Yanzu dama akwai wanda zai iya kantange ki da ni?" Gyaɗa masa kai ta yi ta ce.
  "Haka Allah ya ƙaddara zamanmu ba mai daɗewa ba ne Damina, don haka ni musulma ce na yadda da ƙaddara mai kyau da akasinta. Wannan mijin nawa da kake gani a yanzu shi ne uwata shi ne ubana, ya ceci rayuwata a lokacin da na fid da rai da samun takaimakon kowa. Ya tallafi rayuwata a lokacin da kowa yake yi mini kallon mahaukaciyar da ba ta da gata, bari ka ji in faɗa da babbar murya. Matuƙar yau ba shi zai furta mini kalmar rabuwa ba ni da shi In Sha Allahu har cikin aljanna." Da sauri Malam Bukar ya furta, "Haba Batula me ya sa kike haka? Waye zai rabu da ke wai kina nufin ni? Wallahi tun wuri ki kuskure bakinki daga wannan mummunan saɓon da kika aikata." Batula ta yi murmushi haɗe da yi masa jinjina da hannu sannan ta ɗora da cewa. "Idan ba ka sani ba ka sani shi ne mutum na farko da ya agaza mini bayan fitowata daga cikin wannan baƙin dajin. A lokacin da na tabbatar da hankalin yarinyar nan ya karkarta a wurin hallaka macijin nan, kwantar da jaririna na yi a cikin kogon dutsen. Har na juya zan tafi tausayinsa ya kama ni don sai da na ayyana kada ta ƙi waiwayo shi har wata hallitar ta cinye shi. Da na tuna ban san hanyar da na dosa ba, sai kawai na yi yaƙi da zuciyata na dire shi na fara tafiya ba tare da na san wurin da nake jefa ƙafata ba. Sai da na wuni na kwana sannan na ga na ɓilla a ɗan wani ƙauye, a bakin wani rafi na yada zango sai da na sha ruwa na ƙoshi sannan na ci gaba da tafiya. Da na yi tafiya mai nisa na fara shiga mutane, take suka fara yi mini wani kallo wasu kuma suna ganin na doshi wurinsu sai su gudu. 
 "Don Allah ku duka mutane ne kuma kuna gani na? Ina ne Daular Sarki Damina ku kai ni wurinsa." Waɗannan sune kalaman da na riƙa furtawa cike da zaƙuwa, jin kalamaina ba su kama da na mai hankali ba, a ɓangare ɗaya kuma daga ni sai ganye a jikina ga jini na bin ƙafafuwana. A cikin wannan ƙauyen ma haka na sake wuni cir ina gararanba, da yamma liƙi na nufi bakin wata ƙatuwar bishiyar ɗorawa na kwanta. Cikin baccina na ji ana sallallami, farkawar da zan yi na ga mutum a tsaye da jakinsa. A tsorace na miƙe tsaye ina faɗin, "Kai ma mutum ne kana ganina ka taimaka mini daga daji na fito, ɗana yana can ƙila ma ta tafi ta bar shi." Baya shi ma ya ja sannan ya ce. "Tsakani da Allah ke mutum ce? Idan kuma ba ita ba ce ki dubi girman Allah ki yi haƙuri." Jin haka ya sa na girgiza kaina na ce, "Ni mutum ce kuma ni a daji na ke, wallahi kura ce abokiyar hirata." Sororo ya yi yana kallona sannan ya fara waige-waige ya furta. "Mu je gidan can su taimaka miki." A ɗarare na kalle shi cike da rashin yarda don gani nake shi ma kamar cutar da ni zai yi, na sake matsawa nesa da shi na ce. "Ka duba darajar Shakundum kada ka mayar da ni cikin jejin can." Ganin yadda nake a tsorace ya sa na fahimci alamun kamar yana tausaya mini, da ƙyar na samu muka ƙarasa amma sai da muka je gidaje sama da biyar sannan na samu suka taimaka mini da ruwa.Ganin yanayina kamar na mai taɓin hankali ya sa matar gidan da kanta ta gyara ni, abinci suka zubo mini amma loma guda kaɗai na gi na fara kyalawa wani irin koren aman gayayyaki tun da dama sune abincina."  Tun ina yin aman kamar da wasa har sai da ya galabaitar da ni,  na jima ina abu ɗaya sannan na samu aman ya tsagaita. Kunu ta dama mini ta ɗan zuba mini kaɗan na sha, daga nan na ɓingire bacci ya yi awon gaba  ni ban farka ba sai washegari da safe. Wannan karon ma da kanta ta yi mini wanka ta gyara jikina, bayan haka aka zuba mini abinci na ci kaɗan. Ganin na fara dawowa hayyacina ya sa mutumin ya dube ni ya ce. "Asalin sunanan Malam Bukar, ni cikakkan bahaushe ne gaba da baya kuma cikakken musulmi. Sana'ata fataunci kuma yanzu haka ban da aure sakamakon mai ɗakina da ta rasu wata uku baya da suka wuce, na auri mara kala-kala suna tafiya saboda har yau ban taɓa haihuwa ba. Ke ma ki ba mu labarin wace ce ke kuma daga ina kika." Ina jin kalamansa na fashe da kuka, a hankali na ce. "Ni dai a daji nake, a can na haihu na bar jaririna kuma ƴar uwata ce ta kaini ciki." Kamar yadda na saba jin kukan tsuntsaye da na ƙananan dabbobi haka na saba yin su a duk lokacin da na gama magana, har ta kai ta kawo da na buɗe baki sai na fara yin kukan waɗannan tsuntsayen kafin na furta magana irin ta mutane. Haka muka sake kwana a wannan garin, washegari Malam Bukar ya ɗauke ni ya kai ni wurin Sarkin garin aka ɗaura mana aure, a ranar ya ɗora ni a kan jakinsa muka ci gaba da tafiya. Ni dai a biye da shi nake ba tare da na san wurin da zamu ba, sai da muka shafe lokaci mai tsayi sannan muka ƙarasa cikin garin da a yanzu haka muke zaune ni da shi. Malam Bukar ne ya koyar da ni yadda ake yin cikakkiyar magana ba tare da na saka kowanne kukan dabbobi ba, Malam Bukar ne ya juri nemar mini rubutu da tofi a wurin malamai domin gani yake wani abin nawa kamar hadda shafar aljani. Na ɗauki lokaci mai tsayi kafi  na dawo cikakkiyar mutum kamar kowa, a wannan lokacin ne ya kwaɗaitar da ni shiga addini musulunci addinin gaskiya. Ban yi ƙasa a gwiwa ba na karɓi tayinsa, muka ci gaba da rayuwa cikin kulawa da girmama juna. Mutumin da ya tsamo ni daga duhun jahilci ka na tsammanin zan butulce masa na koma halaka? Ko ba wannan ba ma addinina ya hana mace musulma da ta auri wanda ya kasance kafiri, don haka ka bar bautawa Shakundum ba..." Batula ba ta rufe baki ba ta ji Kyauta ta katse ta da cewa. "Kina nufin za ki dakatar da bauta mini a cikin Daulata, ni Shakudum alƙawari na ɗauka har ƙarshen duniya ba za a taɓa daina bauta mini ba.
 Batula za ta yi magaan Malam Liman ya katse ta da cewar, "Wannan ba faɗanki ba ne don haka ki ba mu wuri." Batula ta gyaɗa masa kai, Malam Liman ya dubi Kyauta ya ce, "Ni kuma da ikon Allah ba zan taɓa barin cikin Daular nan ba har sai na dakatar da bauta maka, bi'izinillahi sai Allah ya tsamo wannan al'umma daga cikin duhun halakar da ka saka su shekaru masu yawa."

  Wata dariya Kyauta ta saki mai cike da izgili, sai ta da yi mai isar ta sannan ta ce furta. "Ƙofar yaƙata a buɗe take a gare ka, ko kaɗan ba zan hana ka ba. Abin ba ka sani ba ko cikin jimsina na jinnu tsorona suke yi mutum ɗaya ce take iya zuba burbuɗin tarkacanta a kaina kuma wallahi ita ma a wannan karon ba za ta sha ba. Alƙawari na ɗaukar wa kaina sai na ladaftar da ita da horo mai tsanani, idan ka na buƙatar shawara zan iya baka. Ka rufa wa kanka asiri ka ja Malam Bukar matarsa da wannan fitsararran yaron ku tafi. Wannan Daulata ce sama da shekaru masu yawa, idan kuma ba haka ba da hannunka za ka bambamce mini tsakanin tsaba da tsakuwa. " Zuru Sarki Damina ya yi cike da mamakin kalamanta, ciki a kaɗe ya dubi Malam Liman ya ce. "Malam ka duba darajar Sarauniya ka bi umarninta ka da ta hassala ta haifar mana da azaba mai..." Da sauri Malam ya katse Damina da cewar, "Damina ni ba irin zuciyarka gare ni ba, na yadda da Allah ɗaya kuma wannan da kake gani babu abin da zai taɓa aiwatarwa face abin da Allah ya nufa da ikon Allah.Wannan abin." Malama ya yi maganar yana nuna Kyauta da yatsansa ya ci gaba da cewa, "Ba wata Sarauniya ba ce, wani tsohon aljani ne da iyalinsa suke neman su yi wasa da hankulanku, mu kuma tuni Allah ya bankaɗa labilen sirrinsu uzuri ɗaya zan yi masa ko ya bi Allah da manzonSa kuma ya fita daga jikinta ko kuma yanzu na ƙone shi bakiɗaya. " A gadarance Kyauta ta miƙe tsaye ta yi taku uku sannan ta furta, "Tun kafin ka zo duniya mahaifinka ya zo duniya, kakanninka su zo duniya na san Allah ko ka manta abin da jikana ya faɗa maka? Wallahi-wallahi Malam ba za ka iya da ni ba ina sake jaddada maka." Malam ya saki murmushin takaici, ya dubi Damina da ya yi wuri-wuri saboda firgici ya ce. "Damina ka sama wa Bayin Allahn nan mahallin zama ina buƙatar a ba ni wuri." Sarki Damina ya amsa a sanyaye yana motsa baki da alama yana son furta magana daga bakinsa, lura da haka ya sa Malam ya tambaye shi. Sunkuyar da kai ƙasa ya yi ya ce. "Malam ni kuwa waye Allahn nan da na ji kana cewa  waɗannan bayinSa ne?" Malam ya gyaɗa kai ya furta, "Kai ma da kake magana shi ne Ubangijinka kuma kai ma bawanSa ne tun da Shi ya hallice mu gabaɗaya." Cike da ɗaurewar ƙwaƙwalwa Sarki Damina ya yi gaba ba don ya gama fahimtar abin da Malam ya faɗa ba, su Malam Bukar suka yi gaba amma Muhammad a coge. Juyowa Batula ta yi ta ce, "Muhammad mu je a ba wa Malam wuri mana." Fuska a murtuke kamar zai yi kuka ya wuce suka tafi. Duk In da Sarki Damina ya keta sai dai mutane su bi shi da kallo amma babu halin tankawa, ba wai suna tsoron tanka masa ba ne sai dai suna tsoron kada su yi masa ba daidai ba Sarauniya ta azabtar da su.  Can gidansa na baya ya kai su inda su Kandala suke, suna shiga suka same su a zaune jigum-jigum da alama suna cikin matsananciyar damuwa. Da kandala suka fara cin karo da ke zaune a tsakar gida ɗauke da tsohon ciki saboda zafi tana zaune tana shan iska. Ganin Damina ya sa ta ɗan saki fuskarta don ta san ko babu komai tun da ya zo sa samu sauƙin ƙuncin da suke ciki, ganin baƙi a bayansa ya sa ta ɗan ja baya tana ƙare musu kallo. Wani ɗaki ya nuna wa Malam Bukar ya ce su zauna a ciki, har zai juya murya cunkushe da baƙinciki Muhammad ya ce masa. "Ka san fa mu musulunci ya tsarkake mu ba ma cakuɗa maza da mata ya kamata ni ma ka sama mini ɗaki." Sarki Damina bai damu ba don shi bai ɗauki wannan ma a matsayim baƙar magana ba tun da wacce Yarima yake gaya masa ta ninka wannan, abin da yake ba shi mamaki bai wuce wani shakkun Muhammad da ya ɗarsar masa a zuciya ba. Ga wata matsananciyar kunyarsa da yake ji, a sanyaye ya nuna masa wani ƙanƙanin ɗaki ya ce ya zauna a ciki su kuma su Kandala su haƙura a ɗaki ɗaya. Yana sallamarsu ya fito sai dai ga mamakinsa yana fita ya samu Unzogoma Fara tana jiransa, ganinsa ya sa ta sunkuyar da kai ƙasa ta ce. "Ranka ya daɗe tun da dai ƙwai ya fasu a taimaka a yanta mini Ɗantani daga gidan Bayi." Da kamar ba zai saure ta ba amma haka kawai ya ji zuciyarsa na kwaɗaituwa da son ganin wannan yaron da ya yi rayuwa da shi gida ɗaya amma bai san shi ba. "Ke nan ya tabbata duk kalaman Mai zamani ƙarya yake sharara mini kenan? Yarima ba shi kaɗai ne ɗana ba dama?" Ya yi tambayar a tunaninsa a zuci ya yi ta sai da ya ji Fara ta ce. "Tabbas ba shi kaɗai ba ne, ni nawa da ya bayyana kenan amma ba na raɓa ɗaya biyu wataƙila a cikin wannan Daular a samu wani jinin naka bayan shi." Gyaɗa mata kai ya yi kamar ya ce mata Kandala ma cikinsa gare ta amma sai ya yi shiru ya ce, "Zan sa a fitar da shi a yau ɗin nan kuma ina buƙatar ganinsa a cikin wannan gidan nawa."Farinciki fal a fuskar Fara ta nufi gida kamar wacce aka yi wa babbar kyauta, take Sarki Damina ya sa a je sashen Bayi a fito da Bawa Ɗantani duk da dama ko a sashen bayin ba a ɓangaren da ake wahala yake ba sakamkaon tun da jimawa Usaina ta nema masa yanci.
   Fitar su Sarki Damina Malam ya ɗebi ruwa a cikin wata randa ya ɗaura alwala, jakar alƙur'aninsa ya ɗauko da har zai buɗe sai kuma ya kalli Yarima a yadda yake haka yake har kawo wannan lokacin, ƙoƙon da yake kan randar ya ƙarasa ya ɗebo ruwa ya zauna. Duk abin da Malam yake yi Kyauta tana harɗe a kan kujera tana kallonsa ban da jijjiga ƙafa babu abin da take yi, zama ya yi ya fara karanto ayayin tsari waɗanda suke karya sihiri sannan ya karance wasu daga cikin ayoyin suratul Baƙara, ya jima yana karatu yana tofawa sannan ya miƙe ya nufi wurin da Yarima yake kwance kamar kayan wanki. A daidai kansa ya tsugunna ya yi A'uziya sannan ya dafa kansa yana addu'a, bayan ya gama ya ɗauki ruwan ya fara shafa masa a jiki. Take jikinsa ya hau wata irin karkarwa kamar mai jin sanyi, ya daɗe a wannan yanayin sannan jikin nasa ya daina. A hankali ya buɗe idanunsa yana kallon wurin da yake duk da bai fara fahimtar takamaiman abin da yake faruwa da shi ba. Tallafo kansa Malam ya yi ya dura masa ruwan tofin cike da jin ƙishirwa ya fara kwankwanɗa, sai dai bai daɗe ba ya ƙware ya fara wani irin tari yana amai kamar zai amayar da hanjin cikinsa. Aman baƙiƙƙirin yake ga wani irin wari har sai da Malam ya ɗan ja da baya, a galabaice Yarima ya faɗi gefe yana sauke numfashi ko ɗaga idonsa ba ya iya yi.  Tasowa Malam ya sake yi ya tsaya a kansa ya sake shafa masa ruwan tofin a kansa, ya sake dura masa wani ruwan a baki. Wannan karon ma kakari ya riƙa yi ya wahala yana kakari sannan ya fara wani irin amai kamar an ɗauraye nama, jikinsa ne ya yi wani irin sanyi kamar wanda aka ciro daga ƙanƙara. Da ƙyar Malam ya janye Yarima gefe ya ɗebi ƙasa ya zuba a kan aman, ya koma kusa da Yarima ya fara biya addu'o'i yana tofa masa. Sake buɗe idonsa ya yi yana kallon Malam sai kuma ya yunƙura kamar zai tashi, da sauri Malam ya kwantar da shi yana faɗin. "Yi hankali ka ji Yarima." Bai musa masa ba saboda ba shi da ƙwarin da zai iya sarrafa kansa, tausayin Yarima ya kama Malam don ya rame sosai ya lalace duk da bai san kammaninsa na baya ba. Yana nan zaune ya ji Kyauta ta fara tafi tana dariya, ɗagowa Malam ya yi  ya kalle ta bai tanka mata komai ya miƙe har zuwa bakin ƙofa. Wani Badakare ya gani ya aike shi can wurin Damina yana son a turo masa Muhammad. Da sauri Badakaren ya tafi babu jimawa suka dawo tare, nuna masa Yarima Malam ya yi ya ce ya ɗauke shi ya tafi da shi wurinsu kuma yana buƙatar a yi wa Yarima turaren Habbatussauda. Fitar su Muhammad ya sa Malam ya mayar da hankalinsa wurin Kyauta da ke zaune ta tsattsare shi da idanu, ya dube ta cikin shiri ya ce. "Shin ka shirya ne?" Cike da jin kai ta ɗago tana yi masa wani kallo, cikin isa da ƙasaita ta ce. "Kai nake jira."
  Zuciyar Malam a dake ya tunkari wurin da Kyauta take zaune, A'uziya ya yi da bismillah sannan ya fara karatu. Tun da ya fara karatu Kyauta ta fara galla masa harara, bai damu ba ya ci gaba da karatu sai dai ya fi minti talatin yana yi ba tare da tanka masa ba. A daidai lokacin Muhammad ya shiga da kasko da garin habbatussauda, ganin Malam na karatu ya sa ya fara barbaɗa garin a cikin wutar. A wannan karonma sai da aka jima sannan Kyauta ta fara magana cikin isa da ƙasaita, "Dakata Malam mu yi magana." Malam ya fahimci hatsabibin ya fara galabaita amma sai ya ce. "Ai mun gama magana da kai tun tuni." Daga haka ya ci gaba da karatu, shiru Kyauta ta yi zuwa can ta fara wani numfarfarshi tana jijjiga kai. Wata murya daban ya ji Kyauta ta sauya da faɗin, "Malam don Allah ka dakata ni jikarsa ce." Malam ya tsahirta da karatun ya furta, "Me yake tafe da ke?" 
 "A wannan lokacin kakanmu yana cikin wani hali domin kana azabtar da shi, shi ya kasance mai kafiya da taurin zuciya don haka ne ma ba za ka gane rauninsa ba." Malam ya ba ta amsa, "Tun fara karatuna na fahimci rauninsa don na tabbata ayar Allah ba ta faɗuwa ƙasa banza, yanzu dai me yake tafe da ke kin dakatar da ni." Ta ba shi amsa da sauri, "So nake ka tsaya ku fahimci juna, ba ma son rasa kakanmu domin akwai zuri'a mai yawa a ƙarƙashin shi." Malam ya yi murmushi sannan ya ce, "Ita ma wacce yake neman tagayyara rayuwarta ba ku san da zuri'a a ƙasanta ba? Ko dai iya kanku kawai kuka sani? Kakanku ba zai taɓa fahimtata ba tun da na so mu yi maganar ta fahimta da shi a baya, abu ɗaya nake buƙata daga gare shi ya fita daga jikin yarinyar nan idan ba haka ba sai na ƙone shi ƙurmus." Jin haka ya fusatata ta matsa daga wurin take numfarfashin da Kyauta take yi ya dawo, Malam kuwa ya ci gaba da yi mata yayyafin karatun Alƙur'ani da ayoyin azaba masu raɗaɗi. Sun ɗauki lokaci mai yawa sannan  Shakundum ya furta, "Ka tsaya Malam ka dakata." Malam ya tsaya da karatun yana sauraronsa ya ji ya ci gaba da cewa, "Kada ka raba ni da zuri'ata ka gaya mini me kake buƙata?" Malam ya ba shi amsa, "Ina buƙatar kai da zuri'arka ku bar jikin waɗannan bayin Allahn, hatta Yarima na lura kun so kassara rayuwarsa." Shakundum ya ce, "Lalurar Yarima ba laifina ba ne, laifin aminiyata ne ita ce ta gagara watsar da wasiyyar Sarki Musa ta haɗa tagwayen aljanu suke aiwatar da abin da ya faru a baya, abin da ya sa suka gagara shiga jikin yaron nan Muhammad saboda ibadar da yake yawan yi. Shi ya sa a duk lokacin da Sarauniya za ta gan shi ba dai a jikin Muhammad ba, yana zuwar mata ta siffar Muhammad ɗin saɓanin Yarima da ɗan'uwanmu na jikinsa yake  kwance kane-kane a jikinsa, yanzu idan na fita buƙatarka ta biya kenan?" Da sauri Malam ya ce, "Tabbas ta biya don haka ka yi gaggawar fita." Kyauta ta sauke ajiyar zuciya ta ce, "Shi kenan zan fita amma duk abin za ku gani a cikin Daular nan ku kuka da kanku..." Saboda ɓacin rai a zafafe Malam ya katse shi, "Duk abin da za ka aikata a shirye nake a kanka." Wata irin doguwar hamma Kyauta ta yi tun bata gama ba ta faɗi gefe yaraf, duk da ya san Shakundum matsawa ya yi daga jikin Kyauta ya ji daɗin hakan don akwai waɗansu abubuwa da ya ƙudurta zai yi don ya lura babban yaƙi ne a gabansa. Muhammad na zaune a gefe yana kallon duk abin da yake faruwa, lokaci ɗaya tausayinta ya kama shi don ba ya manta lokacin da take zuwa tana yi masa magiya a matsayin shi ne Usaini. Kallonta ya yi cike da jimami ya ji Malam ya ce ya ɗauke ta ya kai cikin gida, bai musa ba ya ɗauke ya sa a kafaɗa ya wuce da ita zuciyarsa a dagule ya rasa abin da yake damunsa. Ɗakin da aka ba wa Batula a nan ya saka ta, kasancewar har lokacin Kandala na tsakar gida ko da ta ga giftawar Muhammad ta so ganin fuskar wacce yake ɗauke da ita sai dai ba ta gani sosai ba. A zuciyarta take mamakin abin da yake damunta don ciwon Yarima dama ya karaɗe ko'ina, kamar yadda Malam ya gaya masa yana kai Kyauta ya dawo wurinsa yana jiran umarninsa. Malam Ya dubi Muhammad ya ce.
  "Muhammadu wani babban aiki ne a gabanmu wanda nake fata Allah ya ba mu nasara a kansa." Muhammad ya dubi Malam cike da neman ƙarin bayani, Malam ya ci gaba da cewa. "Al'ummar cikin Daular nan suna cikin duƙununun duhun jahilcin da sai an ɗaure ɗamba kafin a ƙwato su daga ciki, don haka na yanke shawarar mu haɗa kai mu jawo su jikinmu kuma mu faɗakar da su ko Allah zai sa akwai masu rabo a ciki." Muhammad ya gyaɗa kai ya furta, "Tabbas wannan yankin suna cikin ɓata mabayyani, ko iya kafircin ka cire idan ka duba yadda suke mu'amala kamar dabbobi abin ya ƙazanta, a wannan Daular fa wai har da ranar jin daɗi gare su da za su haɗu suna zinece-zinace a fili kamar karnuka yara da manya. Wannan wacce irin masifa ce wannan?" Muhammad ya ƙarasa maganar cike da takaici, Malam ya ja guntun tsaki haɗe da faɗin. "Jahilcin kenan ai, ka san in dai aka ce maka mutum ba shi da tauhidi sai abin da Allah ya yi. Yanzu dai za mu fara wannan jihadin daga yau In sha Allah, don ka san da zafi-zafi a kan daki ƙarfe." Malam ya jima yana nusar da Muhammad dabaru da yadda ya kamata su ja hankulan mutanen cikin Daular, don ya lura sai sun bi a sannu da farko sun fara nusar da su Shakundum da suka riƙa a matsayin abar bauta ba komai ba ce kafin su fara dasa musu fandishon da zai ankarar da su girman Ubangiji da matsayinSa. Daga nan cikin fadar kai tsaye can gidan Sarki Damina suka wuce wanda aka kai su Yarima don su huta kafi yamma ta yi su fara wa'azantar da su. 
  A hankali Yarima ya ware idanunsa tar a kan Batula da ke gefensa, ƙura mata idanu ya yi yana kallo haka ita ma ta kafe shi da kallo tana yi masa kallon tausayi. A hankali ya yunƙura zai tashi zaune Muhammad da ke gefensa ya taimaka masa, ya jima yana kallon Muhammad sannan ya fara buɗe baki a hankali yana magana ba tare da sun fahimci abin da yake faɗa ba. Muhammad ne ya kai kunnensa saitin bakinsa ya ji yana cewa "Ruwa." Da sauri ya ɗauka ya miƙa masa ya fara sha, kaɗan ya sha ya ajiye sauran ya jingina da jikin Muhammad don a wannan lokacin ba shi da kuzarin da zai wurga musu tambayoyin da ke ƙunshe a zuciyarsa. Motsin da suka ji a bayansu ya sa suka waiga a tare, Kyauta suka gani a tsaye taha murza fuska.  Murmushi Batula ta sakar mata ta furta, "Kyauta daga Allah an tashi." Ita ma murmushi ta mayar mata amma tana kai kallonta wurin Yarima ta haɗe fuska, don ta tabbata ba gizau idanunya suke yi mata. Babu ko tantama duk yanayin da Yarima ya koma kamanninsa ba za su guje mata ba. Da hannu ta nuna shi bakinta na rawa ta ce, "Wallahi shi ne!" Muhammad sarai ya fahimci in da maganar Kyauta ta sa gaba ya miƙe zuwa wurinta ya furta. "Eh shi ne amma ina son ki sa wa kanki nutsuwa, kin ga halin da yake ciki dai." Taɓe baki ta yi tana hararar Muhammad za ta yi magana kuma haka kawai ta ji kunyar Batula ta kamata, don ta tabbata idan ta faɗi waɗansu munanan kalamai a kan Yariman za ta iya jin ba daɗi. Daga can gefe ta ji an furta, "Kyautata!" Wani irin yarr ta ji don ta tabbata a bakin mutum ɗaya take jin irin wannan sunan wato Kandala, ɗaga kan da za ta yi ta ganta a tsaye ɗauke da tsoron ciki. Wani irin rass gabatan ta ji ya yi ƙirjinta ya buga, take jikinta ya hau rawa tana faɗin. "Kandalata ke ce? Dama kina gidan nan? Wannan cikin waye ya miki? Ko kin yi aure ne?" A lokaci ɗaya ta auno mata waɗannan tambayoyin, idanun Kanadala ya ciko da ƙwalla jiki a sanyaye ta ƙarasa wurin Kyauta ta rungume sai kawai ta fashe da kuka. Kyauta na ganin haka jikinta ya ci gaba da rawa ita ma hawaye na bin fuskarta. A wannan karon daga Batula har Muhammad jikinsu ne ya yi sanyi kowanne cikin zuciyarsa yana ayyana kada Allah ya sa wannan cikin ma na Yarima ne, ba ƙaramin tausayi suka ba su ba take idanu ya koma kansu har sauran ƴanmatan da ke tare da Kandala. A daidai lokacin Damina ya shiga cikin gidan, ganin Kandala a yanayin da suke ciki ya sa jikinsa yin sanyi. Kandala ta ɗago ta furta, "Kyautata sun zalince mu sun cutar da mu." Suna haɗa ido da Sarki Damina ya sunkuyar da kai ƙasa, Kandala ta haɗiyi yawu mai ɗaci sannan ta nuna shi da yatsa ta ce. "Wannan cikin da kike gani kin ga mahaifinsa nan, shi ne ya raba ni da martabar da kowacce budurwa take tutiya da ita." A hargitse Batula da Muhammad suka kalle shi, wani irin ƙunci da takaici ya mamaye zuciyar Muhammad har yana jin kamar zai rufe shi da duka. Ciwon da ta wayi gari da shi ne ta ji ya sake mintsino ta, da sauri ta dafe baya da mara tana faɗin. "Wash!" Take Kyauta ta fara jefa mata tambayoyi, ganin yanayin Kandala ya sa Batula miƙe wa ta wuce da ita cikin ɗaki.

   Shigar ta cikin ɗaki ya yi daidai da tsanantar ciwonta, cike da azaba ta ƙwalla wata irin ƙara tana faɗin. "Zan mutu ku taimaka mini." Batula ta riƙe ta sosai tana cewa, "Ba za ki mutu ba In sha Allah za ki buɗi ido lafiya. Ki riƙa ambaton sunan Allah da taimakonSa za ki sauke ki lafiya." Jin ihun Kandala ya sa tsikar jikin Muhammad ta tashi yaarrr gabansa ya shiga faɗuwa. Haihuwar Kyauta ta dawo masa sabuwa a cikin ƙwayar idonsa, kallonsa ya kai wurin Mahaifinsa da yake ta kai wa da kawowa tun shigar su Batula ɗaki. A hassale ya ƙarasa wurinsa cikin ƙunan rai ya cukumi wuyansa yana faɗin. "Wai kai wanne irin mara imanin mutum ne? Don Allah na ce ku waɗanne irin mutane ne da kuke gudanar da rayuwa kamar ta dabbobi? Me ka aikata haka? Shin babu imani a zuciyarka ne da ba za ka duba ƙanƙantar shekarunta ba? Ka na tunanin yarinyar za ta iya ɗaukan nauyin da ka ɗora mata ne?" Ƙarajin Muhammad ne shigo da su Malam Bukar cikin gidan, ganin abin da yake faruwa ya sa suka shiga kiciniyar ƙwace Sarki Damina. A zuciye Muhammad ya sake shi ya fita cike da ƙunan rai don ya rasa a mizanin da ya kamata ya ajiye su. Kamar kazar da aka tsamo daga ruwa haka Sarki Damina ya zauna zuciyarsa babu daɗi, shi kansa wannan shi ne karo na farko da ya ji ya ƙyamaci kaɗan daga cikin miyagun halayen da yake aikata. 
  Batula na daga cikin ɗakin ta sa su Malam Liman su yo tofi su miƙo a ba wa Kandala saboda tuni ta fara fita daga hayyacinta, da yi musu magana ba a ɗauki lokaci Malam ya aiko da taimakon tofi aka ba wa Kandala aka shafe mata a ciki. Haka ta ci gaba da ciwo ya lafa sai kuma ya ƙara dawowa sabo har Allah ya sauke ta lafiya ta haifo jaririyarta ƙatuwa, Batula da kanta ta taimaka mata ta gyara mata jiki sannan aka naɗe jaririyar aka miƙa wa Sarki Damina. Yana kallon jaririyar a madadin farinciki ya mamaye shi sai ji ya yi wata matsananciyar faɗuwar gaba ta riske shi, tsananin kamar da suke yi ya sake fisgar hankalinsa. Ƴanmatan da suka yi rayuwa da Kandala suka yi carko-carko, tun da Kandala ta haihu ban da kuka babu abin da take yi. Baƙincikin duniya ya hana Kyauta magana ban da ido babu abin da ta kawo ta ɗora mata, ganin matsananciyar damuwar da Kandala ke ciki ya sa Batula da Kyauta suka shiga rarrashinta da ba ta baki har ta yi shiru. Da ƙyar suka shawo kanta ta fara shayar da jaririyar har sai da Batula ta ɗan zare mata ido sannan ta amince. Kafin wani lokaci tuni haihuwar Kandala ta zaga ko ina, kasancewar kowa ya san Sarki Damina ya keɓe waɗannan ƴanmatan a matsayin ƴantattunsa. Duk da Kandala ta san ba Sarki Damina ne ya fara keta haddinta ba amma haka kawai ta fi jin ɗaci da zafin na sa fiye da cin zalin da aka yi mata a zangon Maharba. Zirga-zirgar mutane ta sa a ranar Malam da Muhammad ba su samu damar bayyana manufarsu ga al'ummar da ke cikin Daular ba, wannan ta sa suka jinkirta zuwa wayewar gari.
  Kamar yadda suka tsara sai da suka sa Sarki Damina ya tara musu dubban jama'a a ƙofar fada sannan Muhammada, Malam da Malam Bukar suka tsaitsaya a gabansu cikin hikima suka fara gabatar musu da Addinin musulunci a matsayin addinin gaskiya, shiru wurin ya ɗauka a lokacin da suke sauraronsu don jin kalamansu suke wani banbarakwai. Dalilin da ya sa wasu suka fara zame jiki a sace suna barin wurin don gani suke ba za su iya barin addinin iyaye da kakannin ba. Tsiraru daga cikinsu ne suka karɓi kalmar shahada ciki kuwa har da Dogari Ɗan'asabe wanda shi ne mutum na farko da ya fara ɗaga hannunsa ya nuna mubaya'arsa ta nuna goyon baya game da Addinin musulunci. A take Muhammad ya shiga gabatar musu da al'amuran da suka wajabta ga kowanne musulumi da wanda ya musulunta a nan take. Bayan watsewar sauran mutanen da ba su da ra'ayin addinin Malam ya ci gaba da nusar da su romon da ke cikin Addinin musulunci da kuma azabar da ke tattare da wanda ya saɓa wa Ubangiji maɗaukakin Sarki. Cike da nuna shauƙi da ƙauna suka ba da goyom baya ɗari bisa ɗari, don haka bayan an koyar da su abin da ya kamata kuma bakin gwargwadon iyawar abin da kansu zai iya ɗauka su Malam suka wuce gidan Damina zuciyoyinsu cike da farinciki. 
 Sannu a hankali haka Addinin Musulunci ya ci gaba da yaɗuwa kaɗan da kaɗan har ya zamana mutane da dama sun samu wannan babban rabon da sai wanda Allah ya zaɓa. Miyagun ayyuka da aikata alfasha suka kau ya yin da aka fara kafa komai bisa turbar addinin musulunci. Jikin Yarima ya yi sauƙi sosai ya warware ganin haka ya sa Malam Bukar ya nemi da su koma mahallinsu amma sai Malam Liman ya nusar da shi fa'idar zamansu a cikin Daular har Addinin ya samu tushe mai kyau ta yadda ko da sun bar garin ba zai ruguje ba. Warwarewar Yarima sai ta zo da sabon salo don haka kawai yake mamakin sauyin suna da halin mahaifiyarsa, bai san dalili ba amma kwarjini da nauyinta suka mamaye zuciyarsa. Watarana yana zaune Muhammad ya shiga ya zauna, kallon juna suka yi ba tare da kowa ya tanka wa ɗan'uwansa ba, Yarima ya dubi Muhammad ya furta, "Akwai tambayoyi cunkushe a zuciyata." Muhammad bai dubi wurinsa ba ya furta, "Faɗin kowacce tambayarka na tabbata ba za ta gagare ni ba." Ƙirjin Yarima ya buga ya saci kallon Muhammad ganin fuska ba walwala ya sa shi jin wani iri ya furta, "Ina son sanin wane irin sauyi ne ya same ni? Wanne irin sauyi ne ya samu mahaifina da mahaifiyata? Shin kaine Bawan da ya taɓa shigowa cikin Daular nan? Me hakan yake nufi? Ko kun kasance daga cikin matsafa..." Tun bai rufe baki ba Muhammad ya dakatar da shi da cewar, "Ba kowacce magana ce idan ta zo saman harshenka ya kamata ka furta ba." Sarki Damina ne ya shiga bayan Muhammad ya gama magana, zama ya yi a gefensu ya dubi Muhammad ya ce. "Wannan da kake gani Ɗan'uwanka ne, jininka ne kuma abokin tagwaitakar haihuwarka..." Duk abin da ya faru sai da Sarki Damina ya kwashe ya faɗa masa, jiki a sanyaye Yarima ya furta. "Ka na nufin waccen ita ce ainihin mahaifiyata?" Sarki Damina ya gyaɗa masa kai. Ganin Yarima bai yarda ba ya sa Sarki Damina ya ɗauke shi ya kai shi har ɓangaren da aka kai Usaina, suna tsaye a bakin ƙofar suna kallonta ban da wari babu abin da yake doko hancinsu. Usaina na ganinsu ta fara surfo musu ashar cike da nuna zallar rashin nadama, tun daga wannan lokacin ƙadarin Yarima ya karye tamkar ba shi ba musamman da ya ga mahaifinsa ya yi laushi laƙwas.
  Ranar da Kandala ta cika kwana bakwai da haihuwa aka saka wa jaririyar suna Fatima, shi kansa Sarki Damina bai musa ba don tuni ya ji Addinin musulunci ya kwanta a cikin zuciyarsa, sai dai babban abin da yake ci masa tuwo a ƙwarya bai wuce yadda kullin ya wayi gari hannunsa guda ɗaya yake tsotsewa yana wani irin tamushewa ba, fatar hannun ta tattare ga wani irin ɗigo-ɗigon baƙi da yake fitowa a saman hannu. Su kansu su Malam sun yi mamakin wannan abin da ya samu Sarki Damina, ga shi hannun ko motso ba ya iya yi. Duk da wannan abin da yake faruwa da shi bai sa ya ji wani abu game da addinin Muslunci ba hasali ma a ranar wata juma'a bayan Malam Liman ya gudanar da sallar juma'a yana wa'azi Sarki Damina ya same shi da shirin shiga addinin musulunci. Kusan lokaci ɗaya Muhammad da Malam Liman suka kalli Sarki Damina da matsanancin mamaki, shi kansa sai da kunya ta kama shi ya sunkuyar da kai ƙasa ya furta. "Malam a yanzu nadamar abin da na aikata ta mamaye zuciyata, na san na zalincin mutane da dama, na mayar da mata zawarawa na mayar da ƙananan yara marayu, na mayar da ƴanmata manyan mata har ina ganin ko da na tuba na musulunta ba zan samu rahamar Ubangijin da kake kwaɗaita mini addininSa ba. Na ga mamaki ƙarara a fuskokinku na ga al'ajabi a lokacin da muryata ta dira cikin kunnuwanku, Malam idan ka na ganin ba zan samu yafiya da rahamar Ubangiji ba ka faɗa mini na ƙarasa rayuwata a cikin wannan nummunar rayuwar domin girma ya riga da ya cim mini." Sarki Damina ya ƙarasa maganar yana zubda ƙwalla cike da raunin zuciya. Cikin rashin jin daɗin yanayin da suka nuna wa Sarki Damina Malam ya dafa kafaɗarsa ya ce, "Kamar yadda ba ka san ranar mutuwarka ba haka ni da Muhammad ba mu san abin da Allah zai zartar a kanmu ba, sai dai muna yi wa kanmu fatan kyakkyawan ƙarshe. Kuma shi Ubangiji da kake gani gafururrahimu ne mai yafiya ne ga duk wani laifi da ka san ka taɓa aikawa tsakaninka da shi, ka tabbata wannan tuban da za ka yi taubatun nasuhan ne babu wata manufa a ciki. Sai abin da ya faru ga talakawanka wannan haƙƙinsu ne sai da ka nemi yafiyarsu domin Allah S.W.A. ba ya taɓa yafe laifin wani a kan wani. Waɗanda kuma suka rasa wasu daga cikin iyalai nasu ka kyautata musu don ka rage musu raɗaɗin baƙincikin abin da yake cikin zuƙatansu." Cike da nadama Sarki Damina ya furta, "Waɗanda suka mutu ta silata shi kenan ba za su taɓa yafe mini ba?" Malam ya yi murmushi ya furta, "Kai tsaye ban isa na yanke hukuncin da Allah ne yake da sani a kansa ba, kai dai ka tsarkake niyyarka ta shiga musulunci sai ka ci gaba da tuba a wurin Ubangiji ka na sadaka da yawaita Istigifari, Shi Ubangiji da kake gani maji roƙon bawanSa ne." Jikin Sarki Damina ya sake yin sanyi, take ya aminta da kalaman Malam Liman kuma ya karɓi Addinin Musulunci. A lokacin da ya musulunta mutane da dama ne suka mara masa suma suka rabauta da shiga musulunci daga cikin masu shiga har da su Kyauta da Kandala. Farincikin Malam ya bayyana a fili da wannan babbar nasarar da suka samu, shi kansa Muhammad duk da ba wata jituwa suke yi ba sai da ya bayyana murnarsa a fili, a ɓangare ɗaya kuma ya watsar da duk waɗansu makamansa da yake adane da su a zuciyarsa. Musamman da ya tuna Ubangijin da ya hallice shi ma ya kan ɓata masa kuma idan ya nemi yafiyarsa ya yafe masa, balle waɗanda suka tashi a cikin duƙununun duhun jahilci.  Daga ƙarshe ya zage damtse ya ci gaba da koya wa Mahaifinsa da sauran mutane duk wasu al'amura da suka shafi addini, shi kansa Sarki Damina haka kawai ya riƙa jin shi tamkar sabon mutum, mu'amala da yanayin nutsuwarsa duka sun sauya. 
  Babban abin da yake damun Batula bai wuce yadda Yarima ya yi kunnen uwar shegu game da lamarin karɓar addinin ba, kullin cikin yi masa addu'a take yi amma ita kanta ta san Addinin musulunci na mai rabo ne don haka duk yadda ta kai ga son Yarima ya dawo kan hanya matuƙar ba shi da rabo sai dai ta haƙura. A ranar da Sarki Damina ya shiga musulunci a ranar ne suka samu ɓillar annobar gobara a cikin talatainin dare, babu mutum ɗaya da ya san musababbin faruwarta sakamakon dare ya tsala kowannensu ya kada haƙarƙarinsa tun da dai dare mahutar bawa ne. Sai da ta fara cin gadaje da rayuka sannan aka farga kowa ya tashi aka shiga kururuwar neman agaji, wannan lamarin ba ƙaramin razana su ya yi ba. Haka aka yi ta ɗiban ruwan dagwalo ana kwara mata amma kamar ƙara ingiza ta ake yi, daga baya ne Malam ya fahimci wannan ba gobara ce ta haka kawai ba. Alamu sun nuna gobarar tana da nasaba da ƙwanƙwaman da ke cikin Daular, da ƙyar da addu'a da roƙon Allah suka samu wutar ta mutu a lokacin gari tuni ya daɗe da wayewa. A washegarin ranar da abin ya faru waɗanda Imaninsu bai yi ƙarfi ba suka riƙa yin ridda suna komawa addininsu na baya. A faɗarsu wai fushi ne abar bauta ta yi da su na bijirewa bautarta don haka suka riƙa neman tubanta suna neman yafiyar abin da suka aikata, wannan abin da ya faru ba ƙaramin ɗaga hankalin Malam ya yi ba don ya fuskanci matuƙar haka ta ci gaba da faruwa lamarin ba zai haifar da ɗa mai ido ba, domin sannu a hankali za su riƙa komawa ƴar gidan jiya. Bayan dogon nazari da Malam ya yi sun jima suna tattaunawa da su Malam Bukar game da shawarar da ya jima da yankewa, sun yi na'am da ita saboda haka ne ma suka yanke hukuncin Muhammad da Malam Bukar za su fita gayyato malaman da ke can cikin ƙananan ƙauyukan da ke wajen Daular. Ba su yi ƙasa a gwiwa ba a ranar suka fita bisa shawarar Malam Liman da ya kawo, a ganinsa idan suka yi gangami wurin yaƙar Shakundum da zuri'arsa abin zai fi musu sauƙi. 
 Haka rayuwa ta ci gaba da tafiya yau da daɗi gobe babu, sakamakon ganin abubuwan mamakin da suke gani kala-kala kuma a kullin suka wayi gari da baƙon lamari, sai an samu waɗanda za su yi wa Addinin musulunci hijira. Wani babban tashin hankalin da suka wayi gari da shi bai wuce fitsarin jini da magidantan cikin Daular suka samu kansu a ciki ba maza da mata, kuma wannan mummunar lalurar ba ta faru a kan ɗaya daga cikin mutanen da ke bauta wa Shakundum ba, wannan ta sa a wannan lokacin hatta Sarki Damina sai da ya nuna ƙosawarsa da abin da yake faruwa, daga ƙarshe da ya ga abin ya yi yawa ya tsallake addinin musulunci ya koma wancen da yake yi a baya a ganinsa wannan ce kaɗai hanya mafi ɓillewa.

  A wannan karon hankalin Malam Liman ya fi na kowanne lokaci tashi saboda da yawan mutane sun bi Sarki Damina kamar yadda da yawa suka biyo shi a baya, babu yadda Malam Liman bai yi da shi ba wurin ganin ya nusar da shi amma fir ya ƙi. Da yake camfi gaskiyar mai shi ne kuma lamarin lalurar har da sharrin jinnu da komawar Sarki Damina cikin kafirci ko sa'a guda ba a yi ba ya dawo garau fitsarin jinin da yake yi ya ɗauke. Ganin haka ya sa wasu mutanen da dama suka bijire suma don su sama wa kansu lafiya. Yarima na daga gefe ya riƙa yi musu dariyar ƙeta don shi ko kaɗan bai ji zai iya barin addinin da ke kai ba, ya dai ji addinin musulunci na birge shi amma ba don ya kasance a cikinsa ba. Batula da ta ga haka tuni ta haɗa kayanta ta ce sam ba za ta zauna ba tun da zaman nasu bai yi amfani ba, Kyauta na ganin haka ita ma ta yi tsalle ta dire ta nuna ƙafarta ƙafar Batula don ba za ta zauna a cikin Daular ba.  Da ƙyar da siɗin goshi Malam ya shawon kansu suka zauna, a ranar ne kuma su Muhammad suka dawo tare da waɗansu manyan malamai guda bakwai. A yadda su Muhammad suka ba wa Malam labari sun sha matuƙar wahala a hanyar su ta tafiya sakamakon tsaikon rashin kyawun hanya da siddabaru kala-kala da suka riƙa haɗuwa da shi.  Ɗaya bayan ɗaya Malam ya fara miƙa musu hannu suna gaisawa da yake ya gansu cikin Dattako da kamala, a daidai lokacin da ya zo wani yaƙunannan tsoho haka kawai jikinsa ya ba shi sam wannan mutumin bai yi kama da wanda ya ke kallon gabas ba. Ƙafarsa ɗauke take da guraye da waɗansu layu sai wani ƙoƙon kai da ya yi laya da shi a wuyansa, da sauri ya kalli Muhammad ya furta.
 "Waye wannan kuma?" Muhammad ya ƙura wa mutumin ido ya ce, "A hanyarmu ta dawowa muka haɗu da shi yana gararan ba, kuma da alama wannan tsohon mishiriki ne. Wahala ce ta sa shi ya nemi agajinmu don ni da farko na so mu wuce mu ba shi wuri amma sai na ga ya manyanta." Malam ya dubi tsohon ya furta, "Dattijo me ye sunanka?" Kafin Mai zamani ya ba da amsa tuni Sarki Damima ya ƙaraso wurin a yatsine yana ƙare musu kallo, ganin Boka mai zamani ya sa shi buga uban ashar yana faɗin. "Annamimi yau kai nake gani, azzalumi maci amana maha'inci." A galabaice Mai zamani ya ɗago ya furta. "Damina Ajali ya kusanto ni ka tausaya mini duk abin da na yi wallahi na yi nadama, a yanzu haka ni a shirye nake da na yi maraba da mutuwata. Amma kafin nan zan warware maka abin da baka sani ba..." A hargitse Sarki Damina ya katse shi, "Ba sai ka sanar da ni ba tun tuni an bankaɗa mini labulen sirrinka..." Duk abin da ya faru tun daga farko har ƙarshe sai da Sarki Damina ya sanar da Boka mai zamani, yana rufe baki Boka mai zamani ya ce. "Har ila ya akwai abin da baka sani ba." Lokaci ɗaya mutanen wurin suka kalli juna cike da mamaki, Boka mai zamani da bai san in da kansa yake ba ya ci gaba da cewa. "Akwai wata baiwar Usaina mai suna Dela shin ka tuna ta?" A gaggauce Sarki Damina ya furta, "Na santa ita kuma me ka ƙulla mata?" Sai da ya sauke ajiyar zuciya da ƙyar numfashin da ke ƙirjinsa yana sama da ƙasa ya ci gaba da cewa, "Ba ni na aikata mata wani abu ba kaine, ka tuna ranar da na baka wani laƙani na shanye kurwar jama'ar cikin Daular nan a wani daren laraba?" Jim Sarki Damina ya yi yana tunani sanna ya furta, "Ta yaya zan manata ranar ne ka sa na fara farke cikin jarari da ransa?" Mai zamani ya kwantar da kai gefe ya ce, "Yau kimananin shekara goma sha huɗu kenan. Baiwar da ka kwanta da ita wacce na sa ka zuƙar mini jininta ita ce ta haifa maka matar da ke ɗauke da jaririyarka a yanzu." A razane gabaɗaya suka kalli Boka mai zamani, da sauri Muhammad ya shaƙi wuyansa ya furta. "Kai la'ananne mushiriki me kake faɗa ne?" Tari Mai zamani ya fara yi ganin haka ya sa aka janye Muhammad, ya jima yana tarin sannan ya ɗago ya furta. "Duk da a yanzu idanuwana sun kasance a makance na kan iya tantance muryoyin mutane sai dai muryarka saurayi tana yi mini amsa-amo a kunne." A hassale Sarki Damina ya furta, "Ka ci gaba da bayani ba wannan aka tambaye ka ba." Murmushin ƙarfin hali mai haɗe da ƙeta Boka Mai zamani ya yi ya ce, "Damina ina nufin matar da ka aura a watannin baya Kandala ƴarka ce ta cikinka idan ka na musu ka kira Baiwa Dela ka tambaye ka za ta warware maka zare da abawa, ita wannan jaririyar a duba cinyoyinta da cibiyarta akwai tambarin masarautar nan wanda ni da kaina na yi mata shi da kaifaffiyar askata. Mahaifiyarta a cikin kogon dutsena na ɓoye ta har ta haife ta, na ci amanar Usaina a lokacin saboda neman bijire mini da ta yi don tana ganin ta gama mallakarka. Da farko na so sanar da ita cikin jikin Dela amma daga baya sai na kuɓutar da ita, na bata shawarar ta kai ta can nesa da gari ta wurgar matuƙar tana son ci gaba da rayuwa cikin salama." A harzuƙe Kyauta ta buga masa tsawa da cewar, "Ƙarya kake iyayen Kandala duka sun mutu." Idanun Kyauta ya ciko da ƙwalla tana kallon tafin hannunta ta ci gaba da cewa, "Da hannuna na kashe su ba tare da na sani ba, wannan dalilin ya sa Kandala ta dawo cikin zuri'ar maharba." Duk da yana cikin wani hali bai fasa ɓaɓɓaka dariyar da ta zame masa jiki ba, ya kalli wurin da yake jiyo muryar Kyauta ya furta, "Sarauniya ki yadda da kalamaina, Kandala jinin Damina ce idan kuma kuna musu za ku iya ɗauko ƙwaryar ɗakin tsohuwar ajiya ku bata ta wanke fuska da shi. Shi kansa Damina ya sani duk Sarki da ɗan sarkin da suke da mulki a wannan lokacin ruwan cikin ƙwaryar ba ya taɓa ɗebuwa ga jinin sarauta, wannan sirkullen masarautar kuwa ya faro ne tun daga tsofaffin sarakuna. A waɗansu Sarakuna da aka yi a baya ta haka suke gane ƴaƴansu na ainin idan wasu-wasi ya shiga, iya abin da na sani daga binciken tsafina na gaya muku." Duk da kalama Boka mai zamani ba su yi tasiri a zuciyar Malam ba, amma haka kawai ya ji gabansa yana faɗuwa. Fargabarsa ɗaya kada ace abin nan ya kasance gaskiya da bai san in da za su kai abin kunya ba. Damina ya yi shiru kamar sabon munafiki sai raba idanu yake, yana nan a tsaye ya ga Muhammad ya nufi can bakin ƙofa, ganin haka ya sake tsinka hanjin cikinsa. Suna daga wurin da suke tsaye suka ji Muhammad ya aika wani Dogari da shiga lungu da saƙo ya kira Baiwa Dela don a ji ta bakinta.
  Gabaɗaya jigum-jigum suka yi aka rasa mai bakin magana don lamarin ko kaɗan babu daɗin sauraro, Muhammad ban da tsaki babu abin da yake yi. Shi kuwa Yarima ko a jikinsa don gani yake ba wani abu ba ne don mahaifi ya yi mu'amala da ƴar cikinsa. Da ya ga zaman ba zai kai shi ba kai tsaye ɗaki ya wuce ya ɗauki Ɗansa ya riƙa yi masa wasa suna ɓaɓɓaka dariya, don shi kansa ba zai fasalta irin soyayyar da yake yi masa ba. Suna nan zaune Baiwa Dela ta shiga idanunta zuru-zuru kallo ɗaya za ka yi mata ja fahimci tashin hankali ya samu matsuguni a fuska da gangar jikinta, tana zuwa jiki na rawa ta zube a gaban Damina tana miƙa masa gaisuwa. A madadin ya amsa mata fuska babu walwala ya furta, "Mai zamani maimaita abin da ka faɗa kafin zuwan Baiwa Dela." Babu ko ɗar Mai zamani ya sake zayyane iya abin da ya sani. A sanyaye Dela ta ɗago jiki na rawa ta furta, "Mai zamani na ɗauka za ka rufa mini asiri akan abin da muka binne tsawon shekaru?" Kai tsaye ya bata amsa, "A yau ba ranar rufin asiri ba ce a wurina domin alƙawari na ɗauka duk wani abin da na aikata ga Damina zan zayyane masa, sani na yi bayan shi babu mai haƙƙin cin amana a wurina kaf cikin Daular nan. "Dela ta sunkuyar da kai ƙasa hawaye na zuba ta furta, "Tabbas Asabe ƴarka ce ranka shi daɗe, a ranar da na haife ta ko wanke ta ban yi ba na ɗauke ta na kai mararrabar babbar hanya na ajiye kamar yadda Mai zamani ya faɗa mini, ina ji ina gani na tsallako na bar ta ban san halin da ta kasance ba. Har gobe ina rashin Asabe don sai daga baya nake ganin wautata..." Mai zamani ya katse ta, "Asabe ta dawo cikin mahaifarta kuma tana cikin gidan nan!" Wata irin zabura Dela ta yi tana kalle-kalle, Kandala ta ƙaraso wurin fuska shaɓe-shaɓe da hawaye ta furta. "Shin da gaske abin da kuka faɗa haka ne? Shin ni ma na kasance jinin wannan azzalumin Sarkin da ya kasance uban ƴar da haifa da cikina?" Da sauri Damina ya sunkuyar da kai ƙasa, Dela ta fara takawa a hankali ta ruƙo ta tana ƙare mata kallo. Kuka ta fashe da shi tana rungume ta don ga tsantsar kamar da suke yi da ita nan ga duk wanda ya ƙura mata idanu, sai dai waɗansu gaɓɓai da suke kamanceceniya da na Sarki Damina. Da sauri Dela ta ja hannun Kandala suka shiga ɗaki, suna zuwa ta ɗaga zaninta tana duba saman cinyoyinta, bayan ta gama dubawa ta ɗaga rigarta tana duba saman cikinta. Da sauri ta fito cike da kuka tana faɗin, "Dama Asabe za ki dawo gare ni?" Ganin magana ta kusa tabbata game da Kandala ya sa Malam Liman ya yi gyaran murya ya furta, "Am ya kamata mu aiwatar da abin da yake gabanmu, wannan matsalar duk mai sauƙi ce a kan wacce za mu fuskanta a gaba." Cike da gamsuwa sauran Malaman da ke wurin suka amsa jiki a sanyaye, akan dole Dela da su Kandala suka shiga ɗaki, abin duniya goma da ashirin ya mamaye zuciyar Sarki Damina daga ƙarshe ya fice daga cikin gidan cikin nadama.
  Sai da sauran Malaman nan suka ci suka sha suka huta sannan suka zauna a cikin fadar, Malam Liman ya sanar da su maƙasudin kiransu da neman taimakon da suka gayyato su duk da ya san su Muhammad sun sanar da su. "Haƙiƙa kun yi namijin ƙoƙari da kuka amshi wannan tayin duk da na ji Mahammadu ya ce an sha da ga da iyalan wasu, to maƙasudin tara ku a wurin nan bai wuce ceto wannan Daular daga cikin mummunan hatsarin da ke cikinta ba..." Take Malam ya zayyana musu duk abin da yake faruwa da yadda jinnu suke sarrafa al'ummar cikin Daular yadda suke so musamman jagoranta Shakundum.  Kuma a ranar ne suka tattara ragowar musulman da ke cikin Daular suka sanar musu abin da za su aiwatar, dangane da karatuttuka da roƙon Allah. Ba ƙaramin daɗi suka ji ba ko ba komai za su yi bankwana da tashin hankali sun shimfiɗa sabuwar rayuwa, don yadda Malam Liman ya yi musu bayani so suke su ƙonne su ƙurmus bakiɗaya. Ya sake gargaɗar su da su riƙa yawaita zama da alwala suna maimata ayatulkursiyyu a bakunansu, cikin ikon Allah zai kawo musu mafita. 
 Kamar yadda suka tsara a washegarin ranar suka yi ruƙiyya a cikin fadar yayin da sauran musulman suka riƙa turara garin habbatussauda a cikin da wajen cikin Daular. Waɗanda kuma suka ɗan iya karanta falaƙi da nasi da Ayatulkursiyyu suka taru wuri guda suna yi bakin ƙoƙarinsu. Sannu a hankali iyalan Shakundum suka riƙa ƙonewa ƙurmusu daga ƙarshe Shakundum ya buɗe musu idanu suka riƙa ganin irin mummunar ɓarnar da suka yi masa, duk da Malam Liman ya ɗan ji tausayinsu ba su saurara musu ba, lokacin da zuciyarsa ta yi rauni ganin ƙananan yaransu da mata masu juna biyu suna kururuwa ya sa jikinsa yin sanyi har ya nemi da su yi sulhu a tsakaninsu. Sai dai abin da ya lura da shi suma umarnin Shakundum suke bi kuma da ya tuntuɓi Shakundum ya nuna masa da ya karɓi addinin musulunci ko ya bar cikin Daular gara ya ƙone shi ƙurmus shi da zuri'arsa. A cikin kwana na biyar da wannan artabun ne su Malam liman suka cu galaba a kansu, suka ƙone zuri'arsa baki ɗaya. Kuma a ranar ne Kyauta da Yarima suka samu kansu sakamakon tun da aka fara ruƙiyyar kullin cikin fitar hayyaci suke. Su Malam Liman sun yi farinciki sosai suka yi wa Allah godiya bisa taimakon da ya yi musu, don sun tabbata ba ƙarfi ko dabararsu ba ce. Suka sake jaddada girman Alƙur'ani domin shi ɗin waraka ne ga duk wata masifa ko cuta, bayan kammalawa a ranar sauran Malam suka nuna za su koma garuruwansu amma Muhammad da su Malam Bukar suka hana su akan su bari su ɗan huta kafin su wuce.
 Bayan kwana biyu da faruwar wannan lamarin Malaman suka yi wa su Malam Liman bankwana, Muhammad ya haɗa musu sha tara ta arziƙi don kansa tsaye yake sarrafa dukiyar Sarki Damina ba tare da shayi ko shakka ba. Da farko nunawa suka yi ba za su karɓa ba sai da Malam Liman ya saka baki sannan suka karɓa suna miƙa godiya, mutane da dama ne suka yi musu rakiya har can bayan gari. Bayan dawowarsu Muhammad da kansa ya sa aka riƙa shiga ɓangaren Bayi da masu aikin wahala ya sa ana fito da su, daga cikin waɗanda suka shaƙi iskar ƴanci har da ƴan garinsu Kyauta wato zuri'ar Maharba. Take Muhammad ya riƙa ba su zaɓi idan sun ga za su ci gaba da zama a cikin Daular ƙofa a buɗe take kowa ya gudanar da al'amuran gabansa. Idan kuma mutum ya ga zai koma garin da ya fito shi ma ba su yi masa shamaki ba, a ranar saboda tausayin irin murnar da suke yi har sai da Muhammad ya yi musu ƙwalla. Sai dai kaso casa'in cikin ɗari babu in da za su sakamakon sun rasa mahaifansu a cikin wannan Daular. Haka ta sa Muhammad ya ba su goyon bayan zama domin su tallafi rayuwarsu, a cikin wannan halin ne Muhammad ya kai ga wurin Mahaifiyar Kyauta wacce take fama da ciwon hauka tuburan. Tun da Muhammad ya shiga wurin ta yake ƙwalla saboda ganin halin da take cikin ƙazanta kudaje sai bin ta suke saboda kashi da fitsari duk a wurin take yi, tun da ta gan shi kalma biyu zuwa uku take furtawa. "Sun kashe mijina! Azzalumi ne ya hallaka mijina ka dawo mini da shi." Da ƙyar ya samu aka ɗaure ta aka zo da ita har gaban Damina cike da takaici ya dubi mahaifinsa yana faɗin, "Shin ko kasan yawan zunubin da ka ɗauka kaɗai a kan wannan matar? Ka dubi yadda ka mayar da ita mahaukaciya tuburan." Jin iface-ifacen mutane ya sa Kyauta da sauran mutanen cikin ɗakin leƙowa. Karaf idanunta suka sauka a kanta, ta tabbata ba gizau ƙwayar idonta ke yi mata ba. Ko suma ta yi ta farfaɗo ba za ta manta kamaninta ba. A zabure ta furta, "Inna ke ce." Mahaifiyar Kyauta na ɗagowa ta miƙa mata wani soson kaba da take ci tana faɗin. "Kyauta ungo maza ki ci kar su kashe ki."

      Ba iya Kyauta ba hatta su Batula da ke gefe sai da suka zubar mata da ƙwalla, a hankali Kyauta ta ƙarasa jikin mahaifiyarta da ƙudaje suka jima da fara cin kasuwarsu a kanta. Ta dube ta a sanyaye ta furta, "Inna ke ce kika koma haka?" Dariya mahaifiyar tata ta bushe da ita ta ce, "Shi Mahaifinki sun kashe shi, amma na ce su kashe ni nima zan bi shi. Ke dai kada ki mutu ki cinye wannan naman maganin mutuwa ne." Kuka Kyauta take sosai mai ratsa zuciya, ta dubi Sarki Damina cike da tsana ta furta, "Rayuwarmu a ciki wannan BAƘAR DAULAR bai haifara mana da komai sai nadama da da-na-sani, ni da zuri'ata gabaɗaya kun canza taswirar rayuwarmu ta yadda kuka gurɓata mana ita, mahaifiyata yau ita ce ta koma cikakkiyar mahaukaciya haka? Ka salwantar da rayuwar mahaifina kai da ɗanka kun zalince mu kuna tunanin za mu yafe muku ne?" Jikin Muhammad a sanyaye ya ƙarasa saitin kunnenta zai yi magana, a wani irin yanayi da bai saba gani a tattare da ita ba ta ɗago a zuciye ta katse shi da cewar. "Kada ka dakatar da ni da son zuciya domin a duk kalamaina babu wanda na faɗa ba daidai ba, Mahaifinka da ɗan'uwanka sun gama nakasta rayuwarmu ta har abada..." A karo na farko Yarima ya tsugunna a gabanta yana faɗin, "Za ki iya faɗar duk abin da yake bakinki matuƙar zai huce haushin zuciyarki, za ki iya hukunta mu ni da mahaifina matuƙar zai wanke laifin da muka shuka a zuciyarki. Ki duba girma da darajar abin bautar zuri'arki ta maharba ka da ki..." A hassale ta katse shi.
 "Kada ka gurɓata harshenka domin kalamanka ba za su amfane ni da komai ba! Na tsane ku na tsani zuri'arku gabaɗaya." Wani irin ɗauuu! Muhammad da Yarima suka ji a kusan lokaci ɗaya a firgice Muhammad ya dube ta ya ce, "Amina bai kamata ki furta haka ba, abin da ya kamata mu tashi nema wa Inna lafiya ba surutu ba." Kyauta da tuni ta sauya suna zuwa Amina ta ji daɗin kalamansa ko babu komai Muhammad na birge ta a ɓangaren bata kulawar da ta dace." Da ƙyar Kyauta ta ba shi haɗin kai ya sa aka aika cikin gari neman masu magungunan gargajiya, waɗanda ba sa haɗa magungunansu da shirka. 
 Boka mai zamani tun da ya koma bakin wata bishiyar magarya a nan yake zama, ya galabaita ya fita daga hayyacin hatta tsirarin mutane sun fara zuwa suna kallonsa. Hannuwansa ne suka ci gaba da tanƙwarewa suna tsotsewa ga wani irin ruwa da yake fita daga ƙasansa kamar me yoyon fitsari. Warin ruwan da yake fita daga jikinsa ya fara gayyato masa taron ƙudaje, sannu a hankali ruwan ya mamaye jikinsa ƙananan tsutsotsi suka riƙa fitowa suna shawagi a jikinsa. A wannan lokacin ya sake fita daga hayyacinsa na raunin jiki da tsufa ga rashin gata, don Sarki Damina da kansa ya bada umarnin ko da wasa kada wani ya taimaka masa. A haka ya ci gaba da rayuwa a wurin, rana ɗaya suka wayi gari da mushensa, gawarsa ta yi baƙiƙƙirin kamar wanda gobara ta cinye, mutuwar Boka mai zamani ta sake sanyaya zuƙata wasu daga cikin mutanen da ke cikin Daular. Shi kuwa Sarki Damina ko a jikinsa don ba ƙaramin farinciki ya yi da ganin mummunar gawarsa tasa, a faɗarsa zunubi da haƙƙinsa ne suka sa Shakundum ta yi masa kisan wulaƙanci.
  Washegarin mutuwar Boka mai zamani su Malam Liman, Malam Bukar da Batula suka shirya za su koma garinsu. Sai dai  Batula ta ƙeƙashe ƙasa ta ce da Kyauta za ta tafi, ita kuma Kandala da ta koma Safiyya mahaifiyarta tuni ta ɗauke ta ta koma gabanta. Kafin komawar Kandala sai da su Malam Liman suka tabbatar da gaskiyar maganar Boka mai zamani don sun san ƙarya a wurin Bokaye da ƴan tsibbu kamar ragowar yaƙi. Kyauta ta so ƙin amincewa da bin Batula ta zo da shi saboda mahaifiyarta amma da ta ga irin kulawar da take samu a wurin Ungozoma Fara sai ta yi wa Batula alkunya. Amma ta sa a ranta za ta riƙa ziyartarta bayan wasu ƴan kwanaki. Da farko Yarima tiburewa ya yi a kan ba za a tafi da ɗansa ba, sai da Muhammad ya yi masa wuta-wuta sannan ya haƙura, saboda wani irin kwarjini yake yi musu har Sarki Damina. 
 Muhammad shi ya zama tamkar uba kuma shugaban cikin Daular don shi yake ta gudanar da sha'anin abubuwan da ya kamata,  ya ci gaba da koyar da musulman ciki ilimin addini. Sarki Damina kuwa tun da aka tabbatar masa da Kandala a matsayin ƴarsa ta cikin ya sake yin laushi, dalilin da ya sa ba ya shiga ko katsalandan akan duk wani hukunci da Muhammad zai zartar. Sannu a hankali manyan da ke jikin Masarautar suka fara jan Yarima a jiki suna zuga shi, tun maganganunsu ba sa ratsa shi har ya fara ɗaukan zugarsu. Musamman da suka ƙara ankarar da shi matsayinsa na Yariman masarautar wai Muhammad na son ƙwace masa sarauta, take ya dawo da rashin mutumcinsa sai dai ko kwatan na baya bai dawo da shi ba. Ganin take-taken Yarima ya sa ya janye jikinsa daga sha'anin masarautar ya kama ƴan uwansa musulmai suka kafa makarantun safe da yamma, wannan jajircewa ta Muhammad ta sake haɓɓaka addinin musulunci ya samu kafuwa har ta kai ga masu ilimi sun yawaita a cikin Daular. A hankali jikin Mahaifiyar Kyauta ya fara sauƙi haukan da take yi da surutai suka yi ƙaranci, amma har kawo wani lokaci ba ta dawo mai lafiya kamar kowa ba. 
 Bayan Wani Lokaci.
   Kyauta lafiya ƙalau take zaune a wurin su Batula, kuma kamar yadda ta ƙudurtawa zuciyarta duk bayan wani lokaci take kai wa mahaifiyarta ziyara. Ganin shaƙuwar da ke tsakanin mahaifiyarta da Muhammad har mamaki ya ba ta, a yadda take kullin Muhammad yana iya karanta mata sunayen Allah kuma har ta riƙe wasu daga cikinsu, tana zaune sai dai ka ji tana jero sunayen Allah a madadin surutan da take yi a baya. Dalilin haka ya sa Kyauta ta fara sakar masa fuska har suke ɗan taɓa hira kaɗan-kaɗan. Ɗan Kyauta ya yi wayo sosai har wani zuwa da ta yi ba ta je da shi ba sakamakon Batula ta yaye shi. Kuma a wannan zuwan ne Yarima ya ƙeƙashe ƙasa ya nuna atabau aurenta yake son yi, fir Kyauta ta nuna ba za ta aure shi ba. A wannan karon tun da ta koma wurin su Batula sai da ta shafe lokaci mai tsayi ba ta je musu ba.
  Rashin zuwan da ta yi ne ya haifar masa da matsananciyar damuwarta, silar haka ya sa ya sanar da mahaifinsa zai kai wa Mahaifiyarsu ziyara. A zaihiri ya faɗi haka ne amma a baɗini zuciyarsa cunkushe take da soyayyarta, a ranar da ya je Batula ta yi mamakin ganinsa duk da ya kan kawo mata ziyara saɓanin Yarima da sau ɗaya ya taɓa zuwa wurinta. Yanayin takun Muhammad ne ya fallasa asirin zuciyarsa don tuni Batula ta fahimci wurin da ya dosa, hakan ba ƙaramin daɗi ya yi mata ba don tana ƙaunar Kyauta har cikin zuciyarta. Ana saura kwana biyu ya tafi Muhammad ya shiga ɗakin Kyauta a lokaci  ba ta jima da idar da sallah ba. Da kallon mamaki ta bi shi don ta san ba halinsa ba ne shi ga ɗakinta duk abin da yake buƙata magana yake yi mata, zama ya yi a gefe ya haɗe girar sama da ta ƙasa sannan ya furta. "Amina wata magana nake son ji daga gare ki." Ganin yadda ya haɗe fuska ya sa ta harare shi ita ma ta ɗaure fuska ta furta, "Ina jin ka." Ya ɗan jima yana kallonta sannan ya ce. "Dalilin da ya sa kika ga na zo garin ban don na ji shin kin fitar da miji ne? Don kin san ba za a zura miki ido haka nan ba tun da kin yaye yaron nan." Mamaki ne ya kamata a zuciyarta take ayyana yadda ya tsare ta kamar wani mahaifinta,  cikin suɓutar baki ta ce. "Sannu Sarki mai dawa!" Dariya ce ta so suɓuce masa don ya san wa take nufi amma ya maze ya ce, "Wallahi idan baki fidda miji a wannan zuwan da na yi shi ne na ƙarshe, wani zuwan kuwa ƙafata ƙafarki zan kai ki ɗakin miji." Kafin Kyauta ta ba shi amsa Batula ta shiga ɗakin tana faɗin, "Sannu Malam Bukar ka ji, ka zo ka tsare mini ƴa a gaba da feleƙe kamar wani ubanta. To tuni Amina an fitar mata da miji ɗazu nake cewa na manta ban sanar maka ba har kuɗin gaisuwa sun kawo..." Tun ba ta rufe baki ba a zabure ya miƙe yana faɗin, "Amma gaskiya an ci amanata ba a yi mini adalci ba." Dariyar da Batula take sunnewa ta suɓuce ta furta, "Rashin adalci kamar yaya ka na matsayin yayanta?" Kamar kazar da aka jefa da wuƙa haka Muhammad ya sunne kai jiki a saluɓe ya fice daga ɗakin, kai tsaye ɗakin da ya sauka ya shiga ya fara tattara kayansa, Malam Bukar na ganin haka ya fara jera masa tambayoyi amma amsa ɗaya yake ba shi ba komai. Batula ce ta samu Malam Bukar ta sanar da shi yadda suka yi da Muhammad take Malam Bukar ya fara dariya, daga ƙarshe bayan ta gama ja masa rai ta nuna masa babu tsayayyen da yake zuwa wurin Kyauta. A ranar murna kamar ya zuba ruwa a ƙasa ya sha, daga baya kuma sai ya koma jin kunyar iyayen nasa. Da ƙyar ya iya samun Kyauta a daren ranar da zai tafi ya gabatar mata da soyayyarsa, ita ma sai da ta ɗan gara shi sannan ta amshi soyayyarsa duk da ita ma ta jima tana jin wani abu game da Muhammad.
  Sannu a hankali soyayyar Muhammad da Kyauta ta yi nisa sun matuƙar shaƙuwa da juna, sai dai a kunyace suke gudanar da soyayyar, a lokacin da Muhammad ya sanar da Sarki Damina ba ƙaramin razani ya gani a fuskarsa ba har sai da fuskar Muhammad  ta bayyana mamakinsa, yana shirin magana Sarki Damina ya furta, "Muhammadu ina gudun rigimar ɗan'uwanka ba don na fi ƙaunarsa a kanka ba. Yarima da kake gani akwai shi da rigima musamam da ya zamana shi ya fara neman soyayyar yarinyar nan har dai wannan ƙaddarar ta gifta ga rabo a tsakani." Kishi ƙarara ya bayyana a fuskar Muhammad da sauri ya rintse idonsa yana faɗin, "Ranka ya daɗe abin da ya faru ya jima da shuɗewa ba na buƙatar dawo da shi, ni Amina take so don haka ni ma ina ƙaunarta kuma zan aure ta." Sarki Damina babu yadda ya iya haka ya aika su Waziri suka kai gaisuwar aure wurin Malam Bukar don shi ne wakilinta, lokacin da Yarima ya ji labari kuwa an sha sa-toka-sa-katsi kafin ya zubar da makamansa. Muhammad kuwa ko a jikinsa ya ci gaba da hada-hadar neman aurensa da jajircewa, da kasuwancin da ya ƙulla tsakanin wata babbar ƙasa da ke maƙotaka da su.
Rana ba ta ƙarya...
  A wata ranar Juma'a ne aka ɗaura auren Amina da Muhammad, ɗaurin auren da ya tara mutare da yawa daga ciki da wajen yankin sakamakon jin shelar auren farko da Sarki Damina zai yi wa ɗansa. Kyauta ba ƙaramin kulawa da gyara ta samuna wurin Batula ba, saboda ta ci alwashin sai ta kankaro mata girma da ƙimar da Yarima ya zubar mata a baya, ta kuma wanke mata mummunan tabonsa Tun Kyauta na jin kunya har ta saki jikinta, ranar da za a tafi da Kyauta kuwa Batula har da ƙwallarta don sun shaƙu sosai ganinta take kamar ƴar cikinta. A cikin katafariyar masarautar aka gine wa Muhammad ɓangarensa, an gyara musu wurin sosai gwanin birgewa wurinsu ɗan daidai. Ana shirin raka Muhammad ɗakin amaryarsa Sarki Damina ya kira shi ɗaki suka tattauna waɗansu maganganu masu muhimmanci, sai da ƙyar Muhammad ya amince da buƙatar da mahaifinsa ya yi masa bayan sun gama magana aka yi masa rakiya zuwa ɗakin Kyauta. A lokacin da ya shiga tana zaune cikin mayafi, tana jin shigowarsa ta sake jan mayafinta. Murmushi ya yi mata sannan ya sa ta suka ɗauro alwala suka gabatar da sallar nafila, Muhammad da kansa ya fara buɗe takardar kajin da aka gaso musu sai kuma farfesun ƴan shilolin da Sarki Damina ya bayar aka kai musu. Kyauta tun tana ɗari-ɗari da jin kunya Muhammad ya dube ta cikin sigar zolaya ya furta, "Malama ba na son wannan kunyar gara ki ci ki ƙoshi kada bayan wani lokaci tsohuwarki ta kawo miki ziyara ta ce mini ina barinki da yunwa." Kyauta ta yi murmushi ta fara ci a hankali, da wayo da dabara ya riƙa jan Kyauta da hira har ta saki jikinta sai da ta ci ta yi ƙatt sannan Muhammad ya fara lulluɓa mata mayafan soyayyar da ya ɗauki lokaci mai tsayi yana adana mata shi, ta ba shi haɗin kai sosai kuma duk da bai same ta a budurwa ba ya yi farinciki matuƙa da yadda ya same ta. Da asuba har ya miƙe zai ɗora musu ruwan wanka Kyauta ta tashi zaune, riƙo hannunta ya yi ya furta.
 "Me za ki yi?" A sanyaye ta furta, "Na ji ka ce za ka ɗora ruwa bari na ɗora ai namiji bai..." Rumfa ya yi mata ta faɗa kan gadon ta bayanta, ya kwanto saman fuskarta haɗe hura mata iska a fuska. Lumshe ido ta yi tana jin wani yanayi daban kafin ta buɗe ta ji ya fara yi mata raɗa a kunne, "Yarinya mijinki ba rago ba ne jarumin maza ne, ba ɗora sanwa ba kin manta har Ungozoma na taɓa yi?" Da sauri ta kai masa duka tana faɗin, "Wallahi ba na so!" Dariya ya yi ya miƙe ya fita ya haɗa musu ruwan wanka suka tsaftace jikinsu.
  Washegari tun da sassafe su Muhammad suka fara jin sauƙar baƙi, daga garuruwa. Waɗanda kuma ba su tafi ba suka tsaya za a yi komai a gabansu, shirye-shirye ake ta yi da hidindimu har zuwa bayan azahar. A wannan lokacin ne Sarki Damina ya karɓi addinin musulunci a karo na biyu bayan dogon sharhi da gargaɗin da Muhammad ya yi masa, bayan nan kuma ya yi murabus ya naɗa Muhammad a matsayin Sarkin Daular bakiɗaya. Murna wurin talakawa da marasa ƙarfi ta ƙi musaltuwa saboda adalci irin na shi, naɗi aka yi masa bayan gama taro kowa ya koma garinsa. Tun a ranar Muhammad ya sa aka fara fita da waɗansu kayan tsaface-tsafacen cikin Masarautar, baƙinciki a wurin Yarima har sai da ya bayyana a fili. Kasancewar zafi uku ya haɗe masa ga na shanyewar hannun Ɗansa ga na rashin auren Kyauta ga naɗin da aka yi wa Muhammad. Washegari aka shirya wasa da kiɗe-kiɗen Al'ada a cikin har da wasan maharba da mafarauta, nan take maharban da ke cikin Masarautar tsuminsu ya motsa. Kyauta na daga zaune ƙwalla ta ciko idanunta da ta tuna mahaifinta gwarzo ne kuma jajirtacce a fagen farauta, a tauri kuwa kowanna ƙarfi sara masa yake yi. Muhammad na gefenta ya saka hannu ya goge mata ƙwalla ya furta, "Sa'a dai Amina giwar mata ko a cikin taurari ke zara ce, a lafiya dai uwar gidan Muhammad yar Sarki Goga matar sarki ko bakya kusa kwarantsa dubu ina yi miki yaƙi. Cau cau cau ba kyau ba daɗi ina gwanar wani ga tawa daji duk hatsabibancinsa dole ya yi miki biyayya ɗan butar nan, wuya a dajin burgu wuya a hanyar Mai barewa wuya a yankin Jemagu wata wuyar sai kin buɗa musu aiki. Sai kin yi hadari mai zubar da ruwan alheri, ƙatuwar gona mai kyakkyawar yabanya a bar ki a bar hatsi a noma ki a samu alheri." Dariya ya ba ta sosai da jin kirarin da yake yi mata, hannunsa ta haɗa da nata ta kashe masa ido ɗaya sannanta furta. "Sa'a dai gwarzon namijin duniya ja ni ka kai hi har gidan Aljanna, cau cau cau sadauki jarumi ɗan baiwa fari mau farar aniya." Jinjina ya yi mata da hannu ya sunkuyar da kai ƙasa ya ce, "Allah buɗa mana ko dare ko ran ƴar maharba jikar mafarauta." Kallon ɓangaren da Sarki Damina yake ta yi ta furta, "Ban taɓa tsammanin a cikin Daular nan akwai lokacin da za a iya ɗaga daraja da martabar zuri'ar maharba, duba da irin tsamin alaƙar da ke tsakanin yankinmu da su" Muhammad ya yi jim sannan ya furta. "A wancen lokacin wannan Daular tana amsa suna ne da BAƘAR DAULA a yanzu da musulunci ya samu shimfiɗa a cikinta ta dawo FARAR DAULA saboda haka idan kiɗa ya sauya dole rawa ta sauya." Farinciki ya mamaye zuciyarta kamar ta haɗin baki suka furta, "Cau cau cau. Allah buɗa mana."
Tammat Bihamdulillah
  A nan labarin BAƘAR DAULA yanzo ƙarshe kuskuren da ke ciki Allah ya yafe mana, faɗakarwar da muka yi Allah ya haɗa mu a ladan. Allah ya ƙara tsare mutumcin alƙalaminmu ya kare mu da rubuta abin da za mu ji kunyar amsa tambayarsa a gaban Ubangiji.
Na gode ƙwarai da nuna ƙauna da kulawarku a gare ni, Allah ya bar ƙauna. Na jinjina muku da bibiyar labarin nan na tsawon watanni yau na yi gobe na shafe kwanaki ban yi ba wannan ma kaɗai ƙauna ce 🥺🥺🥺 Allah ya bar zaman tare. 
Mai tambaya game da wannan labarin mai sarƙaƙiya ƙofa a buɗe take.
